
За изтънчеността на вкуса и страстта (1742)

1. Някои хора се отличават с известна изтънченост (delicacy) на страстта
, която ги прави особено чувствителни към всичко, случващо се в живота. Всяко благоприятно събитие им причинява голяма радост, а всеки провал или нещастие ги разочарова дълбоко. С доброта и учтивост лесно се печели приятелството им, докато и най-незначителната обида предизвиква възмущението им. Всяка проява на внимание или оказване на чест ги изпълва с въодушевление, а изразът на неуважение ги засяга. Несъмнено такъв тип хора са склонни да преживяват по-бурно радостите и по-трагично страданията отколкото хората с по-студен и уравновесен характер. Но съм сигурен, че ако всичко се претегли, едва ли някой би се отказал от уравновесеност на характера, ако зависи от самия него. Дали съдбата е благосклонна или не е благосклонна към нас, едва ли зависи от нас самите и ако човек, комуто е присъща подобна чувствителност на характера, претърпи неуспех, той бива изцяло обладан от скръб или възмущение, като така си отнема насладата от малките радости на всекидневието, които съставят най-голям дял от човешкото щастие. Големите удоволствия се изпитват значително по-рядко от големите разочарования, така че чувствителният характер се сблъсква с разочарованията много по-често, отколкото с удоволствията. Да не говорим, че хората, способни на бурни преживявания, са склонни да престъпват границите на благоразумието и предпазливостта и да предприемат безразсъдни действия, които често се оказват непоправими.

2. При някои хора се наблюдава изтънченост на вкуса, която наподобява изтънчеността на страстта и предизвиква същата чувствителност по отношение на красотата и грозотата както към богатството и бедността, почестите и обидите. Когато на човек с подобен талант се представи стих или картина, изтънчеността на чувството му го тласка да възприеме всеки детайл от произведението. При това майсторски изработените щрихи се възприемат с наситеността на такава изтънчена наслада и удовлетворение, с каквато небрежността и нелепостта предизвикват чувство на отвращение и възмущение. Учтивият и смислен разговор му доставя най-голямо удоволствие, а грубостта и наглостта се възприемат като тежко наказание. Накратко, изтънчеността на вкуса действа подобно на изтънчеността на страстта - увеличава обхвата на щастието и скръбта и ни принуждава да бъдем чувствителни към страданията и радостите, които убягват на останалите хора.

3. Но мисля, всеки ще се съгласи с мен, че въпреки това сходство изтънчеността на вкуса е желано качество и то трябва да бъде развивано, докато изтънчеността на страстта е качество, достойно за съжаление и от него трябва по възможност да се избавим. Успехите и провалите в живота едва ли зависят от нашите желания, но при избора на книгите, които четем, на развлеченията, които си доставяме, и компанията, в която попадаме, сме господари на положението. Философите са се опитали да направят щастието напълно независимо от външните неща. Постигането на такава степен на съвършенство е невъзможно, но всеки мъдър човек се стреми да основе щастието си върху нещата, които зависят от самия него, а това се постига единствено чрез изтънченост на чувството (delicacy of sentiment). Когато човек има тази способност, той е по-щастлив от това, което удовлетворява вкуса му, отколкото от това, което задоволява желанията му и едно стихотворение или разсъждение му носят по-голяма наслада и от най-скъпата вещ.

4. Каквато и да е първоначалната връзка между тези два вида изтънченост, аз съм убеден, че нищо не би ни излекувало по-добре от изтънчеността на страстта от култивирането на този по-възвишен и по-изискан вкус, който ни позволява да съдим за характера на хората, за гениалните творения и за произведенията на изящните изкуства. По-силното или по-слабо влечение към тази очевидна красота, която влияе на сетивата, е изцяло зависимо от по-силната или по-слаба чувствителност на характера. Що се отнася до науките и свободните изкуства, то там добрият вкус съвпада донякъде със здравия разум, или поне зависи толкова силно от него, че е невъзможно да се отделят един от друг. За да се съди по достойнство за едно гениално произведение, е необходимо да се вземат под внимание толкова много гледни точки, да се сравнят толкова много обстоятелства и да се притежава такова знание за човешката природа, че този, който не е в състояние да направи съждение, подчинено на здравия разум, никога не ще може да бъде сносен критик по тези въпроси. И това е още един аргумент в полза на развиване на склонност към свободните изкуства. Заниманията с тези изкуства подобряват способността ни да правим преценки и да имаме по-правилни понятия за живота. Много неща, приятни или не за останалите хора, започват да ни се струват абсурдни, за да заслужат вниманието ни, и постепенно губим тази толкова обременяваща чувствителност и податливост на страстта.

5. Но може би стигнах твърде далеч с твърдението, че развитият вкус към изящните изкуства постиска страстите и ни изпълва с безразличие към обектите, желани от останалите хора. В този ред на мисли стигнах до заключението, че този вкус по-скоро подобрява чувствителността ни към всички нежни и приятни страсти, като едновременно с това прави духа ни неспособен на по-груби и бурни емоции.

Ingenuas dedicisse fideliter artes,

6. Това според мен може да се обясни с две много естествени причини. Първо, няма нищо, което да усъвършенства повече характера от изучаването на красотата в поезията, красноречието, музиката или живописта. Тези изкуства придават определено изящество на чувствата, което е чуждо на останалата част от човечеството. Те събуждат нежни, приятни емоции, отвличат вниманието от суетата на деловите и користни занимания, предразполагат към размисъл, предполагат покой и предизвикват приятна меланхолия, която от всички състояния на духа най-добре подхожда на любовта и приятелството.

7. Второ, изтънчеността на вкуса благоприятства любовта и приятелството, като ограничава избора ни до неколцина и ни изпълва с безразличие към компанията и разговорите на останалите. Рядко се срещат обикновени хора, дори и силно надарени със здрав разум, които притежават умението да преценяват характерите или да забелязват тези тънки различия и градации, поради които един човек бива предпочитан пред друг. За тях е достатъчна компанията на някого, който притежава достатъчно здрав разум. Те беседват с него за забавленията и делата си със същата откровеност, с която биха говорили и с останалите, и понеже намират и други, достойни да го заместят, никога не чувстват празнота или липса на нечие присъствие. Но да се позовем на алюзията на известен френски писател
, за когото преценката е подобна на стенен или джобен часовник, който посочва часа благодарение на най-прост механизъм, но за да отброява секундите и минутите и за да отмерва и най-кратките периоди от време, той се нуждае от далеч по-сложен. Този, който е усвоил добре знанията, придобити от прочетените книги и общуването с хората, намира удоволствие единствено в обществото на неколцина избрани събеседници. Той остро негодува срещу недостига на присъщите му понятия в останалата част от човечеството. И тъй като симпатиите му са ограничени в прекалено тесен кръг, не е изненадващо, че те се отличават с по-голяма дълбочина, отколкото ако с тях се ползват не така избирателно далеч повече хора. Веселието и шегите на другаря по бутилка се превръщат в истинско приятелство, а поривът на младежките желания прераства в изискана страст.

За нормата на вкуса (1757)
1. Огромното разнообразие на Вкуса, равно по брой на най-разпространените в света мнения, е твърде очевидно, за да остане незабелязано. Хора с ограничени познания са способни да забележат разликата във вкусовете в тесния кръг на познатите си, дори сред онези, които са получили образованието си при едно и също управление и от ранно детство са закърмени с едни и същи предразсъдъци. Но и тези, които са в състояние да разширят хоризонта си и да изследват вкусовете на хора от далечни страни и отминали епохи, са силно поразени от големите несъответствия и противоречия по въпросите на вкуса. Склонни сме да приемем за варварско всичко, което се различава рязко от собствения ни вкус и разбиране, но много скоро се убеждаваме, че този оскърбителен епитет се отнася и до нас самите. Дори човек, изпълнен с изключителна арогантност и самонадеяност, като наблюдава как всички са еднакво убедени в собствената си правота, в края на краищата се изпълва със съмнение и в океана от крайно противоречиви възгледи не се осмелява да твърди, че правотата е на негова страна.

2. Ако разнообразието от вкусове е очевидно дори и при бегъл преглед, то при по-задълбочено изследване се изяснява, че това разнообразие в действителност е дори по-голямо, отколкото изглежда. По отношение на красивото и грозното чувствата на хората често се различават, дори и начинът им на изразяване да е като цяло един и същ. Във всеки език има определени думи, които изразяват порицание, а други – одобрение, и всички хора, които говорят този език, следва да ги използват по един и същ начин. В литературните произведения всички единодушно възхваляват елегантността, своеобразието, простотата и вдъхновението и порицават претрупаността, превзетостта, студенината и фалшивото великолепие, но когато критиците стигнат до детайлите, това привидно единодушие изчезва и се оказва, че те придават на изразите си съвсем различен смисъл. По всички въпроси, свързани с вярата и науката, положението е точно обратното: различните мнения на хората по-често касаят общото, а не детайлите и в действителност различията са по-незначителни, отколкото изглеждат. Изясняването на термините обикновено слага край на спора и страните с изненада откриват, че въпреки противоречията в основата са единодушни в съжденията си. 

3. Онези, за които моралът се основава върху чувствата, а не върху разума, са склонни да разглеждат етиката в съответствие с първото от изложените по-горе наблюдения и да твърдят, че по всички въпроси, свързани с поведението и нравите, хората всъщност се различават много повече, отколкото изглежда на пръв поглед. Наистина е очевидно, че писателите по целия свят и през всички векове единодушно са възхвалявали справедливостта, хуманността, щедростта, мъдростта, истината и са порицавали противоположните им качества. Дори поетите и писателите от Омир до Фенелон
, чиито творби са предназначени предимно да въздействат на въображението, внушават едни и същи морални принципи и възхваляват и порицават едни и същи добродетели и пороци. Такова чудесно единодушие обикновено се приписва на влиянието на здравия разум, което във всички тези случаи поддържа в хората еднакви чувства и не допуска различия, на които са силно податливи абстрактните науки. Доколкото съществува на практика единодушието, такъв аргумент може да се счита за задоволителен. Но следва също да се допусне, че привидното единодушие по отношение на морала може до известна степен да се обясни с характера на езика. Думата добродетел с еквивалентите си във всеки език носи в себе си одобрение, а думата порок - порицание. И никой не може, без да допусне най-грубата и очевидна грешка, да припише на един термин, широко възприеман в положителния си смисъл, значение на порицание, или да придаде одобрение на израз, който носи смисъл на порицание. Общите поучения на Омир, където и да ги е изказвал, не ще бъдат никога отхвърлени, но е ясно, че когато рисува отделни картини на нравите и изобразява героизма на Ахил и разсъдливостта на Одисей, той приписва много по-голяма жестокост на първия и коварство и лукавост на втория, отколкото би си позволил Фенелон. При древногръцкия поет мъдрецът Одисей сякаш изпитва наслада от лъжите и измамите и често прибягва до тях без никаква нужда или изгода. Но при френския автор по-съвестният син на Одисей е готов да се изложи на най-страшните опасности, за да не се отклони от правия път на истината и правдивостта.

4. Поклонниците и последователите на Корана настойчиво утвърждават прекрасните качества на моралните поучения, пронизващи това сурово и нелепо произведение. Но въпреки това следва да се допусне, че арабските думи, съответстващи на понятията честност, справедливост, умереност, благост, милост, милосърдие се употребяват често в езика в положителен смисъл, и би било голямо невежество по отношение не в морално, а в езиково отношение да се използват с епитети, различни от натоварените с похвала и одобрение. Но как да знаем дали този, който претендира, че е пророк, действително е морално извисен? Проследим ли разказа му, лесно ще установим, че той възхвалява прояви на предателство, безчовечност, жестокост, отмъщение и фанатизъм, несъвместими с цивилизованото общество. Очевидно, той е непоследователен в принципите си по това, що е добро и зло, и порицава или одобрява всяко действие в зависимост от ползата или вредата му за мохамеданите.

5. Едва ли е голяма заслуга да се поучава в морално отношение. Проповядващите морални добродетели в действителност са най-силни на думи. Създателите на думата милосърдие (charity), въвели употребата й в положителен смисъл, внушават заповедта бъди милосърден много по-ясно и действено, отколкото представящият се за законодател или пророк, който издига този принцип на поведение в съчиненията си. Подобни изрази, които, наред с останалите си значения, съдържат в известна степен смисъл на порицание или одобрение, едва ли могат да бъдат употребявани неправилно или погрешно.

6. Естествено е да търсим норма на вкуса (Standart of Taste), т.е. правило, което съгласува различните чувства на хората, или най-малкото становище, според което едно чувство подлежи на одобрение, а друго – на порицание. 

7. Съществуват течения във философията, които напълно отричат възможността за успех на подобно начинание и твърдят, че е невъзможно да се достигне до изграждане на норма за вкуса. Според тях съждението коренно се различава от чувството. Всяко чувство е правилно, тъй като не се отнася до нищо извън себе си и винаги съществува, независимо дали човек го осъзнава. За разлика от него не всички съждения на ума са истинни, тъй като се отнасят до нещо извън тях, до ума и до фактите, и не винаги съответстват на тази норма. Сред хилядите различни мнения, които различните хора имат по един и същ проблем, има едно единствено мнение, което е справедливо и вярно. Трудното е да се установи и потвърди кое е това мнение. И, обратното, хилядите различни чувства, породени от един и същ обект, са правилни, тъй като нито едно чувство не отразява това, което представлява в действителност дадения обект. То означава само определено съответствие или отношение между обекта и сетивата или способностите  на ума и ако това съответствие не съществува в действителност, то и чувството не би могло да е налице в никакъв случай. Красотата не е качество, което съществува в самите неща, тя съществува само в ума, който ги съзерцава, и умът на всеки човек възприема по различен начин красотата. За едни грозотата прозира там, където за други изпъква красотата, и всеки трябва да се придържа към чувствата си, без да ги налага на останалите. Търсенето на истинската красота или истинската грозота е безплодно начинание, както и опитът да се установи кое е наистина сладко и кое горчиво. В зависимост от състоянието на сетивата ни едно и също нещо може да е както сладко, така и горчиво – вярна е поговорката, че за вкусовете не се спори. Естествено е и дори наложително да се прилага тази аксиома и в сферата на духовното. Така се оказва, че здравият разум, който е толкова често в противоречие с философията, особено философията на скептицизма, поне в този случай изглежда споделя сходни възгледи с нея. 
8. Но макар да изглежда, че тази аксиома, залегнала в поговорката, се потвърждава от здравия разум, съществува един вид на здравия разум, който я отрича или най-малкото я променя и ограничава. Да се отстоява, че Оджилби и Милтън или Бъниън и Адисън са еднакви по своята гениалност и изисканост, е толкова нелепо, колкото и да се твърди, че една къртичина е висока колкото Тенерифе или едно езерото е голямо колкото океан. Макар и вероятно да има хора, които предпочитат някои от гореспоменатите автори, това предпочитание едва ли е меродавно и без колебание подобно становище на хора, представящи се за критици, се отхвърля като нелепо и смешно. Принципът на естественото равенство на вкусовете е потънал напълно в забвение и въпреки че се допуска в случаите на сходство между сравняваните обекти, той ни се струва нелепо парадоксален или дори очевидно абсурден при сравнение на диаметрални противоположности.

9. Ясно е, че правилата на композицията не се установяват по пътя на разсъжденията a priori и не се измерват с абстрактните заключения на ума, до които се достига в процеса на сравняване на вечните и неизменни свойства на идеите и връзките между тях. Те се основават на онова, на което се основават и приложните науки, т.е. на опита, и не са нищо повече от общо наблюдение върху това, което по всеобщо мнение доставя удоволствие във всички земи и във всички епохи. Значителна част от красотата в поезията и даже в красноречието се основава на лъжа и измислица, на хиперболи, метафори и неправилна употреба или изкривяване на истинското значение на думите. Да се контролират поривите на въображението и да се сведе всеки израз до геометрична истина и точност най-много би противоречало на законите на критиката, тъй като това ще доведе на създаването на произведения, които, както учи всеобщият опит, биха били признати за най-скучни и неприятни. Макар и поезията никога да не съответства съвсем точно на истината, тя трябва да се подчинява на законите на изкуството, които авторът разкрива с таланта си или посредством наблюдение. Ако някои автори, които пишат небрежно или нарушават правилата, се харесват, това не се дължи на нарушенията на правилата и реда, а въпреки тях, тъй като са налице други достойнства, които са в съответствие с изискванията на справедливата критика, и силата на тези достойнства е в състояние да преодолее порицанието и да удовлетвори ума, като компенсира недоволството, породено от недостатъците. Ариосто се харесва, но не благодарение на чудовищните си ​​и невероятни приумици, не на причудливата смесица от сериозни и комични стилове, не на липсата на свързаност в историите си или на постоянните накъсвания в повествованието. Той очарова със силата и яснотата на изразяване, с непринудените си и разнообразни произведения, с достоверната картина на страстите, особено тези от весел и любовен характер, и макар недостатъците да отслабват читателското удовлетворение, те не са в състояние да го унищожат напълно. Ако наистина се наслаждаваме на тези части от поемите, които определяме като недостатъци, то не означава, че упрекваме критиката като цяло, а само по адрес на отделните й правила, които определят тези страни на произведенията като недостатъци и ги представят като обект на безусловно порицание. Ако тези части се харесват, те не могат да се определят като недостатъци, макар насладата, която предизвикват, да е винаги така неочаквана и необяснима.

10. Но макар и всички общи закони на изкуството да се основат единствено на опита и наблюденията върху обикновените човешки чувства, ние не трябва да приемаме, че във всички случаи чувствата на хората се съобразяват с тези закони. Природата на по-изтънчените емоции на духа е много чувствителна и деликатна и за да действат с лекота и точност в съответствие с общите и установени принципи, се изисква стечението на много благоприятни обстоятелства. Най-малката външна намеса или вътрешна повреда в тези толкова миниатюрни пружини пречи на движението им и смущава целия механизъм. Ако проведем такъв експеримент, за да проверим въздействието на красотата или грозотата, ще трябва внимателно да изберем точното време и място и да настроим въображението си в съответното състояние и разположение. За това се изисква пълна ведрина на духа, съзерцание на мисълта и съсредоточаване на вниманието върху предмета и ако някое от тези условия липсва, експериментът би дал погрешни резултати, така че не ще бъдем в състояние да преценим всечовешката и универсална красота. Създадената от природата връзка между формата и чувството ще стане още по-неясна и за да се открие и наблюдава, ще е необходима още по-голяма прецизност. Влиянието й ще се установи не толкова поради въздействието, което оказва всяко отделно изящно творение, а благодарение на така дълго съхраненото възхищение, което съпътства тези произведения, надживели капризите на моди и стилове, както и всички грешки, породени от невежество и завист.

11. Същият Омир, който преди две хилядолетия е радвал Атина и Рим, е все още възхваляван в Париж и Лондон. Никакви промени в климата, системата на управление, религията и езика не са в състояние да помрачат славата му. Нечий авторитет или предразсъдъци може да наложат временно някой бездарен поет или оратор, но славата му никога не е трайна и общопризната. Когато потомците или чужденците се запознаят с творбите му, очарованието изчезва и недостатъците изпъкнат с истинския си вид. И точно обратното сполетява истинския гений – дълъг ли е животът на произведенията му и познати ли са те надлъж и шир, възхищението от него е безмерно. Завистта и ревността играят прекалено голяма роля в един тесен кръг от хора и близкото познанство с личността на един гений може да отслаби възхищението, пораждано от произведенията му. Но когато тези пречки са отстранени, красивите творения, чиято естествена функция е да предизвикват приятни чувства, веднага започват да оказват своето влияние, и докато свят светува, те запазват властта си над човешкия дух.

12. Тогава следва, че при цялото разнообразие и капризи на вкуса съществуват общи принципи на одобрение и порицание, чието влияние върху всички действия на духа зоркият наблюдател може да проследи. Някои отделни форми или качества, произтичащи от първоначалната вътрешна структура са предназначени да бъдат одобрявани, а други - да предизвикват недоволство и, ако в един или друг случай не предизвикат очаквания ефект, това се дължи на явен дефект или несъвършенство на възприемащото сетиво. Болният от треска не би настоявал, че небцето му долавя вкуса на храната, а болният от жълтеница не би претендирал, че може да различава цветовите оттенъци. Всяко същество изпада в състояние на здрав или болен разум и само в първия случай се предполага, че съществува истинска норма на вкуса и чувството. Ако в състояние на здрав разум на съответното сетиво хората достигнат до пълно или почти пълно единомислие на чувството, ще можем, изхождайки от него, да добием представа за съвършената красота, точно както външният вид на предметите на дневна светлина, възприеман от здрав човек, се описва с истинските му цветове, дори и да не се подлага на съмнение, че цветът е просто илюзия на сетивата.    

13. Многочислени и често срещани са недостатъците във вътрешните органи, които се намесват или отслабват въздействието на тези общи принципи, от които зависи усещането ни за красота или грозота. И макар някои обекти по силата на устройството на ума ни естествено да предизвикват удоволствие, не бива да се очаква, че всеки индивид ще го изпитва в еднаква степен. Възникват определени обстоятелства и ситуации, които хвърлят лъжлива светлина върху нещата или възпрепятстват истинския им вид да предизвика подходящото чувство или възприятие във въображението.   

14. Несъмнено една от причините много хора да са лишени от истинското чувство за красота се корени в липсата на изтънченост на въображението, необходима за изпитването на тези по-фини емоции. Всички претендират за такава изтънченост на въображението, говорят за нея и биха приравнили всеки вид вкус или чувство към нейните норми. Но тъй като в настоящето есе се стремим да съчетаем известна светлина на разбирането с усещанията на чувството, следва да дадем по-ясно определение на изтънчеността от предложеното до момента. И за да не извличаме философията си от прекалено дълбоки източници, да разгледаме една известна сцена от романа „Дон Кихот” на Сервантес.

15. „На мене ли ще ги разправяте? - рече Санчо. - Да не си мислите, че не бих могъл да го позная. Може да не вярвате, сеньор оръженосецо, но самата природа ме е дарила с толкова голям усет да познавам вината (…) бащиният ми род е дал двама особено прочути познавачи на вина (…) Дали на двамата да опитат вино от една бъчва и ги помолили да се произнесат за състоянието, качествата, достойнствата и недостатъците му. Единият го опитал с върха на езика си, другият само го помирисал. Първият казал, че виното има вкус на желязо, а вторият - че мирише по-скоро на ощавена козя кожа. Собственикът на виното заявил, че бъчвата е чиста и че няма откъде да е добило дъх на желязо или кожа. При все това двамата знаменити познавачи настоявали на своето. Минало време, виното се продало и когато измили бъчвата, намерили в нея малък ключ, закачен на кожено ремъче."
 

16. Тази история може да ни послужи като поучителен пример за удивителното сходство между вкуса на ума и тялото. Макар и с увереност да се твърди, че красивото и грозното, дори повече от сладкото и горчивото, не представляват качества на обектите, а изцяло принадлежат на вътрешното или външно чувство, трябва да се приеме, че съществуват определени качества в обектите, които по своята същност пораждат тези определени чувства. Но тъй като тези качества могат да се проявят в малка степен или да се смесят и объркат с останалите, често се случва тези незначителни качества да не влияят на вкуса или той да не е в състояние да разграничи всички вкусови оттенъци в хаотичната смес, в която ни се представят. Когато сетивата са така изтънчени, че нищо не им убягва и в същото време толкова точни, че възприемат всяка отделна част от цялото, говорим за изтънченост на вкуса, независимо дали тези термини се използват в буквален или преносен смисъл. В този случай се прилагат общите правила на красотата, които произтичат от установените модели и се извеждат в следствие на наблюдения върху качествата, които носят положително или отрицателно въздействие върху сетивата, ако действат самостоятелно и се открояват чувствително. Но ако същите качества действат заедно с други без да се открояват и не предизвикват положително или отрицателно въздействие, се забелязва явна липса на изтънчен вкус. Да се създадат подобни общи правила или общопризнати модели на композицията е като да се намери ключ, завързан на кожена каишка, който потвърждава валидността на съжденията на роднините на Санчо и смущава самозваните познавачи, които го осмиват. Дори бъчвата никога да не е била пресушавана, вкусът на дегустаторите би бил точно толкова изтънчен, колкото е бил слаб и нечувствителен на останалите; но да се докаже превъзходството на вкуса на първите и да се убедят присъстващите без доказателства би било изключително трудно. Същото е валидно и за красивото в литературата – макар и да не е подлагано на методично изследване, да не е ограничавано до общи принципи и образците му никога да не са били всепризнати, пак биха съществували различни степени на вкуса и съжденията на едни биха били предпочитани пред съжденията на други. Не би било толкова лесно да се заглуши гласа на някой лош критик, който винаги би отстоявал личните си чувства и би отказвал да се съгласи с противника си. Но когато му се представи всепризнат принцип на изкуството, когато той се илюстрира с примери, които от гледна точка на собствения му вкус ще му се наложи да признае като съответстващи на този принцип, когато му се докаже, че същият принцип може да се приложи в конкретния случай, чието действие му е убягнало, то този критик неизбежно ще стигне до извода, че той самият се отличава с недостатъци и му липсва изтънченост, благодарение на която да почувства красотата и грозотата във всяко произведение на писмената или устна реч. 

17. За съвършенство на едно чувство или способност се счита умението да се схващат с точност и най-малките обекти и нищо да не убягва или остава незабелязано за сетивата. Колкото по-малки са обектите, възприемани от окото, толкова по-фина и по-сложна е структурата му и комбинацията от частите. Доброто небце не се изпитва със силни вкусове, а с долавянето на всяка една от съставките в сместа, независимо дали е примесена в съвсем малко количество с останалите. По същия начин бързото и остро възприемане на красотата и уродливостта следва да се счита като доказателство за съвършенството на нашия духовен вкус. Човек не може да постигне удовлетворение от самия себе си докато подозира, че му е убягнало нещо красиво или грозно в нечие произведение или изказване. В този случай човешкото съвършенство се свързва със съвършенството на усещанията или чувствата. Силно изтънченият вкус към храните често може да се превърне в голям недостатък за самия човек и приятелите му. Но изтънченият вкус към остроумията или красотата винаги трябва да е желано качество, защото е източник на всички най-прекрасни и невинни удоволствия, достъпни за човешката природа. Това е пресечната точка на чувствата на цялото човечество. Навсякъде, където съществува, изтънченият вкус несъмнено се посреща с одобрение, а най-добрият начин да го откриете, е да се обърнете към моделите и принципите, установени с единодушното съгласие и вековния опит на хората.

18. Но макар и по природа да съществува голяма разлика в степента на изтънченост на вкуса у различните хора, нищо не благоприятства по-нататъшното укрепване и развитие на тази способност както опитът в определена област на изкуството и честите изследвания или размишления върху определен вид красота. Когато пред очите или въображението изникнат за пръв път дадени обекти, изпитваните към тях чувства са неясни и объркани, а умът не е в състояние напълно да оцени силните и слабите им страни. Вкусът не може да възприеме различните достойнства на произведението, а още по-малко да разграничи специфичния характер на всяко едно от тях и да определи качеството и степента му. Друго, освен да признае произведението като цяло за красиво или грозно, не може да се очаква. И дори такова съждение непосветеният човек може да направи с голяма неувереност и уговорки. Но когато натрупа опит в дадената област, чувствата му започват да се отличават с точност и яснота и той не само възприема красотата и недостатъците във всяка част, но и забелязва отличителните характеристики на всяко качество и изразява полагащата му се похвала или порицание. Ясни и разграничими чувства ръководят този човек в процеса на изследване на обектите и той разпознава точно тази степен на одобрение или порицание, която всяка част естествено предизвиква. Мъглата, която преди сякаш е обгръщала обекта, се вдига. Сетивото започва да функционира по-съвършено и може да определи достойнствата на всяко произведение, без опасност да допусне грешка. Накратко, точно както сръчността и умението се развиват благодарение на натрупания опит при изпълнението на дадено задължение, така се придобива и способността да се преценява достойнството на  всяко произведение. 

19. Практиката е толкова необходима за разпознаването на красотата, че преди да се съди за всяко значимо произведение, то трябва многократно внимателно да се прочете и дълбокомислено да се разгледа в различна светлина. Когато дадено произведение се разглежда за пръв път, то обикновено се прави повърхностно и бегло, което нарушава истинското чувство за красота. Съотношението на частите не се разграничава, истинският характер на стила слабо се забелязва, а отделните достойнства и недостатъци изглеждат объркани и не изплуват отчетливо във въображението. Да не говорим, че съществува вид красота, цветиста и привлекателна на външен вид, която първоначално се харесва, но когато се открие несъвместимостта й с правдивия израз на разума или страстта, бързо увяхва, а след това се отхвърля с презрение или най-малкото загубва значителна част от стойността си.

20. Невъзможно е да се продължава в опита на съзерцанието на който и да е ред красота, без да се налага често да се правят сравнения между различните видове и степени на красотата и да се определят съотношенията им. Човек, комуто не се е удавала възможността да сравнява различните видове красота, в действителност е съвсем некомпетентен да изрази становище за даден обект. Само по пътя на сравнението можем да установим какви са заслугите му за похвала или порицание и се научаваме в каква степен да присъждаме тази оценка. И най-лошата картина се отличава с известна красота в яркостта на цветовете и точността на подражанието и би могла да въздейства на душата на някой провинциалист или индиец, като предизвиква чувство на възторг. И най-вулгарните балади не са съвсем лишени от хармония и естественост и никой освен човек, запознат с висшите форми на красотата, не би определил елементите на формата им като груби или съдържанието им за безинтересно. У човек, запознат с най-добрите образци от даден род, ясно изразената непълноценност на красотата предизвиква болезнено чувство и по тази причина той я определя като грозота. Що се отнася до един познат ни безупречен предмет, естествено се предполага, че той е достигнал върха на съвършенството и получава правото за най-високо одобрение. Само човек, привикнал да разбира, изследва и оценява множество произведения, достойни за възхищение по различно време и от различни народи, е в състояние да оцени достойнствата на представеното пред взора му произведение и да му присъди полагащото му се място сред произведенията на човешкия гений.

21. Но за да изпълни критикът по-добре тази задача, той трябва да освободи ума си от всички предразсъдъци и да не взема под внимание нищо освен обекта, предоставен му за разглеждане. Трябва да се отбележи, че за да въздейства по подобаващ начин на духа, всяко произведение на изкуството следва да се разглежда от определена гледна точка, и то не може да съответства напълно на вкуса на човек, чието реално или въображаемо състояние не съответства на състоянието, което се изисква от самото произведение. Когато един оратор се обръща към своята публика, той отчита присъщите й умения, интереси, мнения, страсти и предразсъдъци. В противен случай той погрешно би разчитал да повлияе на слушателите си и да предизвика съпричастността им. Дори ако публиката храни някакви предразсъдъци към него, то колкото и да са неоснователни те, ораторът не бива да ги подминава и преди да пристъпи към речта си, трябва да се опита да предразположи и спечели благосклонността на слушателите си. За да оцени по достойнство речта на оратора, критикът от различна епоха или националност, който се запознава с нея, следва да вземе под внимание всички тези обстоятелства и да се постави на мястото на тогавашните слушатели. По същия начин, когато едно произведение на изкуството се поднася на обществеността, независимо от хранените към автора приятелски или враждебни чувства, трябва да се подходи обективно, и като влиза в ролята на непредубеден човек, критикът следва да пренебрегне, доколкото е възможно, индивидуалната си същност и личните си обстоятелства. Този, който е подвластен на предразсъдъците, не е способен да изпълни това условие. Той упорито поддържа личната си гледна точка и не заема позицията, необходима му да разбере даденото произведение. Ако то е предназначено за хора от друга епоха или националност, такъв критик не отчита особеностите на тогавашните нагласи и предразсъдъци, и като представител на нравите на своята епоха и националност, прибързано осъжда всичко онова, което е възхищавало хората, за които всъщност произведението е било сътворено. Ако произведението е предназначено за широката публика, такъв критик никога не ще разшири достатъчно хоризонта на разбиранията си и не ще успее да пренебрегне интересите си, типични за него като приятел или враг, съперник или коментатор. Така чувствата му се оказват изкривени и нито красивото, нито грозното оказват върху него това влияние, което би изпитал, ако положи усилие върху въображението си за миг да забрави за себе си. По този начин вкусът му се отклонява от истинската норма и той губи доверието и авторитета си.

22. Добре известно е, че за всички въпроси, свеждащи се до ума, предразсъдъците влияят пагубно върху зрелостта на съжденията и опорочават интелектуалната дейност. В не по-малка степен те противоречат на добрия вкус и изкривяват чувството за красота. И в двата случая това влияние се побеждава от здравия разум и в това отношение, както и в много други, ако разумът не представлява съществена част от вкуса, то най-малкото той е необходим за проявата на последния. Във всички най-прекрасни творения на духа съществува взаимовръзка и хармония между отделните части. Човек не може да открие красотата или грозотата, ако мисълта му не е способна в достатъчна степен да обхване всички тези части и да ги сравни една с друга, така че да проникне в  съгласуваността и единството на цялото. Всяко произведение на изкуството има определена цел, с която е създадено, и то следва да се разглежда като повече или по-малко съвършено, ако в по-голяма или по-малка степен е постигнало целта си. Целта на красноречието е да убеждава, на историята – да поучава, на поезията – да доставя наслада, като въздейства върху страстите и въображението. Когато разглеждаме дадено произведение, трябва винаги да имаме предвид тези цели и да сме в състояние да определим дали използваните средства са насочени за постигането им. Освен това, всеки вид произведение, дори и най-поетичното, не е нищо друго освен верига от твърдения и разсъждения, наистина не винаги съвсем верни и точни, но все пак правдоподобни и достоверни, макар и предрешени в окраската на въображението. Персонажите, изградени в трагедията или епическата поезия, трябва да разсъждават, мислят, решават и действат според своята същност и обстоятелства, а без преценка, вкус и въображение поетът не може да се надява на успех в тази своя толкова деликатна задача. Да не говорим, че същите тези блестящи способности, които помагат за усъвършенстването на разума, същата тази яснота на мисълта, тази точност при открояване на различията и оживеност на усвояване на идеите се явяват важни фактори за проявата на истинския вкус и негови неизменни спътници. Рядко се среща здравомислещ човек с опит в областта на изкуството, който да не може да отсъди що е красивото в него и не по-малка рядкост е човек с правилен вкус, но лишен от здрав разум. 

23. Следователно, въпреки че принципите на вкуса са универсални и почти, ако не изцяло еднакви за всички хора, малцина са в състояние да предоставят съждения за произведение на изкуството или да утвърждават собственото си чувство в качеството на норма за красота. Органите на вътрешните усещания рядко са толкова съвършени, че изцяло да съответстват на общите принципи и да предизвикват чувство, съответстващо на тези принципи. Тези органи или работят непълноценно, или са засегнати от заболяване и затова предизвикват чувство, което може да се окаже подвеждащо. Когато критикът е лишен от изтънченост, той съди без всякакво разграничение, бидейки под влияние единствено на  по-грубите и осезаеми качества на обекта. По-фините черти минават незабелязано и той ги пренебрегва. В случаите, в които опитът му не се притичва на помощ, съжденията са неясни и неуверени. А когато не използва метода на сравнението, и най-незначителните прояви на красота, които по-скоро могат да се оприличат на недостатъци, са предмет на възхищението му. У критика, попаднал във властта на предразсъдъците, нормалните чувства са извратени. Когато му липсва здрав разум, той не е в състояние да разпознае красотата на образите и мислите, които се явяват най-извисения  и съвършен вид красота. Тъй като тези недостатъци са присъщи на повечето хора, истинните съждения за изящната словесност дори и в периодите на най-големия й разцвет, са много редки. Само човек със здрав разум, изтънчено чувство, богат опит, усъвършенствал се благодарение на сравненията и лишен от предразсъдъци, може да бъде наречен истински критик, а съждението, изведено на базата на единодушните възгледи на такива критици, е истинската норма за вкуса и красотата.

24. Но къде да намерим такива критици? По какви признаци да ги разпознаем? Как да ги различим от самозванците? Всички тези въпроси са сложни и сякаш ни връщат към онова състояние на несигурност, от което се опитахме да се избавим с написването на това есе.

25. Все пак, ако подходим правилно към проблема, ще се изясни, че той се отнася за факти, а не за чувства. Дали човек е надарен със здрав разум и изтънчено въображение и дали е свободен от предразсъдъци, е възможно да се подложи на съмнение, да се изследва и обсъжда. Но онзи, който притежава всички тези качества, безусловно се приема от хората за ценен и достоен за уважение. В случаите, когато възникват съмнения, човешкият ум подхожда по начин, по който действа при всички спорни въпроси – намира най-убедителните доводи, подсказани от съобразителността му,  признава, че някъде действително съществува истинска и окончателна норма и се отнася с търпимост към онези, които споделят различни убеждения. Понастоящем е  достатъчно за целите ни, ако сме доказали, че вкусът на хората не е еднакъв и че някои личности, колкото и да е трудно да се посочат, са общопризнати от цялото човечество като хора, които се отличават от останалите.

26. Но в действителност далеч не е толкова трудно, колкото обикновено се представя, да се открие нормата на вкуса дори и в частни случаи. Въпреки че на теория може лесно да се определи наличието на критерий в науката и да се отрече ​​съществуването му по отношение на чувствата, на практика се оказва, че в науката е значително по-трудно да се установи такъв. Абстрактните философски теории и задълбочените теологични системи господстват един век. След това те са отречени, а тяхната абсурдност - доказана. Други теории и системи заемат мястото им, а в последствие на свой ред го отстъпват на приемниците си. И както показва опитът, нищо не е така подвластно на революциите на случайността и модата от тези мними решения на науката. Не може да се каже същото за прекрасните произведения на поезията и прозата. Безспорно правдивите изображения на страсти и характери печелят всеобщо признание непосредствено след създаването си, което ги съпътства неизменно през вековете. Аристотел и Платон, Епикур и Декарт изгряват последователно един след друг, но Теренций
 и Вергилий имат всеобща и неоспорима власт над умовете на човечеството. Абстрактната философия на Цицерон загубва влиянието си, но пламенното му красноречие ни възхищава и днес.

27. Макар че хората с изтънчен вкус са рядкост, те се открояват в обществото със задълбочените разсъждения и способностите си, с които превъзхождат останалите. Широкото влияние, което придобиват, допринася за разпространението на живото им одобрение, с което те посрещат всяко талантливо произведение, и го налага като оценка. Много хора, ако зависи единствено от тях самите, възприемат смътно и слабо красивото, но са способни да оценят фините му прояви, ако вниманието им бъде насочено към тях. Когато един истински поет или оратор се превръща в обект на възхищение за някого, последният привлича на своя страна и други. И макар предразсъдъците да властват за кратко, те никога не водят до всеобщо признание на съперника на истинския гений и в крайна сметка отстъпват пред силата на природата и справедливостта на чувството. Така дори една цивилизована нация лесно да се подвежда при избора на любим философ, хората никога не грешат в чувствата си към любимия епик или драматург.

28. Но въпреки всички усилия да се установи норма на вкуса и да се помирят противоречивите схващания, все пак остават два източника, пораждащи различия, които обаче не са достатъчни, за да заличат всички граници между красотата и грозотата, а често водят до различия в степента на одобрение или порицание. Единият от тези източници е разликата в темперамента на индивидите, а другият се корени в специфичните нрави и мнения на епохите и страните. Основните принципи на вкуса са неизменни в човешката природа. Случаите, в които съжденията се различават, обикновено се обясняват с наличието на недостатъци или отклонения в способностите, дължащи се на предразсъдъци, липса на опит или недостатъчна изтънченост на вкуса. Съществува справедливо основание да се одобри вкусът на един човек и да се заклейми вкусът на друг. Но когато разликата в съжденията произтича от личностния темперамент или се дължи на външни условия, като и двете причини не подлежат на промяна, то няма основание да се избере едно от двете мнения и в този случай известна разлика е неизбежна, а напразно се търси норма, с помощта на която да помирят противоречивите чувства.

29. Младежът с присъщите си пламенни страсти се вълнува повече от любовните и нежни образи, отколкото човекът в зряла възраст, за когото удоволствието се състои в мъдрите философски размисли за житейско поведение и сдържаността на страстите. Любимият автор за двадесетгодишния е може би Овидий, за четиридесетгодишния - Хораций, а за петдесетгодишния вероятно Тацит. Ето защо напразно бихме се опитвали да проникнем в чувствата на другите, лишавайки се от влеченията, присъщи за природата ни. Изборът на любим автор прилича на избора на приятел, а той зависи от характера и темперамента. Радост или страст, чувства или размисли – онова, което преобладава, ни свързва по особен начин с писателя, с когото си приличаме.

30. На един допада възвишеното, на друг - нежността, на трети – шеговитостта. Един е силно чувствителен към недостатъците и щателно се грижи всичко да е изрядно, а друг с по-силно изразено чувство за красота прощава двадесет недостатъка и нелепости за един възвишен или прочувствен замах. Един долавя със слуха си всичко сбито и изпълнено с енергия, а друг се наслаждава на размаха, богатството и хармонията на израза. На един прави добро впечатление неподправеното, а на друг – лустрото. Комедията, трагедията, сатирата, одата - всички те имат своите привърженици, които предпочитат един от тези отделни видове литературни произведения. Очевидно погрешна е позицията на критика, който одобрява само един вид или стил на литературно творчество и отхвърля всички останали. Но проявата на безпристрастност към онова, което се корени в характера и темперамента е почти невъзможна. Такива предпочитания са неизбежни и безвредни и не следва да се оспорват, тъй като не съществува норма, според която да се съди за тях. 

31. По тази причина, когато четем, по-голямо удоволствие ни доставят картини и герои, които ни напомнят на познати ни съвременни вещи, отколкото тези, които описват другоземни обичаи. Никак не ни е лесно да възприемем непретенциозните нрави на хората от древността и да сме съпричастни с принцесите, които носят вода от ручея, или с царе и герои, които сами се грижат за прехраната си. Като цяло приемаме, че изображението на такива нрави не е грешка на писателя и не се отразява на произведението, но то не предизвиква вълнение. Ето защо никак не е лесно комедията да се пренесе от една епоха и националност в друга. На французина или англичанина не се харесва „Девойката от Андрос”
 на Теренций или „Клизия”
 на Макиавели, където красивата героиня, около която се вихри действието на пиесата, не се появява нито веднъж пред публика, а остава зад кулисите в съответствие със сдържания нрав на древните гърци и съвременните италианци. Образованият и мислещ човек е способен да приеме тези особености в нравите, но обикновените зрители не са в състояние да отстъпят от обичайните си идеи и чувства, за да изпитат наслада от толкова далечн за тях образи.

32. И тук идва разсъждението, което би могло да е от полза при разглеждане на знаменития спор за древната и съвременна култура, в който една от страните извинява всяка привидна нелепост на древността с обичаите на епохата, а другата отказва да приеме подобно обяснение или май-много, извинява автора, но не и самото произведение. По мое мнение, спорещите страни рядко са били в състояние да определят точните граници на спора. Изображението на невинни особености на нравите, подобни на гореизложените, естествено следва да се допуска и ако те шокират някого, това е явна проява на фалшива изисканост и изтънченост. Паметникът на поета, „по-вечен от медта“
, ще трябва да се срине, сякаш е от прости тухли или глина, ако хората не отчитат постоянните промени в нравите и обичаите и не допускат нищо различно от това, което съответства на господстващата мода. Трябва ли да свалим от стените портретите на предците ни заради къдравите им якички и кринолините? Но ако понятията за морал и благоприличие са се променили при прехода от една епоха в друга и порочните нрави са описани без заслуженото неодобрение и порицание, то следва да се признае, че поетическото произведение се загрозява и обезобразява. Не може и не бива да се хранят подобни чувства. В състояние съм да извиня поета, като отчета обичаите на епохата му, но не мога да се насладя на произведението му. Липсата на човеколюбие и благопристойност, така поразяваща у героите на някои древни поети и понякога дори при Омир и гръцките трагици, значително накърнява достойнствата на известните им произведения и заставя читателите да предпочитат произведенията от своята съвременност. Съдбата и чувствата на такива герои грубияни не ни интересува и не ни харесва, че между порока и добродетелта не съществуват ясно очертани граници. И с каквото и снизхождение да подходим към автора предвид предразсъдъците му, не можем да се заставим да проникнем в чувствата му или да изпитваме привързаност към герои, които възприемаме като отрицателни.

33. Моралните принципи се различават от умозрителните възгледи. Те са в непрестанно движение и за тях е характерно да се променят. Изборът на сина е различен от избора на бащата. И едва ли ще се намери някой, който да се похвали с постоянство и еднообразие в това отношение. Каквито и умозрителни грешки да се откриват в областта на изящната словесност в различните епохи и страни, те едва незначително снижават ценността на произведенията. Нужно е да се настрои мисълта и въображението, за да вникне в господстващите по онова време възгледи и да се наслади на чувствата или заключенията, произтичащи от тях. Но се изисква огромно усилие, за да се променят съжденията за нравите и да се предизвика одобрение или порицание, любов или омраза, различни от онова, към което е привикнал духът. И когато човек е уверен във високата нравственост на моралната норма, която е в основата на съжденията му, той с право се придържа ревностно към нея и не променя чувствата, извиращи от сърцето му, в името на който и да е писател.

34. От всички умозрителни грешки в гениалните произведения най-лесно могат да се простят тези, които се отнасят до религията. Никога не трябва да се съди за културата или мъдростта на един народ или човек според по-грубите му или по-изискани теологични принципи. Здравият разум, пътеводна светлина в ежедневието на хората, не се вслушва в религиозните дела, които се възприемат извън човешките му предели. Следователно, критикът в стремежа си да създаде вярна представа за древната поезия, не следва да взима под внимание всички абсурди на езическите възгледи, а потомците ни на свой ред трябва да се отнасят към предците си със същата снизходителност. Нито един поет не бива да бъде обвиняван, че споделя религиозни възгледи, стига те да представляват само теоретични принципи, които не му се отразяват дотолкова, че да хвърлят и сянка на фанатизъм или суеверие върху му. В противен случай те подриват чувството за морал и нарушават естествената граница между порока и добродетелта. Поради това, в съответствие с гореизложения принцип, те са вечно позорно петно и никакви предразсъдъци и фалшиви възгледи, характерни за епохата, не са в състояние да ги оправдаят.

35. За Римокатолическата религия е важно да внушава гореща омраза към всеки друг религиозен култ и да представя езичниците, мюсюлманите и еретиците за достойни върху им да се излее божият гняв и възмездие. Макар и в действителност такива чувства да заслужават порицание, дълбоко вярващите ги смятат за добродетели и те се изобразяват в трагедиите и епическите поеми като един вид свещена доблест. Подобен фанатизъм обезобразява две много добри трагедии на френския театър, „Полиевкт”
 и „Атали”
, в които прекомерната привързаност към религиозен култ се прокарва с невъобразима напористост и е основната характеристика на героите. „Какво означава това? - пита високомерният Иодай Иосавет, която разговаря с Матан, жреца на Ваал. - Дъщеря на Давид да говори с този предател? Не  се ли страхуваш, че земята ще се разтвори и ще погълне в пламъци и двама ви? Или, че тези свещени стени ще се срутят и ще ви затрупат? Каква е целта му? Защо този враг на Бога идва тук да трови  въздуха, който дишаме, с ужасното си присъствие?” Такива слова се посрещат с овации в парижките театри, но в Лондон публиката би била също толкова доволна да чуе думите на Ахил към Агамемнон, че умът му е като на куче, а сърцето като на елен, или заплахите на Юпитер към Юнона, че не се ли успокои, я грози здрав пердах.

36. Религиозните принципи са също и недостатък на произведението на изящната словесност, ако прераснат в суеверие и обладаят всяко чувство, колкото и да е отдалечено от религията. Не бива да служи за извинение на автора факта, че обичаите в страната са обременили живота му с толкова много религиозни обреди и церемонии, та той е напълно подвластен на тази робия. Петрарка би предизвикал смях, ако сравни любимата си Лаура с Исус Христос. Не по-малко куриозно би било очарователният свободолюбец Бокачо да отправя благодарност към Всемогъщия и дамите за помощта, оказана му от тях и избавила го от враговете му.

За простотата и изяществото на литературния стил

Според г-н Адисън
 художественото произведение изразява естествени по своята същност чувства, лишени от тривиалност. Едва ли съществува по-точно и кратко определение на изящнатата словесност. 
За нас не представляват интерес онези чувства, които са просто природни, но не доставят никакво удоволствие на ума. Шегите на лодкаря-превозвач, наблюденията на селянина, скверните слова на портиера или файтонджията - всички те се отличават с естественост, но не доставят удоволствие. И ако съвсем точно възпроизведем в една комедия обичайните приказки, които си разменяме на масата, докато пием чай, колко ли скучна и безвкусна пиеса ще се получи? Единствено природата, la belle nature, с цялата си привлекателност и красота доставя наслада на хората с вкус; а копираме ли живота по низините, следва да го опишем с ярки и силни щрихи, които да изрисуват жив образ в съзнанието. Неподражаемият колорит, с който Сервантес изобразява нелепата наивност на Санчо Панса, разпалва жив интерес у читателя и той възприема образа му така, както би възприел някой изключително благороден герой или романтичен любовник.

Същото важи и за ораторите, философите, критиците или всеки автор, който говори от свое име в произведението си, без да въвежда други герои или персонажи. Ако езикът на автора е лишен от елегантност, наблюденията му – от оригиналност, а духът му – от  сила и мъжественост, той напразно би се хвалил със своята естественост и простота. Възможно е да пресъздава вярно живота, но едва ли ще предразположи някого.  Нещастието на такива автори е, че никой не ги обвинява или критикува. Книгата и човекът имат различна участ. Тайният измамен път на живота, fallentis semita vitae, за който говори Хораций
, може да се превърне в най-щастливата съдба в единия случай и в най-голямото нещастие в другия. 

От друга страна, произведенията, които поразяват, без да са естествени, не задържат интереса към себе си за дълго. Да се рисуват химери не означава в строгия смисъл да се копира или имитира. Картина, лишена от приликата с живота и правдивостта на изображението, не привлича душата. Прекомерната изтънченост в епистоларните или философските произведения е така неприятна, както в епоса или трагедиите. Излишните орнаменти са недостатък във всяко произведение. Претенциозните изрази, прекомерните остроумия, язвителните сравнения и епиграми, особено ако се употребяват често, обезобразяват, а не разкрасяват произведението. Както погледът, насочен към готическа сграда, се насища от многообразието на орнаментите и не е в състояние да възприеме цялостния образ, така и разумът, вникващ в произведение, което изобилства от остроумия, се уморява и отвращава от безкрайните усилия на автора да блесне и порази читателя. И това се случва в случаите, в които авторът претоварва произведението с излишни остроумия, дори и те, сами по себе си, да са точни и забавни. Обикновено тези автори се стараят да внесат любимите си стилични украшения дори там, където темата не го позволява, и така създават множество безвкусни образи вместо една наистина красива мисъл.

За правилното съчетание на простотата и изяществото (simplicity and refinement) в литературния стил е писано много и за да не се лутам в тази така обширна тема, ще се огранича с няколко общи наблюдения. 

Първо, считам, че макар да следва да се избягва прекалената простота и изтънченост и въпреки че във всички произведения трябва да се спазва златната среда, тя не се намира в една точка, а се допуска в широк диапазон. Да разгледаме в тази връзка голямата дистанция между г-н Поуп
 и Лукреций
. Тези автори заемат най-крайните позиции по отношение на изяществото и простотата, които може да си позволи един поет, без да бъде упрекнат в излишество. В пределите на диапазона между тези крайни позиции се намират поети, които, макар да се отличават един от друг, в равна степен заслужават похвала за своя индивидуален стил и маниер. Корней и Конгрийв
, които с остроумието и изтънчеността си надминават г-н Поуп (ако изобщо е възможно да се сравняват толкова различни поети), и Софокъл и Теренций, които пишат по-просто от Лукреций, изглежда, сякаш нарушават границите на златната среда, където се намират най-съвършените произведения, и по тази причина страдат от някои излишества. От всички велики поети Вергилий и Расин, по мое мнение, са най-близо до центъра и най-отдалечени от двете крайности.

Второ, много е трудно, дори невъзможно да се обясни с думи къде точно се намира златната среда между простотата и изяществото или да се даде правило, с помощта на което да се определят точно границите между красивото и грозното. Възможно е някой критик да говори смислено по тази тема, без да дава строги указания на читателите и без дори самият той да разбира от този въпрос. Едва ли съществува по-ценно критическо произведение от изследването върху пасторалите
 на Фонтенел, в което по пътя на редица умозаключения и философски разсъждения той се стреми да установи златната среда, подходяща за този литературен жанр. Но прочете ли някой пасторалите от същия автор, ще се убеди, че този здравомислещ критик, независимо от логичните си разсъждения, притежава погрешен вкус и приема точката на съвършенство в много по-голяма близост до крайната изтънченост, отколкото е допустимо в пасторалната поезия. Чувствата на пастирите му подхождат повече на парижките будоари, отколкото на горите на Аркадия.  Подобни крайности обаче липсват в критическите му разсъждения. В тях той бичува всяка прекалена живописност и украса, точно както би постъпил Вергилий, ако този велик поет бе писал изследване върху пасторалния поетически жанр. Колкото и да са различни вкусовете на хората, общите им разсъждения по тази тема обичайно са еднакви. Критиката не може да е градивна, ако не засяга частни случаи, които да обяснява и да илюстрира с примери. Красотата, както и добродетелта, винаги се намират в златната среда, но къде е тя, е големият въпрос на който общите разсъждения никога не ще дадат достатъчно ясен отговор.

Трето, трябва да се пазим от прекомерната рафинираност повече, отколкото от прекомерната простота, тъй като първата е в по-малка степен красива и по-опасна от втората.  

Счита се за правило, че остроумие и страст са напълно несъвместими. Разбунени ли са страстите, въображението не намира място. Човешкият ум, по природа ограничен, не проявява всичките си способности едновременно, а преобладава ли една от тях, останалите нямат голяма възможност да се проявят. Поради тази причина във всички произведения, изобразяващи хора с присъщите им действия и страсти, се изисква по-голяма степен на простота, отколкото в произведения, които съдържат размисли и наблюдения. И тъй като първият вид литературни произведения е по-увлекателен и красив, то може без опасения в следствие на това твърдение да се предпочете пределната простота пред крайната изтънченост.

Можем също да отбележим, че най-четените произведения, които се помнят наизуст от всеки човек с вкус, свидетелстват в полза на простотата и освободят ли се от елегантността на израза и хармонията на стихотворните размери, в които са облечени съдържащите се в тях мисли, последните с нищо не ще ни поразят. Ако достойнството на едно произведение се корени в остроумието, то може да ни порази в началото, но при втори прочит умът предугажда мисълта и не се поддава повече на въздействието й. Чета ли епиграма на Марциал
, всичко ми е ясно от първия ред и повторението на вече познатото не ми доставя никакво удоволствие. Но всеки ред, всяка дума на Катул има своето достойнство и никога не ми омръзва да го препрочитам. За Каули
 е достатъчен един бегъл прочит, но Парнел
 звучи така свежо след петдесетия прочит, както след първия. Нещо повече, книгите наподобяват жените, при които известна непринуденост в маниера и дрехите е по-завладяваща от блясъка на краските, превземките и облеклото, които заслепяват погледа, но не пораждат чувства. Произведенията на Теренций се отличават със скромна и свенлива красота и читателят е напълно съпричастен, тъй като авторът не си приписва нищо. Неговата чистота и естественост се помнят дълго, макар да не правят силно впечатление.

Изтънчеността на стила като крайност е по-малко красива, но по-опасна и човек лесно може да се поддаде. Ако не е съпроводена от голяма елегантност и уместност, простотата минава за скучна. И, обратното, блясъкът на остроумието и причудливите образи силно впечатляват. Обикновените читатели са поразени и се подвеждат, че произведенията, изпълнени с тях, се пишат най-трудно и са най-добри. Сенека изобилства с приятни грешки, пише Квинтилиан
, abundat dulcibus vitiis, и поради тази причина е по-опасен и способен да изкриви вкуса на младите и непредпазливите.
Ще добавя, че след отбелязания напредък в областта на науката и появата на видни писатели във всички литературни жанрове повече от всякога следва да се опасяваме от излишното изящество, защото то е крайността, на която хората имат най-голяма склонност да се поддават. Стремежът да се харесат благодарение на някаква новост отдалечава авторите от простотата и естествеността и обременява произведенията им с маниерничане и превзетост. Така е деградирало азиатското красноречие в сравнение с атическото. По отношение на вкуса и гениалността векът на Клавдий и Нерон е на значително по-ниско ниво от века на Август. И е възможно понастоящем да са налице някои признаци на подобно израждане на вкуса както във Франция, така и в Англия.

За красноречието

Хората, които разглеждат епохите и революциите на човечеството във вида, в който ги поднася историята, намират развлечение в зрелище, изпълнено с разнообразие, и се удивляват на грандиозните промени в нравите, обичаите и възгледите на представителите на човешкия род през различните периоди от време. Обаче може да се отбележи, че в политическата история се наблюдава много по-голяма еднородност, отколкото в историята на образованието и науката, и че войните, дипломатическите преговори и политиката от една епоха приличат на войните, преговорите и политиката от друга епоха много повече отколкото вкусът, остроумието и умозрителните принципи. Интересът и честолюбието, честта и срама, приятелството и враждата, благодарността и отмъстителността са първичните движещи сили във всяка обществена дейност и тези страсти са много по-устойчиви и упорити в сравнение с убежденията и понятията, които лесно се променят чрез образование и онагледяване. Готите отстъпват на римляните в областта на вкуса и науката, но не и по храброст и добродетели.

Но нека не сравняме толкова различни народи. Не е трудно да се забележи, че дори нашата по-късна епоха на просвещение се различава в много отношения от епохата на древността, и ако сме изпреварили древните народи в областта на философията, все пак, независимо от цялата ни изтънченост им отстъпваме по красноречие.

В древността се смята, че нито една друга човешка дейност не изисква толкова големи способности и задълбочена мисъл, колкото умението да се говори пред публика. Някои изтъкнати писатели отхвърлят дори таланта на великите поети или философи като недостатъчен да се справи с подобно предизвикателство. Гърция и Рим дават на света само по един завършен оратор и каквито и похвали да залужават останалите известни оратори, те биват считани за значително по-слаби от великите образци на красноречието. Трябва да се отбележи, че древните критици за едно столетие не назовават повече от двама оратори, напълно съизмерими и с еднакво големи заслуги. Калв, Целий, Курион, Хортензий
 и Цезар са оратори, които не отстъпват по нищо един на друг, но дори най-великият за времето си не може да се сравнява с Цицерон, най-красноречивия оратор, известен някога в Рим. Хората с изтънчен вкус, оценявали най-големия римски и най-големия гръцки
 оратор, твърдят, че макар да надминават по красноречие предшестващите ги майстори на словото, и двамата са далеч от съвършенството в това изкуство, което е безпределно, надминаващо възможността на човека да го постигне и, нещо повече, да го схване с въображението си. Цицерон споделял, че не е удовлетворен от собствените си изяви, но не е доволен и от тези на Демостен: Ita sunt avidae et capaces meae aures, et saepe aliquid immensum, infinitumque desiderant.

От всички цивилизовани и образовани нации единствено правителството на Англия е избрано от народа, а законодателният орган на властта се ръководи от многобройни събрания, в които се предполага, че красноречието играе главна роля. Но с какво може да се похвали Англия в това отношение? Сред великите хора, прославили страната ни, са достойни за възхищение поети и философи, но чуват ли се някога имената на оратори? Къде са паметниците, издигнати в чест на техния гений? Истина е, че в историята ни се срещат имената на неколцина оратори, повлияли върху вземането на парламентарни решения, но нито те самите, нито останалите са си направили труда да запазят речите си и авторитета, с който са се ползвали, се отдава изглежда повече на опита им, мъдростта или властта, отколкото на ораторския им талант. В наше време в двете камари на парламента има над половин дузина оратори, които според общественото мнение са достигнали до почти еднакви висоти на красноречие, но никой не се решава да предпочете един от тях. Това ми изглежда безспорно доказателство, че едва ли някой от тях е стигал в изкуството си по-далеч от посредствеността и че видовете красноречие, в които те се упражняват ала едва ли проявяват съществена дарба, са напълно достижими без да полагат особени усилия с малко усърдие и средни способности. Сто дърводелци в Лондон могат с еднакъв успех да изработят еднакви по качество маси или столове, но нито един поет не е способен да напише такива вдъхновени и изисквани стихове като г-н Поуп.

Известно е, че когато е ораторствал Демостен, всички будни хора, дори от най-отдалечените части на Гърция, се стичали в Атина като за голямо тържество
. В Лондон е възможно да видите как разни хора се разхождат безцелно в „съда на съвестта”
 по време на важни дебати в двете камари на парламента и по мнението на много от тях изказванията и на най-прославените оратори не са в състояние на ги компенсират за пропуснатия обяд. Когато старият Кибър
 се качва на сцената, любопитството на зрителите е по-голямо, отколкото ако поискат оставката на премиера и той се защищава или ако го подведат под отговорност за извършени престъпления срещу държавата.

Дори човек, който не е запознат с прекрасните произведения на древните оратори, достигнали до нас, може само по няколко попадения да отсъди, че техният стил или вид красноречие са безпределно по-възвишени от тези на нашите съвременници. Колко абсурдно би изглеждало, ако тези, които днес говорят тихо и въздържано, решат да използват някоя от величавите Апострофи, характерни за Демостен и така силно възхвалявани от Квинтилиан
 и Лонгин. Когато оправдава загубената битка при Херонея, Демостен пише: „Не, никак не сте сгрешили, кълна се в загиналите при Маратон! ...Защото не са сбъркали и онези, сражавали се при Маратон, при Саламин и Платея”
. Кой би могъл да понесе толкова смела и поетическа фигура, използвана от Цицерон след описаното с трагични краски мъченичество на един разпънат  римски гражданин? „Ако нарисувам ужасите на тази сцена не за римските граждани, не за съюзниците на държавата ни, не за тези, които някога са чували римско име, дори не за хората, а за жестоките зверове, или, за да отида още по-далеч, ако извися гласа си в най-пустинното място, обръщайки се към скалите и планините, то аз със сигурност бих видял как тези груби и мъртви тела на природата потръпват от ужас и негодувание, когато чуват за това чудовищно деяние”
. В какъв блясък на красноречието би трябвало да бъде обгърната тази фраза, за да й се придаде изящество и да я застави да въздейства върху слушателите? И какво благородно изкуство и възвишен талант са необходими, за да се достигне с точна съразмерност до толкова смело и силно чувство: да се разпали аудиторията, която да откликне на бурните страсти и  възвишените понятия на оратора и под този порой от красноречие да се прикрие изкусността, с която всичко това се постига! Ако това чувство навярно с основание ни се струва пресилено, то ще ни послужи да добием ясна представа за стила на древното красноречие, което не отхвърля  подобни хиперболи като чудовищни и преувеличени.

На такава страст в мисълта и словото съoтветстват прекомерно резките жестове, наблюдавани при древните оратори. Supplosio pedis, или тропането с крака
, е бил един от често използваните и дори сдържани жестове, който днес се счита за прекалено рязка форма на изразяване в сената, съда или от амвона на проповедника и се допуска единствено в театъра, за да подсили изобразяваните бурни страсти.

Не може да се каже каква е причината за рязката деградация в красноречието през последните векове. Човешкият гений едва ли е различен в различните епохи.. В наше време хората полагат голямо старание и жънат успех в останалите изкуства и науки. Народът в културните нации избира правителствата си, а това изглежда е необходимо условие да се прояви в пълна сила този благороден талант. Но въпреки всички тези преимущества, напредъкът ни в областта на красноречието е  незначителен в сравнение с постигнатите успехи във всички други области на знанието.

Да твърдим ли, че красноречието от древността не е в унисон с нашето време и съвременните ни оратори не следва да го заимстват? Каквито и доводи да се привеждат в полза на това твърдение, аз съм убеден, че подложат ли се на проверка, ще се се окажат необосновани и неубедителни.

Първо, може да се каже, че в древността по време на разцвета на гръцката и римската култури всяка държава е разполагала с няколко  не особено сложни административни закона, а решенията по заведените съдебни дела до голяма степен са зависели от чувството за справедливост и здравия разум на съдиите. Изучаването на законите по това време не е било трудна работа, изискваща упорит труд през целия живот и несъвместима с други знания и занимания. Великите римски държавници и генерали са били до един адвокати и Цицерон, за да покаже колко лесно се усвоява тяхната наука, заявява, че без да изоставя останалите си занимания, за няколко дни ще се превърне в завършен специалист по гражданско право. В случаите, в които защитникът призовава към справедливост съдиите, той има по-голяма възможност да прояви красноречието си, отколкото когато е длъжен да привежда доводи, изхождайки от определени строги закони, устави и прецеденти. В първия случай, за да бъде посрещнат с доверие ораторът със средствата на своето изкуство и красноречие трябва да вземе под внимание много обстоятелства, да разгледа множество лични съображения, да предразположи и предизвика благосклонност дори към себе си и всичко това се представя като справедливост. Но как един адвокат от нашето съвремие ще се освободи от трудоемките си занимания и ще намери свободно време, за да набере цветята на Парнас? И каква възможност ще получи той да ги разпръсне сред строгите и проницателни доводи, възражения и отговори, които е длъжен да използва? Най-великият гений или оратор, пожелал да пледира пред върховен съдия след едномесечно изучаване на законите, би се оказал в смешно положение.

Готов съм да призная, че многобройните и сложни закони обезсърчават красноречието в наше време, но твърдя, че не това е единствената причина за деградацията на това благородно изкуство. Така то може и да е прогонено от Уестминстърския съд, но не и от двете камари на парламента. Сред атиняните и особено сред членовете на Ареопага
 са били изрично забранени всички въвеждащи в заблуждение прийоми на красноречието; твърди се, че гръцките речи, написани в юридически стил, са лишени от присъщите за римляните смелост и реторичен стил. Но до какви висоти достигат атиняните в красноречието си в своите предварително обмислени речи по време на обсъжданите от тях държавни дела и дебати за свободата, щастието и честта на държавата? В тях геният се извисява над всички и разполага с пълна свобода на действие; такива са били най-честите дискусии.
Второ, може да се предположи, че залезът на красноречието се дължи на по-добрия здрав разум на съвременниците ни, който отхвърля с презрение реторичните прийоми, въздействащи върху съдиите, като зачита единствено и само убедителните доводи при всеки спор или обсъждане. Обвинението в убийство следва да се докаже от свидетели и улики, а наказанието за извършеното престъпление се опредея от закона. Би било нелепо да се описва в ярки краски ужаса и зверството на извършеното деяние, да се ​​представят роднините на убития и по сигнал те да се хвърлят в краката на съдиите с ридания и молби за справедливост. А още по-нелепо би било да се рисува картина на самото кърваво злодеяние с цел да се разчувстват съдиите от образа на трагичната сцена, макар да е известно, че този прийом е бил широко използван от защитниците в древността. Днес, изключвайки патетизма от публичните речи, свеждаме говорещите до модерното красноречие, а това ще рече до здравия разум, облечен в надлежен изказ.

Може би трябва да се признае, че съвременните обичаи или, ако предпочитате, здравият разум са причина съвременните оратори да са по-предпазливи и сдържани в опитите си да разпалят страстите или да въздействат върху въображението на слушателите, но не е ясно защо тези опити са доведени до пълен провал. Логично би било усилията в тази област да се удвоят, вместо да се пренебрегнат изцяло. Древните оратори, изглежда, също са внимавали публиката им да не ги заподозре в неискреност, но за да избегнат тази заплаха, те са избрали друг път.
 Стремителният порой от възвишени и патетични изрази е прикривал ловките прийоми, с помощта на които са въздействали върху публиката. А всъщност, никакви ловки прийоми не са й въздействали. Ораторът, със силата на гения и красноречието си, е разпалвал в себе си гняв, възмущение, скръб или мъка, а след това е предавал тези бурни чувства на публиката си.

Възможно ли е някой да претендира, че притежава повече здрав разум от Юлий Цезар? Известно е, че този велик завоевател, покорен от очарователното красноречие на Цицерон, се принудил да оправдае престъпник, когото, преди да изслуша речта на оратора, бил твърдо решен да осъди.

Трябва да се признае, че въпреки огромния успех на този оратор у него се наблюдават известни недостатъци. Бил е прекалено надут и реторичен, метафорите му са биели прекалено на очи, по структурата си речите му не излизали извън рамките на школските правила, а сарказмът му дори в каламбурите, римите или игрите на думи не винаги е бил удачен. Речите на гръцкия оратор били предназначени за не толкова изискани слушатели като римските сенатори или съдии. Върховни арбитри и съдници на красноречието му са били най-простите атиняни, но въпреки това стилът му е по-строг и изчистен от този на останалите. Използва ли се днес, успехът му е гарантиран. Характерните за Демостен стремителност и хармония, премерени, за да разчувстват, умело изложените му разсъждения, лишени от претенциозност, както и саркастичното му презрение, гняв, смелост, волност на израза, вплетени в непресъхващ поток на аргументация, превръщат речите му в образци, близки до съвършенството.   

Трето, предполага се, че бунтовете по време на управлението на правителствата от древността и чудовищните престъпления, често извършвани от гражданите, са давали обилна храна на красноречието, която липсва в съвремието ни. Ако Вер
 и Катилина
 не са съществували, едва ли би съществувал и Цицерон. Очевидно, тази причина едва ли оказва голямо влияние. В наше време лесно ще се намери Филип, но къде да се открие Демостен
?

Остава ли друго освен да хвърлим вината върху липсата на гениалност или умение за разсъждение у ораторите ни, които или нямат сили да достигнат висините на красноречието от древността, или отхвърлят всички подобни опити като несъответстващи на духа на съвременността ни? Няколко успешни изяви от подобен характер биха могли да пробудят талантите на нацията, да разпалят творческия дух сред младежта и да приучат слуха ни към по-възвишено и по-вълнуващо ораторско майсторство от поднесеното до момента. Възникването и развитието на изкуствата във всяка нация несъмнено се бележи от случайността. Съмнявам се, че е възможно да се даде убедително обяснение защо древният Рим, заимствал културата си от древна Гърция, е развил единствено вкус към скулптурата, живописта и архитектурата, без да усъвършенства тези изкуства, докато съвременният Рим, вдъхновяван от оскъдните реликви, открити сред античните развалини, е люлка на талантливи и значими художници. Ако по времето на гражданските войни, безрезервно утвърждаващи свободата и избора на народни представители в състава на всички най-отговорни правителствени учреждения се бе появил такъв гений на красноречието, какъвто е Уолър
 в областта на поезията, съм убеден, че подобен блестящ пример коренно би променил отношението към изкуството на красноречието във Великобритания и би довел до постигане на съвършенство по примера на древния модел. Тогава ораторите ни също биха прославили родината ни подобно на поетите, математиците и философите ни и наред с британските последователи на Архимед и Вергилий биха се появили и британски последователи на Цицерон. 

Не е често срещано явление критични и мислещи хора да споделят лош вкус към поезията или красноречието и да го предпочитат пред добрия вкус. Лошият вкус се поражда единствено от невежеството и липсата на съвършени образци, които дават на хората по-добра представа и развиват изтънчения им вкус към гениалните творби. Появят ли се такива образци, те се радват на всеобщо признание и с естественото си и могъщо обаяние предизвикват любов и възхищение дори и у най-предубедените. Във всеки човек тлее огънят на всички страсти и чувства и трогнат ли се подобаващо, те се разпалват, сгряват сърцето и носят онова удовлетворение, което отличава гениалното произведение от фалшивата красота, плод на не особено остър ум и фантазия. И ако това наблюдение е вярно за всички свободни изкуства, то би трябвало да е особено справедливо по отношение на красноречието, което, предназначено за широка публика и хора от цял свят, не може, ако се разглежда разумно, да се обръща от името на народа към по-изтънчените съдници, а е длъжно без всякакви уговорки и ограничения да се съобрази с присъдата на обществеността. Който бъде приет за най-велик оратор, той трябва да бъде признат от учените и ерудитите. Някой посредствен оратор може да пожъне успех сред нискокултурните, които са удовлетворени от речите му, глухи са за недостатъците му и го считат за съвършен. Но появи ли се истинският гений, той привлича всеобщото внимание и доказва превъзходството си над съперника.

И така, изхождайки от този принцип, античното, т.е. възвишеното и страстното красноречие, отговаря повече на добрия вкус, отколкото модерното, което е доказателствено и рационално; а ако се използва правилно, ще оказва по-голямо влияние и ще има по-силно въздействие върху човечеството. Ние сме доволни от нашата посредственост, тъй като опитът не ни предлага нищо по-добро. Но древните народи са имали опит и в двете и сравнявайки ги, са отдали предпочитание на този вид красноречие, от който са ни оставили такива прекрасни образци. Защото, ако не греша, модерното красноречие принадлежи към онзи стил или вид, който критиците от древността наричат атическо красноречие, т.е. умерено, изискано и изкусно, което поучава разума повече, отколкото влияе върху страстите, а тонът е характерен за обикновения разговор, където се разгръщат доводите. Такова е красноречието на Лизий сред атиняните и на Калв
 сред римляните. За времето си тези оратори са високо ценени, но в сравнение с Демостен и Цицерон пламъчетата на свещиците им мъждукат в сянката на ярките слънчеви лъчи. За последните е присъща изискаността, изтънчеността и убедителността на доводите, характерна за първите, но при тях всеобщото възхищение е породено от патоса и подема, с които насищат речите си при сгоден случай и завладяват умовете на слушателите си.

Едва ли сред публичните говорители  в Англия се срещат примери на този вид красноречие. Сред писателите има подобни примери, посрещани с голямо възхищение, които могат да убедят честолюбивата ни младеж във възможността да пожъне подобна или дори по-голяма слава, ако направи опит да възроди красноречието на древността. Произведенията на Лорд Болингсброук
, при все недостатъците си в използваните доводи, последователност и прецизност, се отличават със сила и енергия, до каквито едва ли някога са достигали нашите оратори, макар да е очевидно, че подобен възвишен стил подобава значително повече на оратор, отколкото на писател и гарантира незабавен и удивителен успех. Речта се подкрепя от очарованието на гласа и жестикулациите на оратора, които пораждат контакт с  публиката; а самият факт, че толкова хора са се събрали на едно място и внимателно слушат словото на един човек, следва да въодушеви оратора с приповдигнатост, която му позволява съвсем уместно да употребява силните изрази и реторически фигури. Вярно е, че предварително подготвените речи се посрещат с голямо предубеждение и речта на оратор, който декламира като ученик заучен урок, без да отчита изказаните в хода на обсъждането мнения, неминуемо предизвиква надсмешка. Но непременно ли трябва да се изпадне в подобно нелепо положение? Ораторът е длъжен предварително да се запознае с въпросите, които подлежат на обсъждане и да обмисли всички доводи, възражения и отговори, които смята, че ще подхождат на речта му.
 Прояви ли находчивост, когато възникне нещо непредвидено, разликата между предварително подготвения текст и импровизацията не би била забележима, тъй като потокът на мисълта протича естествено със същата стремителност или сила, с която извира, подобно на плавателен съд, вече оттласнат от греблата, който известно време се движи по курса си, независимо че първоначалният тласък отслабва.

В заключение ще отбележа, че макар съвременните оратори да не изпитват необходимост да се изказват на висок стил или да се стремят към съперничество с древните, те все пак биха могли да отстранят съществения недостатък в речите си, без да нарушават уравновесеното излагане на доводите и разсъжденията си, с което се ограничават поставените от тях цели. Склонността им към импровизация ги принуждава да се откажат от така необходимата за излагане на доводите последователност и методичност и тази липса се отразява върху общата убедителност.Това не означава, че в публичната реч се налага да се разграничават отделни части, освен ако темата не ги предлага твърде очевидно. Но и без тази формалност не е трудно да се спазва методичност и тя да се предава на слушателите, които с безкрайно задоволство ще проследяват как един довод естествено преминава към друг; така ще останат цялостно много по-убедени, отколкото се случва, когато и най-силните доводи са изсипани заедно и объркано. 
За усъвършенстването в изкуствата

Думата „разкош” (luxury) е неустановена по своя смисъл, както положителен, така и отрицателен. Като цяло означава голяма изисканост в удовлетворяване на желанията на чувствата, но в зависимост от възрастта, страната на произход и общественото положение на отделната личност във всяка от степените си е възможно да е безвредна или да заслужава порицание. Подобно на останалите сфери на морала границите между добродетелта и порока и тук е невъзможно да се определят с точност. Само затъмненият от фанатично безумие ум е способен да си въобрази, че всяко удовлетворяване на желание, стремеж да се консумират храни и питиета с финес или влечение към изящество в облеклото са сами по себе си порочни. Наистина, чувал съм за един монах в чужбина, дал обет да не обръща поглед към прекрасния изглед, който се откривал от прозорците на килията му, за да не изпитва греховна наслада. Да се предпочете шампанско или бургундско вино пред слаба или тъмна бира също се счита за такъв грях. Но подобни увлечения са пороци само ако са за сметка на някоя добродетел като щедрост или милосърдие. Тези увлечения граничат с безрасъдство, когато заради тях човек се разорява и обрича на нужда и нищета. Не се ли потъпкват добродетелите и достатъчни ли са средствата, за да се помогне на приятелите, да се обезпечи семейството и във всеки отделен случай да се прояви щедрост или състрадание, те са напълно безобидни и признати дори от моралистите в различните епохи. Например, ако човек е изцяло зает с разточителство на масата, но няма вкус към удоволствията на амбицията, ученето или разговорите, то това е знак за глупост и е несъвместимо със силата на характера или гения. Да се изразходват средства единствено за подобни удоволствия, без грижа за приятелите или семейството е признак за безсърдечие и безчовечност. Но ако човек винаги намира време за добри дела и отделя достатъчно средства да осъществи благородните си намерения, никой не би хвърлил върху му и сянка на вина или упрек.

Тъй като разкошът може да се разглежда и като невинен, и като порицаем, нелепите възгледи, споделяни по въпроса, предизвикват силно удивление. Ако свободомислещите възхваляват дори порочния разкош и го представят като облага за обществото, то строгите моралисти осъждат и най-невинното разточителство, представяйки го като източник на всички опорочавания, безредия и интриги, свързани с гражданското управление. Ще се постараем тук да внесем поправки и в двете крайности, като докажем, първо, че епохите на развита култура (ages of refinement) са най-щастливи и най-добродетелни; второ, че когато разкошът изгуби безобидността си, престава да бъде благотворен и стигне ли твърде далеч, става пагубен, макар вероятно да не е най-пагубният за политическото общество.

За да докажем първото, трябва освен другото да разгледаме резултатите от влиянието на развитата култура върху частния и обществения живот. Според най-възприетите схващания човешкото щастие, изглежда, се състои от три съставни елемента: действие, удоволствие и покой. И макар че тези елементи следва да се дозират в различни пропорции в съответствие със склонностите на отделната личност, все пак нито един от тях не бива напълно да се изключва, за да не се наруши до голяма степен балансът. Наистина покоят, или отмората сама по себе си, изглежда, не допринася много за нашето удоволствие, но подобно на съня е нужна, за да се угоди на слабата човешката природа, неспособна да понесе състояние на непрекъсната дейност или развлечения. Бързото движение на душевните емоции обладава човека и го изпълва най-вече с удовлетворение, но в крайна сметка изчерпва духовните му сили и той се нуждае от отдих; макар отдихът да е приятен за известно време, проточи ли се, води до изтощение и летаргия, които унищожават цялото удоволствие. Образованието, навикът и примерът оказват огромно влияние на душата, предразполагат я към някой от тези елементи и, трябва да се признае, че насърчава ли се интересът към действието и удоволствието, те в значителна степен се отразяват благоприятно върху човешкото щастие. В периоди на разцвет на индустрията и изкуствата хората са постоянно заети и получават за награда удоволствие както от самия труд, така и от плодовете му. Душата се зарежда с нови сили, разширява своите възможности и способности; с усърдие в честен труд удовлетворява естествените си склонности и предотвратява изникването на неестествените, които обикновено избуяват, подхранвани от безделието и леността. Прогонете изкуствата от обществото, заместете ги с изпълнена с леност празнота, и ще убиете дори и вкуса към нея, защото леността е приятна едва тогава, когато настъпва след усилен труд и възстановява душевните сили, изтощени от прекалено усърдие и умора.

Предприемчивостта в производството и усъвършенстването на механичните изкуства  донасят още една полза, а именно, че те обикновено водят до усъвършенстване на свободните изкуства (refinements in the liberal arts), тъй като нито едно от тях не може да достигне до съвършенство, не се ли съпътства в известна степен от останалите. Времената на велики философи и политици, славни предводители и поети изобилстват и от сръчни тъкачи и корабни дърводелци. Не може да се очаква от народ, който не разбира от астрономия или пренебрегва етиката, да усвои изкуството на тъкачеството до съвършенство. Духът на епохата се отразява на всички изкуства и пробуден от летаргията, човешкият ум започва да мисли и подтиква хората да проявяват интерес към всички сфери на живота, като усъвършенстват всички изкуства и науки. Дълбокият мрак на невежеството бива прогонен завинаги и хората се радват на привилегиите, с които разполагат разумните същества, а именно да мислят, да действат и да развиват потребностите на ума и тялото.

В процеса на усъвършенстване на изкуствата хората стават по-общителни. Вече обогатени с научни знания и развили способността си да беседват, те не се задоволяват да съществуват в изолация или да живеят далеч от съгражданите си по начин, присъщ на невежите и варварските народи. Те се стичат в градовете с цел да получават знания и да ги предават на останалите, да покажат ума и възпитанието си, умението си да беседват и вкуса си към живота, облеклото и покъщнината. Любознателността пленява мъдрите, суетата – глупците, а удоволствието – и едните, и другите. Навсякъде се създават специални клубове и общества, в които представители и на двата пола се срещат дружески и непринудено, а характерите, както и поведението, бързо се шлифоват. По тази причина, усъвършенствани от науката и свободните изкуства, хората чувстват прилив на човечност благодарение на навика за общуване и приноса на всеки един за всеобщото благо. Така предприемчивостта, знанията и човечността са неразривно свързани помежду си и в основата си, както ни учи опитът и разумът, са присъщи на епохите с по-богата култура, обикновено белязани от периоди на изобилие. 

Тези предимства не се съпътстват в еднаква степен от недостатъците. Колкото повече се усъвършенстват хората в избора на удоволствия, толкова по-малко се потапят те в излишества, защото нищо не е по-разрушително за истинското удоволствие от подобни крайности. Може да се твърди с увереност, че татарите по-често са прегрешавали с ненаситната си лакомия, когато са устройвали пирове с месото на издъхналите си коне, от изтънчените европейци с изисканата си кулинария. И ако развратът или дори изневярата в брачното ложе са по-чести явления в куртоазните времена, когато нерядко се смятат за образец на галантност, то пиянството е значително по-рядко разпространено: за душата и тялото този порок е по-отвратителен и по-вреден. В това отношение ще се позова не само на Овидий или Петроний, но и на Сенека и Катон. Знаем, че когато Цезар по време на заговора на Катилина се принудил да предаде в ръцете на Катон една любовна бележка, billet-doux, свидетелстваща за любовната интрига на родната му сестра Сервилия, този суров философ възмутен я хвърлил обратно и в горестното си негодувание го нарекъл пияница като по-обидно оскърбление от онова, което му се полагало.  

Но предприемчивотта, знанията и човечността са полезни не само в личния живот. Благотворното им влияние се разпростира и в обществения живот и те способстват за велико и процъфтяващо управление така, както донасят щастие и материално благополучие на отделните хора. Ръстът и потреблението на всички блага, които служат за украшение и наслада в живота, са от полза за обществото, понеже, докато умножават невинните удоволствия на хората, те са един вид склад на труда, който в случай на крайна необходимост може да се използва за обществени нужди. В страните, където не възниква потребност от такива блага, хората потъват в безделие, губят всякакъв интерес към живота и са безполезни за обществата, които не могат да използват труда на такива инертни хора и  не са в състояние да поддържат или подкрепят флотите и армиите си. 

Днешните европейски кралства едва ли са променили много границите си през последните двеста години, но колко различни са те по силата и величието си? Това състояние може да се обясни само с развитието на изкуствата и производството. Когато кралят на Франция Шарл VIII превзема Италия с двайсетхилядната си армия, покорената нация е така изтощена, както свидетелства Гуичардини
, че в продължение на няколко години не е в състояние да направи почти никаква усилие. За да поддържа четиристотин хилядната си армия
, покойният крал на Франция
 облага с данъци населението, докато воюва, и след смъртта на Мазарини до собствената му кончина водените от него войни продължават почти трийсет години.

Предприемчивостта се насърчава от науката, която неотлъчно съпътства епохите на развитие на изкуството и културата. Освен това науката помага на обществото да извлича максимална полза от труда на своите поданици. Законите, редът, полицията и дисциплината не биха се приближавали до съвършенството, докато човешкият разум не се усъвършенства чрез непрестанна дейност и насочване на усилията към по-материалните изкуства като търговията и производството. Можем ли да очакваме, че хора, които не са способни да измайсторят чекрък или да използват стан, са в състояние да създадат добра система на държавно управление? Да не говорим, че времената на невежество са белязани от  суеверия, които влияят пагубно на управлението и пречат на хората да преследват интересите си и да търсят щастието си.

Овладяването на изкуството за държавническо управление естествено поражда мекота и умереност, като внушава на хората, че хуманните принципи са за предпочитане пред строгостта и жестокостта, възпламеняващи бунтарски настроения сред поданиците, които, веднъж надигнали се, не ще се върнат в подчинение, тъй като губят всяка надежда за помилване. Когато се смекчи нравът на хората и се усъвършенстват знанията им, човечността се разпростира още по-широко и се превръща в основна характеристика, която отличава епохите на цивилизация от времената на варварство и невежество. В резултат на това разделенията между хората биват лишени от дълбоки корени, революциите от опустошителност, властите от жестокост, а размириците стават все по-голяма рядкост. Дори войните са умерени по своята жестокост, а бойците, като напуснат бойното поле, където честта и изгодата ожесточават хората и изтласкват на заден план състраданието и страха, се разделят с грубите си животински инстинкти и отново приемат човешкия си облик.

Не бива да се опасяваме, че избавени от зверската си жестокост, хората ще загубят бойния дух, непоколебимостта и енергията си, с които защищават родината и свободата си. Развитието на изкуствата не обезсилва духа и тялото. Напротив, неотлъчният им спътник, предприемчивостта, придава нова сила и на двете. И ако гневът, за който се смята, че подбужда смелостта, губи част от яростта си под въздействието на възпитанието и културата, то чувството за чест, което е по-силно, по-постоянно и доминиращо като принцип, се зарежда с нова сила от този подем на духа, породен от образованието и доброто възпитание. Да добавим към всичко това, че храбростта не оказва продължително въздействие и не носи полза, ако не се съпътства от дисциплина и военен опит, рядко срещани сред варварските народи. Древните отбелязват, че Датам
 е единственият варварин, овладял изкуството на войната. Когато Пир вижда римската армия, построена съгласно принципите на военния опит и умение, възкликва с удивление: „Тези варвари нямат нищо варварско в дисциплината си!”
 За отбелязване е, че ако древните римляни, чието единствено поприще са войните, се оказват почти единствените нецивилизовани, които винаги са се отличавали с военна дисциплина, то съвременните италианци са единствената цивилизована нация сред европейците, лишена от смелост и боен дух. Склонните да отдадат тази слабост на нацията на разкоша, куртоазията или на любовта към изкуствата трябва да се замислят за англичаните и французите, чиято смелост е така неоспорима, както любовта им към изкуствата и усърдието в търговията. Италианските историци ни насочват към по-убедителна причина за това израждане на сънародниците им. Те разказват как военната сила запада едновременно у всички италиански владетели: венецианската аристокрация не вярва на поданиците си, флорентинската демокрация се прилага единствено при търговията, Рим е управляван от свещеници, а Неапол - от жени. Войните се водят от наемници, които взаимно се щадят един друг и за изумление на целия свят са в състояние по цял ден да се занимават с така наречената ​​битка и да се връщат в лагера си нощем, без да пролеят и капка кръв.

Причината строгите моралисти да заклеймяват усъвършенстването в изкуствата е примерът на древния Рим, който въпреки своята бедност и простота се отличава с добродетели и обществен дух, извисява се до главозамайващи висини на величие и свобода, докато не внася източния разкош от завладените провинции и не попада в лапите на всички видове корупция. Тогава избухват въстания и граждански войни, които в крайна сметка водят до пълната загуба на свобода. Класическите автори, познати от детството ни, споделят това мнение и приписват гибелта на държавата на изкуствата и богатствата, внесени от Изтока. Дори любовта към живописта Салустий
 причислява към пороците, подобно на разврата и пиянството. Толкова широко разпространено е това схващане през по-късните векове на републиката, че този автор щедро възхвалява стария строг римски морал, макар самият той да е ненадминат пример за пристрастяване към тогавашния разкош и корупцията; той презрително осъжда гръцкото красноречие, но е най-изисканият писател в света, т.е. използва абсурдни отклонения и патетични речи с определена цел, представяйки се същевременно като пример за вкус и коректност.

Но би било лесно да се докаже, че тези писатели несправедливо приписват причината за безредиците в Римската държава на разкоша и изкуството, докато всъщност причините се коренят в лошо построеното управление и неограниченото разширяване на владенията
. Изисканите удоволствия и житейският комфорт сами по себе си не са причина за продажност и корупция. Хората ценят дадено удоволствие благодарение на сравнението и опита. Стремежът на хамалина да спечели пари, които да изхарчи за сланина и бренди, е не по-слаб от този на царедвореца, който си купува с тях шампанско и яребици. Богатствата представляват ценност за всекиго независмо от епохата, тъй като с тяхна помощ се доставят удоволствия, към които хората привикват и се стремят. Единствено чувството за чест и добродетел ограничава или регулира користолюбивите стремежи; макар да не е еднакво през всички епохи, то съвсем естествено е най-разпространено във времената на науката и културата. 

От всички европейски кралства Полша е сякаш самото несъвършенство във военното изкуство и в опазването на мира, в изкуството на механиката и в свободните изкуства, т.е. там царуват продажност и корупция. Шляхтата изглежда е запазила правото на избор на крал с цел да продава периодично престола на този, който предложи най-добра цена. Това е почти единственият вид търговия, познат на този народ. 

Свободата в Англия, на почит още от времената, в които се развива изкуството, никога не е процъфтявала така, както в наше време. И макар да изглежда, че корупцията се е засилила през последните години, това е в следствие на свободата ни, установена, когато управляващите се убеждават, че е невъзможно да се управлява без парламент или той да е сплашван от призрака на привилегиите
. Да не говорим, че корупцията или продажността преобладават повече сред избирателите, отколкото сред избраниците и следователно не могат основателно да се приписват на усъвършенстваното благополучие.
Ако разгледаме въпроса в подходяща светлина, ще се убедим, че развитието на изкуството допринася за свободата и съдейства ако не за появата й, то за запазването на либералното управление. При грубите, некултурни народи, които пренебрегват изкуствата и свеждат труда до обработка на земята, обществото се разделя на две класи: земевладелци и техните васали или арендатори. Последните непременно са зависими и попадат в подчинение и робство, особено когато не притежават имущество, а умението им да обработват земята не се цени, факт, който е налице навсякъде, където се пренебрегват изкуствата. Земевладелците, естествено, се превръщат в дребни деспоти и в името на мира и реда са длъжни да се подчиняват на абсолютния господар. Ако пожелаят като старите барони да запазят своята независимост, те по необходимост изпадат във вражди и разпри помежду си, с което тласкат цялото общество в такова тежко положение, което може да се окаже по-лошо и от най-деспотичното управление. Но там, където благополучието подхранва търговията и предприемачеството, селяните, които с грижа обработват земята, стават богати и независими, а търговците и прекупвачите придобиват своя дял собственост, авторитет и уважение, засвидетелствано им от средната класа, най-добрата и здрава основа на обществената свобода. Те не се принизяват до робия като селяните, белязани от бедност и духовна нищета, и понеже не си поставят за цел да тиранизират останалите като бароните, не се изкушават в името на постигането на тази си цел да се подчиняват на тиранията на монарха си. Те жадуват за узаконено равенство, което да гарантира собствеността им и да ги защищава от тиранията на монарсите и аристокрацията.

Долната камара е опората на народното управление и цял свят признава, че дължи голямото си влияние и авторитет на развитието на търговията, даваща в ръцете на третото съсловие равни права на собственост. Как е възможно тогава да се обвинява така яростно  усъвършенстването в областта на изкуствата и да се представя като проклятие за свободата и обществения дух!

Да се осъжда настоящето и да се възхваляват добродетелите на далечните предци е склонност, присъща на човешката природа. И тъй като следващите поколения наследяват единствено чувствата и възгледите на цивилизованите епохи, появята на множество строги съдници, които се обявяват срещу разкоша и дори срещу науката, е неизбежна и поради тази причина нашето време с готовност защищава мнението им. Но при сравнение на народите от нашето съвремие не е трудно да се проумее грешката благодарение на способността ни да съдим по-безпристрастно, като отчитаме добре познатите ни нрави. Коварството и жестокостта, най-пагубните и най-омразните от всички пороци, изглежда, са характерни за нецивилизованите епохи и изисканите гърци и римляни ги приписват на всички варварски народи, с чиито територии граничат. Следователно, те могат и с основание да предполагат, че собствените им знаменити предци едва ли се отличават с особени достойнства и отстъпват на наследниците си както по чест и хуманност, така и по вкус и наука. Древните франки или саксонци може заслужено да са възхвалявани, но мисля, че в плен на някой мавър или татарин всеки би се опасявал за живота или състоянието си много повече, отколкото ако попадне в ръцете на френски или английски джентълмени, едни най-цивилизованите сред най-цивилизованите народи.

Стигаме до второто положение, което предложихме да изясним и разгледаме: ако усъвършенстването в изкуствата и удобствата или невинният разкош е полезен за обществото, то там, където престава да е безобиден, разкошът престава също да е полезен, а стигне ли още една степен по-далеч, става пагубен, макар, може би, не най-пагубният за политическото общество.

Нека разгледаме това, което наричаме порочен разкош. Никое задоволство, дори задоволството на чувствата, не може само по себе си да се счита за порочно. То е порочно едва тогава, когато поглъща всички средства и не оставя възможност за изпълнение на човешкия дълг и проява на щедрост, продиктувани от общественото положение и имущественото състояние на индивида. Да предположим, че човек изкупи порока си и използва част от средствата си за образование на децата си, за подкрепа на приятелите си и за облекчаване състоянието на бедните. Ще нанесе ли той вреда на обществото? Напротив, потреблението би се увеличило и трудът, който в момента се използва за удоволствието на един човек, ще облекчи положението и ще донесе удовлетворение на стотици. Грижата и тежкият труд, нужни за набавянето на едно ястие по Коледа, биха осигурили хляба на цяло едно семейство за шест месеца. Да се ​​твърди, че без порочен разкош не би имало труд означава да се твърди единствено, че на човешката природа са присъщи и други недостатъци като леност, егоизъм и пренебрежение към останалите, за които разкошът донякъде действа като лекарство, така както една отрова може да послужи за противоотрова на друга. Но добродетелта, подобно на здравословната храна, е по-добра от отровите, дори те да са обезвредени.

Аз питам - в този момент, при това население на Великобритания, при тази почва и климат възможно ли е хората да станат по-щастливи, ако при тях се установи най-съвършеният начин на живот, който можем да си представим, и се осъществи най-великата реформа в характера и склонностите им, която би могъл да направи единствено Всемогъщият? Да се ​​твърди, че не е възможно, би било нелепо. Тъй като земята е в състояние да изхрани повече хора от населението в момента, то в такава утопична държава хората никога не биха изпитвали други недъзи освен физическите, а те не съставляват и половината от човешките нещастия. Всички останали злини произлизат от някой порок в нас самите или в околните и дори много от болестите ни са с такъв произход. Отстранете пороците, и нещастията ще си отидат с тях. Трябва само да се погрижите да отстраните всички пороци. Ако прогоните част от тях, е възможно състоянието да се влоши. Прогонвайки порочния разкош, без да е излекувана леността и пренебрежението към останалите, намалява предприемчивостта в държавата и отслабва човешкото милосърдие или великодушие. Затова нека да се придържаме към твърдението, че два противоположни порока в държавата могат да се окажат по-полезни от всеки един от тях поотделно, но нека никога не заявяваме, че порокът сам по себе си е полезен. Не е ли твърде непоследователен авторът, който на една страница твърди, че моралните отличия са измислени от политиците заради обществения интерес, а на следващата поддържа мнението, че пороците са полезни за обществото?
 И наистина, да се приема порокът за полезен в обществото би било почти откровено противоречие - независимо според коя ценностна система,
Смятам, че тези разсъждения са необходими, за да хвърлят малко светлина върху този философски проблем, широко дискутиран в Англия. Наричам го философски, а не политически. Защото, каквито и да са последиците от такава една чудотворна трансформация на човечеството, която би го дарила с всички добродетели и би го освободила от всички пороци, те не се отнасят до магистрата, който има за цел само възможното. Той не може да излекува един порок, като го замести с добродетел. Много често той може да излекува един порок с друг и в този случай е длъжен да избере най-малкото зло за обществото. Когато е прекомерен, разкошът е източник на много нещастия, но по принцип е за предпочитане пред леността и безделието, които обикновено заемат мястото му и са пагубни както за отделните хора, така и за обществото. Когато царува леността, сред хората преобладава беден, лишен от култура начин на живот, без общуване, без радост. И ако суверенът в такава ситуация поиска от поданиците си да му служат, то трудът в държавата ще е достатъчен единствено да задоволи основните нужди на самите работещи, без да осигури нищо на тези, които са заети със служба на обществото.
Франсис Хътчесън

Изследване върху произхода на нашите идеи за Красиво и Добро (1725)

В два трактата

I. За красотата, реда, хармонията и замисъла
II. За моралното добро и зло

Itaque eorum ipsorum quae aspectu sentiuntur, nullum aliud animal pulchritudinem, venustatem, convenientiam partium sentit. Quam similitudinem natura ratioque ab oculis ad animum transferens, multo etiam magis pulchritudinem, constantiam, ordinem in consiliis, factisque conservandum putat. Quibus ex rebus conflatur et efficitur id quod quaerimus honestum: Quod etiamsi nobilitatum non sit, tamen honestum sit: quodque etiamsi a nullo laudetur, natura est laudabile. Formam quidem ipsam et tanquam faciem honesti vides, quae si oculis cerneretur, mirabiles amores excitaret sapientiae. Cic. de Off. lib. I. c. 4.

До Ваше превъзходителство, Джон Лорд Картерет
,

Вицекрал на Ирландия

С разрешението на Ваше Превъзходителство

Когато публикувах тези записки, толкова слабо вярвах в успеха им, че не смеех да призная авторството си, а и не бих дръзнал да посветя на такъв велик човек онова, което сам не се осмелявах да призная за свое. 

Доброжелателният прием, оказан от Ваше превъзходителство, скоро ме избави от всичките ми опасения за успеха им в по-мъдрата и просветена част от света. И тъй като бях изпълнен с увереност да призная авторството си, аз смирено събрах куража да посветя второто им издание на Ваше превъзходителство, за да мога едновременно да се възползвам от възможността да изразя най-искрената си благодарност за обърнатото ми от Вас благосклонно внимание и да изпитам удоволствието да оповестя на света, че този не особено голям труд е получил одобрението на Ваше превъзходителство.

Общоизвестно е, че похвалата, получена от хора, отличаващи се с истински достойнства и проницателност, доставя благородно и интелектуално удоволствие. Ваше превъзходителство предизвика у мен за първи път такова силно усещане и удоволствието от него ще се съхрани у мен за толкова дълго време, колкото е и неговата сила. Винаги ще ми доставя огромна радост и удовлетворение мисълта, че съм автор на книга, получила одобрението от Лорд Картерет.

Известно ми е, милорд, че похвалата Ви до голяма степен може да се обясни със собствения Ви характер: Вие напълно одобрявате труда единствено на тези, които умеят да разсъждават и говорят на подобни теми толкова справедливо, колкото и самият Вие, а на това са способни малцина дори и сред тези, които прекарват живота си в такива разсъждения. Трябва да призная, че по време на беседата, с която Ваше превъзходителство ме удостои, аз за мое най-голямо изумление не можах да не отбележа у такъв млад човек, който води деен живот, изпълнен с тревоги и грижи, забележително познаване на най-ценните творения на мислителите от древността до нашата съвременност и безупречния вкус по отношение на превъзходното в изкуствата. Простете ми, милорд, че споменавам тази черта на личността Ви, но тя се среща толкова рядко, че заслужава най-голямо възхищение, и тя единствено е до известна степен уместна да се забележи от един безизвестен философ, задължен Ви толкова много. 

Не бих се осмелил да опиша останалите Ви велики достойнства, позволили Ви още в младежка възраст да изпълнявате най-сложни длъжности за своя чест и в полза на страната си. Този, който се опита да отдаде дължимото на такава велика и славна личност, е длъжен сам да притежава необикновени достойнства и заслуги, но дори и на най-изкусния ласкател би било трудно да добави каквото и да било към славата на Ваше превъзходителство. За достойнствата Ви свидетелстват народните гласове. 

С разрешението на Ваше превъзходителство,


Най-благодарният Ви,



Най-послушен и 




Най-предан и покорен Ваш слуга,

Дъблин, 19 юни, 1725 г. 





Франсис Хътчесън

Предисловие

Нито една част от философията не е по-значима от правилното познаване на човешката природа и различните й сили и предразположения (Powers and Dispositions). Най-новите ни изследвания се занимават основно с ума и различните методи за достигане до истината. Обикновено си признаваме, че значението на всяка истина се корени в момента или действената способност да се направят хората щастливи, т.е. да им се достави най-голямото и най-дълготрайното удоволствие, а мъдростта означава единствено способността да се постигне тази цел с най-подходящи средства. Тогава очевидно е от съществено значение да съществуват ясни понятия за тази цел, а също и за средствата, необходими за постигането й, за да установим кои са най-големите и продължителни удоволствия, и за да не използваме разума си след всичките големи усилия, положени от нас за усъвършенстването му, за несъществени дела. Наистина следва да се опасяваме, че без подобно изследване по-голямата част от трудовете ни ще са от незначителна полза, тъй като изглежда, че те едва ли се отличават с друга тенденция, освен да ни водят към умозрително знание, без да ни казват ясно по каква причина знанието или истината ни доставят удоволствие.

Това съображение подтикна автора на настоящите записки да започне да изследва различните видове удоволствия, които е способна да възприеме човешката природа. Обикновено в съвременните ни философски писания не откриваме нищо по тази тема, с изключение на простото им разделяне на удоволствия, възприемани от чувствата, и удоволствия, възприемани от ума, и някакви банални отживели аргументи, доказващи, че последните са по-ценни от първите. Сетивните удоволствия се споменават бегло и се обясняват единствено с някои примери за вкуса, мириса, звука и тем подобни, които за приемливо разсъждаващите хора обикновено са недотам удовлетворителни. Интелектуалните ни удоволствия се осветляват по същия начин. Много рядко се откроява някакво различно понятие за интелектуално удоволствие освен това, което се доставя в резултат на разсъждения върху притежанието или засвидетелстваната привързаност към тези обекти, които могат да предизвикат удоволствие. Такива обекти наричаме полезни, но ползата или собствения интерес не могат да бъдат точно разбрани, докато не разберем какви са тези удоволствия, които се предизвикват от полезните обекти и с какви сетива и способности за възприятие разполагаме по отношение на тези обекти. Възможно е да открием, че подобно изследване ще бъде от голямо значение в областта на етиката за доказване на това, което наричаме реалност на добродетелта (reality of virtue), или на това, че тя се явява за действащия най-надеждното щастие, каквото човек може най-напред да си представи. 

Разсъждавайки върху външните сетива, ясно виждаме, че възприятията ни на удоволствие или болка не зависят непосредствено от нашата воля. Обектите не ни доставят удоволствие в зависимост от желанието ни. Присъствието на някои обекти необходимо ни доставя удоволствие, а присъствието на други - неудоволствие. Също така не сме в състояние по собствена воля да си осигурим удоволствие или да избегнем болката по друг начин, освен като се заобикаляме с обекти от първия вид и избягваме обекти от втория вид. Самата ни природа е така устроена, че първите предизвикват у нас наслада, а вторите – неудовлетворение.    

За останалите удоволствия и болки е валидно същото наблюдение. Понеже съществуват много други видове обекти, които необходимо ни харесват или не ни харесват, също както когато материалните обекти въздействат върху органите на сетивата ни. Едва ли съществува и един обект, възприет от човешкия ум, който да не представлява необходим случай (occasion) да изпитаме известно удоволствие или болка. Така откриваме, че правилната форма, произведението на архитектурата или живописта, нотните композиции, теоремата, действието, положителната емоция, характерът ни доставят удоволствие. И съзнаваме, че това удоволствие необходимо възниква от съзерцаването на идеята, налична тогава в нашия ум заедно с всички нейни обсдтоятелства; някои от тези идеи обаче не съдържат в себе си нищо подобно на онова, което наричаме чувствено възприятие. В тези, в които то се съдържа, удоволствието възниква от определено единообразие, ред, подредба, подражание, а не от простите идеи за цвят, звук или вид протяжност, разгледани поотделно. 
Авторът нарича сетива (Senses) онези обусловености (determinations) на душата да харесва някои форми, или идеи, когато ги разглежда; и за да ги различи от способностите, които обикновено носят това наименование, той нарича способността да се възприема красотата на правилните форми, реда и хармонията вътрешен усет (Internal Sense); а разположението на душата да черпи удоволствие от съзерцанието на афектите, действията или характерите на рационалните деятели, които наричаме добродетелни, тук е означено като морално чувство (Moral Sense). 

Основната му цел е да покаже, че човешката природа не е създадена съвършено безразлична към добродетелта, за да формира възгледи относно ползата или вредата от определени действия и в съответствие с тях да регулира поведението си. Слабостта на човешкия ум и заниманията му с второстепенни неща, възникнали в резултат на немощта и потребностите на човешката природа, е така велика, че малцина изобщо биха могли да направят дълбоки умозаключения, които биха показали, че едни действия като цяло са полезни за извършващия ги, а противоположните им са вредни. За добродетелно поведение авторът на природата ни е въоръжил  с такива бързодействащи и могъщи наставления, каквито сме получили за съхранение на телата си, т.е. много по-добри отколкото си въобразяват моралистите. Той придава красива форма на добродетелта, за да се стремим към нея, и ни дава силни чувства на привързаност (affections) като подбуда на всяко добродетелно действие. 

Това морално чувство за красота в действията и чувствата на привързаност може на пръв поглед да изглежда странно. Дори някои наши моралисти са оскърбени, че го откриват и при лорд Шафсбъри
 - дотолкова са привикнали да изразяват своето одобрение или отвращение, водени от рационални съображения, подчинени на собствения си интерес (с изключение само на простите идеи, почерпени от външните сетива), и се отнасят с ужас към вродените идеи, с които според тях граничи моралното чувство. Но това морално чувство няма никакво отношение към вродените идеи, както ще бъде показано във втория трактат. 

Джентълмените с добър вкус могат да ни разкажат за многобройни чувства, вкусове и пристрастия към красота, хармония, подражание в живописта и поезията, а нима не можем също да открием и у хората пристрастие към красотата в характерите и маниерите? Подозирам, че с неразумното си отношение към философията, точно както и към религията, ние сме й придали толкова суров и непривлекателен вид, че на образования човек никак не му е лесно да си наложи да я заобича, а тези, които не я познават, едва ли биха могли и с усилие да изслушат разсъжденията ни. Толкова се е променила тя в сравнение с онези времена, когато е предизвиквала наслада у най-изтънчените хора в древността и им е носила отмора след суетата на обществените дела!

Възможно е в първия трактат авторът да е стигнал твърде далеч в някои примери, като предполага по-голямо съгласие между хората относно усета им за красиво, отколкото се потвърждава от опита, но стремежът му е да покаже, че у хората съществува такъв усет, заложен им от природата, че откриваме у тях такова голямо съвпадение на мнения при възхищението им от форми, както и при външните им сетива, които по всеобщо мнение се явяват даденост от природата, и че удоволствието и болката, насладата и отвращението са по природа свързани с възприятията им. Ако читателят се убеди в съществуването на такива определени разположения на ума, а именно да харесва формите, пропорциите, сходствата и теоремите, то не ще му бъде трудно да проумее друго, висше сетиво, с което природата е надарила човека и благодарение на което действията, характерите и чувствата на привързаност му доставят удоволствие. Това е моралното чувство, което е обект на разглеждане във втория трактат.
Необходимостта от възприемане посредством външните сетива е налице веднага щом се появим на белия свят. Вероятно по тази причина ние с лекота разглеждаме тези сетива като природна даденост, но по отношение на обектите на висшите сетива за красиво и добро обикновено нещата не стоят по този начин. Очевидно минава известно време, преди децата да разсъждават или най-малкото да покажат, че са започнали да разсъждават върху пропорцията и подобието; върху чувствата, характерите и нравите; или че са започнали да различават външните действия, които се явяват техни доказателства. От това за нас следва, че усетът им за красиво и моралното им чувство по отношение на действията се дължи изцяло на обучението и образованието. Същевременно, лесно е да се схване, че веднага щом се превърнат в обекти на наблюдение, някой характер или нрав естествено могат да станат необходим повод за удоволствие или обект на одобрение също както вкусът или звукът; понякога това се случва още преди тези обекти да попаднат в нашето полезрение.      

Първото издание на тези записки бе така добре прието, че авторът изразява надеждата си, че нито един човек, загрижен за паметта на покойния лорд виконт Молсуорт
 не би се оскърбил, ако авторът съобщи на читателите си, че самият лорд бе тази благородна личност, упомената в предисловието към първото издание, и че тези записки бяха публикувани с негово одобрение. Именно той изказва остроумното възражение, което читателят може да открие в първия трактат
, а също така и много други забележки в хода на честите беседи, с които имах честта да бъда удостояван и благодарение на които този трактат бе значително усъвършенстван в сравнение с черновата, който му бе представена.

Авторът храни най-благородни чувства за изключителната му любезност и благодарност за ползотворните беседи, в хода на които изпита истинско удоволствие, и би искал да изрази почитта към паметта му, но

Id cinerem et Manes credas curare sepultos.
       


Възможно е за една личност, заслужено известна с благородните си чувства към добродетелта и религията, провъзгласявани с мъжествено красноречие, да не оказва чест фактът, че има отношение към тази книга, но би било несправедливо към целия свят, ако авторът скрие признателността си към преподобния Едуард Синг
 не само заради прегледа на тези записки, когато те силно се нуждаеха от щателна редакция, но и за това, че той предложи няколко съществени поправки в общата схема на морала. Така, когато открива, че гореспоменатият джентълмен достига до подобни изводи, авторът се убеждава, че разсъжденията му са справедливи и винаги ще счита дружбата си с него за една от най-големите привилегии и радости в живота си.


Да се препоръчват на света произведенията на лорд Шафсбъри е напълно излишно, тъй като те ще бъдат високо ценени, докато човечеството съхрани и най-малката си способност за разсъждение. Може да се каже, че би било по-добре, ако той се въздържа от смесването на толкова благородни деяния с някои предубеждения срещу християнството – религията, която ни дава най-истинната идея за добродетелта и проповядва любов към Бога и хората като същност на всяка истинска религия. Как би се разбушувало негодуванието на този остроумен джентълмен, ако открие, че безпътните хора, които нямат вкус в живота към нищо друго освен към най-низките и мизерни удоволствия, търсят в трудовете му опорочаване на християнството, за да се впуснат още повече в оргиите си, като същевременно порочните им души са неспособни да се наслаждават на тези благородни чувства към добродетелта и честта, които той представя в такава прекрасна светлина!


Каквито и недостатъци да открият в това изследване надарените с проницателност хора, авторът се надява, че никой не ще намери в него нещо, което би противоречало на религията или добрите обноски и ще бъде изключително доволен, ако предостави на света на науката възможност за по-задълбочено изучаване на тези обекти, които по негово мнение имат по-голямо значение. Увереността на автора в това, че мненията му като цяло са правилни се основава на факта, че той открива доказателства за тях при някои от най-великите автори на древността, така че колкото повече общува с тях, толкова по-отчетливо открива, че поясненията му все повече съответстват на настроенията им.  


В първото издание бяха допуснати грешки в един или два примера, заимствани от други научни области, в които авторът не претендира за задълбоченост на знанията си, но дори и сега не би се осмелил да твърди, че изданието е безупречно във всички отношения.  Той се надява, че тези, които са загрижени за истинските критерии в живота, могат да приемат идеите му за добродетелта и щастието за справедливи и че дълбоките познавачи ще му простят някои неточности в поясненията, заимствани от техните области на изкуството, доколкото те не се отразяват върху същността на аргументите. 

ТРАКТАТ  I

ЗА КРАСОТАТА, РЕДА, ХАРМОНИЯТА И ЗАМИСЪЛА
РАЗДЕЛ I

ОТНОСНО НЯКОИ СПОСОБНОСТИ НА ВЪЗПРИЯТИЕТО, ОТЛИЧАВАЩИ СЕ ОТ ОНОВА, КОЕТО ОБИКНОВЕНО СЕ РАЗБИРА ПОД УСЕЩАНЕ


За да бъдат разбрани следващите наблюдения, вероятно е необходимо да се предпоставят някои определения и гледища, повечето от които са общопризнати, а други са в достатъчна степен доказани от много автори, както древни, така и съвременни. Те се отнасят за нашите възприятия (perceptions), наричани усещания (sensations), и за следващите от тях действия на ума.
Усещания

I. Идеите, които се възбуждат в душата от присъствието на външни обекти и въздействат върху органите ни, се наричат усещания. Откриваме, че в такива случаи умът е пасивен и няма силата незабавно да предотврати възприятието или идеята или да я измени при възприемането й, докато телата се намират в положение, подходящо за въздействие от външни обекти.

Различителни сетива

II. Когато две възприятия се различават напълно помежду си и обща за тях е единствено общата идея (general Idea) за усещане, то способностите, чрез които получаваме тези различни възприятия, наричаме различителни сетива. Така зрението и слухът означават различните способности, чрез които получаваме идеи за цвят и звук. И макар между цветовете да има големи различия, подобно на тези при звуците, все пак и между най-противоположните цветове съществува по-голямо сходство, отколкото между който и да е цвят и звук. Поради това наричам всички цветове възприятия на едно и също сетиво. Изглежда, всички сетива имат свои определени органи с изключение на осезанието, което е в някаква степен разпостранено по цялото тяло. 

Активност на ума
III. Умът има способността да съединява идеите, получени поотделно, да сравнява техните обекти посредством идеите и да наблюдава техните отношения и пропорции; да увеличава и умалява идеите по свой избор или в определено отношение или степен и да разглежда поотделно всяка от онези прости идеи, които са могли да бъдат свързано запечатани в усещането. Това последно действие обикновено се нарича абстракция.

Субстанции

IV. Идеите за субстанциите са съставени от различни, свързано запечатани прости идеи, когато самите те са налични за сетивата ни. Определяме субстанциите единствено чрез изброяване на тези сетивновъзприемаеми идеи. И такива определения могат да извикат достатъчно ясна идея за субстанция в ума, който никога не е възприемал непосредствено субстанцията, при условие, че е възприемал поотделно със сетивата си всички прости идеи, от които е съставена сложната идея за определената субстанция. Но ако има някои прости идеи, които той не е възприел предварително или пък е лишен от някое сетиво, необходимо за възприятието им, то никакво определение не е в състояние да извика една проста идея, за която той не би имал предварително никакво сетивно възприятие. 

Възпитание. Образование
V. Оттук следва, че когато образованието, възпитанието или някой предразсъдък предизвикват желание или отвращение към някой обект, то желанието или отвращението трябва да се основава на мнение за съвършенство или недостатък на качества, за възприятието на които притежаваме съответните сетива. Така, ако  незрящ желае да изпита красотата, то желанието трябва да се пробуди от възприятието на правилна фигура, сладост на гласа, гладкост, мекота или някое друго качество, можещо да бъде възприто чрез останалите сетива, които нямат отношение към идеята за цвета.      

Удоволствие. Болка

VI. Много от сетивните ни възприятия са сами по себе си непосредствено приятни, а други – болезнени, и то без да знаем причината за удоволствието или болката, без да знаем как обектите са ги възбудили или предизвикали; още - без да виждаме каква полза или вреда може да ни донесе по-нататъшното използване на подобни обекти. Дори най-точното знание за тези неща не ще промени удоволствието или болката от възприятието, въпреки че може да донесе интелектуално удоволствие, различно от сетивното, или да възбуди откровена радост при мисълта за ползата от обекта или отвращение поради предчувствие за нещо лошо.

Различни идеи

VII. Простите идеи, извиквани от един и същ обект, вероятно по някакъв начин се отличават според тяхното одобрение или неодобрение при различните хора. Същото се отнася и за простите идеи, извикани от един и същ обект у един и същ човек, ако настроението му в един момент се различава от настроението му в друг момент. Това е очевидно при разглеждането на обекти, към които изпитваме отвращение, макар преди да са ни били приятни. И обикновено откриваме, че протича случайно съединение с неприятната идея, която винаги изниква заедно с обекта, подобно на виното, което отвращава онези, които са го погълнали като съставка на лекарство, предизвикващо повръщане. В този случай осъзнаваме, че идеята се е изменила в сравнение с първоначалния си вид, когато виното е доставяло удоволствие, поради съединението на идеята за отвращение и болка в стомаха. Подобна промяна на идеята може незабележимо да се причини от промени в тялото при стареене или привикване към определен обект, което може да доведе до безразличие към храни, които сме обичали в детството. Възможно е и определени обекти да престанат да предизвикват онези неприятни идеи, които са извиквали при използването им за пръв път. Много от нашите прости възприятия са неприятни единствено заради прекалено високата интензивност на едно или друго тяхно качество. Така умерената светлина е приятна, а прекалено силната светлина може да предизвика болка; умерената горчивина може да е приятна, докато по-високата й концентрация – не. Промените в органите ни непременно причиняват промени поне в интензивността на възприятието, а понякога предизвикват дори и противоположно възприятие. Така топлата ръка усеща водата като студена, а студената ръка усеща водата като топла.

Възможно е да не ни се удаде така лесно да намерим обяснение за многобройните представи за по-сложните идеи на обектите, в които разглеждаме едновременно множество идеи на различните сетива; това се случва при възприятия на така наречените първични качества и вторични качества, както счита Г-н Лок, например при различните представи за архитектура, паркостроене, облекло. Първите два упоменати обекта се разглеждат в раздел VI. А що се касае до облеклото, то като цяло разнообразните представи могат да се обяснят с аналогичното съединяване на идеи. Така, въз основа на природна даденост или на определено мнение, споделяно от наши сънародници и познати, склонността към ярки цветове свидетелства за вятърничавост или друго порочно качество на душата или в случаите, в които даден цвят или кройка са типични за определени райони или хора с не особено приятна професия, занимание или темперамент, то тези допълнителни идеи може постоянно да съпътстват идеята за цвета или кройката и да предизвикват постоянна неприязън у хората, които ги свързват с подобни съпътстващи идеи, макар  сами по себе си цветът или формата в никакъв случай не са неприятни и даже да доставят удоволствие на тези, които не са обременени от тях. Но няма никакви основания да се предполага, че съществува такова многообразие в човешкия ум, че една и съща проста идея или възприятие да доставя удоволствие на един и болка на друг или на един и същ човек в различни моменти, а да не говорим, че предположението, че една и съща проста идея е в състояние да го стори, е противоречиво само по себе си.              

Сложни идеи

VIII. Единственото удоволствие от сетивата, което нашите философи, изглежда, взимат под внимание, е онова, което придружава простите идеи на усещането. Но има много по-големи удоволствия в сложните идеи на обектите, наричани красиви, правилни, хармонични. Ето защо всеки е готов да признае, че изпитва по-голямо удоволствие от едно хубаво лице, от точно пресъздадена картина, отколкото когато гледа някой определен цвят, колкото ярък и жизнерадостен да е той, и че се наслаждава повече на изгледа на слънцето, което изгрява сред неподвижни облаци, озарявайки очертанията им, на звездния небосклон, на някой красив пейзаж, на една сграда с правилни форми, отколкото на ясносиньо небе, на спокойно море или на някоя голяма открита равнина, неразнообразявана от никакви гори, хълмове, реки или сгради. И все пак дори последните видимости не са толкова прости. Така например в музиката удоволствието от хубавата композиция е несравнимо по-голямо от който и да е отделен звук, независимо колко той е приятен, пълен или изпъкващ.   

Красота. Хармония

IX. Нека се има предвид, че в следващите разсъждения думата красота се употребява за предизвиканата у нас идея, а усет за красиво (Sense of Beauty) – за нашата способност да възприемаме тази идея. Думата хармония също означава нашите приятни идеи, произлизащи от композицията на звукове, а изразът добър слух (както е прието да се нарича) означава способността да схванем това удоволствие. В следващите раздели се прави опит да се открие какво се явява непосредствената външна причина за тези приятни идеи или кое реално съществуващо в обектите качество обикновено ги предизвиква.  

Вътрешно сетиво

X. Едва ли е от съществено значение дали ще наричаме тези идеи за красота и хармония възприятия на външните сетива зрение и слух. Аз бих предпочел да наричам нашата способност да възприемаме (power of perceiving) тези идеи вътрешно сетиво, макар и само заради удобството да се различава от другите зрителни и слухови усещания, които хората могат да имат, без да възприемат красотата и хармонията. От опита е ясно, че много хора притежават по общо мнение доста съвършени зрителни и слухови усещания; те възприемат всички прости идеи поотделно и изпитват известни удоволствия по своему. Те различават тези идеи една от друга, като например един цвят от друг, когато са съвсем различни, или пък по-силния и по-слабия оттенък от един и същ цвят, когато са сложени един до друг, при все че те често объркват имената им, когато цветовете се явяват поотделно. Така някои объркват имената на зеления и синия цвят. Те могат да кажат кой е по-нисък, по-висок, по-силен или по-слаб тон от отделно изсвирени тонове, а във фигурите различават дължината, дълбочината и ширината на всяка линия, на всяка повърхност и на всеки ъгъл и биха могли да виждат и чуват на не по-малки разстояния от който и да е друг човек. И все пак те може би няма да изпитват никакво удоволствие от музикални комбинации, от живопис, от архитектура, от природни пейзажи или пък ще изпитват много по-слабо удоволствие от това, което други изпитват от същите обекти. Тази по-развита способност за възприемане на подобни приятни идеи обикновено наричаме тънка надареност или вкус (fine Genius or Taste). В музиката изглежда общоприето да се говори за някакво сетиво, различно от външния слух и наричано добро ухо. Вероятно бихме открили подобна разлика и в другите случаи, ако имахме също така определени имена, за да означим способностите, с които ги възприемаме.  

Разлики с външното сетиво

XI. По-късно ще се появи може би друга причина за това, че наричаме вътрешно сетиво способността да възприемане идеите за красотата. Тази причина ще изникне от обстоятелствата, че в някои други случаи, при които нашите външни усещания не са толкова ангажирани, разпознаваме вид красота, наподобяващ в много отношения красотата, която наблюдаваме в осезаемите обекти, и съпроводена от не по-малко удоволствие. Такава красота долавяме в теоремите, в универсалните истини, в общите причини, както и в някои широки принципи на действие. 

XII. Нека тук всеки обърне внимание колко различно е възприятието, водещо до възторг поета при вида на обект с естествена красота, от който се възхищаваме и ние, дори само при описанието му, от онова студено, безжизнено схващане, което приписваме на някой скучен критик или на някои virtuosi
, лишени от това, което наричаме изтънчен вкус. Последната категория хора може да са усъвършенствали повече своите познания, придобити с помощта на външните сетива. Те могат да изброят всички специфични разлики между дърветата, растенията, минералите и металите; познават формата на всяко листо, стрък, корен, цвете или семе на всеки вид, неща, в които поетът често пъти е много невеж. И все пак поетът възприема композицията в нейната цялост с безмерно възхищение и не само поетът, а всеки човек с изтънчен вкус. Нашите външни усещания могат чрез измерване да ни открият всички архитектурни пропорции с точност до милиметър, да ни запознаят с разположението на всеки мускул в човешкото тяло, а добрата памет може да задържи тези познания. И все пак необходимо е и друго нещо, което да превърне човека в съвършен майстор в архитектурата, живописта или скулптурата, а дори и в сносен съдник в тези области, или пък за да може да изпитва най-висше удоволствие, когато ги наблюдава. И тъй като съществува известна разлика в способностите за възприемане, при които така наречените външни усещания си остават същите, тъй като и най-прецизните познания за това, което външните усещания ни откриват, често пъти не ни доставят никакво удоволствие от красотата и хармонията – удоволствие, което човек, притежаващ изтънчен вкус, ще изпита веднага, без много знания, то ние с право можем да употребим друго име за тези по-висши и по-приятни възприятия на красота и хармония, като наречем способността за възприемане на такива впечатления вътрешно чувство (Internal Sense). Разликата във възприятията като че ли е достатъчна да оправдае употребата на различен термин, особено когато e ясно в какъв смисъл се употребява.  

Удоволствията – необходими и непосредствени

XIII. Тази висша способност за възприемане съвсем справедливо е наречена чувство поради сродството й с другите чувства в това отношение, че изпитваното удоволствие не произлиза от никакво познаване на принципите, пропорциите, причините или ползата от разните обекти, а от самото начало ни поразява с идеята за красота. Нито пък най-прецизното познание може да увеличи удоволствието, изпитвано от красотата, колкото и много то да прибавя от онова отчетливо рационално удоволствие, което изпитваме от възможностите за някаква полза или увеличаване на познанието
.  

XIV. Освен това идеите за красота и хармония, както и другите сетивновъзприемаеми идеи ни харесват необходимо, и то непосредствено. И никакви наши решения, нито пък някакви очаквания за полза или вреда не са в състояние да променят красотата или грозотата на даден обект. Подобно на външните усещания никакви изгледи за облаги не ще направят един обект по-приятен, нито пък някакви очаквания за вреди, освен непосредствената болка при възприемането, ще го направят неприятен за чувствата. Така че напразно бихте ни предлагали целия свят като награда или заплашвали с най-голямото зло, за да ни накарате да одобрим един грозен обект или да отречем един красив обект. Наградите и заплахите могат да станат причина за известно лицемерие или пък с поведението си можем да престанем да се стремим към красивото и ще се стремим към грозното, но това ще бъде само външно, докато емоционалното ни отношение към формите и възприятията ни неизменно ще си останат същите.      

Усетът за красиво предхожда и е различен от изгледите за полза
XV. От всичко това става съвсем ясно, че някои обекти са непосредствени източници на удоволствието, което изпитваме от тяхната красота, и че имаме сетива, годни да я възприемат; това е различно от егоистичната радост, основана върху изгледа за изгода. Наистина, не виждаме ли често, че удобството и ползата биват пренебрегвани заради красотата без какъвто и да е друг изглед за облаги от красивата форма освен внушението на приятни идеи за красиво? Това именно показва, че колкото и самовлюбено да търсим красивите обекти с едничката цел да изпитаме удоволствие от красотата, като например в архитектурата, в паркостроителството и много други професии, все пак трябва да съществува някакъв усет за красиво, което предшества изгледите дори и за тези изгоди, без което чувство същите тези обекти не биха били толкова полезни, нито пък биха породили у нас това удоволствие, което ги прави полезни. Усетът ни за красиво спрямо някои обекти ги прави добри за нас, но този усет е много различен от желанието, което изпитваме в подобна ситуация. Срещу желанието за красота могат да бъдат поставени наградите или заплахите, но това не важи за усета за красиво. Страхът от смъртта или любовта към живота могат да ни принудят да изберем и да пожелаем горчиво лекарство и да пренебрегнем храната, която нашето вкусово сетиво намира за приятна; и все пак никакви изгледи за облаги, никакъв страх от зло не са в състояние да направят горчивата хапка приятна за усещането, а храната – неприятна, ако те не са били такива още преди изгледите за облаги. Понякога при чувствата за красота и хармония търсенето на такива обекти често пъти бива пренебрегвано поради известни изгледи за облаги, отвращение от труда или поради други егоистични причини. Но това не доказва, че не притежаваме усет за красиво, а само, че на нашия копнеж по нея се противопоставя друго, по-силно желание, така както обстоятелството, че златото е по-тежко от среброто, никога не се изтъква като доказателство, че последното е свободно от действието на закона за земното притегляне. 

XVI. Ако не притежавахме усет за красота и хармония, то къщите, градините, дрехите и принадлежностите щяха да ни бъдат препоръчвани като удобни, полезни, топли, леки и т.н., ала никога като красиви. А в хорските лица аз не виждам нищо приятно освен оживени цветове и гладка повърхност. И все пак няма нищо по-сигурно от това, че всички тези обекти в много случаи ни се представят от съвсем различни гледни точки. И никакъв навик, образование или пример не са в състояние да ни дадат възприятия, различни от тези, които сме получили чрез сетивата и сме използвали преди, нито пък могат да ни препоръчат обекти въз основа на друго схващане, което да е толкова благоприятно
. С влиянието на навика, образованието и примерите върху усета за красиво ще се занимаем по-нататък
.  

Красотата – абсолютна или относителна

XVII. Красотата бива оригинална и сравнителна или, според предпочитанието на някои - абсолютна и относителна. Позволете ми да отбележа, че под абсолютна, или оригинална красота не се разбира никакво качество, за което се предполага, че съществува в самия обект, който би трябвало да бъде красив от само себе си, без никаква връзка с възприемащия го ум. Понеже думата красота, както и другите названия на чувствените идеи, по право означава възприятието на даден ум. Така например „студено”, „горещо”, „сладко”, „горчиво” означават различни усещания в съзнанието ни, но на тях не отговаря нищо подобно в самите обекти, които възбуждат тези идеи у нас, колкото и да си въобразяваме, че в дадения обект съществува нещо точно като нашата представа. Идеите за красота и хармония, предизвикани от нашето възприемане на дадено първично качество и имащи връзка с фигурата и времето, могат наистина да приличат повече на обектите, отколкото самите усещания, които не изглеждат толкова като картини (pictures) на обектите, колкото като модификации на възприемащия ги ум. И все пак не съществува ли ум с присъщия му усет за красиво, който да съзерцава обектите, аз не виждам как те биха могли да се наричат красиви. Следователно под абсолютна красота разбираме само тази красота, която забелязваме в обектите, без да ги сравняваме с нищо външно, за което се предполага, че обектът е подражание или изображение; като например красотата, която възприемаме от произведения на природата, от изкуствените форми, фигурите и теоремите
. Сравнителната, или относителната красота е тази, която забелязваме в обекти, обичайно считани за подражания или подобия на нещо друго. Следващите два раздела са посветени на тези два вида красота.

РАЗДЕЛ II

ЗА ОРИГИНАЛНАТА, ИЛИ АБСОЛЮТНАТА КРАСОТА

Човешкият усет
I. Тъй като е сигурно, че имаме идеи за красота и хармония, нека разгледаме какво качество в обектите извиква тези идеи или се явява тяхна външна причина (occasion). И трябва да отбележа, че изследването се отнася единствено за тези качества, които се възприемат като красиви от хората или върху които се основава усетът им за красота, тъй като, както вече бе споменато, красотата винаги има отношение към усещането на даден ум; и когато впоследствие показваме как обектите, които ни се представят, се считат за красиви, се има предвид, че тези обекти допадат на човешкия усет. Не са малко обектите, които по никакъв начин не изглеждат красиви на хората, но виждаме, че се харесват на много животински видове. Затова е възможно те да притежават сетива, устроени различно от тези на хората, и вероятно имат идеи за красота, предизвиквани от обекти със съвършено различна форма. Виждаме, че животните са приспособени да живеят по местата, които обитават, и това, което за хората е грубо и безформено или предизвиква отвращение, за тях може да е същински рай.   

II. За да разкрием по-ясно общата основа или външната причина на идеите за красота у хората, е необходимо първо да разгледаме красотата в по-простите й видове, като например както се случва да я възприемаме в правилните фигури; и е възможно да открием, че едно и също основание се разширява до всичките й по-сложни видове.  

Единообразие с разнообразие
III. Изглежда, че фигурите, възбуждащи у нас идеите за красота, са тези, в които има единообразие насред разнообразието (uniformity amidst variety). Съществуват и много представи за обекти, които са приятни по силата на други причини, като великолепие, новост, святост и т.н., които ще споменем по-нататък
. Но изглежда, че това, което наричаме красиво в обектите, изразено с езика на математиката, се намира в сложното отношение на единообразието и разнообразието. Така че там, където единообразието на телата е еднакво, красотата е равна на разнообразието, а където разнообразието е еднакво, красотата е равна на единообразието. Това ще стане ясно с помощта на примери.

Разнообразие

Първо, разнообразието увеличава красотата при равно единообразие. Красотата на равностранния триъгълник отстъпва на тази на квадрата, която на свой ред е по-малка от тази на петоъгълника и се превъзхожда от красотата на шестоъгълника. И наистина, когато броят на страните значително се увеличава, тяхната пропорционалност към  радиуса или към диаметъра на фигурата или на окръжността, с която правилните многоъгълници имат явно отношение, толкова трудно подлежи на наблюдение, че красотата не винаги се увеличава заедно с броя на страните. Липсата на успоредни страни при седмоъгълника и другите многоъгълници с нечетен брой страни също може да ограничи красотата им. Така и при твърдите геометрични тела: двадесетостенникът надминава по красота дванадесетостенника, който превъзхожда осемстенника, който пък е още по-красив от куба, а последният на свой ред превъзхожда правилната пирамида. Очевидната причина за това е по-голямото разнообразие спрямо равното единообразие.
Единообразие
По-голямото единообразие увеличава красотата сред равно многообразие в следните примери: равностранният или даже равнобедреният триъгълник превъзхождат по красота разностранния триъгълник, квадратът надминава ромба, а той от своя страна ромбоида, който все пак е по-красив от трапеца или от която и да е фигура с неравни страни. И така правилните геометрични фигури превъзхождат всички останали геометрични тела с гладки повърхности. Същото се наблюдава не само в петте съвършено правилни геометрични фигури, а и във всички, които се характеризират със значително единообразие, напр. цилиндри, призми, пирамиди и обелиски, които радват окото повече от всякакви груби фигури, лишени от единство или сходство на частите. 

Сложно съотношение
Примери за сложно съотношение ще намерим при сравняване на окръжности или сфери с елипси или не особено ексцентрични сфероиди; също при сравняване на сложните геометрични фигури екзоктаедър и икосидодекаедър
 със съвършено правилните тела, от които те са съставени: така ще открием, че отсъствието на тази най-съвършена единообразност, която наблюдаваме у последните, се компенсира с по-голямо разнообразие при останалите, така че красотата им е почти еднаква.

IV. Вероятно тези наблюдения са до голяма степен истинни и могат да се потвърдят от мнението на децата за по-прости фигури, в които многообразието не е прекалено голямо за тяхното разбиране. И колкото и неубедителни да изглеждат някои от приведените по-горе частни примери, все пак неизменно се наблюдава, че децата в малките си развлечения обичат всички правилни форми, макар и те да не се явяват по-удобни и полезни за тях от фигурите на обикновените камъчета. Свидетели сме от колко ранна възраст те откриват вкуса или чувството за красота с желанието си да виждат сгради, градини с правилни форми или дори подобни изображения във всевъзможни картини.

Красотата на природата
V. Същото е основанието за усета за красота, породен от произведенията на природата. Във всяка частица от света, която наричаме красива, има преобладаващо единство сред почти безкрайното многообразие. Много части от Вселената, изглежда, изобщо не са предназначени да се използват от човека. Напротив, ние имаме съвсем бегло познание за незначителна частица от Вселената. Фигурите и движенията на големите тела са скрити за сетивата ни, но се откриват чрез разсъждението и рефлексията въз основа на дълги наблюдения:. Все пак, доколкото можем да открием чрез сетивата или чрез разсъждението да разширим нашето знание и да развием въображението си, обикновено откриваме, че  техният строеж, ред и движение допадат на усета ни за красота. Истина е, че не всеки конкретен обект в природата ни изглежда красив, но красотата  е щедро разпределена в повечето обекти, които въздействат на чувствата ни или разсъжденията ни в резултат на наблюдението. Тъй като, ако не споменаваме за видимото разположение на небесните тела в окръжността на голяма сфера, което е напълно обусловено от несъвършенството на зрението ни при определяне на разстоянието, формите на всички големи тела във Вселената са почти сферични, орбитите им на въртене са обикновено елипсовидни и не особено ексцентрични при тези от тях, които неизменно попадат в полезрението ни – тези фигури се отличават с голяма единообразност и затова ни допадат.

Освен това, ако се абстрахираме от не толкова очевидната единност, наблюдавана в пропорциите им една спрямо друга по отношение на количеството материя, разстояние и периоди на завъртане, какво може да ни послужи за по-ярък пример, онагледяващ единството сред многообразието, от непрестанния ход на всяка една от планетите, която се завърта на почти равни интервали от време около оста си и около огненото тяло в центъра или слънцето, като следва почти една и съща орбита векове наред, за които разполагаме със сведения? Благодарение на този ход след определени интервали едни и същи явления – последователното редуване на светлината и мрака или на деня и нощта, в непрестанна надпревара на всяка планета, приятното и регулярно многообразие на сезоните, пролет, лято, есен и зима, които настъпват в полукълбата, различните фази, аспекти и положения на планетите една спрямо друга, приближаването и отстоянието им, по време на което те неочаквано се затъмняват една друга с конусовидните си сенки по време на затъмненията – едни и същи явления се повтарят отново и отново през определени интервали с неизменно постоянство. Тази красота очарова астронома и прави приятни досадните изчисления.

Molliter austerum studio fallente laborem.

Земята

VI. И така, що се отнася до повърхността на земното ни кълбо, то значителна част от сушата е покрита с много приятен, ненатрапчив цвят, а различните оттенъци на светлината и тъмнината прекрасно я разнообразяват в зависимост от различното разположение на формите върху повърхността в планините, долините, хълмовете и откритите равнини, които по разнообразен начин са наклонени към великото светило!

Растенията
VII. Ако се съсредоточим върху по-дребните творения на природата, колко голяма е единообразността сред всички видове растения и насаждения в начина им на растеж и размножаване! Какво точно сходство сред всички растения от един и същи вид, които по численост превъзхождат и най-смелите ни представи! И тази единообразност се наблюдава не само във формата на растенията като цяло (по-скоро точно там не е съвършено точна във всички случаи), а в строежа и на най-дребните частици, неразличими за окото, невъоръжено с лупа. В почти безкрайното множество листа, плодове, семена и цветя от един и същ вид често наблюдаваме единство в строежа и разположението дори и на най-дребните влакънца. Точно тази красота очарова изкусния ботаник. Да, каква безбрежна единност и правилност на фигурата се открива във всяко отделно растение, лист или цвят! У всички дървета и повечето по-дребни растения стволовете или стъблата са или почти цилиндри, или правилни призми; клоните, всеки подобен на ствола на дървото си, израстват на почти равно разстояние един от друг, в случай че никакви случайности не задържат естествения им растеж. При един вид клоните израстват по двойки от противоположните страни на ствола; вертикалната плоскост на посоката на растеж на двойките, разположени непосредствено една над друга, пресича плоскостта на посоката на растеж на двойката, разположена по-ниско, почти под прав ъгъл. При друг вид клоните израстват поотделно и се редуват от двете страни на ствола на почти равни разстояния едни от други, докато при трети израстват на определено място на ствола, по един на година. И при всеки вид клоните още от самото начало запазват един и същ ъгъл със ствола и на свой ред се разклоняват, като следват точно примера на прилежащия им ствол. Не бива да подминаваме мълчаливо голямата единност на оцветяванията, които наблюдаваме във всички цветове на едно и също растение или дърво, а често и при целия вид, както и точното им съвпадение при множеството им незабележими преходи в противоположната оцветеност, които обикновено са еднакви при всички цветове на дадено растение и често даже при цветовете на растения от един и същ вид.  

Животните
VIII. И така, що се отнася до красотата на животните, която се наблюдава или във вътрешната им структура, разкривана чрез експерименти и дълги наблюдения, или във външната им форма, при всички известни ни видове се откроява преобладаващо единство в строежа на органите, от които непосредствено зависи техният живот. А колко е удивително единството на механизма, когато откриваме почти безкрайното многообразие от движения, всичките им действия при ходене, бягане, полет, плаване; всичките им сериозни усилия за самосъхранение, причудливото им кривене, когато са весели и игриви – то става с помощта на едно просто приспособление, присвиването на мускула, използвано с невъобразимо многообразие за постигането на всички тези цели! Същите цели вероятно биха били постигнати с най-различни средства. Но тогава би имало по-малко единообразие и красота в животинските системи, а и в самите животни красотата би била далеч по-малка, ако им бъде отнета удивителната единност на този механизъм. 

IX. Сред животните от един и същ вид единността е съвсем очевидна и именно това сходство се явява основната причина за разпределянето им в различни класове или видове независимо от богатото многообразие в големината, цвета и формата, което се наблюдава дори при животните от един и същ вид. А и каква огромна красота извира във всеки отделен екземпляр от голямото сходство на всички външни двойки органи един с друг, което, изглежда, отговаря на всеобщия замисъл на природата, не й ли попречи някаква случайност! Виждаме, че липсата на такова сходство винаги се разглежда като недостатък и отсъствие на красота, дори когато то не поражда други неудобства, като например, ако очите не са съвсем еднакви или едната ръка или крак са по-къси или по-малки. 

А що се отнася до най-могъщата красота в израза на лицето, неговата оживеност, жестове и движения, то във втория трактат ще покажем, че тя се поражда от определен въображаем признак за морално добро разположение на ума.

Пропорция
X. При животните съществува още един вид красота, породена от определена пропорционалност на различните части на тялото помежду им, която въздейства приятно върху чувството на наблюдателите, макар че те не могат да я изчислят с точността на скулптор. Скулпторът знае кое съотношение на всяка част на лицето към цялото лице въздейства най-благоприятно и може да ни разясни съотношението на лицето към цялото тяло или отделните му части, а също съотношението между диаметъра и дължината на всеки крайник. Когато съотношението между главата и тялото чувствително е нарушено, се получава великан или джудже. А оттук следва, че и единият, и другият е възможно да ни бъдат представени в миниатюра, без връзка с никакъв външен обект. Достатъчно е да се забележи, че при великаните съотношението на тялото към главата е по-голямо, а при джуджетата -  по-малко. Има и още една красота, възникваща от тази фигура и тя е природният знак за сила. Ние обаче ще я подминем, тъй като някой може да заяви, че нашето одобрение на този вид красота произтича не от самата форма, а от съображението за предимство. 

Красотата, която произлиза от механизъм, явно приспособен към потребностите и предимствата на всяко животно, ни харесва, макар на нас самите да не носи никаква полза. Тя ще ще бъде разгледана в главата за Относителната  красота или Замисъла
. 

Птици

XI. Едва ли е възможно мълчаливо да се подмине чудната красота на птиците, породена от огромното многообразие от пера – особен вид движещи механизми, приспособени за извършването на множество удивителни действия и съхраняващи както голямо сходство в строежа си при всички видове, така и съвършено единство в съответстващите една на друга части на оперението у един и същ вид птици и от двете страни на всеки отделен екземпляр.  Да не говорим за цялата красота на ярките краски и плавното им преливане, осъществимо благодарение на изкусното съчетание на разноцветни пера, което се наблюдава и в едно единствено перо, и в цялото им оперение. 

Течности

XII.  Ако разсъжденията за природата на течностите са правилни, то огромните запаси от вода се явяват пример за единство в природата, която напуска пределите на въображението, замислим ли се за почти безкрайното множество малки, полирани, гладки сфери, които се предполага, че се образуват във всички части на земното кълбо. Вероятно подобно единообразие съществува сред частиците на останалите течности, не само на водата. Подобно явление е възможно да се наблюдава в някои други природни тела, като например соли, сяра и сродните им, чиито еднородни свойства вероятно действително зависят от еднаквата форма на частите им.

Хармония

XIII. В понятието абсолютна красота можем да включим хармонията, или красотата на звученето, ако е възможно да приемем подобен израз, тъй като хармонията обикновено не се схваща като подражание на нищо друго. Хармонията често извиква удоволствие у тези, които не осъзнават каква е външната й причина. Но все пак основата на това удоволствие се явява особен вид единообразие. Когато няколко вибрации на един тон хармонично съвпадат с вибрациите на друг, те образуват приятна композиция и такива тонове се наричат съзвучия. Така вибрациите на който и да е тон съвпадат по време с две вибрации на октавата му, а две вибрации на даден тон – с три от квинтата му и т.н. в останалите съзвучия. Нито една композиция не може да е хармонична, ако тоновете й до голяма степен не са разположени в съответствие с тези естествени пропорции. Освен това трябва да се отдаде нужното внимание и на ключа, който управлява цялото, както и на темпото и настроението, с което започва композицията – честата и неизкусна промяна на всеки един от елементите довежда до голям и неестествен дисонанс. Той се появява, когато се долови неблагозвучие, дължащо се на съединяването на части на различни тонове в един, макар поотделно да са приятни. Подобна единообразност се наблюдава и сред басовете, тенорите и дискантите на една и съща интонация.
Истина е, че и в най-добрите композиции се наблюдава тайнственият ефект на диссонансите: както постоянната хармония, те често ни доставят удоволствие, като освежават слуха ни с разнообразие или привличат вниманието ни и оживяват чувствата ни с привкуса на предстоящата хармония на консонансите: така отсенките оживяват и правят по-красиви картините, или чрез други, все още неизвестни средства. Със сигурност може да се твърди, че в най-добрите ни композиции те заемат определено място и оказват благоприятно въздействие върху слушателя. Някои други свойства на музиката предстои да бъдат разгледани
.

XIV. Следва да се отбележи, че във всички тези примери за красота удоволствието се предава на тези, които никога не са разсъждавали върху неговото общо основание. А твърдението в настоящия труд е следното – приятното усещане се извиква единствено от обектите, в които има единообразие сред разнообразието. Възможно е да се изпита това усещане, дори без да се осъзнава неговата външна причина, така както вкусът може да подскаже на човек идеите за сладко, кисело и горчиво, макар той да не познава формите на дребните телца или движенията им, които възбуждат у него подобни възприятия.

РАЗДЕЛ III

ЗА КРАСОТАТА НА ТЕОРЕМИТЕ

I. Красотата на теоремите, или доказаните универсални истини, заслужава да бъде разгледана отделно, тъй като по своята природа тя значително се отличава от предишните видове красота. А и не съществува друг вид, при който да се наблюдава такова поразително разнообразие сред единообразието, благодарение на което се доставя голямо удоволствие, лишено от всякакви съображения за предимство.
II. Ние откриваме, че дадена теорема съдържа безкрайно множество от частични истини, напълно съгласувани една с друга, а често и безкрайност от безкрайности. Въпреки че необходимостта от формиране на абстрактни идеи и универсални теореми се дължи вероятно на ограничеността на човешкия ум, който не е в състояние веднага да обхване безкрайното множество от отделни идеи или съждения, тази способност очевидно сочи широтата и възможността на човека да отива отвъд въображението. Така например 47-та теорема от първата книга от „Елементи“ на Евклид съдържа безкрайно множество от истини относно възможността за съществуване на безброй по размери правоъгълни триъгълници, в случай че площта им се увеличава или намалява и във всеки от тези размери е възможно да се открие безкрайно множество нееднакви триъгълници при промяна в съотношението на основата и перпендикуляра и всички тези безкрайности на безкрайностите се съгласуват в една обща теорема. В алгебричните и диференциални изчисления ще открием още по-голямо многообразие от конкретни истини, включени в общите теореми, не само в общите уравнения, приложими към всички видове величини, а и в по-конкретните изследвания върху площта и тангентите, при които чрез един вид операции се открояват теореми, приложими към безкрайни последователности или видове криви, към безкрайните размери на всеки вид и към безкрайните точки на безкрайните отделни представители на всеки размер.
Основание за тяхната красота

III. За да различим по-добре и да се съгласим, че единността на безкрайно много обекти в общата теорема е основата за красотата им или за удоволствието, съпровождащо това откритие, нека сравним нашето удовлетворение от подобни открития с притеснителното състояние на ума, когато можем само да измерваме линии или повърхности с линеал или да провеждаме експерименти, които не можем да сведем до общо правило, а само трупаме множество отделни, несвързани едно с друго наблюдения. Естествено, подобни опити откриват някаква нова истина, но тя не е свързана с удоволствие или красота въпреки разнообразието, докато в това разнообразие не съумеем да открием известна единност или не го сведем до някакво общо правило.
Малко красота в аксиомите

IV. И така, да вземем една метафизична аксиома, например: Цялото е по-голямо от всяка една от своите части; в това твърдение не ще открием никаква красота. Макар в него да се съдържат множество безкрайности от частни истини, единността им е незначителна, тъй като всички те се съгласуват в едно размито, неопределено понятие за цяло и част и в неопределеното превъзходство на първото над последното, което понякога може да е по-голямо, а понякога – по-малко. Така, ако чуем, че един цилиндър е по-голям от вписана в него сфера, а тя на свой ред е по-голяма от конус при еднаква височина и диаметър на основата, не ще открием никакво удоволствие в това знание за общото съотношение на по-голямото към по-малкото без каквато и да е точна разлика или съотношение. Но когато видим всеобщото точно съответствие на всички възможни размери на такива системи от геометрични тела, които запазват едно към друго постоянно съотношение 3:2:1, колко красива е тази теорема и какво удоволствие ни доставя нейното откритие!
Прости теореми

Също така можем да отбележим, че простите или очевидните теореми, дори когато в тях има достатъчно различима и определена единност, не ни доставят такова удоволствие, каквото по-малко очевидните, чието разкриване ни изненадва. Така си доставяме малко удоволствие от откритието, че правата, която разделя наполовина ъгъла при върха на равнобедрен триъгълник, разделя наполовина и основата му, или обратно; или че в равностранните триъгълници ъглите също са равни. Тези истини узнаваме почти интуитивно, без доказателства. Те приличат на обичайните блага, т.е. такива, които хората притежават отдавна и които не дават толкова чувствителни радости, колкото могат да ни донесат много по-дребни от тях нововъведения. Но нека никой не си въобразява, че теоремите доставят удоволствие единствено когато събуждат удивление, тъй като една и съща новост (novelty) от отделно взет експеримент не ни харесва чак толкова. Нито следва да стигнем до заключението, че понеже новата или неочаквана полза се съпровожда от по-голямо удоволствие, то удивлението или новостта се явяват единственото удоволствие в живота или единственият повод да се възхищаваме от истината.

Следствия

V. Не бива да пропускаме още една красота в теоремите, а именно че една теорема може да съдържа множество следствия, които лесно се извеждат от нея. По този начин теоремата, която ни дава уравнението на кривата, от която могат да се изведат вероятно по-голямата част от свойствата й, доставя по-голямо удоволствие на ума и удовлетворение от всяка друга теорема. Подобна е 35-а теорема от първа книга на Евклид, от която се извежда цялото изкуство за измерване на площади, ограничени с прави линии, чрез свеждането им към триъгълници, които се явяват половините на определен брой паралелограми, а последните са съответно равни на определен брой правоъгълници, чиито основи са перпендикулярни на височината. И 47-а теорема от тази първа книга се отличава с подобна красота, както и много други.

В изследванията на природата с такава красота се отличава познанието на някои големи принципи или универсални сили, от които произтичат безчет следствия. Такава е гравитацията в схемата на сър Исак Нютон; такова е познанието за произхода на правата, съвършени, несъвършени и външни, отчуждаеми и неотчуждаеми, и начина, по който се предават; оттук може да се изведе по-голямата част от моралните задължения, възникващи при различните отношения  в живота на хората.

Лесно се забелязва как хората се очароват от красотата на такова познание, без да е необходимо да се споменава колко полезно е то, и как красотата ги подтиква да извеждат свойствата на всяка фигура от един източник и да доказват механичните сили въз основа на една теорема за природата на движението, дори след като са натрупали достатъчни знания и увереност във всички тези истини с помощта на различни независими доказателства. И ние се наслаждаваме на това удоволствие дори и да няма никакви изгледи за възползване от този метод на дедукция освен незабавното удоволствие, което изпитваме, когато наблюдаваме красивото. Даже любовта към славата не би могла да ни развълнува дотолкова, че да употребим подобни правилни методи на дедукция, ако не осъзнавахме, че хората изпитват непосредствено удоволствие от тях благодарение на своя вътрешен усет за красиво.
Въображаема красота

Не е трудно да се види и до какви абсурдни опити е водил този усет за красиво хората, както и неразумният стремеж да се достигне до красотата и в останалите науки, а не само в математиката. Вероятно именно той е довел Декарт до многообещаващия замисъл да изведе цялото човешко познание от едно твърдение, сиреч Cogito, ergo sum
 ; докато други, поддържащи нещо с малко смисъл, а именно че Impossibile est idem simul esse et non esse
, са имали по-справедливи претенции за стила и заглавието на Principium humanae Cognitionis absolute primum
. Г-н Лайбниц храни същата привързаност към любимия си принцип на достатъчното основание за всичко, съществуващо в природата, и изтъква пред д-р Кларк чудесата, които е сътворил с негова помощ в интелектуалния свят. Но ученият му противник, изглежда, смята, че той няма достатъчно основание да се хвали
. Разгледаме ли конкретните науки, можем да видим в научните системи, разработени от учените, неудобствата, произтичащи от тази любов към единообразието. Колко тромаво е принуден Пуфендорф
 да изведе разнообразните задължения на хората пред Бога, самите себе си и съседите си от единствения основополагащ принцип за общителността на целия човешки род? Това наблюдение лесно може да се разпростре и по-нататък при необходимост и е убедително доказателство, че хората възприемат в науките красотата на единообразието – а в преследването й стигат дори до изкривяване на здравия разум.
VI. Възторгът, който съпровожда науките или универсалните теореми, наистина може да се нарече един вид усещане, тъй като той непременно следва доказателството на всяка теорема и се отличава от самото знание, тъй като в началото се проявява бурно, докато знанието е винаги еднообразно еднакво. И макар знанието да разширява ума и способността да се изработват широки възгледи и проекти в различни области, от които е възможно да изникне и полза, нека всеки учен сам за себе си да определи със сърцето дали е изпитвал често или не е изпитвал това удоволствие, без каквито и да е изгледи за извличане на полза при доказване на теоремата си. Това, което може да се изведе, е следното: както във външните ни сетива, така и във вътрешните приятните усещания обикновено се пораждат от тези обекти, които би ни ги препоръчал здравият разум, ако разбирахме ползата им, и с които вероятно бихме се заели, водени от собствен интерес. 

VII. Ако някой твърди, че това удоволствие възниква в теоремите само в началото, благодарение на новостта на доказателството, което поражда удивление, то в действителност трябва да се признае, че новостта, общо взето, е много приятна и увеличава удоволствието при съзерцаване на красивото. Но новостта на частична истина, открита чрез измерване, както се спомена по-горе, не предизвиква нито значително удоволствие, нито удивление. Тогава това, което е приятно и удивително, е първото забелязване на единността сред огромното разнообразие. Вярно е, че съществува още един вид удивление, който засилва красотата на някои по-малко универсални теореми и ги прави еднакво приятни с по-универсалните, както когато доказваме обща истина, която по-рано, благодарение на неправилно мнение, се е считала за невярна, например „Асимптотата, постоянно доближаваща една крива, никога не се пресича с нея.” Усещането е подобно на радостта, която може да е много силна и бурна и се поражда в случай, за който сме имали лошо предчувствие, но неочаквано е станало, макар и малко, нещо благоприятно. Но във всеки случай единността на много частни прояви в общата теорема е необходима, за да бъде тя приятна.

Произведения на изкуството

VIII. Що се отнася до произведенията на изкуството, ако разгледаме различните изкуствени изобретения или структури, постоянно откриваме, че основната причина за красотата в тях представлява вид единообразност, или единност на пропорцията между частите и на всяка част спрямо цялото. И тъй като съществува голямо разнообразие от възможни пропорционалности, както и различни видове единообразие, то има и достатъчно голямо поле за разнообразните прояви фантазията, които наблюдаваме в архитектурата, оформянето на градините и други подобни изкуства у различните народи – те всички могат да имат единообразие, макар единият вид единообразие на частите да се различава от другия вид. Китайските или персийските сгради не са като гръцките и римските и все пак и едните, и другите притежават своето единообразие на различните части помежду им и на всяка част спрямо цялото. В този вид архитектура, която европейците наричат съразмерна, единообразието на частите е твърде явно, отделни части са правилни фигури, бидейки еднакви или най-малкото подобни в един и съща подредба; пиедесталите са паралелепипеди или четвъртити призми, колоните са почти цилиндрични, арките – кръгообразни, като всички, подредени в една и съща редица, биват еднакви. Навсякъде се забелязва същата пропорционалност и същите размери в съотношението между диаметрите на колоните и тяхната височина, капителите им, диаметрите на арките, височината на пиедесталите, изпъкналостта на корнизите, както и между всичките орнаменти във всеки от петте архитектурни ордера. И макар останалите народи да не следват гръцките или римските пропорции, все пак сред тях е запазена известна пропорционалност, единност и сходство между съответстващите фигури; всяко отклонение на част от пропорционалността, спазена в останалата част на сградата, е неприятно за окото и разрушава или поне намалява красотата на цялото.

IX. Същото може да се отбележи във всички други произведения на изкуството, дори в най-дребните предмети. Винаги достигаме до извода, че основната причина за красотата във всеки от тях е една и съща, а именно единността сред многообразието, без което те ни изглеждат груби, неправилни и обезобразени.

РАЗДЕЛ IV

ЗА ОТНОСИТЕЛНА, ИЛИ СРАВНИТЕЛНАТА КРАСОТА

Сравнителната красота

I. Ако гореизложените разсъждения върху основите на абсолютната красота са верни, тогава лесно можем да разберем в какво се състои относителната красота. Всяка красота е относителна за съзнанието на този, който я възприема, но наричаме относителна тази красота, която се долавя в даден обект, обикновено считан за имитация на даден оригинал. И тази красота се основава върху дадено съответствие или един вид единство между оригинала и копието. Възможно е оригиналът да бъде някой обект в природата или някоя установена идея; и ако някоя от известните ни идеи можеше да бъде наречена стандартна и съществуваха норми, по които да определим този образ или тази идея, тогава ние бихме могли да създадем красиво подражание. Така например скулпторът, художникът или поетът могат да ни доставят удоволствие с някой Херкулес, ако произведенията им съхранят онази величественост и онези белези на сила и мъжество, които живеят в представите ни за този герой. 

И нещо повече, за да добием само относителна красота, не е необходимо оригиналът да се отличава с определена красота. Наистина подражанието на абсолютната красота може като цяло да представлява едно по-прекрасно произведение, но въпреки това точната имитация ще бъде все пак красива, макар оригиналът да е напълно лишен от красота. Така например грозните черти на старостта в даден портрет, най-суровите зъбери или планини в даден пейзаж, пресъздадени  майсторски, се отличават с обилна красота, макар вероятно не толкова голяма, колкото ако моделът беше абсолютно красив и представен със съвършенство.  
Описание в поезията

II. Това наблюдение е вярно за описанията, които правят поетите на естествените обекти или лица, и те са длъжни да се стремят като цяло да достигнат до именно тази относителна красота, която е красотата, присъща на произведенията им. В съответствие с Moratae Fabulae или ήθη
 при Аристотел следва да разбираме добродетелните маниери не в морален смисъл, а като правдиво изображение на нравите или характерите във вида, в който съществуват в природата, както и действията и чувствата да съответстват на характерите на лицата, на които се приписват в епическата и драматическа поезия. Изхождайки от природата на страстите, вероятно би било възможно да се предоставят основателни причини с цел да се докаже, че поетът не е длъжен да рисува героите си съвършено добродетелни. Тези герои, абстрактно разглеждани, биха могли да доставят по-силно удоволствие и да притежават по-голяма красота от несъвършените, които се срещат в живота и се явяват смесица между доброто и злото. Но вероятно на този етап, за да се предотврати подобна възможност, ще бъде достатъчно да се каже, че представите ни за несъвършените хора с всичките им страсти са по-ярки от представите ни за съвършени в морално отношение герои, такива, които в действителност никога не попадат в полезрението ни и за които следователно не можем да съдим с точност дали отговарят на копието. И още нещо, доколкото добре съзнаваме собственото си състояние, по-дълбоко ни трогват и вълнуват несъвършените герои, тъй като в образите на другите хора виждаме изобразени онези контрастни наклонности и борби между страстите на себелюбието и страстите на честта и добродетелта, които самите ние често изпитваме в сърцата си. Съвършенството на красотата е това, заради което с право се възхищаваме на Омир – също както се възхищаваме от голямото разнообразие на описваните от него герои.  

Правдоподобие, сравнение, метафора

III. Множество други красоти на поезията могат да се сведат към този разред на относителната красота. Абсолютно необходимо е правдоподобието, за да си представим сходството. Именно благодарение на него сравненията, метафорите и алегориите са прекрасни, независимо дали субектът или нещото, с което се сравнява, притежават или не притежават  красота. Наистина красотата е по-голяма, когато и двете страни имат някаква оригинална красота или достойнство, а също и сходство: това е основата на правилото, по което се зачита колко подобаващи и сходни са метафорите и сравненията. Тактът и кадансът са примери за хармония и спадат към регистъра на абсолютната красота. 

Склонност към сравнения

IV. Тук е мястото да отбележим странната склонност непрестанно мислено да сравняваме всичко, което попада в полезрението ни, дори и неща, които ни се струват доста далечни едни от други. В движенията на всички животни при преживяване на сходни страсти се наблюдава определено сходство, за което лесно се намира сравнение, но то не удовлетворява въображението ни. Неодушевените обекти често се разполагат по начини, които напомнят на позите на човешкото тяло при различни обстоятелства. Тези пози и жестове се явяват признак на определено разположение на духа, така че самите страсти и емоции, подобно на останалите състояния, придобиват сходство с естествените неодушевени обекти. Така бурята в морето често е символ на гнева; растение или дърво, превито под дъжда – на скърбящ човек; макът, склонил стъблото си, или вехнещо цвете, прекършено от плуга, напомня за смъртта на героя в разцвета на силите му; стар дъб в планината символизира древна империя, а пламъкът, обхванал гората – война. Накратко, всичко в природата, благодарение на странната ни склонност да търсим сходство, се използва за представяне на други неща, дори и най-отдалечени, особено страстите и състоянията на човешката природа, от които се интересуваме, а за да потвърдим това твърдение и да приведем примери, е необходимо да се обърнем към Омир и Вергилий. Богатата фантазия открива в една дъбрава или гора символ за всеки човек в държавата, за всеки характер или етап от живота. 

Намерение

V. Що се отнася до вида относителна красота, който има отношение към някоя установена идея, забелязваме, че определени произведения на изкуството придобиват отчетливо изразена красота в случай, че съответстват на някое общоприето предполагаемо намерение на автора си или на лицата, чиито поръчки той изпълнява. И за да постигнат тази красота, понякога творците създават произведенията си така, че в тях да не се съдържа най-високото съвършенство на абсолютната красота сама по себе си, тъй като съчетанието на тази относителна красота с определена степен от абсолютната красота е възможно да достави по-голямо удоволствие, отколкото взетата самостоятелно по-съвършена абсолютна красота. Така виждаме, че често се пренебрегва строгостта на правилните форми в градините при оформянето на цветни лехи на фигури, алеи и успоредни една на друга пътеки, за да се постигне имитация на природата в най-запуснатия й и див вид. Подобно подражание, особено в случаите, в които не липсва простор и обширна площ, ни доставя по-голямо удоволствие, отколкото по-ограничената точност на правилните форми. По същия начин, макар цилиндърът, призмата или правилното геометрично тяло вероятно да се отличават с по-голяма абсолютна красота от острата пирамида или обелиска, в паметниците, издигнати в чест на загиналите герои, последните доставят по-голямо удоволствие, тъй като те по-добре отговарят на предполагаемите намерения – да създават впечатление за стабилност и да изпъкват. По същата причина за пиедесталите на статуите обикновено се избират кубове или квадратни призми, а не някои от по-красивите правилни тела, които вещаят по-голяма опасност от претъркулване. Вероятно по същата причина колоните или стълбовете изглеждат по-добре, когато те примерно от средата или на една трета от основата си са леко конусовидни, за да не изглеждат върховете им тежки и да не създават впечатление, че ще паднат.

VI. Възможно е подобна причина в много случаи да подтикне художниците да се отклонят от правилата на абсолютната красота, както бе изложено по-горе. И все пак това не е довод срещу твърдението, че усетът ни за красота се основава, както бе обяснено по-горе, на единността сред разнообразието, а единствено свидетелства за това, че усещането ни за абсолютна красота може да се изменя и уравновесява от красота от друг вид. 

VII. Красотата, която възниква при съответствие с намерението, открива на проницателните наблюдатели нова сфера на красота в произведенията на природата, ако наблюдаваме как механизмът на известните ни различни части се оказва приспособен да постигне съвършенство в дадена част и в същото време е подчинен на благото на определена система или на цялото. Обикновено считаме, че намерението на автора на природата е било да осигури благото на самото велико цяло или всички същества и не е възможно да не изпитваме задоволство, когато наблюдаваме част от този замисъл да се осъществява в познатите ни системи. Наблюденията по тази тема са на разположение на всеки, те се съдържат в трактатите на философите от миналото, усъвършенствали възгледа, че Вселената е подобна на голям механизъм. Тук само ще отбележим, че човек изпитва задоволство, когато наблюдава как определен замисъл се осъществява успешно с помощта на любопитен механизъм, макар и това да не води до личното му облагодетелстване, а също и когато разкрива замисъла, осъществим благодарение на специално приспособена сложна машина, за която е възможно и да е имал по-рано обща представа, без да е осъзнавал съответствието й с определен замисъл или способността й да го осъществи. 

Аргументите, с помощта на които доказваме основателността и замисъла във всяка причина, произтичаща от красотата на следствията, толкова често се употребяват в някои от най-високите теми, че е възможно да възникне необходимост от по-подробното им разглеждане, за да се установи доколко са убедителни и очевидни. 

РАЗДЕЛ V

ЗА НАШИТЕ СЪЖДЕНИЯ ОТНОСНО ЗАМИСЪЛА И МЪДРОСТТА В ПРИЧИНАТА, ПРОИЗТИЧАЩА ОТ КРАСОТАТА ИЛИ ПРАВИЛНОСТТА НА СЛЕДСТВИЯТА

Чувство, произволно установено у твореца

I. Изхождайки от природата на нещата, изглежда, че между приятните ни идеи за красота и единообразието или правилността на обектите не съществува никаква необходима връзка, предхождаща установеното от автора на нашата природа, направила така приятни за нас тези форми. Възможно е други умни същества да са устроени по такъв начин, че единообразието да не им доставя никакво удоволствие; и в действителност откриваме, че едни и същи правилни форми, изглежда, не доставят еднакво удоволствие на всички известни ни животински видове, което вероятно ще стане очевидно впоследствие. По тази причина нека да направим следното предположение, което ще бъде най-неблагоприятно за дадения аргумент, а именно че устройството на нашия усет, който одобрява единообразието, е произволно за твореца на нашата природа и че съществува безкрайно множество възможни вкусове или пристрастия към красотата; така, би било невъзможно да се струпат на едно място петдесет или сто камъка, които образуват приятно убежище за някое животно, и то да не ги възприема като красиви. 

Тогава е ясно, че възприемането на красотата в едно единствено следствие не ни дава основание да направим извод за наличието на замисъл в причината: усетът може да е устроен така, че да получи удоволствие от такава неправилност, която е следствие на някаква ненасочена сила
. Но тогава следва, че ако е възможно  съществуването на безброй много форми, към които може да бъде сведена която и да е система, то не се изключва съществуването на безброй много места, в които могат да се разположат живи същества, и безброй много пристрастия и вкусове. Вероятността в огромни пространства което и да е животно да е случайно разположено в система, съответстваща на вкуса му, е нищожно малка, най-много в съотношение цяла безкрайност към едно. А още по-неразумно е да се очаква от случайността да разположи на подходящи места множество животни, при които чувството за красота съвпада.

Ненасочена сила

II. Съществува и същата вероятност във всяка материална система ненасочената сила да създаде правилна форма, както и неправилна форма със същата степен на сложност. Но все пак всички тези неправилни форми, на които може да се разчлени дадена система, многократно превъзхождат по количество правилните форми в съотношение безкрайност към едно, тъй като това, което е валидно за една неголяма система, е валидно в значителна степен за хиляди, милиони, Вселената, а именно че броят на възможните неправилни форми безкрайно превъзхожда броя на правилните. Например, площта на квадрат със страна един инч може да съдържа безкрайно множество правилни форми: равностранен триъгълник, квадрат, петоъгълник, шестоъгълник, седмоъгълник и т.н., но на всяка правилна форма се падат безкрайно множество неправилни, т.е. безкрайно множество неравностранни триъгълници на един равностранен триъгълник, безкрайно множество трапеци на един квадрат, неправилни петоъгълници на един правилен и т.н. По тази причина, ако се предположи, че дадена система е приведена в движение от ненасочена сила, то е безкрайно по-вероятно тя да реши да приеме неправилна форма, отколкото правилна. Така вероятността една система, състояща се от шест части и приведена в движение, да не приеме формата на правилен шестоъгълник е поне безкрайност към едно;  и колкото е по-сложна системата, толкова по-голяма е случайността по съвсем очевидна причина.
Виждаме, че това постоянно се потвърждава от опита ни, тъй като ненасоченото ни усилие никога не довежда до правилност на формата и от това заключаваме, че навсякъде, където сме свидетели на някаква правилност в разположението на системата, която притежава способността да се разполага по различни начини, трябва да съществува замисъл в причината. Силата на това доказателство се увеличава в съответствие с нарастване на броя на използваните части. 

Но този извод би бил прекалено прибързан, освен ако не се представят и други доказателства, а към тях ни водят следните доводи. Хората, които откриват красотата в правилността на формите, обикновено са склонни да съблюдават някакъв вид правилност във всички свои оформления и рядко даже предполагат неправилност. Оттук правим същия извод и по отношение на останалите същества, а именно, че те се грижат за правилността, и навсякъде, където я срещнем, предполагаме наличие на намерение в причината, докато при неправилността винаги предполагаме отсъствие на замисъл. В същото време, ако други агенти се отличават с усет за красиво, различен от нашия, или са лишени от него, неправилността би могла да бъде плод на замисъл подобно на  правилността. И тогава, разрешете ми да отбележа, че в този случай имаме справедливото основание да стигнем до извода за наличието на замисъл в причината, независимо дали следствието се явява правилно или неправилно. Тъй като е възможно безкрайно множество от други форми, освен вече създадената неправилна форма, и тъй като за такова същество
, лишено от усет за красиво, всички форми са според вкуса му напълно безразлични, а всяка материя, приведена в движение, е длъжна да приеме една или друга форма, то всички форми, изхождайки от предположението, че дадена сила се прилага от агент, лишен от усет за красиво, доказват наличие на замисъл в същата степен. Оттук очевидно следва, че нито една форма не може да докаже наличието му повече от друга форма или изобщо да докаже наличието му, освен ако не изхожда от общото метафизично положение, прекалено изтънчено, за да е надеждно, че не съществува истински агент без замисъл или намерение и че всяко следствие произтича от намерението на дадена причина. 

Създаването на сходни форми по случайност е невъзможно

III. От изброените по-горе съображения следва, че ако се предположи, че дадена маса, състояща се от материя, превъзхожда един кубически инч в съотношение безкрайност от първа степен към едно и цялата тази маса е по някакъв начин по своята природа без какъвто и да е замисъл в причината (което по всяка вероятност е невъзможно), определена да се помести в обема на един кубически инч и във формата на призма, чиято основа трябва винаги да е ½ от квадратния инч, и ако тези условия са определени, а всички останали са оставени на ненасочената сила, то всичко, което бихме могли да очакваме от ненасочената сила в този случай, е една равностранна призма или вероятно две, тъй като е възможно безкрайно множество от неправилни призми с една и съща основа и обем. А ако срещнем много подобни призми, по всяка вероятност сме длъжни да стигнем до извода, че е възможно те да са създадени с определен замисъл, тъй като са повече на брой, отколкото би могло да се очаква според законите за случайността.

IV. Но ако тази безкрайна маса по никакъв начин не е определена да се излее в призматична форма, бихме очаквали единствено вследствие на случайното й струпване една призма от какъвто и да е вид, тъй като съществува безкрайно множество от други геометрични фигури, в които може да се преобразува тази маса. Открием ли по-голям брой призми, бихме имали основание да предположим наличието на замисъл. Следователно, няма достатъчно основание да се очаква, че в резултат на струпване  или движение на маса, съставена от материя, отнасяща се към безкрайност първа степен, се получава тяло със зададени измерения, обем или форма, тъй като на всяко измерение могат да съответстват безкрайно множество форми, а на всяка форма – безкрайно множество измерения, а открием ли няколко тела с еднакви размери и форма, то тогава е възможно да намерим основание да предположим наличие на замисъл. 

V. Съществува едно незначително възражение, което е възможно да произтече в следствие на кристализацията на някои тела при изпаряване на течността, в която са потопени, тъй като в този случай често се наблюдава възникване на правилни форми, макар в този процес да се предполага единствено участието на ненасочената сила на привличане. Но за да оборим това възражение, следва само да приемем наличието на всички основания за предположението, че най-малките частици на кристализиращите тела имат постоянна правилна форма, дадена им от природата, и тогава лесно можем да си представим по какъв начин се създават правилни форми в процеса на привличането им, но ако не предположим наличието на определена съществуваща правилност във фигурите на привличащите се тела, то те изобщо не биха могли да образуват правилна фигура. И оттук виждаме доколко е невероятно предположението, че цялата маса, състояща се от материя, не само на земята, но и на всички открити звезди, известни ни благодарение на зрението и телескопите, дори и да са хиляди пъти по-големи от предположенията на астрономите ни, би могла в хода на струпване да създаде определен брой подобни тела, правилни или неправилни.

Комбинациите по случайност са невъзможни

VI.  Разрешете ми тук да отбележа, че съществуват множество комбинации от тела, които се осъществяват безпроблемно с наличието на най-незначителна степен замисъл и които ние обаче напразно бихме очаквали от силите на случайността или ненасочената сила дори след безкрайно множество случайни стълкновения и дори да се предположи разтваряне на всяка форма с изключение на правилната с цел съставните части да бъдат подготвени за ново движение на материята. И така, да предположим, че можем да очакваме ненасочената сила да образува в дадена безкрайност от материя, някак предопределена да се реализира в тяло с предварително зададен обем, една равностранна призма с определени зададени размери (това е всичко, което бихме могли да очакваме, тъй като след като се получи обема, вероятността за това даденото тяло да не бъде призматично е равна на съотношението безкрайност към едно, а ако допуснем, че то е призматично, вероятността да не бъде равностранно е също равна на безкрайност към едно). А освен това да предположим, че още една безкрайност от материя е предопределена да приеме формата на тръба или дюза, абсолютно равни на основите на вече споменатите призми и отново вероятността нито една от тези тръби да е призмична и равностранна е равна на безкрайност от втора степен към едно. И дори ако тръбата е образувана по такъв начин, че да побере в себе си точно една от тези призми и нищо повече, то вероятността те никога да не се срещнат в безкрайното пространство е равна на безконечност към едно. А дори и да се срещнат, вероятността осите на призмата и тръбата никога да не се окажат разположени на една права линия е равна на безкрайност към едно, а ако се предположи, че все пак те ще се окажат в това положение, то отново вероятността ъглите да не съвпаднат, така че призмата да влезе в тръбата, е равна на безкрайност към три. Следователно, виждаме колко малко вероятно е предположението, че всички сили на случайността в безкрайната материя, подложена на движение в течение на безкрайните векове, биха изобщо били в състояние да осъществят тази не особено голяма комбинация – влизане на призмата в призматичен отвор и случайната възможност за подобна комбинация би била най-много три към трета степен на безкрайност. И все пак при наличието на най-незначителен замисъл, тя лесно би могла да се осъществи. 

VII. Едва ли сме лишени от основание тогава да считаме за съвършено налепо и почти напълно невероятно предположението, че всички способности на ненасочената сила са в състояние изобщо да сьздадат дори веднъж такъв сложен механизъм като най-несъвършеното растение или най-простото животно? Причината е, че невероятността се увеличава, когато сложността на механизма в естествените тела превъзхожда гореупоменатата проста комбинация. 

VIII. Позволете ми да отбележа, че изложените по-горе разсъждения върху честотата на правилните тела с една и съща форма във Вселената и съчетанията на различни тела изобщо не зависи от каквото и да е възприятие на красота и това също доказва наличието на замисъл в причината, дори и да не съществува същество, което би възприемало красотата в каквато и да било форма. Следователно, тези разсъждения могат накратко да се формулират по следния начин: повторението на дадено следствие, по-често от постулираното в законите за случайността, предполага наличието на замисъл; съчетания, които не бихме могли да очакваме от никоя ненасочена сила, непременно доказват същото, при това с най-голяма вероятност, тъй като броят на случаите, в които би могло да протече противоположното, превъзхожда всички случаи, в които би могло да протече горепосоченото. В обикновените случаи това превъзходство се равнява на безкрайност към едно. А честото повторение на подобни неправилни форми или точните им комбинации по един и същ начин се явява аргумент в полза на съществуването на замисъл в причината, тъй като да се очаква от всички способности на ненасочената сила сходство или точни комбинации на неправилните форми е толкова трудно, колкото и всичко останало от този род.    

IX. Да сведем всичко казано до тук до теорема, макар че използваната в разсъжденията идеята за безкрайността сама по себе си причинява достатъчно неудобства. Силите на случайността при безкрайност на материята, съществуваща в безкрайно време, могат да съответстват на реално осъществяване не по-често от пета степен безкрайност. Така количеството материя може да се възприеме като трета степен безкрайност, не по-висока степен, различните степени на силата могат да съставят още една степен безкрайност, а броят на случайните стълкновения съставят пета степен. Но последната се запазва само при предположение, че всяко случайно стълкновение не се следва от сцепление, а всичко отново се разтваря за следващо струпване с изключение на подобните форми или точните комбинации. Това предположение е абсолютно необосновано, тъй като наблюдаваме как разнородни тела се сцепляват така силно, както и останалите, а безформените маси – в по-голяма степен от която и да е комбинация. И така, за да се произведе дадено тяло в дадено място или ситуация, с дадени размери или форма, е необходимо да се преодолеят следните опасности, които му противодействат: поне една степен безкрайност за сдобиване с място или ситуация и когато ситуацията е налице се изисква още една степен безкрайност за получаване на обем, а след осигуряване на двете са нужни поне още три степени безкрайност за образуване на най-простата дадена форма. Например, нека да приемем за дадена форма една четиристенна призма или паралелепипед – една степен е нужна, за да бъдат повърхностите й плоскости, още една, за да бъдат паралелни в даден случай или наклонени под определен ъгъл в друг случай, и най-малко още една е нужна, за да се намират в определено дадено съотношение една към друга, тъй като във всяко от тези условия е възможно безкрайно множество от други случаи освен дадения. Така всички сили на случайността вероятно биха произвели най-много единствено едно тяло от всяка най-проста форма или размер и това е всичко, което можем да очакваме. Вероятно бихме могли да очакваме и една пирамида, куб или призма, но когато увеличим количеството на необходимите условия, перспективата за удовлетворяването им трябва да става все по-невероятна както при по-сложните фигури, така и във всички комбинации от тела и при подобните видове, което е невъзможно да се очаква от случайността и, следователно, когато ги видим, със сигурност трябва да ги припишем на замисъла.    

Невъзможни са също и комбинациите от неправилни форми

X. Комбинациите от правилни форми, а също така и от неправилни, точно адаптирани една към друга, изискват такива огромни сили на безкрайността за осъществяването им, а опасностите от получаване на противоположни форми са толкова безкрайно многочислени, че всяка вероятност или възможност да бъдат създадени от случайността се изключва напълно. Нека да използваме примерите за призмите и тръбите в ч. VI от този раздел за най-простите ни машини, например двете колела на файтона: всеки ръб, всяка спица са равни по дължина, дебелина и форма; колелата са разположени паралелно едно на друго; оста е закрепена в главината на двете колела и обезопасена от двете страни. Случаите, в които би могло да се получи противоположното поради ненасочени струпвания, ако нищо друго освен току-що упоменатото не е необходимо, са длъжни да се равняват по множественост на такава степен на безкрайността, равна на всяко необходимо условие. Какво да кажем тогава за едно растение, дърво, животно или човек с огромен брой приспособени един към друг съдове, стави, места за прикрепване на мускулите, изобилие от вени, артерии, нерви? Невероятността подобни машини да са следствие на случайност трябва да е близка до съотношението на безкрайно малка степен на безкрайността към едно. 

XI. По-нататък, ако всички гореизложени разсъждения, произтичащи от сходствата на формите и комбинациите, са необосновани и ако случайността ни дава основание да очакваме такива форми, съпровождани от точни комбинации, то при все това бихме могли предскажем само една от тези форми сред безкрайното множество други форми. Следователно, когато наблюдаваме такова множество представители на един и същи вид, чиито части в огромния си брой са подобни една на друга, и когато виждаме, че у всеки отделен представител съответстващите части толкова точно си приличат, остава ли изобщо място за съмнение в съществуването на замисъл във Вселената? Никакво, с изключение на най-нищожната възможност срещу неизмеримо огромната вероятност, превъзхождаща всичко, което не се явява строго доказателство.

XII. Както бе отбелязано по-горе
, този довод се абстрахира напълно от всякакво възприятие за красота в каквато и да е конкретна форма поради факта, че точното подобие на сто или хиляда трапеца доказва наличието на замисъл така, както и подобието на квадрати, тъй като и двете в еднаква степен стоят по-високо от всички възможности на ненасочената сила или случайността в съотношение стотна или хилядна степен на безкрайност към едно, а онова, което е извън възможностите на случайността, трябва съответно да ни даде основание за предположение, че съществува замисъл. 

Така, да допуснем, че един крак, ръка или око може да са следствие на случайност (което, както бе показано, се явява във висша степен абсурдно и почти абсолютно невъзможно), то тогава възможността те да нямат съответстващи им крак, ръка или око, точно подобни на тях, трябва да се равнява на такава степен безкрайност, пропорционална на сложността на частите, тъй като пропорционално на това се увеличава броят на случаите, в които те не биха имали подобна съответстваща част. И ако допуснем наличието на двайсет или трийсет части в такава структура, то вероятността съответстващите части да не приличат една на друга е равна на двайсета или трийсета степен на безкрайност към едно. Какво да кажем тогава за подобните форми на един цял вид?

Случайното едро сходство е невъзможно

XIII. Ако възразят, че естествените тела във вида, в който се представят на чувствата ни, не са сходни в точност, а само най-общо, например че една вена, артерия или кост е възможно да не е съвсем точно еднаква със съответстващата й при едно и също животно, макар да се представя като такава на сетивата ни, които съдят единствено за цялото и не различават дребните съставни части, както и че при няколко представители на един и същи вид тази разлика винаги се усеща, често във вътрешния строеж и винаги във външния вид, за да се отхвърли подобно възражение е достатъчно да се покаже, че множеството случаи, в които би могла да се осъществи значима разлика, са безкрайно повече от всички случаи, в които би могло да има сетивновъзприемаемо сходство. Така че същите тези разсъждения са справедливи както в случая, в който се изхожда от сетивно възприеманото сходство, така и когато се изхожда от математически точното сходство. И отново случаите на едро несходство по същия начин превъзхождат случаите на възможно едро сходство така, както безкрайността превъзхожда единицата.

XIV. За да докажем правилността на тези две твърдения, нека разгледаме един прост пример. Да предположим, че трапец с площ един квадратен фут трябва да изглежда приблизително сходен с друг, при това нито една страна не трябва да се отличава от страната на другия трапец повече от една десета от инча и нито един ъгъл в единия трапец не трябва да се различава от съответстващия му ъгъл в другия трапец с повече от десет минути. Тъй като тази една десета от инча е безкрайно делима, както и десетте минути, то случите на незабележима разлика при видимо сходство са действително безкрайни. Но тогава е и очевидно, че съществува безкрайно множество от различни чувствително отличаващи се един от друг трапеци, дори такива с еднаква площ, които се получават при изменение на една от страните с една десета, две десети, три десети и т.н. и ъглите и още една страна, за да се запази равенство в площта. Тъй като във всяка от тези безкрайни степени на забележима разлика тези няколко десети са безкрайно делими така, както и в първия случай, това множество на значима разлики се отнася към множеството незначителни разлики при видимо сходство като втора степен на безкрайност към първа или като безкрайност към единица. А тогава колко по-голямо трябва да е множеството от всички възможни сетивно възприемани несходства в такива сложни тела като крака, ръце, очи, артерии, вени, скелети? 

XV. Що се отнася до разликите при животните от един и същи вид, то по аналогичен начин е очевидно, че възможните случаи на едро несходство са безброй и освен това, че всеки случай на едро несходство съдържа в себе си и всички случаи на несходство, неуловимо със сетивата. Така, ако сметнем, че всички животни от един и същи вид приблизително си приличат едно на друго, при това нито една телесна част не превъзхожда по дължина или диаметър обичайния среден размер с повече от една трета, то очевидно са възможни безброй случаи на едри несходства и тогава във всеки един от тези случаи на едро несходство има безброй случаи на по-тънко несходство, тъй като една трета е делима до безкрайност. Да вземем един не особено разпространен, но лесен пример: две миди, които си съответстват по природа, могат да имат безброй недоловими разлики, но при тях има още безброй възможни доловими разлики; а тогава във всяка от сетивно доловимите различни форми може да има същата безкрайност от недоловими разлики извън безкрайността на сетивно доловимите. Така че вероятността за едно и също едро сходство по случайност е равна на безкрайност към едно и това съотношение винаги се увеличава с една степен безкрайност за всяка отделна част на едно животно, в която се запазва дори и сходство в груби линии, тъй като добавянето на всяка част към сложна машина създава ново безкрайно множество случаи, при които е възможно да възникне осезателна разлика. И това безкрайно множество в съчетание с безкрайното множество случаи, свързани с предишните части, увеличава случайността до безкрайност. 

Всичко това доказва достатъчно убедително абсурдността на картезианската или епикурейската хипотеза, дори ако допуснем, че постулатът им за ненасочената сила, влияеща върху безкрайната материя, е верен и изглежда почти като доказателство за наличието на замисъл във Вселената.

XVI. Остава да се опровергае още едно възражение, а именно: някои считат, че този аргумент ще звучи по-убедително a priori, отколкото a posteriori, т.е. когато сме свидетели на дадена причина, готова да предприеме определено действие, но крайният резултат не ни е известен, имаме по-голямо основание да считаме, че тя няма да постигне дадена или желана цел, докато, от друга страна, когато видим, че наистина целта е постигната, сме длъжни да вярваме, че причината е действала със знание. Така според тях, когато човек тегли билет от лотария, в която само един билет е печеливш, а останалите хиляда – не, то е много вероятно той да изтегли непечеливш билет. Да предположим, че виждаме как човекът наистина изтегля печелившия билет, то тогава нямаме основание да направим извода, че той е знаел или е бил достатъчно хитър, за да постигне тази цел. Но отговорът е очевиден – в такива случаи, изхождайки от условията на лотарията, обикновено се придържаме към строги морални правила, които почти доказват, че ловкостта е изключена, така че вероятността хиляда към едно не нарушава тези правила. Но ако вероятността се увеличи, тогава тя опровергава всички правила. Например, ако видим, че един човек десет пъти един след друг печели от лотария, в която има едва десет печеливши сред десет хиляди непечеливши билета, аз мисля, че едва ли някой ще се усъмни дали той е прибягнал до хитрост или не. А ако видим, че един човек печели сто или хиляда награди подред от пропорционално по-голям брой билети от лотарията, то бихме били още по-малко склонни да припишем това на случайността. Но за природните творения нещата стоят по друг начин – нямаме никакви доводи срещу ловкостта или замисъла. За да се обясни съществуването на дадено следствие, понятието интелигентна причина е безусловно поне толкова вероятно, колкото и понятието случайност, обща сила, Conatus ad Motum или Clinamen Principiorum
, които са в основата на всяка причина. А тогава цялата правилност на формите, всички комбинации, всички сходства на видовете се явяват доказателства за наличието на замисъл и ум в причината, създала Вселената ни, докато в честните лотарии всяка хитрост при тегленето на билети, ако не е изцяло невъзможна, е поне във висша степен малко вероятна.  

Неправилността не доказва отсъствие на замисъл

XVII. Позволете ми тук да отбележа, че мислещият агент може да притежава способността да упражнява сила без намерението да произведе някаква конкретна форма, а също може да е способен преднамерено да произведе неправилна или разнородна форма, както правилна и сходна такава. Оттук следва, че макар цялата правилност на формите, всички комбинации и цялото подобие във Вселената да се явяват презумпции на замисъла, неправилността на формите не се явява презумпция за обратното, освен ако не предположим, че агентът е воден от чувството за красота да произвежда винаги правилни форми и да се възхищава от сходството и че не може да има никакъв друг мотив за действие освен тук упоменатия. Това последно предположение очевидно е абсурдно. Във Вселената ни не ни липсват множество следствия, получили определен мощен импулс и очевидно управлявани от общите закони за движение и разполагане с много примери, в които в един случай сходството е преднамерено осъществено, а в друг – вероятно пренебрегнато или дори преднамерено е осъществено противоположното. Така виждаме общото точно сходство между двете очи при повечето хора, но все пак едва ли в целия свят ще се намери трето око, което точно да прилича на тях. Наблюдаваме грубо съответствие във формите на безчислен брой телесни части у всички хора, но едва ли съществуват и двама представители на един и същи вид, които да не се отличават един от друг, което вероятно преследва определена важна цел по отношение на целия вид.

Мъдрост. Благоразумие

XVIII. Приведените дотук доказателства са единствено в полза на наличието на замисъл или намерение в противовес на сляпата сила или случайността и сме свидетели, че доказателството не зависи от установения произволно в нас вътрешен усет за красиво. Често се смята, че Красотата е довод за наличие не само на замисъл, но и на мъдрост и благоразумие в причината. Нека да разгледаме и това твърдение. 

Мъдростта означава да се постигнат най-добрите цели с помощта на най-добрите средства и затова, преди да можем да докажем мъдростта на причината от всяко едно следствие, сме длъжни да разберем кое е най-доброто за причината или за агента. За хората, изпитващи  удоволствие да съзерцават единобразността, красотата на следствията е аргумент в полза на мъдростта, защото това е добро за тях; но същият този аргумент не е валиден за същество, лишено от подобен усет за красиво. Затова красотата, наблюдавана от нас в природата, сама по себе си не е доказателство за мъдрост на причината, освен ако не предположим, че тази причина или Творецът на природата е настроен доброжелателно. И тогава действително висшата причина желае щастието на човечеството и то е добро за нея, а тази форма, която ни доставя удоволствие, се явява довод в полза на мъдростта й. Силата на този аргумент винаги нараства пропорционално на степента на красотата, произведена в природата и предоставена на взора на всеки мислещ агент, тъй като, ако се предположи съществуването на доброжелателно божество, то тогава цялата вече произведена видима красота се явява свидетелство за изпълнението на доброжелателен замисъл, доставящ му  удоволствие с красотата си. 

Но непосредственото доказателство за мъдростта е следното. Когато видим машина, състояща се от огромен брой сложни детайли, която действително постига определена цел, ние справедливо стигаме до заключението, че тъй като това не би могло да е следствие от случайността, то машината би трябвало да е предвидена за целта, постигната от нея, а тогава целите или намеренията, отчасти известни ни, сложното устройство на органите и умелото им разположение, пригодено за тази цел, е  доказателство за всеобхватен могъщ ум в причината съгласно множествеността на частите и доброто им структуриране, дори намерението на цялото да не ни е известно.        

Общи причини

XIX. Съществува още един вид красота, доставящ удоволствие на нашия усет, въз основа на който заключаваме за наличието на мъдрост, както и на замисъл в причината, а именно: когато наблюдаваме множество полезни или красиви следствия, произтичащи от една обща причина. Хората разполагат с убедително основание за подобен извод. Съществата с ограничени сили, неспособни на многообразие в действията си и принудени да се разпиляват за осъществяването им, трябва да бъдат водени от съображения, свързани с преследване на собствения си интерес и да предпочетат внимателното изразходване на силите си, като считат подобна пестеливост за проява на мъдрост у други, подобни на тях същества. Но това спекулативно основание не изчерпва всичко, което им влияе, тъй като дори и съображението за преследвания интерес да не е в сила, действията им се определят от усета за красиво, върху което това основание не действа. Това се случва и когато съдим за произведенията на други агенти, чиято пестеливост не ни безпокои. И така, кой не би определил като съвършен часовников механизъм, чиито стрелки, сочещи часовете, минутите и секундите, и пластината, променяща месеците, извършват три или четири движения благодарение на една пружина или гира вместо на три или четири, а самият механизъм е част от сложна машина, която е длъжна да постига едни и същи резултати и да отговаря на поставените цели с еднаква точност?  Очевидно основната причина за тази красота се явява единообразността или единството на причината сред разнообразието от следствия. 

Общи закони

XX. По-нататък
 ще посочим някои причини, поради които Творецът на природата може да избере именно този начин на действие с помощта на общите закони и универсалните разширени причини, макар току-що упоменатото основание да не е валидно за едно Всемогъщо същество. Определено произведенията на природата представляват едни от най-блестящите примери за всеобщи причини; най-усърдните учени, които изучават тези области, изпитват наслада, докато ги наблюдават, и ги разглеждат като доказателства за мъдростта в управлението на природата, изхождайки от усета за красота.

XXI. Вече бе споменат
 удивително простия механизъм, благодарение на който живите същества извършват всички движения. Механизмът при неодушевените създания на природата е не по-малко възхитителен. Неизброими за нас са следствията на източника на топлина, произвеждана от слънцето, което не само довежда до възторг зрението и осезанието ни и се явява средство за разпознаване на обектите, а е и причина за дъждовете, изворите, реките, ветровете, както и всеобща причина за растителния свят! Единният принцип на гравитацията едновременно задържа планетите в орбитите им, предоставя сцепление на частите на всяко небесно тяло и придава устойчивост на планините, възвишенията и изкуствените съоръжения; той подема приливите в морето и предизвиква отливите, като ги удържа в съществуващите граници; изсушава земята от излишната й влага с помощта на реките; влияе на въздуха като издига изпаренията и ги връща обратно на земята във вид на дъжд; дава еднакво налягане на атмосферата ни, така необходимо за телата ни и особено за вдишването, както и ни снабдява с всеобщо движение, което е възможно да се използва в безчислени машини. Колко несравнимо по-красива е тази структура в сравнение с предположението, че едно божество извършва многочислени отделни волеви актове, всеки от които би предизвикал някое частно следствие и би предотвратил някои непредумишлени бедствия, понякога случайно произтичащи от общия закон! Възможно е безразсъдно да си въобразим, че гореспоменатият начин на действие би могъл да ни е по-полезен и не би довел до разпиляване на силата на всемогъщия. Но тогава великата красота би се изгубила и съзерцанието на тази така великолепна картина не би ни доставяло никакво удоволствие. Човек по-скоро би предпочел да поеме риска да изпита злото, плод на случайността, отколкото да се раздели с тази хармонична форма, която е безкраен източник на наслада за поколения зрители в течение на векове. 

Чудеса

XXII. Следователно виждаме, че чудесата могат да докажат свръхнамерението на един свободно действащ Творец и в този смисъл, че универсумът не се ръководи от необходимостта или съдбата. Въпреки това ум, който изпитва нужда от чудесата да затвърдят вярата му в мъдрото и добро божество, вероятно е слаб и нехаен, тъй като отклонението от общите закони, с изключение на действително извънредните ситуации, по-скоро предполага у него непоследователност и слабост, отколкото постоянна мъдрост и сила, а този факт отслабва и най-силните аргументи, които сме в състояние да приведем в полза на проницателността и силата на универсалния Ум.  

РАЗДЕЛ VI

ЗА УНИВЕРСАЛНОСТТА НА УСЕТА ЗА КРАСИВО СРЕД ХОРАТА

I. Преди
 намекнахме, че всяка красота има отношение към някоя възприемаща я способност, и следователно, тъй като не знаем с колко голямо разнообразие от сетива разполагат живите същества, в природата не съществува такава форма, за която да твърдим, че е лишена от красота, понеже тя все пак може да доставя удоволствие на някоя възприемаща я способност. Но нашето изследване се ограничава с изучаването на човека и преди да разгледаме универсалността на усета за красиво или разпространеното всеобщо одобрение на единообразието, вероятно е уместно да обсъдим дали подобно на останалите усещания, някои от които предизвикват удоволствие, а други – болка, усетът за красиво не превръща някои обекти в неприятни за нас или бива причина да изпитваме неудоволствие. 

Очевидно е, че много обекти не доставят удоволствие на сетивата, както и че много несъмнено са лишени от красота. Но не съществува и такава форма, която да е необходимо неприятна сама по себе си, ако не се боим от дадена вреда, което тя може да ни причини, и не я сравняваме с някоя по-добра от нея форма от същия вид. Много обекти са естествено неприятни и отвратителни за външните ни сетива, а други са  приятни и ни доставят удоволствие, като например ароматите, вкусовете и някои отделни звуци. Но що се отнася до усета за красиво, нито едно съчетание от обекти, които не извикват неприятни прости идеи, не се явява само по себе си неприятно или доставящо неудоволствие, ако никога по-рано не сме наблюдавали нищо по-добро от този тип. Деформираността е само отсъствие на красота или недостатъчно наличие на красота, което очакваме в някой обект. Така лошата музика доставя удоволствие на необразованите хора, които никога не са слушали по-хубава, а най-тънкият слух не се дразни от настройването на инструменти, ако то не е прекалено монотонно, понеже тук хармония не се очаква; но много по-малък диссонанс наранява слуха по време на представление, в което се очаква хармония. Купчина нахвърляни камъни не дразни онзи, който недоволства от несиметричността в архитектурата, където се очаква красота. А ако имаше образец на тази форма, която сега наричаме грозна или деформирана, и ако никога не сме виждали или очаквали по-голяма красота, тази форма не би ни  отвращавала, макар че удоволствието, предизвиквано от нея, няма да е толкова голямо, колкото удоволствието от формите, на които днес се възхищаваме. Изглежда, усетът за красиво е предназначен да ни доставя подчертано удоволствие - и не тъй подчертано неудоволствие или отвращение, както онова, което възниква от разочарованието.
Одобрение и неодобрение при асоциацията на идеи

II. В живота наистина се срещат много лица, които от пръв поглед не ни харесват; това обаче се дължи обикновено не на действителната им деформираност, която сама по себе си предизвиква категорично неудоволствие, а на липсата на красота, която очакваме да видим. Много по-чсто се дължи на това, че лицата показват естествени признаци на морално низки склонности, които разпознаваме по израза, външния вид и жестовете благодарение на развитата си за тази цел способност. Следните доводи доказват, че това не се дължи на определена форма, внушаваща отвращение. Ако след продължително познанство открием мекота на характера, човечност и добро настроение, то макар и непроменена, телесната форма не предизвиква у нас отвращение или неудоволствие. Докато, ако даден обект е по природа неприятен, причинява болка или неудоволствие, той би си останал такъв даже когато други съображения се опитват да балансират изпитваното отвращение. Някои обекти предизвикват у нас ужас, дължащ се на страха, който изпитваме за самите себе си или от състрадание към другите, а не в следствие на определено свойство на формата. Разумът или някаква необоснована асоциация на идеи ни заставя да предчувстваме опасност, докато не открием, че повечето обекти, които в началото всяват у нас ужас, се превръщат в удоволствия, когато опитът или разумът премахнат страха. Това се случва със зверовете, бурното море, скалистата пропаст, тъмната сенчеста долина.  

Асоциации

III. По-нататък
 ще видим, че асоциациите на идеи правят приятни и възхитителни обектите, които не са естествено пригодени да доставят такова удоволствие, и по подобен начин случайното съединяване на идеи може да предизвика отвращение към форма, която сама по себе си не съдържа нищо неприятно. Това е причината за много прояви на необосновано отвращение към фигурите на някои животни и към някои други форми. Така прасетата, змиите и някои насекоми, в действителност много красиви, се възприемат с отвращение от много хора, които хранят към тях различни случайни идеи. И неприязънта от този вид не може да се обясни по друг начин.  

Универсалност на усета за красиво

IV. Но по отношение на всеобщото съгласие сред хората спрямо усета за красиво, основаващ се на единността сред разнообразието, сме длъжни да се обърнем към опита. И тъй като допускаме, че хората притежават разум, понеже всички са способни да разбират прости аргументи, макар малцина да разбират сложните доказателства, то в дадения случай ще е достатъчно да се докаже универсалността на усета за красиво с по-прости примери: на всички хора единообразието доставя по-голямо удоволствие, отколкото неговата противоположност, дори когато от това няма никакъв изглед за изгода. Също така, когато способността им нарасне и започнат да получават и да сравняват по-сложни идеи, хората се наслаждават повече на единообразието и получават удоволствие от по-сложните му, оригинални и съотносителни видове. 

А сега нека разгледаме дали изобщо съществува човек, лишен от този усет за дори най-простите прояви на красиво. Простите случаи на хармония са недостатъчно изучени, тъй като, когато открием, че нечий слух не е в състояние да се наслаждава на сложни комбинации,  каквито са нашите мелодии, то не предприемаме никакви следващи опити. Но що се отнася до геометричните фигури, нима има човек, който да е избрал трапец или неправилна крива за плана или скицата на дома си без особена необходимост или без никакви сериозни съображения за удобство, или такъв, който да е построил стените неуспоредни или неравни на височина? Някой някога избирал ли е врати или прозорци за дома си във формата на трапец, неправилен многоъгълник или крива, макар че тези форми вероятно биха отговаряли на предназначението си и в много случаи биха спестявали голяма част от времето, труда и разходите на работниците, които сега се използват, за да направят камъните и дървения материал в правилната форма? Сред фантастичните разновидности на модата в облеклото никога нито една не е била абсолютно лишена от единност, дори тя да се ограничава със сходството между двете страни на една и съща рокля или с някоя обща приспособеност към формите на човешкото тяло. Живописта винаги е притежавала съотносителна красота благодарение на сходството й с други обекти, а често те се отличават с оригинална красота, макар с пълно право да можем да приложим към нея порицанието на Хораций към неуместните описания в поезията:

“Sed non erat bis locus”
     

Но никога не са съществували толкова екстравагантни хора, които да  харесват фигурите, получили се от случайното разливане на течни цветни бои. Кой ли се е наслаждавал на нееднаквата височина на прозорците в една и съща редица или на различната им форма? А от ръцете или нозете с нееднаква дължина или различните очи и страни на любимата? Но трябва да се признае, че често съображенията за собствен интерес могат в този случай, както и в други, да натежат над усета ни за красиво, а висшите качества на добротата могат да ни принудят да пренебрегнем тези несъвършенства.

Реалната красота се харесва сама по себе си
V. Възможно е по-нататък да се види, че правилността на формите и единообразието са така разпространени във Вселената и ние с такава готовност ги търсим като основа на красивото в произведенията на изкуството, че едва ли изобщо нещо се счита за красиво, ако в него не се съдържа реално известно единообразие и правилност. Наистина ние често грешим, като си мислим, че виждаме най-голямата възможна красота там, където тя е доста несъвършена. И все пак тя представлява определена степен на красиво, доставящо удоволствие, макар да е възможно да съществуват и други, по-високи степени от тези, които не наблюдаваме; а когато изпитваме удоволствие, усетът ни действа напълно редно, макар и лъжливи предразсъдъци да ни спират да търсим обекти, които биха ни доставили по-голямо удоволствие.

Например, един гот греши, когато въз основа на полученото образование смята, че архитектурата на страната му е най-съвършената, а свързването на няколко враждебни идеи може да го подтикне да изпитва отвращение към римските сгради и да се стреми да ги разруши, както постъпиха с католическите здания някои наши реформатори, неспособни да разграничат идеите на суеверния култ от формите на сградите, в които се  е практикувал. И все пак истинската красота, основаваща се на единността сред разнообразието, доставя удоволствие на гота, тъй като готическите колони са еднообразни една спрямо друга не само в секциите си във формата на ромб, но и по височина и орнаментика. Арките им не представляват една единна крива, но все пак се явяват сегменти на сходни криви и обикновено са еднакви в цялата редица. Дори индийските сгради се отличават със своеобразно единство, а архитектурните стилове на много източни народи, макар и толкова различни от нас, се отличават с преобладаващо единство, подобно на това на римляните. Индийските паравани, които по чудесен начин подхранват възпитаното в правилни форми въображение на нашите дами с идеи за безформеност и в които природата е така оскъдна и ограничена, наистина са лишени от красотата, дължаща се на пропорционалността в частите и на съответствието с природата; все пак не може да им се отнеме изцяло красотата и единообразието в отделни части. И това разнообразяване на човешкото тяло в множество изкривени пози, толкова различни от тези, с които сме свикнали, може да достави бурно удоволствие благодарение на самото разнообразие, вътре в което се запазва известна едновидност в човешкия образ.
Историята доставя удоволствие по подобен начин

VI. Съществува един вид красота, който вероятно би трябвало да споменем по-рано, но е уместно да се спомене и тук, тъй като вкусът и насладата от него са всеобщи, присъщи на всички народи и хора - млади и стари, и това е красотата на историята. Всички знаят колко е скучно да се четат вестници, които вероятно разказват събитията, които разказва и историкът. Следователно висшата наслада от историята, както и от поезията, се доставя от образите, например убедителното представяне на образа на героя, в когото откриваме тайните причини на голям брой разнообразни действия, на пръв поглед непоследователни; или разобличаването на някой държавен интерес, както и тънкото разкриване на нечия хитроумна гледна точка, която, ако се сподели, влияе на различаващи се едно от друго или дори противоположни действия в зависимост от промяната в обстоятелствата. Всичко се свежда най-вече до единство на замисъла, типичен за любимите на всички деца басни. Но липсва ли това единство, едва ли ще успеем да убедим децата колко хубави са те.

VII. Вероятно ще се съгласим с току-що казаното, ако в хода на изследването ни върху универсалността на усета за красиво винаги помним, че истинската красота може да е там, където не е най-голяма, и че съществува безкрайно множество различни форми, които могат да се отличават с определено единство, но все пак да се различават една от друга. Така че хората могат да имат различни представи за красивото, но все пак единообразието е всеобщата основа на одобрението ни на всяка една форма като красива. И ще открием, че това е валидно за архитектурата, оформянето на градините, облеклото, принадлежностите и мебелите дори и сред най-нецивилизованите народи, за които единобразието все пак носи удоволствие, лишено от друга полза с изключение на насладата от съзерцанието му.
Разнообразие на съжденията относно нашите усещания
VIII. Заслужава да обърнем внимание и на въпроса, защо в подобни случаи формираме съвършено различни съждения относно външните и вътрешните усещания? Тези, които след г-н Лок отхвърлят необоснования възглед за вродените идеи, обичайно твърдят, че цялата привлекателност на красотата и реда за нас се дължи или на очаквана изгода, или на навика, или на образованието и това е единствената причина за най-различните представи в света. Така те заключават, че пристрастията ни не възникват от определена природна способност за възприемане или чувство. Но все пак признават, че външните ни сетива са природна даденост и че удоволствията или неудоволствията, които изпитваме вследствие на усещанията, в действителност предшестват навиците, образованието и очаквания собствен интерес, макар да е възможно да бъдат подсилени или отслабени от навика или образованието и преодолени от интереса. Очевидно е, че съществува такова голямо разнообразие от пристрастия към обектите на външните чувства, каквото се наблюдава и сред красивите обекти. Дори е много по-трудно и дори невъзможно изобщо да се открие общо основание за пристрастията или вкусовете на външните усещания или да се намери общо правило за приятното и неприятното, но всички сме съгласни, че тези външни усещания са естествените сили на възприемането.
Причината за това
IX.  Причината за това различно съждение може да е не друго, а че разполагаме с отчетливи названия за външните усещания, но нямаме никакви или имаме много малко за вътрешните; затова сме склонни, както в много други случаи, да гледаме на първите като по-определени, по-реални и по-естествени от вторите. Усетът за хармония разполага със собствено название, а именно добър слух, и обикновено го признаваме за естествена способност на възприятието или за усещане, по някакъв начин различаващо се от слуха. Следователно е очевидно, че възприемането на красотата в присъствието на правилни обекти е толкова необходимо, колкото и възприемането на хармонията при слушане на определени звуци. 
Вътрешният усет не предполага вродени идеи
X.  Позволете ми тук да отбележа един път завинаги, че вътрешното усещане не предполага вродена идея или принцип на познание, както и външното. И двете са естествени способности на възприемането или определени разположения на ума да получава необходимо известни идеи от присъствието на обекти. Вътрешният усет е пасивна способност да се възприемат идеите за красота от всички обекти, в които има единообразност сред разнообразието. Освен това няма нищо по-сложно от това, че умът е длъжен винаги да възприема идеята за сладко, когато частици със съответната форма попаднат в порите на езика, или да възприема идеята за звук при всяко бързо колебание на въздуха. Изглежда, че първото има толкова слаба връзка с идеята си, колкото и второто. И същата тази способност може с еднаква лекота да установи, че първото е обстоятелството за идеите, както и второто. 

Асоциациите на идеи – причина за разногласия

XI. Споменатата по-горе
 асоциация на идеите е основната причина за очевидното разнообразие на представите при усета за красиво, а също и при външните усещания. Често принуждава хората да хранят отвращение към красивите обекти и пристрастия към други, лишени от красота, но това се случва под влиянието на други понятия, различни от понятията красота или безобразие. И вероятно не ще е неуместно тук да приведем някои примери на такива асоциации. Красотата на дърветата, прохладата на сенките и способността им да скриват хората от чужди погледи са превърнали горите и дъбравите в предпочитано убежище за тези, които търсят уединение, особено религиозните, вглъбените, меланхоличните, а също и влюбените. И не откриваме ли, че ние дотолкова съединяваме идеите от тези настроения със същите външни обекти, че те винаги се връщат в ума ни заедно с тях? Хитростта на езическите жреци е правила от такива мрачни места сцена на измислени появи на божествата; оттук свързваме с тях идеите за нещо божествено. Разпознаваме подобен ефект в идеите на нашите църкви от постоянното им използване единствено в религиозните практики. Слабата светлина в готическите здания води до същата асоциация с далечна за нас идея, която поетът влага в епитета:

„мъждива религиозна светлина”
.

Известно е  също така, че всички обстоятелства на действията, или местата, или облеклата на хора, както и гласът или песента, които в определен момент са се случили едновременно, когато сме се намирали под силното въздействие на някоя страст, са така тясно свързани едно с друго, че всяко от тях повлича със себе си спомена за всички останали. Често това е основната причина за изпитването на силно удоволствие или неудоволствие, наслада или отвращение към много обекти, които сами по себе си могат да са ни съвършено безразлични. Но тези одобрения или неодобрения са далеч от идеите за красота, бидейки напълно различни идеи. 

Друг  вид удоволствие, породено от музиката

XII. В музиката се съдържа очарование, долавяно от много хора, което се различава от хармонията и се обуславя от събуждането на приятни страсти. Очевидно човешкият глас се променя под въздействието на всички по-силни страсти и когато слухът ни различава в темпото, модулацията или някакво друго обстоятелство сходство между характера на мелодията, която се изпълнява от певеца или в съпровод на музикален инструмент, и звука на човешкия глас в състояние на определена страст, ние се трогваме чувствително и у нас се пробужда меланхолия, радост, мрачност или замисленост, породени от един вид симпатия или заразителност. Същата връзка се наблюдава между самия характер на мелодията и думите, израз на определена страст, които, както чуваме, съпровождат мелодията, така че и двете заедно се връщат в ума ни, дори и само едно от тях да въздейства върху чувствата ни.
Следователно, при такова разнообразие от приятни и неприятни идеи, които могат да се съединяват с формата на телата или мелодиите, когато хората се намират в толкова различни състояния на душата и са склонни към толкова разнообразни страсти, не е чудно, че те често се разминават в представите си за обектите, макар че усетът им за красиво и хармонично са съвсем еднородни; защото много други идеи могат да доставят удоволствие или неудоволствие в зависимост от характера на хората и обстоятелствата в миналото. Знаем колко приятна може да е за някого една напълно дива местност, ако в нея са преминали радостните му младежки дни, и колко са му неприятни и най-красивите места, ако те са станали свидетели на страданието му. Това може да ни помогне в много случаи да обясним разнообразието от представи, без да отричаме нашия еднороден усет за красиво. 

XIII. Величието и новостта са две други идеи, различни от красотата, с които обектите привличат вниманието ни. Но обсъждането им излиза извън рамките на това изследване. (Вж. Spectator, No. 412). 
РАЗДЕЛ VII

ЗА СИЛАТА НА НАВИКА, ОБРАЗОВАНИЕТО И ПРИМЕРА ВЪРХУ ВЪТРЕШНИТЕ НИ УСЕЩАНИЯ
I. При разглеждането на този въпрос така често се твърди, че навикът, образованието и примерът се явяват външна причина за нашата првързаност към красиви обекти, за одобрението на определено поведение в живота и възхищението ни към него, основани на моралното чувство, че е необходимо да разгледаме конкретно тези три фактора, за да се убедим в съществуването на естествена способност за възприятие или усет за красота в обектите, който предшества всеки навик, образование или пример. 

Навикът не създава ново усещане
II. За разлика от другите два фактора навикът действа по следния начин. Той единствено придава определено разположение на ума или тялото, за да се изпълняват по-лесно тези действия, които често са се повтаряли в миналото, без да ни настройва да ги предугаждаме, ако се проявят в някакъв друг вид, различен от този, който сме били в състояние да схванем от самото начало, нито пък ни дава някаква нова способност за възприятие. Природата ни е дарила със способността да изпитваме чувство на страх и ужас от нечие могъщо присъствие и затова навикът може да свърже идеята за религиозен ужас с определени сгради, но той никога не би могъл да принуди някого, който по природа е неспособен да изпитва страх, да възприеме подобни идеи. Така че, ако нямахме никаква друга способност да възприемаме или формираме идеи за действия освен способността, определяща дали те са благоприятни или не, навикът би могъл единствено да ни подготви да възприемаме действията като благоприятни или неблагоприятни. Но това е извън целта на настоящето изследване.   

Що се отнася до одобрението на външните обекти или възхищението ни от тях, то когато кръвта или лимфата, за които говорят анатомите, се раздвижат, закипят или, както се изразяват те, в кръвта по приятен начин се разлее вълнение, породено от лекарство или храна, или секрецията на жлезите често се стимулира, то очевидно, за да запазим тялото си в спокойно състояние, ние трябва да изпитаме възторг от обектите по наш вкус, които сами по себе си не доставят непосредствено телесно удоволствие, ако те поддържат приятното състояние, към което тялото е привикнало. Освен това навикът дотолкова променя състоянието на тялото, че това, което в началото пробужда тревожни усещания, престава да го прави или е възможно да възбуди друга приятна идея на същото усещане.  Но навикът никога не е в състояние да ни даде каквато и да е идея от усещане, различно от тези, които сме изпитвали по-рано. Благодарение на него незрящият не би могъл да оцени обектите като цветни или лишеният от вкусови усещания – вкуса на храната, макар да я одобрява като укрепваща или стимулираща организма. Ако жлезите и свързаните с тях части на тялото са лишени от усещания, ако не възприемаме никакво удоволствие от определено ускорено движение на кръвта, навикът никога не би превърнал течностите в стимулиращи или възбуждащи, а лекарствата – приятни, ако те не са такива за вкуса ни. Чрез подобни разсъждения установяваме, че без естествения усет за красиво, основаващ се на единообразието, навикът никога не би ни накарал да си представим каквато и да е красота в обектите; а ако не притежавахме слух, навикът никога не би предизвикал удоволствието, което изпитваме от хармонията. Когато предварително имаме тези естествени усещания, навикът може да ни даде възможност още повече да развием способностите си и да възприемаме по-сложни идеи за красота в телата или хармонията в звуците, като изостря вниманието ни и бързината на възприятието. Но колкото и да засилва навикът способността ни да възприемаме или сравняваме сложни идеи, все пак той по-скоро отслабва, отколкото укрепва идеите за красота или впечатленията за удоволствие от правилните обекти. В противен случай как да обясним обстоятелството, че човек, излязъл на чист въздух в слънчев ден или ясна вечер, не изпитва този съвършено необичаен екстаз, преживян от нашия праотец след първото си сътворение и описан от Милтън
? А всеки човек несъмнено изпада в екстаз, когато за пръв път види подобна картина.

По същия начин навикът може да помогне на всекиго да разбере как да използва сложна машина и да я одобри като полезна, но никога не би съумял да си я представи като красива, ако не притежава естествен усет за красота. Навикът може да ни помогне по-бързо да разберем истината в сложните теореми, но ние всички откриваме, че удоволствието или красотата на теоремите е еднакво силна както в началото, така и впоследствие. Навикът ни прави по-способни да запазваме и сравняваме сложни идеи, за да можем да различим по-сложната единност, която се изплъзва от вниманието на начинаещите във всяко изкуство, но всичко това предполага естествен усет за красиво, основаващ се на единността. Ако във формите нямаше никакво необходимо основание за възприемане на удоволствието чрез сетивата, никакво повторение на идеи, безразлични към удоволствието или болката, красотата или безобразието, то нищо не би могло да ги принуди да се превърнат в приятни или неприятни. 

Образование

III. Образованието има този ефект, че благодарение на него получаваме много умозрителни мнения, които понякога са истинни, а понякога – лъжливи; и често ни заставя да вярваме, че обектите могат по природа да са нагодени така, че да причиняват удоволствие или болка на външните ни сетива, след като в действителност те нямат такива качества.  Освен това, с помощта на образованието се създават без всяко основание, понякога благодарение на чиста случайност, а понякога и преднамерено определени устойчиви асоциации на идеи, които много трудно се разрушават впоследствие. Така се предизвиква отвращение към тъмнината, към много видове храна и към определени невинни действия и по подобен начин се възбуждат неоснователни одобрения. Но във всички тези примери образованието никога не ни предоставя възможност да разпознаваме в обектите качества, за възприятието на които по природа не разполагаме със съответните сетива. Ние познаваме заболяването на стомаха и можем без всякакво основание да вярваме, че то се дължи на здравословна храна; със зрението и обонянието си възприемаме неприятните идеи от храната на прасетата и кочините им и е възможно да не сме в състояние да спрем да си ги припомняме, когато сядаме на масата. Но хората никога не са били сляпо предубедени към обекти с неприятен цвят и не засвидетелстват безпричинно предпочитанията си към такива с красиви окраски. Възможно е да слушат как други хора порицават определен цвят и могат да си въобразят, че този цвят е някакво съвсем различно сетивновъзприемаемо качество на други сетива, но това е всичко. По аналогичен начин на човек, по природа лишен от вкус, не ще му помогне каквото и да било образование да започне да възприема идеята за вкус или да бъде предразположен в полза на определени блюда. Така, ако не разполагаме с естествен усет за красота и хармония, никога не бихме били предразположени в полза на красивите и хармонични предмети или звукове. Образованието може да подтикне невнимателния гот да си въобрази, че съотечествениците му са постигнали съвършенството в архитектурата, а отвращението, което изпитва към враговете си, римляните, може да съедини определени неприятни идеи дори със сградите, построени от тях, и да го изпълни с желание да ги разруши. Но той никога не би формирал тези предразсъдъци, ако е лишен от усет за красиво. Нима незрящите някога спорят дали пурпурното или аленото е по-красиво като цвят? И нима може каквото и да било образование да ги предразположи в полза на който и да е от цветовете?

Така образованието и навикът могат да повлияят върху вътрешните ни усещания, които отнапред съществуват, като увеличават способността на умовете ни да запазват и сравняват части от сложни комбинации. И тогава, ако ни се представят най-прекрасните обекти, започваме да осъзнаваме съществуването на удоволствие, превъзхождащо онова, предизвиквано от обичайните явления. Но всичко това предполага, че усетът ни за красиво ни е даден от природата. Изучаването на анатомията, наблюденията върху природата и върху израженията на лицето и позите, съпровождащи всяко чувство, действие или страст, могат да ни позволят да разпознаем точната имитация. Но ако не притежавахме естествен усет за красиво, нима наблюдението върху точната имитация би ни доставило по-голямо удоволствие от наблюдението върху петдесет или сто камъчета, разпръснати по земята? И дори и много често да ги наблюдаваме, никога не бихме си и помислили, че те стават все по-красиви.

Как да отстраним предразсъдъците

IV. Заслужава внимание въпросът, как да изкореним предразсъдъците, усвоени чрез образованието. Този въпрос не е чужд на разглеждания от нас проблем. Ако предразсъдъкът възниква благодарение на асоциации на идеи без каквато и да било естествена връзка, ние трябва често да си налагаме да допускаме представите за тези предмети или употребата им в случаите, в които те са отделени от неприятната идея; а това в края на краищата може да разбие една необоснована асоциация, особено ако сме в състояние да свържем тези представи с нови приятни идеи. Така суеверните възгледи най-добре се отстраняват с помощта на приятни беседи с лица, които високо ценим заради добродетелите им, или когато наблюдаваме как те оспорват подобни възгледи. Но когато предразсъдъкът се корени в опасение или мнение за природно зло, съпътстващо даден обект или действие или явяващо се негово следствие, то тогава, ако предчувстваното зло постоянно и непосредствено съпровожда обекта, няколко напълно безобидни опита отстраняват този предразсъдък, например, ако е свързан с храна. Но ако злото е представено не като постоянен спътник, а като нещо, което е възможно или вероятно в някакъв момент да съпровожда употребата на обектите, тогава ние самите трябва дълго да се убеждаваме или да правим многократни опити да отстраним предразсъдъка, без тези опити да ни причиняват вреда. Това се отнася например за страха ни от призраци в мрака или на гробищата. А когато злото е представено като следствие, възникнало вероятно дълго време след събитието, или в определено душевно състояние, отстраняването на този предразсъдък е най-трудно и е възможно единствено с помощта на бавен процес на размисъл, тъй като в този случай не бива да се правят никакви опити. Такъв е случаят със суеверните предразсъдъци спрямо действия, за които се счита, че оскверняват божеството, и оттук следва, че се изкореняват изключително трудно.

Примерът не е причина за вътрешно усещане
V.  Примерът действа по следния начин. Ние съзнаваме, че извършваме действия, за да си доставим удоволствие или лична облага, и оттук съдим, че и останалите постъпват по този начин. Правим също извода, че в тези обекти, до които се домогват останалите, трябва да има някакво съвършенство, а в тези, които наблюдаваме, че постоянно избягват, трябва да има някакво зло. Или примерът на другите може да ни послужи като опит, благодарение на който да отстраним страха от злото в обектите, към които сме изпитвали отвращение. Всичко това се случва обаче, след като се схванат качествата, възприемани чрез сетивата, които имаме; понеже няма пример, който да принуди незрящия или глухия да се стреми към цветове или звуци, както и никой пример не би ни подтикнал да стремим към красиви и хармонични обекти, ако не притежавахме естествения усет за красота и хармония.
Примерът може да ни накара без изследване на даден въпрос да стигнем до извода, че съотечествениците ни са достигнали съвършенството на красотата в своите произведения или че архитектурните ордери или живописта на останалите народи се отличават с по-малко красота и затова се задоволяваме с доста несъвършени форми. И страхът, че ще ни презират като лишени от вкус или дарба, често ни принуждава да се присъединим към одобрението на произведенията на известни майстори в страната ни и възспира надарените от природата с гений или с изострени вътрешни сетива от по-нататъшно обучение, чрез което да постигнат най-голямото съвършенство. Страхът принуждава и тези, които се отличават с лош вкус, да се преструват, че са способни да възприемат красотата, която в действителност не възприемат. Но всичко това предполага някаква естествена способност да се получават идеи от красотата и хармонията. Примерът не може да направи нищо друго, освен да накара хората, водени от сляпа вяра, да се стремят към обекти заради някакво съвършенство, което, както те самите съзнават, е недостъпно за тях или вероятно е качество, много различно от идеята, която възприемат в такива неща хората с добър вкус.    

РАЗДЕЛ VIII

ЗА ЗНАЧЕНИЕТО НА ВЪТРЕШНИТЕ УСЕЩАНИЯ В ЖИВОТА И КРАЙНАТА ИМ ЦЕЛ

I. Заетите хора могат да гледат на тези неща като на вятърничава мечтания на пламенно въображение, които един мъдър човек, разумно стремящ се към по-сигурни придобивки, далеч от фантазията, е длъжен да презира. Но ако помислим малко, ще се убедим, че удовлетворението на вътрешните ни усещания е толкова естествена, реална и благодарна наслада, колкото и останалите чувствени удоволствия; и те са водещите цели, заради които ние обикновено се стремим към богатство и власт. Иначе каква е ползата от богатството и властта? По какъв начин те ни правят щастливи или ни доказват ползата си? Единствено като доставят удоволствие на сетивата ни или на способностите ни да възприемаме удоволствието. А нима тези сетива или способности са само външни? Не, всеки вижда, че дори една незначителна част богатство или власт доставя повече удоволствия, отколкото можем да изпитваме само чрез външните сетива. Знаем, че недостигът често усилва тези възприятия повече от изобилието, което заглушава апетита, необходим да изпитаме всяко удоволствие при наслаждението:  затова  съветът на поета е съвсем основателен:

Tu pulmentaria quaere Sudando
. 


Накратко, единственият смисъл на голямото богатство (с изключение на използването му за добри дела и получаване на морални удоволствия) е да ни доставя удоволствие от присъствието на красота, ред и хармония.


Вярно е, че насладата от най-благородните удоволствия, които доставят вътрешните сетива от съзерцанието на творенията на природата, е достъпна за всеки, при това безплатно. Бедните и незнатните също могат свободно да използват тези обекти, подобно на богатите и властимащите. А дори и нечия собственост, те доставят наслада с красотата си, на която често се любуват и други хора освен техния притежател. Но има и други обекти на тези вътрешни усещания, за чиято честа употреба в съответствие с желанията ни се изискват богатство или власт, като например архитектурата, музиката, градинарството, живописта, облеклото, принадлежностите, мебелите, на които не можем да се наслаждаваме изцяло, ако не ги притежаваме. А съществуват и някои погрешни представи, които ни подтикват да се стремим да придобием такива обекти, които не е задължително да притежаваме, за да им се наслаждаваме.  Такива са основните мотиви на стремежа ни към придобиване на все по-големи богатства, когато липсват великодушни стремежи към добродетелни действия. 


Това се потвърждава от всичко, което постоянно се случва на истинските врагове на тези чувства. Решат ли, че са се издигнали по-високо от света или са се освободили от нетърпеливите желания на алчността и честолюбието си, прокудената по-рано природа се завръща при тях и ги отвежда по пътя на красотата и реда в техните домове, градини, облекло, храна, карети. Те никога не намират спокойствие, докато не се сдобият в някаква степен с всичко това; и ако сърцата им бяха открити за нас, щяхме да видим, че желанията им както за самите тях, така и за потомците им се уповават на правилността, приличието и красотата и именно те се рисуват във въображението им като възможни следствия от техния труд. А без това те изобщо не биха оправдали стремежите си дори в собствените си очи. 


Могат и да се открият някои примери на човешката природа, извратени до степен, в която са се превърнали в завършени скъперници, обичащи единствено парите, с въображение, нестигащо по-далеч от хладната притъпена мисъл за собственост; но такъв случай, срещащ се веднъж на столетие, не бива да е критерий за човешките качества по отношение на всички хора.  


Ако разгледаме стремежите на хората, потънали в разкош, които според мнението на целия свят са отдадени изцяло на стомаха си, най-общо ще открием, че значителна част от разходите им се правят не за да обезпечат вкусовите си усещания, а за съвършено различни цели, например да поддържат прекрасна прислуга, да придобиват хубави апартаменти, скъпи съдове и други подобни. Освен това, вероятно голяма част от богатството е предназначена за определен вид щедри дружески жестове с цел да се достави удоволствие на познати, непознати, паразити. Единици са тези, които се задоволяват да си доставят подобни усещания в самота, в скромна къщурка и с глинени стомни. За да довършим разсъжденията по темата, ще добавим, че макар тези вътрешни усещания да не се взимат под внимание в нашите философски изследвания на човешките способности, в действителност ще открием, че те ни занимават повече и оказват по-голямо влияние в живота върху удоволствията и върху безпокойствата ни, отколкото всичките ни външни сетива, взети заедно.  

Крайната цел на вътрешните усещания
II.  Що се отнася до финалните причини на този вътрешен усет, не е необходимо да питаме дали всяко действително превъзходство в правилните форми, действията според общите закони и познанието чрез теореми доказват едно всемогъщо и всезнаещо същество? Изглежда, не сме в състояние да дадем какъвто и да е отговор на такива въпроси. Не е необходимо и да питаме дали не могат други животни да разпознават единообразието и правилността в обектите, които убягват на нашето наблюдение, и не е ли възможно техните сетива да са устроени по такъв начин, че да възприемат също както хората красивото в обектите, за чието изучаване или сравняване нашите сетива не са приспособени? Ще се ограничим с тема, за чието изследване разполагаме със здрава основа, върху която да стъпим, и ще зададем единствено въпроса, дали можем да намерим причини, достойни за великия Автор на природата, да установи такава връзка между правилните обекти и удоволствието, съпровождащо тяхното възприемане; или какви причини биха му въздействали, за да създаде света такъв, какъвто е, доколкото сме в състояние да го видим, навсякъде изпълнен с правилност и единност?
Разрешете ми да отбележа, че доколкото знанията ни за големите тела във Вселената ни позволяват да съдим, ние виждаме, че формите и движенията им са наистина красиви за сетивата ни. Този факт ни дава сериозно основание да предполагаме, че ако сетивата на обитателите им са по начин, подобен на съществуващия на земята, приспособени към местата им на обитаване и обектите, които се възприемат от погледа им, то общата основа на сетивата им трябва да е подобна на нашата.

Но да се върнем към въпросите: вероятно това, което може да ги разреши, се съдържа в следните твърдения.

1. Начинът на натрупване на знания чрез универсални теореми и на действия въз основа на универсални причини в степента, в която сме в състояние да го осъществим, трябва да е най-пригоден за същества, отличаващи се с ограничен ум и сила, тъй като така може да се предотврати разсейването на разбиранията заради множеството твърдения и да се предпазят силите на действие от тежък труд и изтощение. Следователно, разумът им, лишен от всякакъв усет за красиво, трябва да одобрява такива методи, когато разсъждават върху очевидната им полза.

2. Обектите на съзерцание, в които има единообразие сред разнообразието, по-отчетливо и лесно се проумяват и задържат в паметта, отколкото неправилните обекти, тъй като внимателното наблюдаване на една или две части често води до опознаване на цялото. Така чрез една или две колони и съединяващата ги арка или корниз можем да добием ясна представа за цялата сграда с правилна форма, ако знаем към какъв вид се отнася тя, както и дължината и ширината й. От една единствена страна и пространствен ъгъл добиваме представа за цялото правилно геометрично тяло, измерването на една страна ни дава цял квадрат, един радиус – цяла окръжност, два диаметъра – овал, една ордината и една абсциса  парабола и т.н.; същото се отнася и за по-сложните фигури, отличаващи се с определена закономерност, които могат да бъдат напълно определени и узнати във всички детайли въз основата на някои данни. А за да може да се определи или фиксира идеята за която и да е неправилна форма или да се създаде ясна представа за нея, или за да е възможно да я запазим в паметта си, е необходимо в течение на дълго време да отделяме внимание на огромно множество части, което е видно от формите на необработените камъни, чакъла и безформените купчини, дори ако броят на възприемаемите части не е толкова голям, колкото в телата с правилна форма, тъй като обектите с неправилна форма разсейват ума с многообразието на частите си, понеже за всяка възприемаема част следва да имаме напълно самостоятелна идея, различна от останалите.
3. От горните две твърдения следва, че ако действат рационално в собствен интерес, съществата с ограничен ум и сила следва да предпочетат да действат чрез най-простите средства, да изобретяват общи теореми и да изучават правилните обекти, ако са толкова полезни, колкото и неправилните; така могат да избягнат безкрайния труд, който в противен случай били положили да получат всеки резултат с помощта на отделна операция, да търсят всяка отделна истина чрез самостоятелно, различно от останалите изследване и да запечатат безкрайното многообразие от несходни една с друга идеи в неправилните обекти.
4. Но тогава освен това съображение за собствения интерес, изглежда, не съществува никаква необходима връзка, предшестваща установеното от Автора на природата, между правилните форми, действията, теоремите и това внезапно сетивно удоволствие, породено у нас, докато наблюдаваме тези форми дори когато не мислим за ползата, спомената в предишното твърдение. А Божеството би могло да ни създаде така, че да не получаваме удоволствие от такива обекти, или да свързваме удоволствието с обекти от съвсем различен вид. Възможно е да направим напълно допустимо предположение, наблюдавайки красотата на различните животни. Наистина, те доставят малко удоволствие на всеки, който ги види, но се оказва, че всеки се наслаждава повече на специфичната красота у собствения си вид, отколкото на красотата, характерна за друг вид, която рядко поражда у някого желания, освен у животните от същия вид. Тогава вероятно удоволствието не се явява необходим резултат от самата форма, тъй като в противен случай то би оказало еднакво влияние върху всички възприятия на който и да било вид, а зависи от свободното устроение, предназначено да запази правилността във Вселената. Така че вероятно удоволствието не е следствие от необходимостта, а е избор на върховния Творец, устроил нашите сетива.   

От божествена доброта
Всичко казано дотук ни води до предположението: ако съществува такава божествена доброта, която да свърже определени действия и размишления не само с разумната полза, възприемана у тях, но и със сетивното удоволствие, то от това й качество следва, че съществува огромна морална необходимост от създаването на вътрешен усет у хората такъв, какъвто е в момента, за да се превърне единността сред разнообразието в основание за удоволствие. Защото, ако допуснем обратното – а именно че неправилните обекти, частните истини и действия ни доставяха удоволствие, то освен безкрайният труд, в който това би ни въвлякло, във всички мислещи и действащи щеше да се надига постоянно недоволство към самите себе си, понеже разумът и собственият интерес биха ни водили към прости общи причини, докато противоположният усет за красиво би ни принуждавал да не ги одобряваме. Универсалните теореми биха се представили на ума ни като най-доброто средство да увеличим знанията си за това, което би ни било полезно, докато едно противоположно чувство би ни заставило да търсим частни истини. Мисълта и разсъжденията биха ни препоръчали обекти, за които е характерна единност сред разнообразието, но все пак един извратен инстинкт би ни отвел в лабиринт от неяснота и несходство. Следователно виждаме колко удачно прозорливата щедрост, която предполагаме в Божеството, е създала вътрешните ни сетива във вида, в който съществуват, в резултат на което удоволствието се присъединява към съзерцанието на тези обекти, чиито идеи крайният дух може най-добре да запечата и съхрани, без да е необходимо да се разпилява. То се добавя и към тези действия, които са най-ефективни и плодотворни в своите полезни резултати, и към тези теореми, които най-много увеличават умовете ни. 

Основание за общите закони
III. Що се отнася до другия въпрос: а именно каква причина може да повлияе на божеството, което не се разсейва или уморява от каквото и да било разнообразие на действия, за да предпочете то да действа чрез най-простите начини и общите закони и да разпространява единообразие, пропорционалност и подобие във всички части на природата, които можем да наблюдаваме? Възможно е в този начин на действие и в тези форми да се заключава някакво истинско съвършенство, което ние не познаваме. Но вероятно можем да кажем следното: тъй като божествената доброта по силата на причините, упоменати по-горе, е създала усета ни за красиво във вида, в който съществува, тази същата доброта може да вдъхнови великия Архитект да украси този монументален театър, а също и частта, открита за наблюдение от хората, по такъв начин, който да е приятен за зрителите и да им доставя удоволствие, особено ако предположим, че той е замислил да им се покаже като мъдър и добър, а също и могъщ. Така той дава на хората по цялата земя повече доказателства за своето изкуство,  мъдрост, замисъл и щедрост, отколкото те самите биха имали в резултат на разума, съвета или доброжелателността на събратята си, с които обсъждат общите си дела с пълното убеждение, че тези качества не са им чужди.

Що се отнася до действията на Божеството чрез общите закони, то съществува още една причина, основаваща се на чувство, което стои по-високо от разглежданите тук, по-високо дори от добродетелта или красотата на дейността и което е основата на най-голямото ни щастие. Ако нямаше общи, постоянни закони в хода на природата, то не биха съществували благоразумието или целеустремеността у хората, разумното очакване на следствия от причините, разработването на планове за действия или последователното им изпълнение. Ако тогава, в съответствие с устройството на нашата природа, най-голямото щастие трябва да зависи от действията ни (и, както изглежда, това е точно така), то Вселената следва да се управлява не от частни прояви на воля, а от общи закони, върху които можем да осланяме очакванията си и да съставяме плановете си за действие. А освен това, ако общите закони са достатъчно силни, но Божеството обикновено осуетява следствията им, когато би било необходимо да се предотвратяват конкретни прояви на злото, то това ефективно и с право би заменило всяко човешко благоразумие и предпазливост в действията, тъй като висшият Ум по този начин би освободил хората от отговорност. 

Край на първия  трактат

ТРАКТАТ II

ИЗСЛЕДВАНЕ ВЪРХУ ПРОИЗХОДА НА НАШИТЕ ИДЕИ ЗА ДОБРОДЕТЕЛ, ИЛИ ЗА МОРАЛНОТО ДОБРО
Quod magis ad nos

Pertinet, et nescire malum est, agitamus: utrumne

Divitiis homines, an sint Virtute beati:

Quidve ad Amicitias, Usus, Rectumne, trahat nos

Et quae sit natura Boni, summumque quid ejus.
—Hor. Sat. 6. Lib. 2. v. 72

ИЗСЛЕДВАНЕ ВЪРХУ МОРАЛНОТО ДОБРО И ЗЛО
Въведение

Морално добро и зло

В настоящия трактат „морална доброта” (Moral Goodness) означава идеята ни за определено качество, възприемано в действията, което предизвиква одобрение и любов към деятеля у тези, които не извличат никаква полза от действията му. „Морално зло”  означава идеята ни за противоположното качество, което предизвиква отвращение и неприязън към деятеля дори у хора, равнодушни към природната му склонност. Ще трябва да се задоволим с тези несъвършени определения, докато не открием дали действително имаме такива идеи и каква е общата основа в природата за подобно различаване на действията като морално добри или зли. 

Изглежда, тези определения съдържат всепризнатата разлика между моралното добро и моралното зло, от една страна, и природното добро и зло, от друга. Всички хора, които говорят за морално добро, признават, че то предизвиква любов  към тези, които според нас го носят в себе си, докато природното добро не предизвиква подобно чувство. По този въпрос хората трябва да послушат сърцата си. Колко по-различно е отношението към тези, които по всеобщо мнение притежават честност, вяра, великодушие, доброжелателност, дори когато хората не очакват да извлекат каквато и да е полза от тези им качества, спрямо онези, които владеят естествени блага като къщи, земи, градини, лозя, здраве, сила, практичност! Ще открием, че ние по необходимост обичаме и одобряваме тези, които притежават първите качества, но последните изобщо не предполагат любов към притежаващия ги, а често предизвикват противоположните чувства на завист и омраза. По същия начин онова качество, което считаме за морално зло като вероломство, жестокост, неблагодарност, възбужда в нас омраза към човека, у когото го наблюдаваме, дори когато то по никакъв начин не вреди на нас самите; в същото време сърдечно обичаме, уважаваме и жалеем тези, които са попаднали под ударите на естествените злини като болка, бедност, глад, болест, смърт дори когато самите ние изпитваме неудобства вследствие на естествените злини на другите.

И така първият въпрос, който изниква в тази връзка, е следният: откъде възникват тези различни идеи за действията?

Интерес. Полза
Понеже по-нататък често ще употребяваме думите интерес, полза, естествено благо (natural Good), необходимо е тук да установим техните идеи. Удоволствието в нашите сетивни възприятия от всякакъв вид ни дава първата идея за естествено добро или щастие. Тогава всички обекти, способни да възбуждат подобно удоволствие, биват наричани непосредствено добри. Обектите, които могат да ни доставят други, непосредствено приятни, се наричат изгодни и ние се стремим към обекти и от двата вида от съображения за собствен интерес или себелюбие. Чувството ни за удоволствие предшества ползата,;или интереса и лежи в основата й. Ние възприемаме удоволствие от обектите не заради собствения си интерес; но все пак обектите или действията са изгодни и към тях се стремим или ги предприемаме от интерес, тъй като получаваме от тях удоволствие. Възприемането на удоволствието е необходимо и нищо не изгодно или естествено добро за нас, ако не е способно да възбуди удоволствие, опосредствано или непосредствено. Ние се стремим към такива обекти, за които благодарение на своя опит, усет или разум знаем, че са непосредствено или опосредствано изгодни, или могат да служат на удоволствието: домогваме се до тях, водени от егоизъм, ако намерението ни е единствено да се насладим на удоволствието, което те са в състояние да възбудят. Така вкусната храна, напитките, хармонията, хубавите гледки, живописта, статуите се възприемат от сетивата ни като непосредствено добри, а разумът ни показва, че богатството и властта са опосредствано добри, т.е. способни са да ни снабдят с обекти на непосредственото удоволствие: и двата вида на тези естествени добрини преследваме от интерес или себелюбие.
Мнения относно чувството ни за морално добро и зло

Повечето съвременни моралисти издигат като неопровержимо твърдението, че всички морални качества по необходимост имат отношение към закона на Всевишния, който разполага с достатъчно мощ, за да ни направи щастливи или нещастни. И тъй като всички закони действат единствено посредством санкциите на възмездията или наказанията, карайки ни по такъв начин да се подчиняваме с мотива за собствения интерес, то моралистите предполагат, че именно по този начин законите предпоставят едни действия като опосредствано добри или изгодни, а други по същата причина – като неизгодни. Те дори твърдят, че доброжелателният законодател прави по закон изгодни за деятеля само тези действия, които по собствената си същност допринасят за естественото благо на всички или поне не му противоречат и че по тази причина одобряваме чуждата добродетел, тъй като тя има определено отношение към нашето щастие или сама по себе си, или въз основа на общото схващане, че съобразяването с доброжелателния законодател е изгодно за всички като цяло и за отделния човек в частност, както и че само по причини от противоположен характер ние не одобряваме чуждия порок, т.е. такова забранено действие, което в определена степен може да ни нанесе конкретна вреда. Но след това добавят, че само мотивите на егоизма ни определят дали да се подчиняваме на закона, или да се въздържаме от неподчинение, за да придобием или естественото благо, произтичащо от необходимото действие, или предвиденото възнаграждение, както и за да избегнем естествените вредни последици от неподчинението или ударите на закона. 

Други моралисти предполагат непосредствено естествено добро в действията, наричани добродетелни, т.е. че съществува нагласа да възприемаме красота в чуждите действия и да обичаме деятеля, дори без да се замисляме за каквато и да е полза, която е възможно да ни се отрази благоприятно в резултат на дадено действие, а също и че ние изпитваме и тайно чувство на удоволствие, съпровождащо собствените ни действия, които наричаме добродетелни, дори и да не очакваме никаква друга полза от тях. Но едновременно с това те твърдят, че собственият интерес е в основата на подбудите ни да извършваме тези действия, дори когато се стремим към картини, статуи, пейзажи или ги купуваме, с цел да изпитаме удоволствието заедно с действието, на което необходимо се наслаждаваме, докато го извършваме. Следващите раздели изследват този въпрос и вероятно разгледаните доводи ще докажат, че:

1. някои действия носят на хората непосредствена добрина; или че посредством по-висш усет, който аз наричам морален, изпитваме удоволствие при съзерцаването на подобни действия у другите и решаваме да изпитаме обич към извършващия ги (като изпитваме много повече удоволствие, ако съзнаваме, че самите ние сме извършили такива действия) без никакви изгледи за извличане на естествена полза от тях.
2. Може да се окаже още, че към действията, които наричаме добродетелни, ни подтиква не намерението да си доставим сетивно удоволствие, а още по-малко бъдещи възнаграждения, предвиждани от закона, или друго естествено благо, явяващо се възможно следствие от дадено добродетелно действие, а съвършено различен принцип на действие, подчинен на собствен интерес или себелюбие. 
РАЗДЕЛ I

ЗА МОРАЛНОТО ЧУВСТВО, С ЧИЯТО ПОМОЩ ВЪЗПРИЕМАМЕ ДОБРОДЕТЕЛТА И ПОРОКА И ГИ ОДОБРЯВАМЕ ИЛИ ПОРИЦАВАМЕ В ДРУГИТЕ
Различни представи за морално и естествено добро
I. Моралното добро и зло се възприемат по коренно различен начин от естественото благо или полза и всеки сам трябва да се убеди в това, като разсъждава върху различния начин, по който самият той бива засегнат, когато тези неща му се случат. Ако не притежавахме усет за добро, различен от ползата или интереса, пораждани от външните сетива, и бяхме лишени от възприятия за красота и хармония, възхищението и любовта ни към едно плодородно поле или просторно жилище биха били почти същите като тези, които храним към великодушен приятел или благороден характер, тъй като и двете биха могли да са ни от полза. И не би следвало да се възхищаваме от някое действие или да обичаме човек от далечна страна или епоха, чието влияние не би могло да достигне до нас, повече, отколкото обичаме планините в Перу, ако испанската търговия изобщо не ни интересува. Редно би било да изпитваме такива емоции и привързаност към неодушевените предмети, каквито изпитваме и към разумните същества, макар всеки да знае, че това не отговаря на истината. Сравним ли нещата, казваме следното: защо да се възхищаваме от неодушевените предмети, да ги обичаме и уважаваме? Те нямат значението на доброто за нас; тяхната природа ги прави пригодни за нашите нужди, които те не познават и не се стараят да обслужват. Съвсем различно е при рационално действащите същества: те се грижат за нашите интереси, наслаждават се на щастието ни и са доброжелателни към нас. 
Следователно всички ние осъзнаваме разликата между любовта и уважението или възприятието за морално превъзходство, което доброжелателността събужда  към човека, за когото то е характерно, и това мнение за естествена доброта, което единствено възбужда желание да притежаваме добрия обект. А от какво се поражда тази разлика, ако цялото одобрение или чувство за добро изхожда единствено от очакването за собствена изгода? Нима неодушевените предмети не ни помагат да извлечем полза наравно с доброжелателите, които ни извършват услуги от чувство за доброта и дружба?  Дали тогава не сме длъжни да изпитваме едни и същи топли чувства към всички тях или единствено да подхранваме едно и също хладно мнение за изгода и от едните, и от другите? Причината това да не се случва в действителност е следната: ние имаме ясно изразено възприятие за красиво или за превъзходство във вида чувства на рационално действащите същества; оттук нагласата ни да се възхищаваме и да обичаме такива характери и хора.   
В действията, извършвани по отношение на нас самите
Да предположим, че извличаме за себе си еднаква полза от две лица: едното ни помага, понеже се радва на нашето щастие и ни обича, а другото изхожда от егоистични съображения или действа по принуда. В дадения случай и двете лица са ни от еднаква полза или изгода, но все пак изпитваме към тях коренно различни чувства. Следователно, ние несъмнено трябва да притежаваме и други възприятия за морални действия освен тези, основани на ползата. И способността да получаваме тези възприятия може да се нарече морален усет (Moral Sense), доколкото определението съответства на това, а именно: детерминираността на ума да получава всякаква идея от присъствието на всеки срещнат обект, независимо от волята ни.
За моралното и естественото зло

Това вероятно е в равна степен очевидно от нашите идеи за злото, причинено ни умишлено от рационално действащо същество. Усещането ни за естествено добро и зло са причината да посрещаме еднакво спокойно и хладнокръвно както нападението, удара и обидата, нанесени ни от съседа, измамата от страна на съдружника или довереното лице, така и щетите, които понасяме от паднала греда, керемида или извила се буря; сякаш  сме длъжни да храним еднакви настроения и емоции към първите и към последните. Подлостта, предателството и жестокостта сякаш трябва да се посрещат със същото тихо негодувание, с което се понасят поривът на вятъра, плесента или потокът, излязъл от руслото си. Но аз смятам, че всички тези случаи въздействат различно върху хората, макар всички те да са примери на естествено зло. И, обратно, някои действия, които по своята същност изобщо не са разрушителни, са в състояние да предизвикат силен гняв и възмущение, ако свидетелстват за безсилна омраза или презрение. А, от друга страна, намесата на моралните идеи е в състояние да предотврати омразата ни към действащото лице или лошото ни мнение за определено действие в морално отношение, дори то да ни причинява най-голямото естествено зло. Така убеждението в справедливостта на всяка присъда предотвратява всички идеи за морално зло при нейното изпълнение, както и омразата към съдията, който е непосредствената причина за най-голямите ни страдания.  
В действията спрямо другите
II. В чувствата, породени от действията, които засягат нас самите, действително се наблюдава смесица от идеи за естествено и морално добро и се изисква известно внимание, за да бъдат разграничени. Но когато разсъждаваме за действия, засягащи единствено другите хора, можем да наблюдаваме моралните идеи несмесени с идеите за естествено добро или зло. Позволете ми тук да отбележа, че усещанията, с които възприемаме удоволствието в естествените обекти, което ги прави изгодни за нас, никога не биха могли да пробудят у нас желанието за общо благо, а единствено за онова, което е добро за нас самите. Те не могат да ни принудят да одобрим и определено действие, тъй като то спомага за чуждото щастие. И все пак, веднага щом дадено действие се представи като произтичащо от любов, хуманност, благодарност, състрадание или като грижа за благото на другите и радост от тяхното щастие, дори да се е случило в най-отдалечената част на света или през отдавна изминала епоха, ние вътрешно се радваме, възхищаваме се от прекрасната постъпка и хвалим онзи, който я е извършил. И, обратното, всяко действие, представено като произтичащо от омраза, злорадство над чуждото нещастие или неблагодарност, предизвиква у нас ужас и отвращение.  
Вярно е, че одобрявайки действията на другите, обичайно си представяме как те се насочват към естественото добро на човечеството или на някакви части от човечеството. Но откъде идва тази тайна връзка между всеки човек и цялото човечество? По какъв начин моите интереси са свързани с най-отдалечените му части? И все пак аз съм длъжен да се възхищавам на действията, които са им полезни, и да обичам този, който ги е извършил. Откъде извира тази любов, състрадание, негодувание и омраза дори към измислените герои, съществували в далечни времена сред отдалечени народи, в зависимост от това, дали са били добри, верни, състрадателни, или са притежавали противоположните качества в очите на въображаемите си съвременници? Ако не съществува морално чувство, което да превръща разумните действия в красиви или грозни, ако одобрението се определя от интересите на одобряващия, то
„Каква му е Хекуба или той –
на нея, та да плаче?”

Моралните идеи не произтичат от интереса
III. Някои изтънчени тълкуватели на себелюбието могат да кажат, че мразим или обичаме героите в зависимост от мнението, дали те биха ни подкрепяли или биха ни вредили, ако живеехме в тяхното време. Но отговорът е съвсем очевиден, ако отбележим, че ако не чувствахме моралната доброта в хуманността, милосърдието и верността, то защо себелюбието и чувството ни за морална доброта не винаги ни склоняват да заемем страната на победителя и не ни заставят да се възхищаваме от тиранина, постигнал успех, или предателя, както и да ги обичаме? Защо не обичаме Синон и Пир в „Енеида”
? Тъй като, ако бяхме гърци, тези двамата биха били доста благоприятни характери. Защо ни вълнува съдбата на Приам, Полит, Кореб или Еней? Очевидно имаме някакво тайно чувство, което определя одобрението ни, и не зависи от собствения интерес, защото в противен случай винаги бихме поддържали и бихме се нареждали на страната на печелившите, без да обръщаме внимание на добродетелта. 
Да предположим, че по случайност е причинено голямо разрушение без умисъл или небрежност от страна на човека, неволно превърнал се във виновник за инцидента. Възможно е това действие да е толкова неизгодно за нас, колкото и ако е било плод на преднамерена жестокост или злоба. Но кой би казал, че представата му за двете действия или отношението му към виновниците за тях е едно и също? Откъде тогава се появява разликата?
Да стигнем по-далеч и да изкажем предположение, което вероятно не е толкова далеч от действителността, като се опитаме да разгледаме дали не сме в състояние да одобряваме дори неизгодните действия и да възприемаме моралното добро в тях. Няколко изкусни майстори, преследвани в родината си, бягат в страната ни да търсят закрила, научават ни на занаят, който изхранва милиони бедни, увеличава богатството на почти всеки един в държавата и ни превръща в страшилище за съседите. В една страна, не много далеч от нашата, неколцина решително настроени бюргери, изпълнени с любов към родината и състрадание към съгражданите си, тялом и духом потискани от тиранин и инквизиция, водят с неуморно усърдие, патриотизъм и мъжество изтощителна и опасна война против тирана и учредяват република от трудолюбиви граждани, която ни съперничи по търговия и влияние. Целият свят вижда кои са по-изгодни за нас, първите или вторите, но все пак нека всеки послуша гласа на собственото си сърце коя представа за един от двата образа му е по-приятна, дали тази за полезния бежанец или за патриотично настроения бюргер, от чиято любов към собствената им страна често са страдали нашите интереси. И съм уверен, че всеки ще намери някакво друго основание за уважение, различно от ползата, и ще прозре справедливата причина, поради която паметта за занаятчиите ни е така смътна сред нас, а тази за съперниците ни – безсмъртна.  
Себелюбието не лежи в основата на одобрението
IV. Някои моралисти, които по-скоро биха представили себелюбието в хиляди различни форми, отколкото да допуснат друг принцип на одобрение освен собствения интерес, могат да кажат, че това, което носи полза на една част без да накърнява друга, носи полза на цялото, а след това по някоя малка част се възвръща на всяко отделно лице и че тези действия, които спомагат за благото на цялото, ако се извършат повсеместно, най-ефективно ще осигурят на всеки един собственото му щастие, както и че следователно ние можем да одобряваме такива действия, изхождайки от мнението, че те в крайна сметка допринасят за собствената ни полза.
Не е нужно да безпокоим тези господа и да показваме, използвайки изящния им набор от следствия и влияния от действия като прецеденти в конкретни случаи, че в наше време извличаме полза от убийството на Егист, извършено от Орест
, или от действията на Кодър
 или Деций
. Дори да допуснем, че доводите им са съвсем правилни, те доказват единствено, че след дълго обмисляне и размисли можем да открием някакво основание, дори от гледна точка на собствения интерес, за да одобрим тези същите действия, от които всеки се възхищава, щом ги чуе, и при това под въздействието на съвсем друго схващане.
Ако някой от нашите  пътешественици случайно се натъкне на старо гръцко съкровище, скъперникът, който навремето го е скътал, несъмнено е извършил действие, по-изгодно за пътешественика от стореното от Кодър и Орест, тъй като той може да получи незначителен дял полза от действията им, чието влияние е така разпръснато и изгубено в дълбините на отминали векове и народи. Тогава, естествено, скъперникът трябва да изглежда в очите на пътешественика като изключителен герой на добродетелта! Понеже собственият интерес ни принуждава да уважаваме хората единствено в зависимост от благото, което те носят на нас самите, и не ни тласка към възвишени представи за общественото благо, а към идеи, зависещи от получения дял. Но длъжен ли е човек да разсъждава като Къмбърленд
 или Пуфендорф
, за да се възхищава на великодушието, вярата, хуманността, благодарността? Или да разсъждава толкова изтънчено, че да възприема злото в жестокостта, вероломството, неблагодарността? Нима първите не предизвикват у нас възхищение, любов и стремеж към подражание, където и да ги видим, почти от пръв поглед, без никакъв размисъл, а последните – нашата омраза, презрение, отвращение? За човечеството би било голямо нещастие, ако сферата на действие на чувството за добродетелност бъде така стеснено, както и способността за подобна метафизика. 
Моралното ни чувство не се подкупва

V.  Моралното чувство по отношение на собствените ни действия или действията на другите има това общо с останалите ни усещания, че интересът все пак може да противодейства на нашето желание за добродетелност, но не може да измести чувството или възприятието за красотата на добродетелта; това сигурно би могло да се случи, ако единствената основа на нашето одобрение бяха вижданията за полза. Нека разгледаме това твърдение спрямо собствените ни действия и действията на другите.

Преценка на собствените ни действия

Алчният човек се отнася с неприязън към всеки отрасъл на търговията, колкото и да е полезен за обществото, ако не му носи никаква лична облага. Това отвращение се дължи на интереса. Предложете му достатъчно възнаграждение, и той пръв ще се заеме с отрасъла и ще бъде напълно удовлетворен от поведението си. А така ли стоят нещата с нашето чувство за моралните действия? Ако някой ни посъветва да обидим дете или сираче или ако извърши неблагодарна постъпка към благодетеля си, ние ще го намразим веднага. Дори да ни убеждавате, че това е много изгодно за нас, или да предложите възнаграждение, чувството ни към подобна постъпка няма да се промени. Наистина, споменатите мотиви могат все пак да ни накарат да извършим действието. Но те не са в състояние да ни заставят да го одобрим и имат върху нас не по-голямо влияние, отколкото съвета на лекаря може да повлияе върху вкуса на една горчива отвара и да го направи приятен; ние обаче се принуждаваме да я изпием, за да оздравеем. 
Ако нямахме никакво друго понятие за действията извън мнението ни за тяхната полза или безполезност, нима бихме могли изобщо да изберем някакво изгодно за нас действие, за което все пак съзнаваме, че е порочно, както много често се случва с човешките дела? Щяха ли да са необходими толкова големи подкупи, за да се убедят хората да отстъпят от интересите на претърпялата поражение страна, или толкова изтезания, за да се изтръгнат тайните на приятелите им? Нима е толкова трудно да се убеди човешкият разум, ако това е единствената способност, към която можем да се обърнем, че вероятно е по-изгодно сега да се осигури печалба, а настоящите злини да се избегнат, като се вземе страната на доминиращата партия, отколкото да се очаква някаква далечна възможност за бъдещо благо след извършването на революция, често невероятна, а понякога – неочаквана? И дори ако хората бъдат твърдо убедени в ползата, нима те винаги одобряват собственото си поведение? Не, много често остатъкът от живота им е непоносим и изпълнен със срам в собствените им очи, както и в очите на другите, облагодетелствани  от подлата им постъпка. 
Ако някой е удовлетворен от поведението си в подобен случай, то какво е основанието му? Как успокоява сам себе си или оправдава действията си пред другите? Това се случва не като разсъждава върху личната си полза или като я изтъква пред другите за оправдание, а като постепенно изменя принципите си и приема моралните принципи на новата си партия, тъй като едва ли съществува партия, в която те липсват. И така, хората стават доволни от действията си под някаква привидност на морално добро, различно от ползата. 

Моралният ни усет не се основава на религията

Вероятно е възможно да се твърди, че в действията, които наричаме морални, съществува постоянна полза, която превъзхожда останалите и е основа за нашето одобрение, а също и техен мотив, породен от любовта към нас самите. Така предполагаме, че божеството ще ни възнагради. По-нататък
 ще разгледаме по-задълбочено това твърдение. За момента ще се ограничим с наблюдението, че много хора, които едва ли се отличават с особеното си мнение за божеството или с помисли за бъдещи възнаграждения, споделят най-възвишените понятия за чест, вяра, великодушие, справедливост и ненавиждат всичко вероломно, жестоко и несправедливо, а заплахата от наказания не ги вълнува.

Но макар подобни възнаграждения и наказания да правят моите действия изгодни в собствените ми очи и да ме карат да ги одобрявам заради обичта към себе си, все пак те никога не биха ме заставили да одобря и заобичам друг човек за действия, чиито достойнства не биха били приписани на самия мен. Действително, тези действия са изгодни за деятеля, но неговата полза не е моя полза и себелюбието никога не би ме принудило да одобря действия, изгодни за другите, или да обичам този, който ги е извършил, заради тях.
Моралното ни чувство по отношение на действията на другите 
не може да бъде подкупено

Трябва да се разгледа и втората възможност, а именно: дали съображенията за собствен интерес могат да преобърнат чувството ни за морално добро и зло в оценката ни за действията на другите и дали това чувство може да се подкупи. Действително, би ми било лесно да си пожелая друг да извърши действие, което ме отвращава като морално порочно, макар то да е много изгодно за мен. Собственият интерес в този случай би могъл да надделее над желанието ми за добродетелност у другия човек. Но никакъв собствен интерес не би ме заставил да приема за морално добро действие, което извън интереса спрямо мен самия ще се яви като морално зло, дори ако след пресмятане на всички негови следствия се окаже, че произвежда особената значимост на доброто в цялото както когато ми е изгодно, така и когато не ми е изгодно. За да изглежда едно действие добро или зло според чувството ни за морално добро или зло, собствената ни изгода или загуба не е по-значима от изгодата или загубата на трето лице. Следователно, това чувство не може да се наруши от собствения интерес. Колко нелеп би изглеждал всеки опит с обещания за награда или заплахи да се принуди човек да изкаже одобрението си за действие, което противоречи на моралните му понятия. Единственото, което ще постигнем с такива средства, е лицемерие и нищо друго.
Не се повлиява от похвали
VI. Един остроумен автор
, вече покойник, твърди, че управляващите в действителност не одобряват дела като тези, извършени от Регул
 и Деций, а просто осъзнават, че хора с подобни нагласи са много полезни за защитата на всяка една държава и затова с помощта на похвални слова и статуи те поощряват у останалите тези особено ценни склонности, поддаващи се най-лесно на влияние. Не се ли случва доста често изменник, предал собствената си страна, да се окаже от такава полза за нас, от каквато е и героят, който ни защищава? И все пак ние може да обичаме измамата, но ненавиждаме предателя. В същото време можем да хвалим храбрия противник, който е пагубен за нас. Нима във всичко това се съдържа единствено съображението за собствена изгода? 
И освен това, по тази логика, до какво водят похвалните слова и статуите? – Хората обичат да бъдат хвалени. – Те извършват делата, за които знаят, че обикновено се посрещат с похвала. А похвалата за хората, у които липсва друга представа за добро освен преследването на собствения интерес, въплъщава мнението на народа или партията за онези лица, които са им полезни. Регул, Катон
 или Деций не получават никакви облаги за делата, с които допринасят за благото на страната си, и затова самите те не са в състояние да им се възхищават, колкото и да възхваляват подобни действия онези, които са се възползвали от тях. – Регул или Катон не изпитват възхищение или обич към друг герой, извършил добродетелни дела, тъй като от това не би се повлияла собствената им чест. Те вероятно са възприемали действия си като онази тежка дан, която са били длъжни да заплатят, за да откупят честта си, дан, лишена от всякаква привлекателност, която да съзерцават или върху която с удоволствие да разсъждават. – Доколко е различно всичко от онова, което човек може да научи и от най-повърхностното си наблюдение върху такива герои? 
Но, продължава същият автор, тези удивително хитри управляващи чрез статуите и похвалните слова карат хората да вярват в съществуването на обществен дух и че това само по себе си е превъзходно; така хората започват да се възхищават на този дух у другите и да му подражават, забравяйки преследването на собствената си полза. Всичко това му се струва толкова лесно – да престанем да съдим за другите чрез онова, което чувстваме в себе си! Някой, изцяло отдаден от себе си, да си представи другите като обзети от обществения дух! А онзи, който няма никаква идея за добро извън собствената си изгода, да бъде докаран чрез убежденията на другите до схващането на добротата, което по общо признание е в негов ущърб и в полза на другите; при това до такава степен да се измени представата му за добро, че той не просто напълно да одобрява извършеното действие, а и да осъзнава, че то произтича от безкористна загриженост за благото на другите! Сякаш похвалните слова и статуите са в състояние да го изпълнят отвътре!
Nil intra est oleam, nil extra est in nuce duri!
  
Лесно е за хората на думи да твърдят всичко, което им е изгодно, но трябва да решим със сърцата си дали някои морални действия не изглеждат приятни от пръв поглед дори на онези, към които те не се отнасят пряко? Не обичаме ли искрено един великодушен добър приятел или патриот, чийто дела му правят чест, без да носят облаги на нас самите? Вярно е, че действията, които одобряваме, са полезни за цялото човечество, но не винаги конкретно за човека, който ги одобрява. Вероятно би било полезно за всички, ако хората се съгласят да извършват подобни действия, и тогава всеки би получавал своя дял изгода. Но това доказва единствено, че разумът и трезвите разсъждения могат от егоистични съображения да ни препоръчат тези действия, към които моралното ни чувство от пръв поглед ни предразполага да изпитваме възхищение, без да мислим за собствения си интерес. Нещо повече, чувството ни действа дори тогава, когато няма изглед да се възползваме. Ние можем да одобрим като справедлива присъдата, произнесена срещу нас самите, а осъденият предател може да одобри бдителността на Цицерон за разкриване на заговорите
, макар да би било в негова полза светът изобщо да не познава такива проницателни хора. Твърдението, че той все пак може да одобри подобно поведение като насочено към общото благо, би било насмешка от страна на някого, чиято единствена представа за добро е собственият му интерес. За него стремежът да се осигури общото благо не напуска пределите на собствената му полза, каквато в този случай изцяло липсва. 
Моралният усет не се влияе още от навика, образованието и т.н.
VII. Ако от казаното дотук излиза, че имаме някаква друга привличаща ни идея за действията освен идеята за тяхната изгода, то можем да направим извода, че това възприемане на моралното добро не произтича от навика, образованието, примера или изследването. Те не ни предоставят никакви нови идеи, но могат да ни подтикнат да видим собствената си изгода в действия, чиято полза не проличава от пръв поглед. С тяхна помощ можем да си съставим мнение за някаква зловредна за нас тенденция в действията -  посредством точните изводи на разума или въз основа на внезапно предубеждение, когато при първото вглеждане в дейстието не забелязваме никаква зловредност. Те обаче никога не биха ни накарали да схванем дадени действия като приятни или неприятни без оглед на тяхната полза за нас.   
VIII. От това следва, че Авторът на природата ни е предопределил чрез външните си сетива да получаваме приятни или неприятни идеи за обектите в зависимост от това, дали те са полезни или вредни за телата ни, и да изпитваме удоволствие от красотата и хармонията на обектите с единна форма, които ни подтикват да се стремим към знание и ни възнаграждават за усилията; те са още и доказателство за неговата доброта, тъй като единообразието само по себе си доказва съществуването му, независимо дали имаме усет за красота в единообразието, или не. По същия начин Той ни е дал морално чувство, за да насочва действията ни и да изпитваме още по-благородни удоволствия; така че, когато имаме предвид единствено благото на другите, ние непреднамерено допринасяме за собственото си най-голямо благо. 

Моралното чувство не предполага вродени идеи или предпоставки
Не трябва да си представяме, че моралният усет предполага в по-голяма степен от останалите усещания наличието на вродени идеи, знание или практическо предпоставяне. Ние влагаме в него едно единствено значение - разположение на нашите умове да възприемат приятни или неприятни идеи за действията, попаднали в полезрението ни, още преди да изградим мнението си за ползата или загубата, която бихме претърпели благодарение на тях, точно както правилната форма или хармоничната композиция ни доставят удоволствие, без да имаме някакви математически познания и без да предвиждаме да извлечем от тази форма или композиция собствена изгода, а единствено непосредствено удоволствие.   
РАЗДЕЛ II

ЗА НЕПОСРЕДСТВЕНИЯ ПОДТИК КЪМ ДОБРОДЕТЕЛНИ ДЕЙСТВИЯ

Възможно е да проумеем най-добре мотивите за човешките постъпки или непосредствените им причини, след като разгледаме страстите и афектите. Тук обаче ще се спрем на източниците на действията, които наричаме добродетелни, и то само толкова, колкото е необходимо, за да установим общата основа на моралното чувство.
Афектите – мотиви за действията
I. Предполага се, че всяко действие, което възприемаме като морално добро или зло, винаги произтича от известно чувство (affection), което изпитваме към разумно действащите; и това, което наричаме добродетел или порок, е или подобно настроение, или някакво последвало от него действие. Или може би е достатъчно едно действие или бездействие да се представи като порочно, ако то показва отсъствието на такова чувство спрямо разумните същества, понеже очакваме, че хората, които смятаме за морално добри, го притежават. Предполага се, че всички религиозни действия, на които хората във всяка страна придават значение, произтичат от чувства на привързаност към божеството; а това, което наричаме обществена добродетел, също, изглежда, произтича от чувства на привързаност към събратята ни: защото явно всички са съгласни, че когато не са съпроводени с емоционално отношение спрямо Бог или човек или очевидно липсва желание за подобно отношение, външните действия не могат да съдържат добро или зло в себе си.  
Попитайте например най-големия отшелник дали въздържанието е само по себе си морално добро, ако предположим, че то не води към послушание на Бога и не ни прави по-склонни към набожност,  служба на хората или търсене на истината от благосъстоянието. Той лесно ще признае, че такова въздържание не е морално добро, макар все пак да е естествено добро и полезно за здравето. Ако си представим, че няма отношение към защитата на невинните,  поправянето на несправедливостите или не е в собствен интерес, дори чистото мъжество, или презрението към опасността би осигурило на притежаващия го единствено място в Бедлам
. Понякога такова мъжество буди възхищение у хората, но те тайно се надяват то да се използва с добри намерения или като природно качество, което може да се оползотвори. Когато се използва единствено за подсигуряване на личния интерес, благоразумието никога не се счита за добродетел; а ако справедливостта, или съблюдаването на строго равенство, няма отношение към благото на човечеството, спазването на правата и опазването на мира, то тя е качество, повече свойствено за обикновения й носител, балансьора и везните, отколкото за рационалното същество. Така че тези четири качества, обичайно наричани главни добродетели, са получили името си, понеже представляват разположения на душата, които са универсално необходими и допринасят за общественото благо, обозначавайки чувствата спрямо рационално действащите същества. В противен случай в тях не би могла да се види никаква добродетел.        
Безкористни чувства
II. Тъй като всяка добродетел произтича или от чувства, които наричаме добродетелни, или от действия, явяващи се техни следствия, то, ако е възможно да се покаже, че нито едно от добродетелните чувства не произтича от себелюбие или стремеж към лична изгода, тогава трябва по необходимост да следва, че тези, които вървят по пътя на добродетелта, се стремят към нея не от собствен интерес, не от себелюбие или от други съображения за собствена полза.
Любов-благосклонност и омраза-неблагосклонност
Чувствата с най-голямо значение в морала са любовта и омразата. Всички останали, изглежда, са модификации на тези две изначални чувства. В разсъжденията си за любовта относно рационално действащите същества не е нужно да правим уговорката, че когато не се съпровожда от други чувсдтва, любовта между половете е единствено стремеж към удоволствие и никога не се е считала за добродетел. Любовта към рационално действащите същества се дели на любов-благосклонност, или уважение, и любов-доброжелателност; омразата се дели на омраза-неблагосклонност, или презрение, и омраза-злоба. По отношение на всеки един от видовете поотделно ще разгледаме дали те могат да се повлияват от мотивите на собствения интерес. 
Напълно безкористни
Любовта-благосклонност, уважение или симпатия на пръв поглед изглежда безкористна подобно на омразата-неблагосклонност, или ненавистта; те се предизвикват единствено от някакви добри или лоши морални качества, възприети в обектите. Начинът, по който е устроена собствената ни природа, ни предразполага да обичаме или мразим, да одобряваме или отричаме тези качества в съответствие с моралното чувство, изяснено по-горе
. Предложете някому всички блага на света или го заплашете с всички възможни беди, за да го принудите да заобича с уважение и почит трето лице, което не познава или е известно с жестокостта, вероломството и неблагодарността си, и така ще се сдобиете единствено с раболепие, притворна услужливост или привидна любов, тъй като истинската любов-уважение не се купува. Същото важи и за омразата-презрение, която не би могла да се предотврати от никакви мотиви за собствена изгода. Точно обратното, представете ни един великодушен, добър, верен и човечен герой, който живее в най-отдалечените краища на земята, и ние не можем да не го заобичаме с уважение и благосклонност. Възможно е с подкуп да ни принудят да се опитаме да го унищожим или силно съображение за собствена изгода да ни настрои срещу интересите му, но това никога не би ни заставило да го мразим, ако го възприемаме като безупречен в морално отношение човек. Напротив, послушаме ли гласа на собственото си сърце, ще открием, че едва ли сме в състояние да убедим самите себе си и да замислим злонамерено действие срещу него от съображения за собствена изгода или да осъществим намерението си, без да изпитваме силна неохота и угризения на съвестта, докато накрая сами не се заслепим с лошо мнение за морала на тази личност.    
Доброжелателността и злобата не са сврзани с интереса
III. Що се отнася до любовта-доброжелателност, самото й название изключва собствения интерес. Ние никога не наричаме доброжелателен някого, който действително е полезен на останалите, но същевременно преследва единствено собствените си интереси, без се стреми да осигури благото на другите и да му се радва. Ако изобщо съществува доброжелателност, то тя трябва да е безкористна, тъй като и най-полезното действие, което можем да си представим, губи всякаква видима доброжелателност веднага щом открием, че произтича от себелюбие или интерес. Така, няма по-изгодни действия за хората от изобретяването на огъня и желязото, но ако те се дължат на случайността или изобретателят им е преследвал единствено собствените си интереси, в тях не се съдържа нищо доброжелателно. Следователно, там, където се предполага, че има доброжелателност, тя се счита за безкористна и насочена към благото на другите.
Любовта към себе си, свързана с доброжелателност
Но тук трябва да се отбележи, че тъй като себелюбието е присъщо на всички така, както и доброжелателността, то тези две начала могат съвместно да подтикнат човека към едно и също действие; следователно, могат да се разглеждат като две сили, привеждащи в движение едно и също тяло. Понякога те напълно съвпадат, понякога са безразлични една към друга, а друг път се противопоставят в известна степен. И така, да предположим, че на един човек е присъща толкова голяма доброжелателност, че тя го подтиква към действие без никакви изгледи за собствена полза. Ако този човек има предвид наред с общото благо и личната си изгода вследствие на предприетите действия, то това в никакъв случай не намалява доброжелателността на действието му. Ако поради изгледа за собствен интерес не е произвел толкова общо благо, то е необходимо да се приспадне влиянието на себелюбието и доброжелателството е съразмерно на останалата част от благото, която чистото доброжелателство би произвело. Когато доброжелателството е вредно за самия човек, то себелюбието му се противопоставя и доброжелателството е съразмерно с общата сума на произведеното благо, прибавена към съпротивлението на превъзмогнатото себелюбие. В повечето случаи хората не са в състояние да разберат в каква степен събратята им са повлияни от едното или другото начало и все пак общата истина е достатъчно добре установена, че именно по този начин следва да се определя доброжелателността на едно действие. Тъй като никаква любов към рационално действащите същества не може да произлиза от собствен интерес, то всяко действие трябва да е безкористно в степента, в която произтича от любовта към рационалните същества. 
Причина за доброжелателството
А ако някой попита откъде възниква тази любов-уважение или доброжелателността към добрите хора или към човечеството като цяло, ако не е от ясно определени егоистични съображения, или какво ни кара да желаем щастието на другите без оглед на нашето собствено щастие, бихме отговорили, че същата причина, поради която се стремим към щастие за нас самите, както и собствено устройството на нашата природа, или инстинктът ни за великодушие - който ще бъде разгледан по-нататък - ни предопределят в съответните случаи да изпитваме уважение и доброжелателност.  
Доброжелателността предполага уважение

IV. Тук е мястото да отбележим, че тъй като любовта-уважение и благосклонност винаги се съчетава с доброжелателността, когато няма силна съпротива от страна на интереса, то изглежда, че доброжелателността предполага някаква малка степен на уважение, не винаги за действително добри качества. Възможни са случаи на силна доброжелателност, когато се изпитва омраза-презрение към реални пороци, като например силната доброжелателност на родителя към изпуснатото дете, чието неприемливо поведение той мрази: но доброжелателността предполага същество, способно на добродетел. Ние съдим за другите разумни същества по себе си. Човешката природа е прекрасен Вид (lovely Form) - всички ние съзнаваме, че притежаваме известни добри в морално отношение качества и склонности, колкото и частични и несъвършени да са те. Затова предполагаме същото за всяко нещо в човешкия вид и дори във всяко живо същество. Така, от тази смътна способност за добродетел, която предполагаме във всички живи същества, идва и една малка степен на уважение заедно с нашата доброжелателност дори когато с поведението си те предизвикват у нас силно неудоволствие.   
Човешката природа е неспособна на хладнокръвна злоба

Що се отнася до злобата, то човешката природа, изглежда, рядко е способна на  чиста злонамерена омраза или на хладнокръвно злорадство от нещастието на другите, когато предполагаме, че те по никакъв начи не ни заплашват и не засягат личните ни интереси. А що се отнася до омразата, с която се противопоставяме на онези, чиито интереси ни противоречат, то тя е следствие на себелюбието ни, а не на чистата злонамереност. Възможно е внезапна страст да ни представи събратята ни в погрешна светлина и за някакво време да ги рисува във въображението ни като абсолютно лоши. А докато трае тази представа, можем и да проявим признаци на чиста злоба. Но щом размислим над човешката природа и си съставим правилни схващания, тази неестествена страст отслабва и се запазва единствено себелюбието, което може от собствен интерес да ни противопостави на нашите съперници. 
Сега всички се радваме, че пиратите, които бяха заплаха за нас, са разгромени. Но все пак да предположим, че банда такива злодеи е претърпяла корабокрушение и е захвърлена на необитаем остров, като сме получили уверение, че по волята на съдбата те ще останат там навеки и няма да притесняват човечеството. А сега нека трезво да помислим, че тези хора са способни да придобиват знания и имат свои мнения, могат да са щастливи и доволни или да станат жертва на нещастие, страдание и болка; че могат да си възвърнат състоянието на любов, хуманност и доброта и да бъдат приятели, граждани, съпрузи и родители с всички приятни чувства, съпровождащи тези отношения. И тогава, когато любовта към самите нас или грижата за безопасността на хората, по-добри от пиратите, вече не ни заставя да желаем тяхното унищожение, когато сме престанали да гледаме на тях с представите, които са ни били внушени заради неотдавнашното негодувание от нанесените на нас или на приятелите ни обиди, когато вече не ги смятаме за напълно неспособни на каквото и да е морално качество, нека се попитаме дали бихме им пожелали съдбата на армията на Кадъм, чийто воини се пробождали с мечове един друг, или още по-страшна участ – смърт в най-страшни мъки; или по-скоро бихме им пожелали отново да си върнат обикновените човешки чувства, да станат добри,  състрадателни и дружелюбни, да се занимават със закони, конституции, правителства, собственост и да създадат честно едно щастливо общество със семейства и 

„правдиви, чисти, верни, свидни близости и сродства

между баща и син и брат”
.    
Други безкористни чувства
V. След като изложих това, което вероятно доказва, че любовта-уважение или доброжелателството не се основава на себелюбие или съображения за интерес, нека разгледаме не възникват ли благодарение на него някои други чувства, в които е възможно да се съдържа добродетел, като например страх или благоговение, произтичащи от от възприемането на добротата, силата и справедливостта. Защото никой не възприема никаква добродетел в низкото страхопочитание или раболепието пред едно могъщо зло същество – в действителност това е проява на най-долен егоизъм. Тези същите аргументи, които доказват безкористността на любовта-уважение, доказват и безкористността на благородното благоговение, понеже то очевидно възниква при възприятието на приятните качества на човека и любовта към него, която предизвиква отвращение при мисълта да му се нанесе обида. Ако сме способни да благоговеем пред някого заради личния си интерес, то трето лице би могло да ни подкупи и да ни принуди да благоговеем пред същество, което не е нито добро, нито могъщо, и всички биха разбрали, че това е някаква шега. И бихме могли да покажем, че това е общо за всички останали страсти, които разумно действащите същества изпитват към обектите си. 
Възражения

VI. Срещу безкористната любов съществува едно възражение, което възниква, когато вземем предвид, че нищо не предизвиква така ефективно любовта ни към разумните същества, както благодеянията, които получаваме от тях; а това може да ни подведе, че любовта ни към хората, както и към лишените от разум обекти, произтича от личен интерес. Но нека тук да разгледаме самите себе си по-внимателно. Дали обичаме благодетелите само защото е в наш интерес да ги обичаме? Или избираме да ги обичаме, защото любовта ни е средство да си осигурим щедростта им? Ако това е вярно, тогава бихме могли без разлика да обичаме когото и да било, дори за да си осигурим щедростта на трето лице, или трето лице би могло да ни подкупи, за да заобичаме сърдечно и най-големия злодей, както и е възможно да бъдем подкупени за външните услуги. Но всичко това очевидно е невъзможно. 

А освен това, нима любовта ни не е винаги следствие от щедростта, а не средство за осигуряването й? Външната й проява, раболепието и притворството могат да предхождат благодеянието, но истинската любов винаги го предполага и необходимо възниква, дори когато не очакваме нищо повече от съображенията за миналите облаги. Или може ли някой да каже, че обича благодетеля по начина, по който обича поле или градина, заради изгодата? Тогава любовта към този, който се разорява вследствие на добрите си услуги, трябва да престане, тъй като той вече не е в състояние да направи нищо, и любовта спира така, както спираме да обичаме неодушевен предмет, който вече не ни е полезен - освен ако поетическата прозопопея не го одушеви и не събуди въображаема благодарност, което в действителност се среща доста често. И тогава любовта ни би била еднаква както към най-лошите, така и към най-добрите хора, ако те са еднакво щедри към нас, което също е невярно. Следователно, благодеянието трябва да предизвика любовта ни като желано морално качество, така че обичаме дори тези, които правят благодеяния на други. 

По-нататък можем да допуснем, че щедростта към самите нас е по-силен подтик за любов, отколкото еднаквата щедрост към останалите. Това е вярно по причина, която ще бъде изяснена по-долу
. То обаче не доказва, че в този случай любовта ни към хората произтича от съображения за интерес, понеже любовта не е предварително средство за постигане на щедростта, а е нейно следствие дори да не очакваме нищо повече. Когато самите ние получаваме благодеяния, по-силно усещаме ценността им, а също и обстоятелствата на самото действие, които очевидно доказват щедрия характер на дарителя. И като изхождаме от това добро мнение за самите себе си, към което обикновено се придържаме, сме склонни да считаме, че добротата, проявена към нас, е била по-добре употребена, отколкото щедростта към другите, към които може би изпитваме по-малко благосклонни чувства. Но за да отхвърлим това възражение, е достатъчно да кажем, че щедростта на даряващия, известен като морално порочен човек, или изтръгната със сила, или проявена от съображение за лична изгода, не води до истинска любов, а точно обратното - може да предизвика възмущение, ако подозираме престорена любов или намерение да бъдем въвлечени в нечестни дела. Докато мъдро проявената щедрост винаги предизвиква одобрение и печели любов към даряващия от страна на всички, които чуят за нея. 
Безкористна добродетел
Следователно, ако любовта към хората не се влияе нито от себелюбие, нито от съображения за личен интерес и всяка добродетел произтича от любовта към хората или от друго, също толкова незаинтелесовано чувство, то следва, че освен себелюбието и интереса би трябвало да има друг мотив, подтикващ ни към действия, които наричаме добродетелни. 

Възражение, основано на религията
VII. Възможно е все още да остава едно подозрение за личен интерес в стремежа ни към добродетелност, пораждащо се от вярата на човешкия род в съществуването на Всемогъщо същество, което безусловно осигурява на добродетелните щастлив живот на земята или в отвъдното в съответствие с различните понятия за добродетел на различните места; вследствие на това убеждение във всички случаи е вероятно хората да се стремят към добродетелност от съображения за собствен интерес. Тук отново можем да се обърнем към цялото човечество: възможно ли е доброжелателността да се дължи единствено на очакваната награда от божеството? Нима, тъкмо обратното, не я наблюдаваме в изобилие сред тези, които слабо се вълнуват от благочестие или изобщо не мислят за него? Да не говорим, че тази доброжелателност едва ли оправдава името си, ако желаем доброто на другите или се възхищаваме от него само колкото е необходимо, за да постигнем собствените си цели.  

Но ако не съществува друга идея за добро освен собствената ни изгода, то трябва да си представим, че всяко разумно същество действа единствено в своя лична полза; и колкото и да наричаме благодетеля добро същество, понеже той действа в наша полза, по тази логика не би трябвало изобщо да мислим, че в природата съществува благодетел или същество, което действа за доброто на другите. По-специално, ако не съществува чувство за предимството на любовта към обществото и насърчаването на щастието на другите, то откъде би изникнало убеждението, че Божеството ще направи щастливи добродетелните? Можем ли да докажем, че за Божеството е от полза да действа така? Това, струва ми се,  изглежда твърде нелепо, освен ако не предположим благодеятелни разположения, отнесени към същността на Божеството, които го предопределят да промисля за общото благо на творенията си и да възнаграждава тези, които съдействат за изпълнението на благото намерение. А ако Божеството се отличава с подобни разположения, защо да е невъзможно да съществува малка степен от тази любов към обществото и у създанията му? И защо е необходимо да предполагаме, че те са способни да действат единствено от себелюбиви съображения?
Накратко, ако не признаваме никакво друго начало на действията в разумните същества освен любовта към себе си, то не виждам никакво основание да се очаква каквото и да било благодеяние или награда от Бог или човек, ако то не съответства на интересите на благодетеля, а всяко очакване за изгода от същество, чиито интереси не зависят от нас, следва да се възприема като съвършено нелепо. Какво би заставило Божеството да възнаграждава добродетелта? Тази схема, най-общо, предполага, че добродетелта се съобразява единствено с нашето собствено щастие по най-изкусния начин, съвместимо с доброто на цялото; а при порока същата цел се преследва безразсъдно, по начин, който вероятно не би се увенчал с успех и противоречи на доброто на цялото. Но какво е отношението на Божеството към цялото, ако всеки винаги действа от любов към себе си? И какво основание имаме ние, изхождайки от идеята за Бога, да вярваме, че Божеството е добро в християнски смисъл, т.е. грижи се за доброто на своите създания? Може би нещастието на неговите създания му доставя също толкова удоволствие, колкото и щастието им. И кой може да го упреква или да го вини, че праща на хората такива беди? Какво друго можем да очакваме? Хората щяха да възприемат понятието за злия манихейски бог също толкова охотно, колкото и понятието за добрия бог, ако безкористната любов не е над всичко и всяко същество действа единствено в собствена полза – освен ако докажем, че щастието на създанията е от полза за Божеството. 
Възражение, основано на съпътстващото удоволствие
VIII. Последното и единствено необорено възражение срещу всичко казано дотук е, че добродетелта може би се следва заради съпътстващото я удоволствие. От наблюдаваното можем да отговорим, първо, че това явно предполага чувство за добродетелност, което предхожда идеите за изгода, върху които се основава самата изгода, и, второ, че според самото устроение на нашата природа (Frame of our Nature) ние сме предразположени да възприемаме удоволствието в практикуването на добродетелта и да я одобряваме, когато я проявяваме самите ние или я проявяват другите.
Но да продължим, не можем ли справедливо да поставим въпроса, дали всяка добродетел носи удоволствие? И дали не сме предразположени да вършим някои привлекателни действия, в които не намираме удоволствие? Вярно е, че всички страсти и чувства оправдават сами себе си, т.е. ние одобряваме подлагането си на определено въздействие в определени случаи и осъждаме този, върху когото то се е отразило по друг начин. Така скърбящите, сърдите, ревнивите и състрадателните смятат за оправдано да бъдат именно такива в определените случаи, които предизвикват подобни страсти, но на това основание не следва да заявим, че скръбта, гнева, ревността или състраданието са приятни и че предпочитаме да изпитваме тези страсти заради съпътстващото ги удоволствие. Явно всичко това се дължи на следното: В случаите, в които задвижва  страстите, устроението на нашата природа определя по този начин да бъдем подложени на въздействие и така да приемаме съществуването си. Нещо повече, независимо от безпокойството, което предизвикват на тези страсти, ние се отнасяме с неприязън към всеки, който не изпитва такова въздействие при подобни случаи. Безпокойството ни кара да се стремим към промяна в състоянието на обекта, но не и отстраняваме болезнената емоция, докато обстоятелствата не се променят, което показва, че тези емоции не се избират заради удоволствието, което ги съпътства, и ние не ги предизвикваме произволно с оглед на частното си благо. Действията, към които ни подтикват страстите, обикновено клонят към отстраняването на тревожещата ни страст чрез промяна в състоянието на обекта; но отстраняването на страданието рядко е насочено директно към тревожещите доброжелателни страсти, както и промяната в състоянието на обектите чрез подобни страсти, които действащият си представя като частно благо – така е винаги при  егоистичните страсти. Ако единственото ни намерение в съчувствието или състраданието беше отстраняването на болката, би следвало да избягаме, да си затворим очите, да отведем далеч мислите си от обекта на нещастие, да се опазим от болката, причинена от състраданието, но ние рядко постъпваме по този начин. Точно обратното, тълпим се около такива обекти и доброволно се подлагаме на болка, освен когато разумът и размишлението върху собствената ни неспособност да облекчим участта на страдащия не отменят намерението ни или някое егоистично чувство, като например страх от опасността, не вземе превес над него

Съществуват няколко морално привлекателни действия, които произтичат от тези толкова безпокоящи страсти, като например опитите да се помогне на изпаднал в  беда, да се защитят онеправданите, да се поправят допуснатите от нас несправедливости. Тези действия често не се съпътстват от никакво удоволствие, докато се извършват и впоследствие, с изключение на случаите, в които се увенчават с успех. Възможно е удоволствието да възниква, когато вече страстта е отминала, и да се черпи от трезви размисли върху състоянието, в което сме се намирали и което моралното ни чувство възприема като прекрасно и добро. Но това удоволствие никога не се преследва в разгара на действието и не е мотив, който го предизвиква. 
Освен това, при страстите, доставящи удоволствие, ние не обичаме, защото е приятно да се обича, не избираме това състояние, защото ни е изгодно или приятно. Страстта възниква необходимо при вида на съответстващия й обект, добър в морално отношение човек. А ако бяхме в състояние да обичаме всеки път, когато виждаме любовта в наш интерес, то тогава любовта ни би могла да бъде подкупена от трети лица и ние никога нямаше да обичаме хора, изпаднали в беда, тъй като любовта би ни причинявала болка. Това наблюдение може да се разшири към всички останали чувства, от които се предполага, че произтича добродетел. И от всичко казано дотук можем да заключим, че никога не възприемаме добродетелно действащия като някой, който действа само от собствен интерес, но за нас той е повлиян най-вече от друг мотив.
Истинският източник на добродетелта
IX. След като отстранихме фалшивите източници на добродетелните действия, нека сега да установим истинския източник, а именно известна предопределеност на нашата природа да проявява внимание към доброто на другите; или инстинкт, предхождащ съображенията от интерес, който влияе на любовта ни към другите; също така обясненото по-горе
 морално чувство ни предопределя да одобряваме действията, произтичащи от тази любов в нас самите или в другите. Това безкористно чувство може да изглежда странно на хората, които в своите проповеди, школи, системи и насочвани от самите тях разговори налагат понятията на себелюбието като единствен мотив за действие. Нека обаче разгледаме чувството в неговите най-силни и прости видове; и когато в тези примери видим каква е възможността на безкористното чувство, лесно ще можем да установим неговия универсален обхват.    
Естествена привързаност

Всеки почтен земеделец ще ви каже, че се грижи за здравето и щастието на децата си и ги обича, без да търси лични облаги. Но някои наши философи твърдят, че щастието на децата доставя удоволствие на родителите, а нещастието им причинява страдания. Следователно, за да си осигурят първото и избегнат последното, те се грижат за благото на децата си, водени от себелюбие. Да предположим, че няколко търговци са създали сдружение, в което са вложили цялото си имущество. Един от тях управлява делата на компанията зад граница и успехът му носи печалба на всички, а загубите им причиняват страдания, тъй като си поделят наравно неуспеха. Нима това чувство е от същия вид като онова, което изпитват родителите към своите деца? Дали е същата нежна, лична грижа? Едва ли има родител, който да каже подобно нещо. В случая с търговците се наблюдава просто съвпадение на интереси, но къде е това съвпадение в отношенията между родителя и детето? Нима усещанията на детето доставят на родителя удоволствие или му причиняват болка? Нима родителят изпитва глад, жажда или се разболява заедно с детето си? Не, но любовта към детето го заставя да преживява удоволствията и болките му. Следователно тази любов предшества съвпадението на интереси и се явява негова причина, а не следствие. Тогава тази любов трябва да е безкористна. „Не е”, заявява друг софист, „децата са част от нас самите и в любовта си към тях ние всъщност обичаме себе си”. Много добър отговор! Нека разсъждаваме, следвайки тази логика. По какъв начин децата са част от самите нас? Не по начина на крака или ръката, тъй като не чувстваме онова, което те усещат. “Но телата им са се образували от части на нашите тела”. Да, но така е и с някоя муха или ларва, която се развъжда в капка кръв или друга телесна течност – наистина, тези насекоми са ни особено мили! Тогава трябва да има нещо друго, което прави децата част от нас самите: и какво е то ако не чувството, което Природата определя да имаме към тях? Тази любов ги прави част от нас самите и следователно не произтича от съществуването им като част и преди. Това е действително хубава метафора; и където и да откриваме у няколко разумно действащи същества предопределената способност за взаимна любов, нека всеки индивид да се разглежда като част от голямото цяло или от системата и нека всеки се грижи за общото благо. 
Но един по-късен автор забелязва
, че естествената привързаност у родителите е слаба, докато децата не започнат да дават признаци на знание и чувства. Майките твърдят, че изпитват това чувство с голяма сила от самото начало. И все пак, за да оборя хипотезата на споменатия автор, бих допуснал твърдението му за вярно: предполагам, че то донякъде е такова, макар при някои родители да откриваме привързаност към слабоумните. Когато забележим, че децата разбират и чувстват, това ги прави да изглеждат като способни на морално действие и може да засили любовта ни към тях без изглед за интерес. Засилването на любовта, надявам се, не се дължи на изглед за изгода от знанието или чувствата на децата: родителите постоянно се трудят за тях и никога не възнамеряват да си върнат разходите или да получат възнаграждение за труда си освен в случаи на крайна необходимост. Ако следователно откриването на морална способност може да е повод за нарастваща любов без личен интерес и това е от самото устроение на нашата природа, то нима същото не е основание за една по-слаба степен на любовта там, където тя не се предхожда от родствени връзки и се простира към цялото човечество?      
Естествени обществени чувства
X. А че това действително е така, ще стане ясно от разглеждането на някои по-отдалечени привързаности. Ако наблюдаваме съседите си, които може да не са ни правили услуги, но в приятелския си кръг, семейството и сдруженията си помагат един на друг честно и добросъвестно, то попитайте някой смъртен дали няма да е по-доволен, когато те са състоятелни, стига интересите им по никакъв начин не противоречат на неговите собствени, отколкото когато са нещастни или разорени, и ще откриете, че връзката на доброжелателността не се ограничава единствено в семейството и децата, а се разпростира и в по-широки граници, макар и не така силно. Нека отново да си представим човек, който заради търговски цели напуска родината си заедно с всички близки и свързва съдбата си с чужда страна, без да възнамерява да се завърне. Представете си и че не е подложен на никакви обиди в родната си страна. Попитайте го дали не ще изпита удоволствие, ако чуе, че родината му процъфтява? Или сега, когато интересите му са различни от интересите на страната му, дали с радост би чул, че е разорена от тирания или чужда сила? Отговорът му, предполагам, би ни показал, че доброжелателността се простира  отвъд съседи и познати. Нека човек с улегнал характер, който не е притиснат в личните си дела, да прочете конституцията на чужда държава, макар тя да е в най-отдалечените кътчета на Земята, и да осъзнае мъдростта, целеустремеността и грижата за общото благо, залегнали в законите на нейната общност: ще открие в себе си благоразположение. Той би измислял подобрения и поправки в конституцията им и би съжалявал, че съдържа някои неудачни части, които биха могли да окажат вреда върху интересите на хората, би скърбял за всяко нещастие, което ги сполетява, и би засвидетелствал дружеските си чувства във всичките им успехи. Това доказва, че доброжелателността се разпростира в определена степен върху цялото човечество, стига да не се наместват други интереси, които могат да й попречат от себелюбие. И ако имахме и най-беглата представа за рационално действащи същества на най-отдалечените от нас планети и тези същества са способни на морални чувства, пак бихме се изпълнили с добри пожелания към тях и бихме се радвали на тяхното щастие.
Любов към родината

XI. Тук мимоходом можем да отбележим основата на това, което наричаме любов към родината. На каквото и място да живеем дълго време, ние отчетливо забелязваме разнообразните чувства на човешката природа; запознаваме се много прекрасни хора, помним общуването, дружбата, семействата, естествените привързаности и други човешки чувства. Моралното ни чувство ни предразполага да одобряваме тези прекрасни наклонности там, където най-отчетливо ги наблюдаваме, а доброжелателността ни принуждава да се грижим за интересите на тези лица, които ги притежават. Когато започнем да наблюдаваме същото така отчетливо и в друга държава, започваме да я обичаме като родина и не предпочитаме собствената си страна в нашите представи с изключение на случаите, когато свързваме всичко с приятните идеи на младежките години, заедно с сградите, полята и горите, в които сме ги възприемали. Това може да ни даде възможност да разберем как тиранията, разприте, пренебрегването на справедливостта, поквареността и всичко, което предизвиква нещастие на поданиците, разрушава любовта и свидната идея за родина.

Причина, поради която естествените привързаности не винаги се проявяват

Трябва да отбележим тук, че единствената причина за очевидното отсъствие на естествена привързаност сред далечни роднини е, че тези природни наклонности в много случаи се заглушават от себелюбието, когато се наблюдава сблъсък на интереси. Но там, където липсва подобно несъответствие, откриваме, че цялото човечество се намира под влияние на естествената привързаност, макар тя да се проявява с различна сила в зависимост от близостта или отдалечеността на роднинските връзки, както и в зависимост от връзката на естественото чувство - доброжелателството, с уважението, благодарността, състраданието или други добри чувства, защото то или се подсилва от тях или, точно обратното, отслабва заради отвращението, гнева или завистта.
РАЗДЕЛ III

ЧУВСТВОТО ЗА ДОБРОДЕТЕЛ И РАЗЛИЧНИТЕ МНЕНИЯ ЗА НЕГО, СВОДИМИ ДО ЕДНА ОБЩА ОСНОВА. НАЧИН ЗА ИЗЧИСЛЯВАНЕ НА МОРАЛНОСТТА НА ДЕЙСТВИЯТА

Всяка добродетел е доброжелателна
I. Ако разгледаме всички действия, които навсякъде се считат за приятни, и изследваме основанията, водещи до тяхното одобрение, ще открием, че според мнението на одобряващия те винаги се възприемат като доброжелателни или произтичащи от любовта към другите и загрижеността за щастието им, независимо дали одобряващият е един от любимите хора или е сред тези, които получават или не получават изгода. Така че всички добри чувства, които ни скланят да правим другите щастливи, и всички действия, за които се предполага, че произтичат от тях, се представят като добри в морално отношение, ако бидейки доброжелателни към едни, не вредят на други. Не ще открием и нищо приятно в което и да било действие, ако не сме в състояние да си представим в него известна доза доброжелателност, нито в която и да е склонност или способност, за която се предполага, че не е приложима или не е предназначена за доброжелателни цели. Нещо повече, както бе отбелязано и преди
, действията, които в действителност са изключително полезни, ни изглеждат лишени от морална красота, щом разберем, че не са извършени с добри намерения към другите; а макар и безуспешен, всеки опит да се прояви доброта или да се съдейства за общото благо изглежда точно толкова приятен, колкото и най-успешният, стига да произлиза от силна доброжелателност.
Религия

II. Оттук чувствата на привързаност, от които се водим, правейки добро на нашия благодетел, изглеждат приятни, а противоположните чувства са ненавистни, дори когато нашите действия, най-вероятно, не са от никаква полза или вреда за самия него. Така искрената любов и благодарност към нашия благодетел, бодрата готовност да направим всичко, за което ни помоли, колкото и това да ни обременява, искрената склонност да съобразяваме с намеренията му и удовлетворението от положението, в което ни е поставил, се явяват най-убедителните доказателства за доброжелателността, която можем да проявим към подобно лице. Ето защо те трябва да изглеждат изключително приятни. И в това число се включва  религията, или цялото разумно благочестие, което сме способни да изпитваме към Божеството, почитано като добро. 

Благодарност

Тук мимоходом можем да отбележим едно обстоятелство в начина, по който е устроена нашата природа, прекрасно пригодено да развива доброжелателността, а именно: оказаното благодеяние необходимо предизвиква благодарността на лицето, което го получава, така че всеки израз на благодарност, бил той и от най-незначителните хора, е необикновено приятен за благодетеля. Едва ли някога са съществували смъртни, толкова бедни или нищожни, че благодарствената им възхвала да не е предизвиквала поне донякъде наслада; и ние по-скоро бихме предпочели те да ни обичат, отколкото да ни мразят, ако любовта им по никакъв начин не свидетелства, че сме съучастници в пороците им или че сме въвлечени в тяхната низост. И по този начин и най-презряното лице, задължено от извършената услуга, е склонно да допълни значително щастието ни с любовта и благодарността си, дори да е съвсем неспособно на никакъв друг жест и дори и да не очакваме каквото и да било от него. Така

„истински признателният ум,

приел дълга, не задлъжнява, а изплаща вечно –

и задължен, и издължен”
.
Що се отнася до външните прояви на религията, то те несъмнено се различават у различните народи и епохи. И образованието може да внуши на хората мнението, че някои действия са приятни на Божеството, а други – неприятни: но тогава там, където се приема даден външен богослужебен обред, също се счита, че той произтича от любов към Божеството или от друго чувство, свързано по необходимост с любовта, като например благоговение, разкаяние или скръб за нанесено оскърбление. Така този общ принцип на любовта е основа за всяко явно морално съвършенство, дори и в най-чудноватите богослужебни обреди, които някога са били приемани. И все пак смятам, че едва ли някой смъртен би видял добродетел или достойнство  в обредите, изпълнявани с единствената цел да умиротворят едно разгневено същество, а по-скоро би сметнал, че са избрани средства, които никому не правят чест, само за да се избегне още по-голямо зло. И понеже съществуват различни спекулативни мнения относно това, какво е приемливо за Божеството, по необходимост следва, че практиките и съответно одобрението им са най- разнообразнни; при все това се предполага, че цялата морална доброта произтича от любовта.  
Обществени добродетели

III. И така, за да видим по какъв начин любовта или доброжелателството е в основата на всяко възприемано превъзходство в обществените добродетели, нека единствено отбележим, че независимо от разнообразните мнения по този въпрос сред различните секти, като начин за разрешаване на разногласията при всяка спорна теза се допуска следното: да се изследва дали дадено поведение или противоположното поведение най-ефективно би допринасяло за общото благо. Когато се приеме естествената тенденция или влиянието на действието спрямо универсалното естествено благо на човечеството, моралът незабавно влиза в съответствие. Това, което носи повече добро, отколкото зло в цялото, се признава за добро, а това, което не носи добро, се счита за зло. В този случай разглеждаме благото на деятеля или на тези, които провеждат изследването, единствено като съставна част от голямата система. 

В неотдавнашните ни спорове за пасивното покорство и правото на съпротива в защита на привилегиите сред разумните хора възникнаха разногласия относно въпроса, дали ако привилегиите бъдат застрашени, всеобщото подчиняване не би било съпроводено с по-големи природни злини, отколкото преходните бунтове, но не се обсъди дали това, което допринася за общото естествено благо на цялото е също и морално добро. Ако се твърди, че доктрината за пасивно покорство се поддържа по божествена заповед, то несъмнено, благодарение на вечната святост на последната везната на естественото благо би се наклонила към страната на доктрината и по същия начин би се определил и изборът ни въз основа на личния интерес; но все пак чувството ни за морално добро в пасивното покорство би се основавало на определен вид доброжелателност, като например благодарност към Божеството и подчинение на волята на този, на когото сме толкова задължени. Но предполагам, че хората, които вярват в добротата на Божеството, не биха утвърждавали прибързано, че съществува подобна заповед, освен ако не поддържат и мнението, че онова, което се изисква, а не неговата противоположност действително се отнася до всеобщото благо, тъй като така се предотвратяват външните злини от гражданската война или хората се приучват на търпение или на друго качество, което те вярват, че им е необходимо за вечно щастие. А ако всичко това не отговаряше на действителността, то пасивното покорство би могло да се оцени като безславен начин да се избегне още по-голямо нещастие и в него никога не би се съдържало  нищо морално приятно.   
Но да оставим споровете на учените, за които може да се допусне, че са силно повлияни от навика и образованието. Да разгледаме на какво основание всекидневните действия биват одобрявани или осъждани, оправдавани или порицавани. По правило ние се срамуваме да кажем, че едно действие е справедливо, понеже служи за личното ни облагодетелстване или е в полза на извършителя, а също и рядко осъждаме дадено доброжелателно добро действие, ако то не е изгодно за нас самите или извършителя му. На порицание и осъждане подлежи действие, насочено към обществено зло,  действие, което се ръководи от личната злонамереност на извършителя, или действие, с което се пренебрегва чуждото благо; порицава се също нехуманността на поведението или най-сетне дотам силният егоизъм, който прави извършителя сляп за чуждото страдание. Така ние порицаваме и осъждаме действие, което по никакъв начин не се отразява на нас самите. Всички прочувствени и убедителни оправдания за действия, които изглеждат порочни поради частичната склонност да причиняват зло, се дължат на следното: те са били необходими за по-голямо благо, което е взело превес над злото. – „Строгостта към единици представлява състрадание към мнозинството. – Бързопреходните наказания са необходими, за да се избегне по-трайно зло. – Ако някои не пострадат в такива случаи, то за честните хора не би имало живот.” – и други подобни. И дори действието да не може напълно да се оправдае, нима все пак вината не намалява доста, ако можем да допуснем, че това е станало само вследствие на непредплазливост без зла умисъл или на частично добра природа, приятелство, състрадание, естествена привързаност или любов към нещо отделно? Всички тези съображения показват каква е универсалната основа на нашето чувство за морално добро или зло, а именно: доброжелателност към другите, от една страна, и, от друга – злонамереност или дори вялост и равнодушие спрямо явното обществено зло. Позволете ми тук да отбележа, че ние сме така далеч от предположението, че всички хора действат, ръководени единствено от себелюбие, че навсякъде очакваме да видим как всички се грижат за обществото и гледаме на липсата на такава грижа не просто като на отсъствие на морално добро или добродетел, а като на категорично и омразно зло. 
Моралното зло не винаги е злонамереност
IV. Противоположностите могат да се поясняват една друга, затова нека по-конкретно да разгледаме общата основа на чувството ни за морално зло. Злонамереността без никаква лична изгода или злорадството над чуждото нещастие е висшата степен на това, което смятаме за порочно; и всяко действие, породено от каквато и да е степен на това чувство, се възприема като лошо. Възможно е някоя бурна страст да вкара за няколко мига хората в това състояние, а заради безразсъдните чувства на гняв към враговете ни да си представим, че те притежават такива омразни склонности. Но е много вероятно, по силата на изложените по-горе причини
, човешката природа да не е до такава степен порочна, че хладнокръвно да се наслаждава на чуждото нещастие, след като е ясно, че това не е в наш интерес.
Възможно е историята на Нерон и Пет
 да обори горното твърдение, но вероятно това би било неоправдано, дори да допуснем, че подобно нещо наистина се е случило. Нерон е знаел, че тези, които светът нарича добри хора, го мразят и са опасни за него. Вярвал е, че ще си осигури безопасност единствено ако самият той внушава страх и така постъпва винаги, правейки ги нещастни за свое удоволствие, за да видят враговете му, че не могат да разчитат на сигурност от състрадание, което за Нерон и подобните му е признак на слабост. Щастието на този злочест господин може да се представи от някой глуповат придворен като носещо в себе си порицание на противоестествените склонности на тирана, с помощта на които се възбужда страстта му да доведе до преждевременна смърт онзи, от когото доскоро са се възхищавали и са предпочитали. Най-вероятно всеки от тези мотиви за очевидна изгода, изглежда, са му повлияли повече, отколкото принципът на невъзмутимата и чиста злоба, която бихме предположили у него и неколцина други и на която цялото останало човечество изглежда напълно неспособно.   
Нравът на тирана
Вероятно постоянното състояние на духа на тирана е гняв, омраза и страх. За да си съставим мнение за мотивите на действията му, а също и за действията на други с по-ниско обществено положение, но със сходен нрав, нека поразсъждаваме за начина, по който възприемаме хората, когато се намираме под влиянието на тези страсти, които за тирана са обичайни. Когато се намираме под непосредственото въздействие на току-що нанесена ни обида, не е трудно да открием, че умът ни изцяло е зает да схване обиждащия като абсолютно лош и изпитващ наслада да прави зло. Не виждаме добродетелите, които в спокойно състояние бихме забелязали у него, и  забравяме, че може би е постъпил по този начин от себелюбие, а не от злоба, или от великодушни или добри намерения към останалите. Вероятно тиранът си съставя постоянно именно такива мнения за хората и колкото и да симулира всички добри емоции в самия себе си, които в действителност са доста излинели, той съди за нрава на другите по собствения си нрав. И ако хората наистина са такива, каквито той ги възприема, то отношението му към тях не би било особено неразумно. Ще открием, че обикновено страстите ни възникват в съответствие с възприятията, предизвикани у нас от останалите хора, и ако те се образуват прибързано, породени от внезапни, повърхностни впечатления, то не бива да учудваме, че разположенията на душата, които се появяват като тяхно следствие, много слабо съответстват на действителното състояние на човешката природа.      
Обичайни източници на порока
Следователно, обичайните източници на порока сред хората трябва да са или неправилно разбраното себелюбие, което със стремителността си е превзело доброжелателността, или емоциите, възникнали от лъжливи и прибързано изградени мнения за хората, до които прибягваме заради слабостта на нашата доброжелателност. Хората, споделяли добро мнение един за друг, са склонни да го изоставят, когато възникнат противоположни интереси, смятайки, че противодействието е резултат от злонамереност; без това те едва ли биха се намразили. Така всеки от двамата кандидати за една и съща длъжност желае смъртта на другия, тъй като това е обичайният начин, по който човек отстъпва мястото си на друг. Но ако им остане малко здрав разум да разсъждават за добродетелта си, което понякога се случва с доброжелателните хора, то противопоставянето им може да е без омраза; и ако друга, по-хубава длъжност, за която няма конкуренция, бъде предложена на някого от тях, другият би се зарадвал на предоставената на опонента му възможност.    
Себелюбието е неутрално
V. Действията, които произтичат единствено от себелюбие, но въпреки това не свидетелстват за липса на доброжелателност, тъй като нямат вредни последици за останалите, в морален смисъл се явяват съвършено неутрални и не предизвикват нито любов, нито омраза у наблюдателя. Разумът ни може дори да открие определени граници, в които ние не само можем да действаме, водени от себелюбие, и в същото време в съответствие с благото на цялото, но всяко действие на човека вътре в рамките на собственото му благо е абсолютно необходимо за благото на цялото; а отсъствието на такова себелюбие би било пагубно за всички. Оттук този, който се стреми към своето частно благо с намерението да се съобразява с установения закон в полза на общото благо, и в още по-голяма степен този, който допринася за собственото си благо с пряката цел да направи себе си още по-способен да служи на Бога или да прави добро на хората, постъпва не само безрезервно, но също благородно и добродетелно. И в двата случая доброжелателността се задвижва заедно със себелюбието и го подтиква към действие. А пренебрегването на собственото ни благо може да е морално зло и да говори за липсата на доброжелателност към цялото. Но когато себелюбието прекрачва границите, споменати по-горе, и ни води към вредни за другите и за цялото действия или ни прави нечувствителни към великодушните и добри емоции, тогава то се превръща в порочно и не се радва на одобрение. Така, ако след някоя не особено голяма обида, внезапно негодувание или слаби суеверни внушения доброжелателността ни дотолкова се разколебае, че ни позволи без справедливо основание да храним лоши мисли за хората или техни отделни качества, сякаш са изцяло порочни или злобни, или ни изглеждат по-лоши, отколкото са в действителност, то тези мисли неминуемо ни водят до недоброжелателни чувства или най-малкото отслабват добрите ни чувства и ни правят истински порочни. 

Доброжелателността не изключва себелюбието

VI. Трябва да отбележим, че всяко морално действащо същество справедливо се счита за част от тази полезна за цялото рационална система, така че отчасти може да бъде обект на собствената си доброжелателност. Освен това, както бе отбелязано по-горе, действащият може да види, че запазването на системата изисква всеки, без да вреди на другите, да се грижи за себе си. Оттук той може да заключи, че колкото и да прави очевидни силната му добронамереност или добродетелната му нагласа, едно действие, което лично на него носи повече зло, отколкото добро на другите, по необходимост се основава на погрешно мнение за това, как действието бива насочвано към общото благо, след като то изобщо няма такава насоченост. Така че човек, който разсъждава точно и се съобразява с цялото, не би предприел такова действие дори ако добронамереността му е по-голяма от всякога, а и не би препоръчал на другите да го правят. Все пак би могъл да признае, че понесената щета в резултат на доброто действие действително свидетелства за силна склонност към добродетел. Нещо повече, ако на такъв човек предложат да преследва каквото и да е добро и в това той има равен във всяко отношение съперник, то и най-голямата доброжелателност не би принудила мъдрия човек да предпочете другия пред самия себе си, освен ако връзките на благодарността или друго външно обстоятелство не го заставят да отстъпи на съперника си. Човек, притежаващ безусловно огромна доброжелателност, е в състояние справедливо да се отнася към себе си като към трето лице, което би било нечий съперник и притежава равни достойнства с другия. И тъй като в този случай предпочитанието би говорело за силна добронамереност, то той няма повече да я изтъква, като предпочита себе си пред всеки друг с равни способности.    
Ако грижата за самия себе си в такава степен е насочена към благото на цялото, както и грижата за другия; или ако личното зло е равно на чуждото благо и в такива случаи аз, избирайки чуждото благо, действително проявявам своето много добро разположение, все пак, ако постъпя по обратния начин, за да се погрижа за себе си, аз не бих проявил никаква порочна склонност и липса на по-широка доброжелателност, тъй като моментът на доброто в цялото и в двата случая е напълно еднакъв. И ми позволете да отбележа, че това не отменя необходимостта от щедрост или безвъзмездни дарове, макар при такива действия даващият да губи толкова, колкото другият получава; понеже моментът на доброто за всяко лице във всеки даден случай е сложно съотношение между количеството добро у него самия и собствената му нужда. Оттук следва, че дарът може да добави повече към щастието на получателя, отколкото количественото му намаляване предизвиква в щастието на даващия: така че най-полезните и важни дарове са тези, които богатите правят на нуждаещите се. Даровете от равни също не са безполезни, понеже често увеличават щастието и на двете страни, бидейки силно доказателство за взаимна любов. Но даровете на бедните за богатите са наистина глупави, освен ако не служат като дребен знак на благодарност. Това също носи радост на двете страни, тъй като изразите на благодарност действително са приятни и приемливи за богатите, ако в тях има човечност. От друга страна, приемането на даровете е източник на радост за бедния даващ. 
По подобен начин, ако едно действие носи повече вреда на деятеля, отколкото добро на обществото, то свидетелства за приятно и наистина добродетелно разположение в онзи, който го изпълнява, макар очевидно той да действа под влиянието на неправилно разбраното чувство за дълг. Но ако понесената от него лична вреда е толкова голяма, че го направи неспособен следващия път да допринася за общото благо, което би имало по-голямо значение, отколкото резултата от неговото действие, то тогава действието може наистина да е порочно, тъй като свидетелства за изначално пренебрегване на по-голямото общо благо заради по-малкото, макар че в първия момент това действие произтича от добродетелно намерение.  
Как качествата на обектите се отнасят към доброжелателството
VII. Моралната красота или безобразието на действията не се променят от моралните качества на обектите или се изменят дотолкова, доколкото качествата на обектите увеличават или намаляват доброжелателността на действието или на общото благо, което тя цели. Така доброжелателството към най-лошите хора или грижата за благото им може да е толкова приятна, колкото и всяка друга, а често и по-приятна, отколкото благосклонността към добрите, тъй като свидетелства за такава висока степен на доброжелателност, която може да преодолее и най-голямото препятствие – моралното зло в обекта. Оттук любовта към несправедливите врагове се счита за една от най-висшите добродетели. Но ако доброжелателността ни към порока поощрява лошите им намерения или ги прави още по-способни да пакостят, то това намалява или изцяло унищожава красотата на действието и дори го прави лошо, тъй като издава пренебрежение към благото на другите, по-стойностни хора – а оказаното им добро би било насочено повече към общото благо, отколкото онова, което оказваме на предпочетените пред тях. Но стига да не поощрява лошите хора и да им дава възможност да пакостят, нашата доброжелателност не се отклонява от по-полезни личности, а се отличава с морална красота като всяка друга. 
Качества, определящи нашия избор
VIII. Когато сравняваме моралните качества на действията с цел да подредим избора си спрямо различните предложени действия или да открием кое от тях е с най-голямо морално превъзходство, ние се водим от нашето морално чувство за добродетел и съдим по следния начин: при равни степени на щастие, очаквано в резултат на предприето действие, добродетелта е право пропорционална на броя на личностите, които щастието ще обхване (като в случая достойнството или моралната значимост на личностите може да компенсира броя им). При равен брой лица добродетелта се равнява на количеството щастие или природното добро; тоест добродетелта е сложно съотношение на количеството благо и броя на получателите му. По същия начин моралното зло, или порокът, се определя от степента на нещастието и броя на пострадалите; така че най-доброто действие е това, което доставя най-голямо щастие за най-голям брой хора, а най-лошо е онова, което по подобен начин причинява нещастие. 

Как последствията засягат моралността на действията
IX.  Да продължим, ако последствията от действията са от смесен характер, една част от тях са изгодни, а други са вредни, то добро е действието, чиито добри последствия надвишават лошите, тъй като са полезни за мнозина, а вредни за единици. Лошо действие пък е онова,  чиито последствия са обратни на вече упоменатите. Тук също моралната значимост на характерите или достойнството на личностите може да компенсира броя им. Броят може да се коменсира още от степените на щастие или нещастие: осигуряването на незначително добро за мнозина, но на огромно зло за малцина, може да е зло; както и огромно добро за малцина може да има превес над малкото зло за мнозина.
Но последствията, засягащи моралността на действията, са не само преки и естествени резултати от самите действия, а също и от всички тези събития, които в противен случай не биха се случили. Тъй като много действия, които нямат непосредствени или естествени лоши последици или дори обратното, в действителност довеждат до добри резултати, могат да се окажат лоши, ако човек предвиди, че лошите последствия, които вероятно ще произтекат от чуждата глупост, след като той осъществи действията си, са толкова големи, че ще надвишат цялото благо, което ще донесат тези действия или цялото зло, което би произтекло от факта, че не биха се осъществили. И в такива случаи вероятността трябва да се пресметне и от двете страни. Така, ако мое действие поради грешка или чужда поквара се превърне в прецедент на много лоши действия в различни случаи или ако мое действие, макар и добро само по себе си, вероятно би провокирало хората да извършат много лоши действия поради неправилното им разбиране на собствените им права и ако някое от тези съображения е възможно да се предвиди, то това мое действие може да се превърне в лошо, ако злото, което е вероятно то да предизвика, е повече от злото, предизвикано от неосъществяването му.

 
И тук се корени причината, че много закони забраняват изцяло определени действия дори когато някои частни случаи биха били много полезни, тъй като повсеместното им разрешаване, ако се отчетат грешките, които е вероятно да се допуснат от хората, би било по-вредно от повсеместната им забрана, а и не би било възможно да се установят категорични граници между правилното и неправилното. В такива случаи човешкият дълг е да съблюдава общия полезен установен закон и ако в някои много важни случаи нарушаването му би довело до по-малко лоши последствия от съблюдаването му, хората са длъжни търпеливо да се решат да понесат тези наказания, предвидени от държавата във висшите интереси на цялото: и това непокорство не би носило в себе си нищо престъпно. 

Доколко е добродетелна пристрастната доброжелателност
X. От последните две забележки можем да видим какви действия моралното ни чувство би ни препоръчало по-горещо да изберем като наистина съвършено добродетелни, а именно такива, които, както изглежда, се отличават с най-голямата всеобща неограничена насоченост към най-голямото и най-обхватно щастие за всички разумно действащи, върху които може да се разпространи влиянието ни. Всяка доброжелателност, дори към някоя част, е приятна, ако не противоречи на благото на цялото, но това е по-малката степен на добродетелта, ако благодеянието ни се дължи не на липсата на способност, а на липсата на любов към цялото. Всяка трайна привързаност към партии, секти, фракции притежава едва несъвършен вид красота, освен ако благото на цялото не изисква по-силна привързаност към отделна част, както при естествената обич или добродетелната дружба; или когато някои части са в такава висша степен полезни за цялото, че дори универсалната доброжелателност ни предопределя да се грижим за интересите им с особено старание и обич. Така отнасящата се до цялото доброжелателност би ни склонила по-силно да взимаме присърце интересите на големите и великодушни хора с високо обществено положение или по-сериозно да се грижим за интересите на всяко благородно общество, чието цялостно устройство съдейства за всеобщото благо. Така добрата фантазия в архитектурата води човек, който не е в състояние да поеме разходите по напълно редовен строеж, да избере такава степен на украса, че вътрешно да се поддържа единността на цялото: той не прави никакъв незавършван опит в една само част, понеже е предвидил, че това няма да бъде изпълнено в цялото. А най-съвършените правила на архитектурата осъждат прекомерното изобилие на орнаменти в една част, превишаващи разпределението по цялото, освен ако тази част не се явява важно място в съоръжението, като например главна фасада или параден вход, чието великолепие би украсило цялото повече, отколкото равно количество орнаменти на друго място.

Това увеличаване на моралната красота на действията, или моралните разположения, съобразно броя на лицата, обхванати от техните добри последствия,  може да ни посочи причината, защо действията, произтичащи от по-близките природни привързаности, като тези между половете и любовта към децата ни, не са така привлекателни и не изглеждат толкова добродетелни, колкото действията с еднакъв момент на доброто спрямо хора, които са по-малко свързани с нас. Причината за това е очевидна. Силните природни инстинкти са ограничени до малък брой хора, като съпругите и децата ни, докато склонност, която поражда подобен момент на доброто спрямо други хора, към които няма специална привързаност, води до неизмеримо по-мащабни и добри резултати за цялото при условие, че се съпровожда от естествена сила, необходима за осъществяването на намеренията й.

Морални нагласи и способности
От първоначалната идея за морално добро в действията възниква идеята за добро в тези природни или придобити  нагласи, които ни позволяват да правим добро на другите или, както се счита, са предназначени, придобиват се или се развиват с такава цел. И следователно тези способности, ако нищо не противоречи на предположението ни, могат да усилят любовта ни към притежаващия ги; но ако се окаже, че са насочени в ущърб на обществото, ще ни накарат повече да го намразим. Такива способности са проницателното съждение, силната памет, бързата съобразителност, търпеливото понасяне на усилие, болка, глад, бодърстване; презрението към богатството, слуховете, смъртта. Те по-скоро биха могли да бъдат наречени природни способности, отколкото морални качества. Но да се уважават тези качества в случаите, в които не се използват повече за общото благо, е глупаво: уважението ни произтича от моралното чувство, основано на измамно мнение. Затова, ако ясно видим как някой коварно ги използва, това ще го направи за нас още по-омразен.
Как изчисляваме моралността на действията в съответствие с чувството ни към тях

XI. За да намерим всеобщия закон за изчисляване на моралността на действията с всички съпътстващи ги обстоятелства, когато съдим за действията, извършени от нас самите или от другите, трябва да разгледаме следните положения или аксиоми.

1. Моралната значимост на всеки деятел или количеството общо благо, произведено от него, е сложна пропорция на неговата доброжелателност (Д) и способностите му (Сп) или (заменяйки думите с началните им букви, където М е моментът на доброто, а µ = момент на злото):
М = Д х Сп

2. По подобен начин моментът на частното добро или интереса (И), произведен от даден човек за самия себе си, е сложна пропорция на неговото себелюбие му (С) и способностите му (Сп), или заменяйки думите с началните им букви:
И = С х Сп

3. При сравняване на добродетелта на две действия способностите на деятелите са равни, моментът на общото благо, произведено от тях при еднакви условия, е както при доброжелателността (Д), или:

М = Д х И.
4. Когато доброжелателността в двамата деятели е равна и останалите обстоятелства са сходни, моментът на общото благо е както при Способностите (Сп), или:
М = Сп х И.
5. Следователно добродетелта на деятелите или доброжелателността им (Д) е винаги право пропорционална на момента на доброто, произведено в еднакви условия, и обратно пропорционално на способностите им (Сп), или:

Д = М/Сп

6. Но тъй като естествените последствия от действията ни са различни, едни са добри за нас самите и вредни за обществото, а други са вредни за нас и добри за обществото, или полезни и за нас, и за останалите, или вредни и за едните, и за другите, то като цяло източникът на добри действия не винаги се състои единствено от доброжелателност, а източникът на лоши действия не винаги е само злобата (като цяло последното рядко служи за източник). В повечето случаи трябва да отчитаме себелюбието като още една сила, която понякога се съединява с доброжелателността и й помага, когато сме водени както от очакване за личен интерес, така и от съображения за общото благо, а друг път противодейства на доброжелателността, когато доброто действие по някакъв начин е трудно или болезнено за осъществяване, или последствията са вредни за извършителя. В първия случай М = (Д+С) х Сп = ДСп + ССп и следователно ДСп = М – ССп = М – И, а Д = (М – И)/Сп. Във втория случай М = (Д – С) х Сп = ДСп – ССп; следователно ДСп = М + СпС = М + И, а Д = (М+И)/Сп.
Тези егоистични подбуди ще бъдат обяснени изчерпателно по-нататък
. Тук можем в общ вид да ги обозначим с думата интерес; когато съвпада с доброжелателността в дадено действие, чийто резултат може да е по-голям или по-малък, интересът трябва да произведе  по-голямо количество добро, отколкото единствено доброжелателност при едни и същи способности; затова, когато моментът на добро в действие, частично насочено към доброто на деятеля, е равен на момента на добро от действието на друг деятел, предизвикано единствено от доброжелателност, то първото действие е по-малко добродетелно. В този случай е необходимо да се изчисли личният интерес, за да се открие истинското значение на доброжелателността или добродетелта. По подобен начин, когато личният интерес се противопоставя на доброжелателността и все пак бива преодолян от нея, този интерес трябва да се прибави към момента на благо, за да се увеличи добродетелта на действието или силата на доброжелателността. 

С други думи при изгодна добродетел Д = (М – И)/Сп. А при трудна, причиняваща страдание, опасна и доброотстояваща добродетел Д = (М + И)/Сп. В последния случай под личен интерес се разбира цялата тази изгода, която може да получи деятелят, който не е извършил действието, и която се явява отрицателен източник за него, а когато се изчисли, тя се превръща в положителна.

Намерението и предвиждането влияят на действията

Тук трябва да отбележим, че никаква непреднамерена изгода, която случайно или естествено получаваме от дадено действие, изобщо не влияе на моралността му и не го прави по-малко приятно, както и непредвидената трудност или злото, на което не са разчитали, не прави доброто действие по-добродетелно, тъй като в такива случаи себелюбието не помага и не противодейства на доброжелателността. Не, тогава собственият интерес единствено намалява доброжелателността, тъй като без очакването за извличане на полза действието изобщо не би било предприето, т.е. определено количество благо не би било произведено от деятеля. Собственият интерес също така смекчава порочността на злото действие, само че без изгодата действието не би било приятно на извършващия го, т.е. би му било причинило равно количество злина. 

Шестата аксиома обяснява единствено външни признаци, според които хората са длъжни да правят съждения, понеже не са в състояние да погледнат един другиму в сърцата си. В действителност, в много случаи е възможно хората да имат достатъчно доброжелателност, за да преодолеят всякакви трудности, а може и изобщо да не се срещнат с тях. В този случай е очевидно, че деятелят притежава толкова добродетели, сякаш действително е преодолявал трудности, извършвайки добрите си действия, макар да не дава на събратята си подобно доказателство за силата на своята доброжелателност. И това трябва да е също и справедливо спрямо Божеството, за което не съществува нищо трудно. 

Съвършената добродетел

Тъй като доброжелателността или добродетелността на деятеля е равна на М/Сп или (М + И)/Сп, а нито едно същество не може да направи повече, отколкото му позволяват природните способности, то съвършенството на добродетелта се достига тогава, когато М = Сп, или когато съществото действа с максимално напрягане на силите за благото на обществото. Оттук съвършенството на добродетелта в дадения случай  или М/Сп е равно на единица. И в очите ни това може да е единственото основание да похвалим стоиците, че ако съществото, считано за невинно, се стреми към добродетелта с цялата си сила, то по добродетели може да се сравни с боговете. Понеже в техния случай, ако Сп, или способността е безкрайна, то добродетелта не е абсолютно съвършена, ако само М или благото, което се получава като цяло, също не е безкрайно и частното никога не може да надвиши единица. 
Как се изчислява моралното зло

XII. Същите тези аксиоми могат да се използват, за да се изчисли моралното зло на дадено действие. Тоест, ако наречем това разположение на душата, което ни води към зло и омраза, макар и често то да представлява само себелюбие, което не е в състояние да отчете последиците, тогава:

1. моментът на злината, произведена от даден деятел, е равен на произведението на омразата му и способностите му, или 

µ = Н х Сп; и

2. при равни способности Н = µ х И;

3. когато омразата е еднаква,  µ = Сп х И, и

4. степента на моралното зло или порока, която е равна на омразата или пренебрежението на общото благо, се изразява със следното отношение: Н = µ/Сп;

5. източниците на личен интерес могат да съвпадат с омразата или да й противодействат по такъв начин, както и при доброжелателността, и следователно, в съответствие с това, че личният интерес може отчасти да довежда до действие и същевременно да намалява злото или да предотвратява действието, като същевременно злото се увеличава, злобата, която го преодолява, или Н = (µ + И)/Сп, както и в случая с моралното добро.

Намерение, предвиждане

Трябва да отбележим, че от всички смъртни се очаква невинност; нещо повече, предполага се, че те по самата си природа в определена степен действат в полза на общото благо, така че простата липса на това желание е достатъчна някой да бъде сметнат за лош. За да се превърне едно действие в лошо, то изобщо не е задължително да съдържа пряко намерение за нанасяне на вреда на обществото, а е достатъчно единствено да произтича от себелюбие и да се съпровожда от откровено пренебрежение на благото на останалите или безчувственост към нещастието им, което ние фактически предвиждаме или за което правим предположение с голяма вероятност.

Вярно е наистина, че общественото зло, което няма как да предвидя със сигурност и за което нямам реални предположения, също както и за последиците от моето действие, не прави настоящото ми действие престъпно или омразно – дори и да съм бил в състояние да предвидя това зло, като предварително сериозно съм изучил собствените си действия, – защото такива действия в дадения момент не свидетелстват нито за злонамереност, нито за отсъствие на доброжелателност. Но тогава е очевидно също, че предшестващата действието ми небрежност, изразяваща се в това, че не съм изучил към какво са отправени действията ми, се явява пряко свидетелство за отсъствието на онази степен на добри чувства, която е необходима на добродетелния човек; следователно вината се заключава по-скоро в пренебрегването, а не в действието, което наистина произтича от добро намерение. Но човешките закони, които не могат да разглеждат намеренията или скритите знания на  извършителя, са длъжни да съдят за самото действие в неговата цялост. При това се предполага, че ние фактически разполагаме с цялото знание, което сме длъжни да постигнем.  


По подобен начин нито едно добро последствие, което фактически не съм предвидил и не съм имал предвид, не прави действието ми морално добро, макар и човешките закони и управници, които не могат да вникват в намеренията на хората или да знаят тайните им замисли, да възнаграждават, ръководени от справедливостта, тези действия, които влияят на общото благо. Та нали човекът е осъществил тези действия единствено от егоистични съображения и следователно не е притежавал добродетелно разположение на душата, което би му повлияло и би го заставило да ги извърши. Разликата в степента на вината между престъпленията, извършени поради неведение, когато то довежда до непълно или погрешно мнение за естествената посока на действията, и престъпленията, извършени от злоба или с откровено зло намерение, се състои в следното: заради предхождащата ги небрежност първите свидетелстват за отсъствие на необходимата степен доброжелателност или правилно чувство, докато вторите свидетелстват за откровено зли емоции, които са далеч по-омразни. 

Моралността, отделена от интереса
XIII. От пета аксиома можем да направим почти доказан извод за това, че притежаваме чувство за доброта и морална красота на действията отделно от съображенията за изгода; защото, ако у нас не съществуваше друга основа за одобряване на действията освен изгодата, която бихме могли да получим от тях, при положение, че са насочени към нас самите, то ние изобщо не бихме отчитали способността на деятеля, а просто бихме ги оценявали според значението им. Способностите са нужни в дадения случай единствено, за да покажат степента на доброжелателност, при това тя се счита за приятна по необходимост. Кой би изпитал по-голямо удоволствие при вида на едно безплодно, каменисто поле или на един неудобен за живеене дом, ако му кажем, че това бедно поле ни е дало такава реколта, на каквато е било способно, или че този дом е давал толкова добро убежище на собственика си, колкото е било по силите му? И все пак при определяне на отношението ни към такива маловажни действия красотата им по чудесен начин ще израсне, ако кажем : „Това е всичко, което е било по силите на бедния деятел да направи за обществото и приятелите си.”

Човешката моралност

XIV. Моралната красота на хората произтича от действията им или от искрените им намерения да съдействат за общото благо според собствените си сили. Ние съдим за тях тях въз основа на това, което се представя като установен характер, а не в зависимост от частни изблици на груби страсти, макар последните да намаляват красотата на добрите хора така, както движенията на добрите чувства намаляват грозотата на лошите. Тогава онова, което собствено изгражда добродетелния характер, не са няколкото случайни движения на състрадание, естествена привързаност или благодарност, а такова неизменно човеколюбие или стремеж към общото благо на всички, върху които може да се разпростре влиянието ни, което постоянно ни подтиква да правим благодеяния, максимално използвайки нашето благоразумие и знание за чуждите интереси: а силната доброжелателност не ще ни подведе и ще ни застави да се погрижим правилно да се информираме за най-справедливите начини да служим на интересите на човечеството. В действителност, всяко движение на добрите чувства изглежда в определена степен приятно. Ние обаче означаваме характера според преобладаващия принцип.   
Инстинктът може да е източник на добродетел

XV. Не знам по каква причина някои не приемат за добродетел това, което произтича от инстинктите или страстите. Но как обосновават мнението си? Казват, че добродетелта възниква от разума. А какво е разумът, ако не тази проницателност, която проявяваме, преследвайки определена цел? Крайната цел, както предполагат повечето моралисти, е щастието на самия агент, а това безспорно той е определен да приема чрез инстинкта. Ами не може ли друг инстинкт, стремежът към обществото или чуждото благо, да бъде такъв подходящ източник на добродетел, както и инстинктът за стремеж към лично щастие? И нима не се представя същият такъв случай за упражняване на разума както за първото, така и за второто? Със сигурност може да се твърди, че докато наблюдаваме егоистичните действия на хората в най-добрия случай с безразличие, ние виждаме нещо приятно във всяко действие, което произтича от добри емоции или страсти към другите, дори и ако агентите се ръководят от благоразумие, за да достигнат до целта си по някакъв начин. Както показахме по-горе
, действията ни, предизвикани от страстите, не винаги са егоистични, тъй като намерението ни се състои не в желанието да се освободим от преживяване на страстта, а в желанието ни променим състоянието на обекта. 
Ако твърдят, че действията, произтичащи от инстинкта, не са следствие от благоразумието и избора, то това възражение е в същата степен основателно и за действия, произтичащи от себелюбието, тъй като използването на разума ни е толкова необходимо в търсене на съответните средства за съдействие на общото благо, колкото и в търсене на личното благо. И тъй като именно инстинктът, или определеността, предхождаща разума, ни кара да се стремим към частното и към общественото благо като наша цел, то изборът на съответните средства за насърчаване и на едното, и на другото представляват един и същ случай за проявата на благоразумие и предпочитание. Не виждам нищо лошо в предположението, че хората по природа са предразположени към добродетел, а не им е заложено да бъдат безразлични и да предприемат действия единствено тогава, когато им се струва, че тези действия се отразяват благоприятно на личното им благо. Разбира се, предположението за универсален инстинкт на доброжелателност вероятно насърчава човешката природа и нейния Създател повече да обича добрия човек и оставя достатъчно пространство, за да упражняваме разума си,  да измисляме и установяваме права, закони, учреждения, да изобретяваме изкуства и да се занимаваме с тях, така че по най-ефективния начин да удовлетворим тази благородна склонност. И ако трябва да привлечем себелюбието, за да направим добродетелта рационална, едно малко разсъждение ще разкрие, както ще стане ясно по-нататък, че тази доброжелателност е най-голямото ни щастие; следователно можем да се решим да развиваме, доколкото е възможно, това приятно разположение на душата и да презираме всички противопоставящи му се интереси. Ние не можем да бъдем истински добродетелни, ако се стремим единствено да получаваме удоволствието, което съпровожда правенето на добро, без да обичаме другите. Не, основата на самото удоволствие е осъзнаването на нашата безкористна любов към другите като източник на всичко, което правим. Но подтикът ни може да е личният интерес, ако предпочитаме да останем в това приятно състояние, макар и да не е възможно той да е единственият или главният мотив за дадено действие, което се представя като добродетелно на моралното ни чувство. 

Героизмът на всички членове на обществото
Възможно е на пръв поглед използването на математическото изчисление спрямо моралните теми да се стори екстравагантно и необмислено, но някои изводи, които с лекота и категоричност се правят по-долу
, могат да докажат ползата от този опит и възможността за бъдещо развитие. До този момент сме направили единствено заключението, което изглежда и най-радостно дори за хора с най-ниско положение, а именно: никакви външни обстоятелства на съдбата, никакви независещи от човека препятствия не могат да попречат на някой смъртен да прояви най-героичната добродетел. Понеже, колкото и малък да е приносният момент за общественото благо, който всеки би могъл да изпълни, дори когато способностите му са пропорционално малки, все пак коефициентът, изразяващ степента на добродетелност, може да е толкова голям, колкото и във всеки друг случай. Така, не само монархът, държавникът или военоначалникът са способни на истински героизъм, макар да са известните личности, чиято слава се разпространява сред различните народи и епохи. Но когато срещнем един честен търговец, добър приятел, верен и благоразумен съветник, щедър и гостоприемен съсед, ласкав съпруг и любящ родител, спокоен и същевременно жизнерадостен спътник, великодушен помощник на достойните, внимателен омиротворител в раздорите и споровете, поборник за любов и добро взаимно разбирателство сред познатите, то ако приемем, че всичко гореизброено са добрите задължения, които положението на даден човек в света му дава възможност да постави в услуга на човечеството, тогава действително трябва да считаме тази личност за толкова достойна за обич, колкото и другите, чийто външен блясък заслепява неблагоразумния свят и го кара да мисли, че единствено те са героите на добродетелта. 
РАЗДЕЛ IV

ЦЯЛОТО ЧОВЕЧЕСТВО Е СЪГЛАСНО С ТАЗИ ОБЩА ОСНОВА НА СВОЕТО ОДОБРЕНИЕ НА МОРАЛНИТЕ ДЕЙСТВИЯ. ОСНОВАНИЯ ЗА РАЗЛИЧНИ МНЕНИЯ ОТНОСНО МОРАЛА

Моралното чувство е универсално
I. За да покажем колко са съгласни хората с това, което положихме като универсална основа на моралното чувство, т.е. на доброжелателността, вече отбелязахме
, че когато ни попитат защо одобряваме дадено действие, ние винаги твърдим, че причината е в ползата му за обществото, а не за самия деятел. Ако пък оправдаваме дадено порицавано действие и утвърждаваме неговата законност, винаги изхождаме от едно и също в защитата му, а именно, че то никому не е навредило или че е донесло повече полза, отколкото вреда. От друга страна, когато осъждаме нечие поведение, ние показваме, че то е навредило на останалите, а не на деятеля, или в крайна сметка свидетелства за пренебрегване на интересите им, когато е било във възможностите му да им послужи, или когато благодарността, естествената привързаност или друга безкористна връзка е трябвало да предизвика у него загриженост за интересите им. Ако понякога порицаваме чуждото неразумно поведение, да не говорим за уклона му към обществено зло, това се обуславя от доброжелателността ни, която ни заставя да изпитваме безпокойство за несгодите, връхлитащи човека с неразумно поведение, когото винаги следва да разглеждаме като част от системата. Всички ние знаем колко смекчаващо вината е обстоятелството, че бедният човек никому не е сторил зло освен на самия себе си и колко често благодарение на него омразата се превръща в съчувствие. И все пак, ако добре изучим този въпрос, откриваме, че по-голямата част от действията, които са вредни непосредствено за нас самите и често се считат за безвредни за останалите, в действителност клонят към вреда за обществото, тъй като ни правят неспособни да изпълним онези добри дела, които в обратния случай бихме оказали или вероятно бихме били склонни да окажем. Такива са проявите на неумереност и прекален разкош.
Доброжелателността – единствената основа за одобрение

II. Можем да отбележим, че никога не бихме одобрили каквото и да е чуждо действие, ако не забележим в него с повече или по-малко основание едно действително добро морално качество. Ако разгледаме чувствата на хората спрямо действията, откриваме, че одобрението им винаги предизвиква определена действително приятна и доброжелателна външна проява. Ние вероятно допускаме грешки, като смятаме, че действията клонят към общото благо, а то да не е така; или можем да сме толкова наивно непредпазливи, че когато вниманието ни изцяло е насочено към някои частично добри последици, да пропуснем множество лоши, които превишават добрите. Разумът ни може да допусне много недостатъци в работата си, като ни предостави пристрастни представи за посоката на развитие на действията; и все пак някои явни видове доброжелателност налагат нашето одобрение. И подобно на останалите ни чувства  чувството на доброжелателност действа непрестанно и се отличава с достатъчна сила, за да предизвика безпокойство и неудовлетвореност към самите нас, макар че може да бъде преодоляно от по-силни съображения за външна изгода. Така чувството за вкус ни заставя да ненавиждаме и изпитваме отвращение към питие, което предизвиква гадене, но сме в състояние да заставим самите себе си да го преглътнем, водени от съображения за полза.
Лъжливи одобрения

По тази причина е излишно твърдението, че в действителност се извършват и одобряват множество действия, които са във всеобща вреда. По същия начин често се извършват и едновременно с това се одобряват действия, които са във вреда на деятеля им. Но така, както последното не ни води до изводи за липсата на себелюбие или чувство за личен интерес у този деятел, не следва и от първото да правим извода, че подобни хора са лишени от чувство за морал или стремеж към общото благо. Очевидно става въпрос за следното. Хората често се объркват кои действия са насочени за общото или личното благо. Освен това, бурните страсти, докато бушуват, ги заставят да одобряват като изгодни изключително лоши в морален смисъл или много вредни за агента действия. Но това само доказва, че понякога е възможно да съществува определен подтик към действие, по-бурен от чувството за морално добро, или че под въздействието на страстта хората могат да станат слепи дори за собствения си интерес.

Но за да докажем, че хората са лишени от морално чувство, би трябвало да намерим примери за жестоки, коварни действия, извършени и одобрени от други при липсата на какъвто и да било подтик към личен интерес, действителен или въображаем, с изключение на чистото задоволяване на желанието да се навреди на другите. Трябва да открием държава, в която хладнокръвното убийство, изтезанията и всичко лошо, лишено от всякаква полза, ако не подлежи на одобрение, най-малкото се възприема с безразличие и не предизвиква отвращение към извършителите у безпристрастните наблюдатели. Трябва да намерим хора, за които вероломните, неблагодарните, жестоките се възприемат по еднакъв начин заедно с великодушните, дружелюбните, верните, човеколюбивите и които одобряват вторите не повече, отколкото първите във всички случаи, в които са подложени на влиянието на тези склонности или когато естественото добро или зло засяга други лица. И може да се зададе въпросът, дали светът, колкото и да е голям и изпълнен със значително разнообразие от характери, ни дава пример не само за народ, а дори за група хора или за един единствен човек, за когото да се предполага, че всички действия са му безразлични с изключение на тези, които засягат собствените му интереси. 

Обяснение на разнообразието от нрави
III. От всичко казано можем с лекота да обясним огромното разнообразие на морални принципи у различните народи и различните епохи. Това наистина се явява основателен довод против съществуването на вродени идеи или принципи, но не свидетелства, че хората са лишени от морално чувство, за да възприемат добродетелта или порока в действията, когато им попадат в полезрението. 
Основанията за това разнообразие са следните:
Първо: различните схващания за щастие

Съществуват различни мнения за това, какво е щастие или естествено благо, и с какви най-ефективнни средства то да се постига. Така в страна, в която преобладава мъжеството в характера, където свободата се счита за огромно благо, а войната – за незначително зло, всички въстания в защита на привилегиите изглеждат като морално благо за чувството ни, тъй като изглеждат доброжелателни; същевременно, в друга страна, където духът на хората е по-жалък и плах, където гражданската война се счита за най-голямото природно зло, а свободата – за не толкова голяма придобивка, същото чувство за морално добро, заключаващо се в доброжелателноста, прави същите тези действия да изглеждат омразни. Така в Спарта заради презрението към богатството спартанците не придават голямо значение на безопасността на имуществото, но се стремят най-вече да имат много дръзки и закалени юноши, тъй като това се счита за естествено държавно благо. Кражбата не е толкова омразна, стига да се върши ловко, и бива допускана от закона, така че се разминава безнаказано. Но в тези, както и във всички други подобни примери, одобрението се основава на доброжелателност предвид на действителна или видима насоченост на действието към общото благо. Не бива да си представяме обаче, че без специално разглеждане това чувство ще ни даде идеите за сложните действия или естествената им насоченост към добро или зло. То само ни настройва да одобряваме доброжелателността, когато и да се появи тя, във всяко действие, и да ненавиждаме нейната противоположност. Така чувството ни за красиво без разсъждения, обучение или наблюдение не ни дава представа за правилността на твърдите тела, храмовете, цирковете и театрите, но ни настройва да одобряваме единството в многообразието и да му се възхищаваме където и да го срещнем. Ако прочетем преамбюлите на дадени закони, които считаме за несправедливи, или оправданията на моралистите по спорни въпроси, несъмнено ще открием, че хората грешат често, отчитайки прекомерността на естественото благо или лошите последици от определени действия; но всяко действие се одобрява въз основа на неговата насоченост към по-голямото естествено благо на другите, възприемано от тези, които го одобряват. 

Разкази на пътешествениците за варварските обичаи
Същият довод може да отстрани възраженията срещу универсалността на това чувство, които се основават на някои разкази на пътешественици за странни жестокости към възрастните хора и децата в някои страни. Ако подобни действия се извършват под влиянието на внезапни бурни страсти, то единствено биха доказали, че други мотиви или техни източници могат да преодолеят доброжелателността дори и в най-силните й прояви. И ако тези обичаи са действително повсеместно разпространени и се считат за безвредни и оправдани, то естествено биха се отличавали с ясно разграничима доброжелателност, като например да избавят възрастните хора и децата от вражески оскърбления, да избегнат старческата немощ, която вероятно се счита за по-голямо зло от смъртта, или да освободят силните и полезни граждани от задължението да ги издържат или от грижите си за тях. Любовта към удоволствието и безгрижието може у непосредствените изпълнители на действията в някои случаи да бъде по-силна от благодарността към родителите или естествената привързаност към децата. Но че такива народи продължават да съществуват независимо от целия труд по просвещение на младежта, се явява достатъчно доказателство за съществуването у тях на естествена привързаност. Или предполагам, че не трябва да си представяме в тези страни никакви изрични закони, предписващи на родителите да предоставят съответното образование на определен брой свои деца. Знаем много добре, че изгледите за общо благо са били в еднаква степен в основата на варварските закони, въведени от Ликург
 и Солон
, и предвиждащи убийство за сакатите и слабите, за да се предотврати създаването на обременяваща тълпа от безполезни граждани. 

Покойният вече остроумен автор
 справедливо забелязва абсурдността на чудовищния вкус, с който са заразени и читателите, и писателите, разказващи за своите пътешествия. От тях едва ли добиваме представа за естествената привързаност, семействата, връзките, дружеските отношения, клановете, а също и не узнаваме много за присъщото им отвращение към предателството в средите им, готовността им да си помагат взаимно и да защитават страната си, презрението им към смъртта в защита на родината или във въпроси на честта. „Това са обикновени истории. Няма нужда да ходим в Западна Индия за да видим това, което виждаме в Европа всеки ден.” Така развлечението в тези остроумни етюди се състои основно в това да предизвикват ужас или удивление у хората. Обичайните занимания на основната маса индийци, заключаващи се в отглеждането на жените и децата си или роднините си, не съдържат в себе си нищо невероятно. Но човешките жертвоприношения и танците върху вражеските останки могат да предизвикат ужас и почуда от удивителното варварство на индийците у народи, запознати с Вартоломеевата нощ
 в Париж, ирландските въстания
 и протокола на инквизицията. На тях всички гледат с религиозно благоговение, но жертвоприношенията на индийците, произтичащи от аналогично извращение на човеколюбието, дължащо се на суеверие, предизвикват силно отвращение и изумление. Най-удивителното в тези очерци е невероятната доверчивост на някои джентълмени, които в други случаи са загрижени дали да изразят съпричастността си, към тези великолепни мемоари на монаси, братя, морски капитани, пирати, а също и истории, анали, хронологии, предавани от уста на уста или запечатани в йероглифи.

Използването на разум в морала

Разумът е даден на хората, за да могат да съдят накъде да насочват действията си и да не следват глупаво това, което от пръв поглед им се струва общо благо. Въпреки всичко те се стремят към онова, което привиждат като благо. Колкото и да е странно, независимо от всички глупави, смехотворни мнения, възприети на много места, се счита, че всички хора имат разум и всички нелепи навици, основани на тези същите мнения, могат да бъдат доводи против всякакво морално чувство, макар лошото поведение да произтича не от някаква неправилност в моралното чувство, а от погрешно съждение или мнение. Ако убиването на възрастните хора с всички последици действително е насочено за общото благо и за по-малко страдания на самите възрастни, то несъмнено е оправдано. Освен това, възможно е възрастните да го предпочитат с надеждата за бъдещ живот. Ако една уродлива или слаба раса не е в състояние с хитрост или изкуство да стане полезна за човечеството, а се е превърнала в абсолютно непоносимо бреме, тласкайки към нещастие цялата държава, то е справедливо тя да се изкорени. Всички признават, че така е справедливо, ако корабът по време на буря е претоварен. А що се отнася до убийството на деца, когато родителите вече имат достатъчно, вероятно това се прави и допуска от съображения за себелюбие, но аз мисля, че това едва ли някъде се смята за добро действие. Ако едно дърво, камък или метал са божество със сила и власт и са творци на благата ни, то би било морално приятно да ги възхваляваме  да им се кланяме. Или ако истинското божество е доволно от поклонението пред статуи или пред друг символ на нечие по-непосредствено присъствие и влияние, то поклонението пред образите е добродетелно. И ако се радва на жертвоприношения, покаяния, обреди, раболепие, то всички те са похвални. Чувството ни за добродетел обикновено ни ръководи достатъчно категорично, като ни довежда до такива граници, които ни предоставят мненията, и затова преобладаващите по света нелепи обичаи в много по-голяма степен служат за доводи на твърдението, че хората нямат разум, отколкото на мнението, че нямат морално чувство за красотата на действията.   
Тесногръдите системи извращават моралното чувство

IV. Следващото основание за разнообразието в чувствата са различните системи, с които хората, изхождайки от глупави мнения, ограничават доброжелателността си. По-нагоре
 твърдим, че е правилно и красиво да се проявява по-силна доброжелателност към морално добрите представители на човечеството, полезни за цялото, отколкото към безполезните или вредните. Сега, ако хората имат низко или лошо мнение за даден човек или някаква част от човечеството, ако си мислят, че подобни хора имат намерението да унищожат по-ценните представители на човечеството или че те само безполезно обременяват земята, то тогава самата доброжелателност ги заставя да пренебрегнат интересите им и да ги потискат. Това е причината много народи с високи понятия за добродетел да разглеждат всяко действие против врага като справедливо; затова превръщането на т.нар. варвари в роби е било напълно приемливо за римляните и гърците. 
Секти, вредни за добродетелите

Същият остроумен автор
 справедливо отбелязва, че всички секти, партии, фракции и тайни общества в по-големите общества се намират под влиянието на своего рода обществен дух; че определени благородни понятия за общо благо, пораждани от силни дружелюбни склонности в началото, насърчават хората от една и съща фракция или клика да си помагат взаимно по най-безкористен начин и да се поддържат един друг; че всички раздори на различните фракции и даже най-ожесточени войни между тях произтичат от влиянието на общ патриотичен дух в ограничената система. Но едно изключва всяко съмнение и то е, че хората не са задължени на тези, които често изкуствено възбуждат и разпалват този фракционен дух или които ги разделят на няколко секти, защищаващи маловажни каузи. Съдружия, създадени за никому не вредяща търговия или промишленост, тайни общества за защита на свободата от тирана и дори обединения или клубове от по-нисък разряд, в които хората си доставят наслада или се усъвършенстват чрез беседи, се възприемат като много приятни и добри. Но когато целта е да се обсеби мисълта ни с маловажни мнения; когато хитроумни хора преднамерено въздействат върху ума ни с неясни понятия за святост или религиозност на догми или обреди, които не се отразяват върху силата на любовта ни нито към бога, нито към човешкия род; когато разни фракции ни учат да гледаме един на друг като на омразни, презрени и нечестиви същества поради различия в догмите или мненията, дори когато тези догми, истинни или лъжливи, вероятно са съвсем безполезни на общото благо; когато се разпалват най-бурни страсти около незначителни въпроси и хората започнат да се ненавиждат за това, което само по себе си не съдържа зло, и да обичат фанатизираните последователи на собствената си секта за това, което по никакви критерии не се явява ценно, и най-вече заради яростта им, бесът и злобата, която изпитват към противоборстващите секти (което всички партии обикновено наричат усърдие); тогава не е за учудване, че моралното ни чувство е значително отслабено, естествените ни понятия за добро и зло са почти изгубени, а възхищението и любовта ни, както презрението и омразата, са също така отвратени от естествените си обекти.
Ако съществуват толкова щастливи смъртни, които никога не са чували партийни догми на болшинството от сектите ни или, ако са ги чували, никога не са поддържали нито една от тях и са се отнасяли към всичко с еднакво безразличие, те справедливо биха претендирали, че нравът им е в действителност естествен и добър, тъй като характерът им никога не е бил покваряван с лъжливи мнения и не са заразявани да проявяват грубост или да изпитват стаена злоба към част от собствения си род. Ако изобщо съществуват мнения, които си заслужава да се отстояват, то това са тези, които пораждат прекрасни идеи за Божеството и събратята ни. Заслужават да се оборват тези мнения, които възбуждат в умовете ни съмнение към добрината на провидението или представят събратята ни като долни и егоистични, като ни внушават злобни, коварни и хитри измислици, подобни на тази, че най-великодушните ни действия изцяло произтичат от егоистични съображения. Тази мъдра философия на някои от модерните последователи на Епикур
 не носи нищо освен недоволство, подозрителност и ревност – състояние, безкрайно по-лошо от дребните временни обиди, на които е вероятно да сме подлагани благодарение на добродушната си доверчивост. Но трябва да сме благодарни на добрия Творец на нашата природа, че независимо от такива мнения самата ни природа ни склонява към дружба, вяра и взаимно доверие.

Ако можехме свободно да общуваме с грабителите, които показват, че притежават морално чувство при равното или пропорционалното разпределение на заграбеното, както и в доверието си един към друг, бихме открили, че притежават собствени възвишени морални идеи на кликата си като великодушие, храброст, доверие и дори честност. А тези, които ние наричаме честни и трудолюбиви, според тях са долни, егоистични, свидливи или разточителни и богатството им не е натрупано по справедлив начин; затова те му намират по-полезно приложение – да подсигуряват живота на по-благородните хора, които имат същото право да съществуват, както съседите им, техни явни врагове. Нещо повече, ако послушаме разсъжденията на отявлено покварените, лишените от нравственост безпътници, ще видим, че във въображението им техните пороци са обвити с приветливите одежди на свобода, благородство и справедливо негодувание против онези, които са създали изкуствени правила, имащи за цел да поробват хората и да ги лишават от удоволствия.
Възможно е никой никога да не е в състояние да следва дълго порока и да запазва спокойствие на духа, без да прибягва към такива измамни илюзии за морално благо
 и в същото време да не обръща внимание на варварските и нехуманни последствия от действията си. Представата за злобния негодник предизвиква прекалено голяма уплаха, за да се примири с нея който и да е смъртен. Оттук ще открием, че и най-долните действия се прикриват с поносими маски. Това, което другите наричат скъперничество, за извършителя е благоразумна грижа за семейството или приятелите; измамата е ловко поведение; злобата и отмъстителността са справедливо чувство за чест и потвърждение на правото на собственост или известност; огън и меч и опустошение сред враговете са справедлива обмислена отбрана на страната ни; а преследването е ревностен стремеж към истината и вечното щастие на хората, срещу което се обявяват еретиците. Във всички тези случаи хората обикновено действат под влиянието на чувството за добродетел, основано на лъжливи мнения и погрешно насочена доброжелателност; на лъжливи или пристрастни мнения за общото благо и средствата за постигането му; или на много ограничените системи, образувани въз основа на подобни безсмислени съждения. Обикновено не злорадият възторг при вида на чуждото нещастие и не злобата предизвикват тези престъпления, с които е пълна историята ни, а неоправданият и неразумен ентусиазъм към някакъв род ограничена добродетел.

 

Insani sapiens nomen ferat, aequus iniqui,

Ultra, quam satis est, Virtutem si petat ipsam.
  
Лъжливи мнения за божествените закони

V. Последната причина, която лежи в основата на наличното разнообразие, се корени в лъжливите мнения за волята или законите на Божеството. Подчинението ни се определя от благодарността и съзнанието за правото му да се разпорежда по свое усмотрение със съдбите на своите създания, с които по наше мнение то разполага. Както е известно, това е довело до такова изобилие от безумия, предразсъдъци, убийства, разрушения на цели държави, основани на чувството за добродетелност и дълг, че не е необходимо да се привеждат конкретни примери. Ние можем единствено да отбележим, че всички тези безразсъдства или прояви на варварство по-скоро потвърждават, отколкото опровергават съждението за моралното чувство, тъй като се смята, че Бог има правото да се разпорежда със създанията си, и благодарността към него, ако той бива смятан за  добър, необходимо ни заставя да се подчиняваме на волята му. Ако не го считаме за добър, себелюбието може да преодолее моралното ни чувство за действието, което предприемаме, за да избегнем гнева му.
Що се отнася до пороците, които обикновено произтичат от любов към удоволствията или от всяка бурна страст, общо взето, обзетият от страстта бързо осъзнава тяхното зло и при това понякога в разгара на действията; това само доказва, че моралното чувство и доброжелателността могат да бъдат превъзмогнати от по-настойчивите подтици на други желания. 
Възражение, основано на кръвосмешението
VI. Преди да завършим разсъжденията върху този въпрос, е необходимо да отхвърлим едно от най-силните възражения срещу нееднократно изказаното тук твърдение, а именно, че моралното чувство е естествено и не зависи от навика и образованието. Възражението се състои в следното: откриваме, че при някои народи определени действия незабавно и постоянно се съпровождат от най-силно отвращение, макар да не съдържат нищо, което да противоречи на доброжелателността, и че при други народи същите тези действия се считат за безвредни и благородни. Така сред християните кръвосмешението непосредствено предизвиква такова отвращение, каквото и убийството дори у тези, които не знаят и дори не осъзнават, че то по необходимост причинява вреда на човечеството. Нататък: ние обичайно допускаме, че това, което е заложено от природата у един народ, го притежават и останалите народи. По тази причина не бива да твърдим, че това отвращение представлява природна даденост, тъй като в древна Гърция бракът с доведената сестра се счита за благороден, а сред персийските магове – бракът с майката. В такъв случай не е ли възможно да кажем, че одобрението или неодобрението на действията по същия начин произтича от навика и образованието?
Отговорът на този въпрос може с лекота да се открие във вече казаното дотук. Ако не притежавахме присъщото ни морално чувство, ние бихме смятали кръвосмешението вредно за нас самите и бихме го избягвали, но никога не бихме изпитвали към останалите, които са го допуснали, по-голяма ненавист, отколкото храним към разорилия се търговец, така че това отвращение все пак предполага съществуването на чувство за морално добро. И по-нататък: истина е, че много хора, които ненавиждат кръвосмешението, не знаят и не мислят за естествената насоченост на някои видове кръвосмешение във вреда на човечеството, но там, където го ненавиждат, го смятат за оскърбително към божеството и това води до справедливо отмъщение спрямо провинилия се, тъй като сега е всепризнато, че за едно създание да противоречи на волята на Бога, комуто е тъй задължено, означава да проявява най-черна неблагодарност и низост. Тогава очевидно кръвосмешението се възприема като морално зло качество и се свежда до общата основа на злонамереността или по-скоро на липсата на доброжелателност. Нещо повече, там, където преобладава мнението, че кръвосмешението е оскърбително за божеството, то би трябвало да има и друго пряко противоречие с доброжелателността, доколкото възприемаме кръвосмесителя като човек, който подлага съучастника си, към когото би следвало да изпитва привързаност поради родствените връзки, на най-голямото нещастие, низост, безчестие и наказание. Но в страните, където не преобладава мнението, че божеството осъжда и забранява кръвосмешението, на него може да се гледа като на безвредно явление, ако не се съпровожда от явни природни злини. Освен това, както хората с развито вкусово сетиво могат под влияние на своето обкръжение и образованието да изпитват предубеждения към някои ястия, които никога не са опитвали, и да ги смятат за безвкусни, така хората с морално чувство въз основа на вътрешната си увереност могат да придобият мнение за за моралното зло на действията, макар самите те да не различават в тях никаква склонност към природно зло, а да смятат, че другите я различават или че благодарение на образованието добавят някои идеи, които предизвикват отвращение без причина. Но без моралното чувство ние не бихме могли да имаме предубеждение спрямо действията от никаква друга гледна точка, освен като естествено неизгодни за нас самите.
Моралното чувство не се основава на образованието

VII. Универсалността на моралното чувство и това, че то предшества обучението, става явно, ако наблюдаваме чувствата на децата, докато слушат любимите си приказки, които ги занимават още щом започнат да разбират езика. Те винаги сами живо се интересуват от героите, надарени с доброта и човеколюбие, и ненавиждат жестоките, алчните, егоистичните и вероломните. Виждаме как тези морални представи предизвикват силни вълнения на радост, печал, любов и негодувание, въпреки че не са полагани никакви усилия, за да им бъдат внушавани идеи за божественост, закони, бъдещ живот или за по-сложната насоченост на всеобщото благо към благото на всеки индивид!
РАЗДЕЛ V

ПО-НАТАТЪШНО ПОТВЪРЖДЕНИЕ, ЧЕ ИМАМЕ  ПРАКТИЧЕСКИ ПРЕДРАЗПОЛОЖЕНИЯ КЪМ ДОБРОДЕТЕЛТА, ЗАЛОЖЕНИ В НАШАТА ПРИРОДА; С ПО-НАТАТЪШНО ОБЯСНЕНИЕ НА ИНСТИНКТА НИ ЗА ДОБРОЖЕЛАТЕЛНОСТ В РАЗЛИЧНИТЕ Й СТЕПЕНИ; С ДОПЪЛНИТЕЛНИТЕ МОТИВИ ОТ ЛИЧЕН ИНТЕРЕС, Т.Е. ЧЕСТ, СРАМ И СЪСТРАДАНИЕ
Степени на доброжелателност

I. Вече се опитахме да докажем, че у хората съществува универсално предопределено разположение към доброжелателност дори към най-отдалечените членове на човешкия род. Но не следва да си въобразяваме, че тази доброжелателност е еднаква или в еднаква степен е разпространена при всички. Съществуват по-близки и по-силни степени на доброжелателност, които са получили отделни наименования, като например естествена привързаност и благодарност, когато обектите й се намират в по-близки взаимоотношения с нас самите или когато доброжелателността се засилва с по-голяма любов-уважение. 

Естествена привързаност

Един вид естествена привързаност, а именно на родителите към децата, бе вече разгледан
, но ще отбележим още, че съществува такъв вид привързаност, макар и в по-слаба степен, сред далечните роднини, която се наблюдава навсякъде, където противоречието на интереси не предизвиква противоположни действия и не превишава силата на тази естествена привързаност.

Естествената привързаност не се основава на заслугата или опознаването
Можем също да отбележим, че родителската привързаност не се основава напълно на заслугата или опознаването не само защото тя предхожда всяко опознаване, което би могло да доведе до любов-уважение, но и защото тя действа там, където нещо узнато би могло да доведе до ненавист дори по отношение на децата, смятани за порочни. А че тази привързаност е заложена от природата, още повече се потвърждава от това, че тя винаги, както беше отбелязано, е низходяща, от родителите към децата, а не възходяща от децата към родителите по взаимна склонност. Природата, която понякога изглежда пестелива в действията си, строго е определила родителите да се грижат за децата си, тъй като те навсякъде абсолютно се нуждаят от поддръжката им, но е оставила на разума и чувството за благодарност да се осигури ответната любов от децата към такива нежни добри благодетели, които много рядко така абсолютно се нуждаят от поддръжката на потомците си, колкото са се нуждаели децата им от тях. Ако опознаването или заслугата предизвикваха естествена привързаност, то несъмнено щяхме да открием, че тя е най-силна при децата, спрямо които хилядите добри дела определят всички задължения, а това  доста противоречи на онова, което наблюдаваме. Освен това този принцип, изглежда, не се ограничава единствено при хората, а обхваща и останалите животни, при които ние едва ли бихме предполагали съществуването на каквито и да е идеи за заслуги. При това се наблюдава, че този принцип продължава да действа при тях не по-дълго, отколкото се нуждае малкото. А дори да продължава да действа, едва ли би донесъл полза на малкото, понеже, след като отрасне, получава малка изгода от майчината любов. Но при рационално действащите същества нещата стоят по друг начин и затова привързаността им е по-дълготрайна и дори продължава в течение на целия им живот. 

Благодарност

II. Но нищо не ни  дава по-правилна представа за този мъдър ред, благодарение на който човешката природа е нагодена за всеобща любов и взаимни добри услуги, от разглеждането на онази силна привързаност, която се създава от доброжелателността и която наричаме благодарност. Всеки знае, че благодеянието към нас самите ни прави далеч по-дълбоко впечатление и предизвиква благодарност или по-силна любов към благодетеля, отколкото същото благодеяние към трето лице.
 По земята на много отдалечени места живеят огромен брой хора, така че е невъзможно за един единствен човек да бъде забележимо полезен на широкото множество; та, за да не се разпръсне доброжелателността ни напълно сред множеството обекти, чиято еднаква добродетел в еднаква степен би ги препоръчала на вниманието ни, и да не се превърне в безполезна, след като е еднакво разпространена сред много хора, отдалечени от нас на огромни разстояния, чиито интереси не бихме могли да разбираме и не сме в състояние да защищаваме, тъй като не общуваме с тях, природата всесилно ни е определила да се възхищаваме от моралните качества на хората, които ни влияят, а също и да ги обичаме, и ни е снабдила с могъщи изрази на добрата воля към тези, които проявяват доброжелателност към нас. Ето това наричаме благодарност. И по този начин е заложена основата на връзките, доставящи ни радост във всички видове дела и добродетелните приятелства.. 

А и вследствие на този установен ред благодетелят бива поощряван още по-силно да извършва благодеянията си и да изпитва още по-дълбока увереност в силата на щастието си поради ответната благодарност
, в сравнение със случаите, в които добродетелта му е възнаградена единствено от по-хладните общи чувства на незаинтересовани лица, които не биха могли да знаят нито потребностите му, нито с какво биха му били полезни, особено ако те всички биха били в равна степен определени да обичат безкрайно множество хора, чиито еднакви добродетели в еднаква степен биха се нуждаели от любовта им, а тя не би се усилвала в съответствие с по-силната привързаност към обекта или към приятелите ни чрез добри услуги, които влияят на нас самите или на тях.   

Тази всеобща доброжелателност към всички хора може да се сравни с принципа на притеглянето, който вероятно е валиден за всички тела във Вселената, но подобно на любовта-доброжелателност се увеличава с намаляване на разстоянието и се явява най-силно, когато телата влизат в съприкосновение едно с друго. Освен това нарастването на силата на притеглянето с приближаване на телата едно към друго е също така необходимо за устройството на Вселената, както и за самото му съществуване, тъй като общото притегляне, независимо от разстоянието, поради противодействията на толкова много еднакви сили, би сложило край на всяка закономерност на движението, а може и съвсем да го преустанови. 

Нарастването на любовта към доброжелателите в съответствие с по-голямото им доближаване към самите нас благодарение на благодеянията им се наблюдава в онази висока степен на любов, на която обикновено се радват героите и законодателите в собствените си държави. Тя е по-голяма от обичта, която им се засвидетелства зад граница, дори сред тези, които са впечатлени от добродетелите им, и присъства във всички трайни връзки на дружба, приятелство, съседство и партньорство, безкрайно необходими за реда и щастието на човешкото общество.    

Любов към почестите
III. Когато разглеждаме силната предразположеност на нашата природа да изпитва, както вече показахме
, безкористна благодарност и любов към благодетелите ни, лесно стигаме до разглеждането на друга предопределена способност на душата, също толкова природна, както предишната, която се състои в това да се радваме на доброто мнение и любовта на останалите, дори да не очакваме от тях друга полза, освен онази, която произтича от положението, превръщащо почитта в непосредствено благо. Този стремеж към добро име бих нарекъл честолюбие, ако навикът не бе натоварил думата с някакви недобри представи; заради тях тя означава неистово желание за почести и власт, което не се спира пред никакви долни средства за постигането им. От друга страна, ние по природа сме подложени на мъчителното усещане за нещастие, ако останалите хранят неблагоприятно мнение за нас, дори да не се опасяваме, че те ще ни причинят друго зло. Това наричаме срам. Той представлява непосредстевно зло по същия начин, както, казахме, честта е непосредствено добро.
И така, ако не съществуваше морално чувство или ако не притежавахме друга идея за действията освен като изгодни или вредни за нас, то не виждам никаква причина защо бихме се радвали на почитта или защо бихме се подлагали на неудобството на срама; или как би могло изобщо да се случи така, че човек, застрахован срещу наказание за всяко едно свое действие, да изпитва безпокойство, задето ще стане известно на целия свят. Светът може да има за него най-лошото мнение. Ала какво подчинява моето спокойствие на мнението на света? Възможно е да не се радваме на доверието на хората и заради това да понесем загуби. Ако такава беше единствената причина за срама и не съдържаше в себе си непосредствено зло или неудоволствие, различно от притеснението за загуба, то тогава, ако действително сме претърпели загуба, би трябвало да се срамуваме и да се опитваме да скрием самото действие. Всъщност, в живота постъпваме по коренно различен начин.

Например, един търговец умишлено укрива новината за кораба си, претърпял корабокрушение, или за неуспешната продажба на стоките, за да не навреди неуспехът на печалбите. Но същото ли е това като претърпяваното при срама? Изпитва ли той тези душевни мъки, унилост на духа и самоунижение, което изпитва онзи, чието вероломство е било разобличено? Напротив, нима хората понякога  не се гордеят със загубите си, ако са ги понесли в деяние, което се счита за морално добро, макар действително да подриват доверието към себе си от гледната точка на търговеца, т.е. мнението за богатството им и способността да действат? Та нима някога дори и един човек се е срамувал от това, че е обеднял в служба на страната си или на свой приятел?
Мненията в нашата страна не са основа на морала
IV. Според някои мненията, разпространени в нашата страна, са първото мерило на добродетелта. Те твърдят, че сравнявайки действията с тях, ние най-напред различаваме между между морално добро и зло. А след това, заявяват те, честолюбието или любовта към почестите се превръщат в наш основен мотив. Но какво представлява честта? Тя не означава широка известност независимо от начина, по който е заслужена. На стиснатия човек не му прави чест това, че всички го познават като такъв, а също и на слабия, на егоистичния и на разточителния човек, ако се ползват с подобна репутация. Още по-малко може да се каже за вероломния, жестокия или неблагодарен човек, че му прави чест да е известен с именно тези си качества. Цирковият акробат, огнегълтачът или фокусникът не се сдобиват с почести и слава благодарение на представленията си, освен ако не ги считаме за способни да доставят удоволствие на публиката си, която им се възхищава и удивлява. Следователно честта представлява мнението на другите за морално добрите ни действия или за способностите, които, както се предполага, използваме, за да ги вършим, тъй като постоянното прилагане на способностите за други цели предизвиква огромно безславие. Освен това, естествено е честолюбието или любовта към честта да са в действителност егоистични, но тогава разположението да се обичат почестите предполага наличието на чувство за морална добродетел както у тези лица, които хранят уважение, така и у този, който го заслужава.          
И позволете ми да отбележа, че ако знаем, че човекът е движен единствено от  честолюбието като мотив на действие, то ние не възприемаме никаква добродетел  дори в най-полезните му действия, тъй като те произтичат не от любов към другите или стремеж те да изпитват щастие. След като природата е определила честта да е приятна, то е възможно това да послужи за допълнителен мотив за добродетел така, както ни служи удоволствието, което възниква при размисли за доброжелателността ни, за което говорихме по-горе
, но лицето, което си представяме като съвършено добродетелно, действа непосредствено от любов към другите, макар тези изтънчени интереси да могат да се добавят към мотивите да извърши действията си в тази наксока или да развива всякакъв вид добри склонности и презрение към всякакви противоположни интереси като доставящи по-малко щастие, отколкото размислите за собствената му добродетел и съзнанието за уважението от страна на другите. 
По същия начин срамът представлява непосредствено зло и също така ни влияе да се въздържаме от извършването на морално зло, но нито едно действие или бездействие не може да се представи като добродетелно, ако единственият му мотив е страхът от срама.

Мненията произтичат от моралното чувство
V. Но нека продължим с изследването до каква степен мненията на нашето обкръжение могат да предизвикат чувства на морално добро или зло. Ако някое мнение бъде всеобщо прието в дадена страна, хората, които не разсъждават много-много, вероятно биха го прегърнали. Ако се вярва, че дадено действие е от полза за онзи, който го върши, ние също ще бъдем склонни да повярваме и тогава самолюбието може да ни накара да предприемем същото действие или пък да избегнем друго действие, за което се знае, че е навредило на лицето. Ако едно действие се счита за обществено полезно, ние също можем да повярваме в това. А после? Ако ни липсва безкористна доброжелателност, какво ще ни принуди да го предприемем? „Обичаме честта си и за да си доставим това удоволствие, ще предприемем действието от собствен интерес.” – Но нима под чест страната ни споделя единствено мнението, че дадено действие е в полза на обществото? Не, ние не оказваме никаква чест на врага, извършил полезно за нас предателство, понеже с подкуп сме го привлекли на своя страна; не храним уважение към случайните непреднамерени услуги или към най-полезните резултати, придобити от притискането на малодушните; но все пак виждаме как се отдава чест на безуспешните опити да се служи на обществото от искрена любов към него. Следователно честта предполага чувството за нещо приятно, нещо повече от изгода, а именно усещането за превъзходство в обществения дух и затова първото чувство на морална доброта трябва да предшества честта, тъй като тя се основава на него. Обществото, в което живеем, може да ни принуди да повярваме, без да разсъждаваме, че определени действия са насочени към общото благо, но почитта на обществото към тях и любовта му към деятеля трябва да произтичат от чувството, че в тази любов служенето на обществените интереси е над всичко друго. 

„Следователно, казат отново те, ние се преструваме, че обичаме обществото, макар да се стремим единствено към удоволствието от почестите; и аплодираме всички, които ни се струва, че постъпват по този начин, или защото бихме могли да извлечем полза от действията им, или за да повярват останалите, че ние действително обичаме обществото.” – Но нима някога дори един единствен човек действително е обичал обществото и се е грижил със сърцето си за благото на другите, ако единственият подтик за действията му е било неговото себелюбие? Не, това е невъзможно. Възможно ли е действително да обичаме хора, които привидно обичат обществото, но са лишени от морално чувство? Не, не бихме могли и да си представим такъв характер, а що се отнася до хората, които симулират любов към обществото, то ние сме длъжни да ги ненавиждаме като лицемери и наши съперници в славата. И това е всичко, което може да се постигне с помощта на мненията в страната ни, дори да предположим, че те имат морално чувство, а самите ние нямаме. Те никога не биха ни заставили да се възхищаваме от добродетелта или добродетелните характери на другите хора, но биха могли да ни дадат представа за ползата или вредата от дадени действия в зависимост от това, дали клонят към удоволствията от почестите или огорчението от срама.    
Но ако предположим, че хората по природа притежават морално чувство за добро в действията и че са способни на безкористна любов, всичко е лесно. Мненията на обкръжението ни могат да ни заставят прибързано да стигнем до извода, че определени действия са във вреда на всички и са морално лоши, макар всъщност да не са такива. Тогава чувството ни може да породи отвращение към действията и техните автори; или по същия начин биха ни довели до вътрешни предразсъдъци в полза на действията като добри; тогава желанието ни за почести може да действа заедно с доброжелателността, за да ни подтикне към подобни действия. Но ако нямахме усет за моралните качества в действията, нито пък каквото и да е понятие за тях с изключение на това, дали са полезни или вредни, ние никога нямаше да почитаме или обичаме онези, които действат от любов към обществото, или да обръщаме внимание на действията им, освен ако не засягат нас самите в частност. Вероятно бихме си създали метафизична идея за общото благо, но без принципа на доброжелателност бихме се стремили към него единствено в степента, в която то би съдействало на личните ни интереси. Без моралното чувство ние не бихме се и възхищавали от тези, които се грижат за него и не бихме ги обичали. Добродетелта (казано с думите на покойния автор
) далеч не е дете на ласкателството, породено от гордостта; същата тази гордост в лошия смисъл на думата е за моралното ни чувство незаконородената издънка на невежеството, а  ласкателството е само механизмът, който ловките хора използват, за да обърнат моралното чувство у другите в полза на целите и себелюбието на ласкателя.    
Моралното чувство не произтича от любов към почестите
VI. Да поясним казаното за силата на честта. Да предположим, че държавата или управниците, предвид приходите, които италианските музиканти изнасят извън Англия, постановят раздаването на почести и титли и издигането на статуи в чест на велики музиканти. Така несъмнено всички, които се надяват на успех, ще започнат да изучават музика и хората с добър слух ще одобряват добрите изпълнители и като поданици, носещи полза, и като хора, доставящи голямо удоволствие. Но нима така всички ще се сдобият с добър слух или ще бъдат подтикнати да се наслаждават на хармонията? А възможно ли е това да ни застави действително така силно да заобичаме музиканта, който не се грижи за нищо друго освен за собствената си изгода, както обичаме един патриот или великодушен приятел? Съмнявам се. В не по-малка степен дружбата, без помощта на статуи или почести, може да ни накара да възприемаме хората като необикновено приятни.

Да разгледаме още един пример. Да предположим, че е взето решение да се издигнат статуи и триумфални арки, както и да се изплати голяма сума пари на изобретателя на дължината или друго полезно откритие в математиката. Това би предизвикало всеобщо желание да се придобият такива знания от себелюбие, но биха ли заобичали хората математиката така, както обичат един добродетелен човек? Ще заобича ли математикът всеки, който постигне съвършенство в тази област, където и да го види, макар да знае, че такова съвършенство не се съпровожда нито от любов към хората, нито от грижа за благото им, а единствено от зъл нрав, гордост и алчност? Накратко, нека външно да почитаме другите качества, колкото си искаме; но ако не забелязваме доброжелателното намерение в прилагането им или не предполагаме наличието му, можем да разглеждаме тези качества като полезни, обогатяващи или по друг начин изгодни на всеки, който ги притежава, без те никога да срещат онези благородни чувства на уважение и любов, които природата ни е определила да изпитваме към доброжелателността или добродетелта.
Любовта към почестите и отвращението от срама често могат да ни принудят да извършим действия, за които другите външно ни почитат, макар самите ние да не виждаме в тях никакво благо. А отстъпчивостта пред наклонностите на другите може да предизвика известна обич към онзи, който го прави, понеже показва човечност; но самите зрители могат да не виждат никакво морално добро в самото действие. Но без определено чувство за добро в тези действия хората никога няма да държат на тях, когато са сами, нито ще заобичат някого заради съвършения начин, по който изпълнява действията или ги практикува насаме; и ще бъдат много по-малко неудовлетворени от себе си, когато в самота постъпват по съвсем различен начин. Това е точно нашият случай, засягащ добродетелта – следователно ние необходимо по природа имаме морално чувство за добродетел, предхождащо честта. 

Това показва с каква разсъдливост покойният автор
 сравнява произхода на нашите идеи за добродетел и нейното одобрение с начина, по който се слага в ред поведението на трудни деца чрез похвала. По-долу
 ще покажем, че одобрението на някои жестове и това, което наричаме приличие в движенията, зависи от определени морални идеи на хората в напреднала възраст. Но докато децата започнат да забелязват тази връзка, единствено добротата на характера и склонността да доставят удоволствие, както и любовта към похвалата ги заставят да се държат така, както се иска от тях, а не възприятието защо това поведение е най-доброто. Така че те не се замислят за жестовете си, когато са сами, освен ако нямат за цел да доставят удоволствие, връщайки се  в компанията на другите. Те също не обичат и не одобряват останалите заради най-доброто поведение от подобен вид, а напротив, по-скоро им завиждат или ги ненавиждат, докато не видят връзката между жестовете и моралните качества, или не се замислят за добрия характер, който очевидно е в съгласие с желанието на компанията. 
Лъжлива чест
VII. Разглеждането на въпроса за честта по начина, по който бе разяснен по-горе, може да ни изясни причината за често изпитвания срам от нещо, което не е порочно, и за почитта към онова, което не е добродетелно. Тъй като, ако дадени действия се считат за порочни от някои хора или в определено общество, макар всъщност да не са такива, то извършителят на подобни действия се ползва с лошо име и тогава той може да се срамува или да изпитва безпокойство от разпространеното лошо мнение за него. По подобен начин човека може да бъде почитан от тези, които смятат действието му за морално добро, а самият той може да изпитва удоволствие от оказаната му почит, макар сам да не възприема никакво морално добро в това, което му е я осигурило.
Моралната неспособност е срамна
Ние се срамуваме от всяка проява на морална неспособност или липса на способност и имаме достатъчно основание за това, ако този недостатък е породен от собствената ни небрежност. Освен това, ако в дадена страна определено обстоятелство се счита за неприлично, оскърбително за останалите или безобразно, ние от любов към доброто мнение за себе си се срамуваме, ако ни открият в подобни обстоятелства, дори да знаем, че това неприличие или обида не е  в природата ни, а е резултат от навика. Така, ако ни забележат да задоволяваме естествените си потребности, които се смятат за неприлични или оскърбителни, бихме се разтревожили, макар да разбираме, че те не свидетелстват за никакъв порок или слабост. И, обратното, доколкото моралните качества от всякакъв вид предизвикват уважение и обикновено се предполага, че те се използват за благото на останалите, ние бихме ценили себе си заради тях или бихме се гордели с тях и срамували, ако внезапно се разкрие, че ни липсват подобни способности. По тази причина богатството и властта, тези големи механизми на добродетелта, насочени по всеобщо мнение към постигането на доброжелателни цели, засягащи или приятелите, или страната ни, осигуряват уважението на хората към притежателя им; те са способни да породят в самия него гордост, която в качеството си на обща страст, добра или лоша в зависимост от това, на какво се основава, можем да опишем като радост, породена от действително или въображаемо засвидетелстване на уважение или на претенция за уважение. Същият ефект има от знанията, проницателността и силата и именно поради това хората са склонни да се хвалят с тях. 

Егоизмът е срамен
Накратко, ние винаги различаваме действията, произтичащи от любов към обществото, съпровождани с огромна смелост и искреност, и не само лошите, а дори и егоистичните действия, предмет на срам и объркване, които хората се стремят да прикрият. Любовта към личното удоволствие е обичайната причина за порока, а когато хората се сдобиват с прекрасни понятия за добродетел, те обикновено започват да се срамуват от всичко, което издава егоизъм, дори в случаите, които той е безвреден. Склонни сме да смятаме, че останалите ни наблюдават в тези ни занимания и си изграждат ниско мнение за нас като за хора, прекалено заети с личното си удоволствие; оттук откриваме, че в по-цивилизованите страни подобни развлечения се крият от тези, с които не ги споделяме. Такива са любовните утешения между съпрузите и дори употребата насаме на по-приятни напитки и храни, а гостоприемната покана е по-скоро повод за хвалба. Такива са всички други добри, великодушни постъпки между съпрузите, където не съществуват подозрения за себелюбие, а се предполага, че човекът действа от любов към партньора си. Предполагам, че това е положило началото на представата за скромност при цивилизованите народи, а навикът по прекрасен начин я е запазил; така че днес се срамуваме от много неща поради объркани, неясно изразени мнения за морално зло, макар да не знаем точно по каква причина.
Честта и срамът често произтичат от асоциации на идеи

Тук можем да си изясним причината, защо не се срамуваме да се големеем или да имаме висок стандарт на живота. Съществува такава смесица от морални идеи, доброжелателност и способности, използвани с добра умисъл; толкова протежета и приятели се радват на развлечения, помощ и протекции; налице е такава способност да се извършват велики и приятни действия, че ние никога не изпитваме срам, а, напротив, хвалим се с подобни неща. Никога не преследваме безизвестността и не се крием, а напротив, искаме състоянието и великолепието ни да се знаят от всички. Ако не съществуваше тази смесица от морални идеи, то нито един смъртен не би могъл да се справи с тегобата на богатството или да се въздържи да не осмива тези, които успяват. Нима би познал удовлетворението човек, заобиколен от насядали наоколо му статуи, изкусно изваяни да поглъщат различни блюда, и подобно на кукли, задвижвани от някой прислужник, да хвалят угощението с обичайните банални комплименти? Или от многобройни машини, заети да раболепничат и шепнат на приема му? 
Срамът, който изпитваме от невзрачната дреха, маса или карета, се дължи на същата причина. Често се смята, че тази невзрачност е породена от скъперничество, духовна низост, отсъствие на способност или умение за устройване на живота, липса на трудолюбивост или на морални способности от един или друг вид. В потвърждение следва да отбележим, че хората се гордеят с оскъдицата си, ако тя е вследствие на добро действие. Колко от хората, склонни да се похвалят, че са се прехранвали с кучета и коне при обсадата на Дери, биха се срамували, ако внезапно бъдат изненадани по обед да се хранят със студено месо? И всички те биха ви казали, че нито в миналото, нито сега се срамуват от това.

Тази обичайна връзка във въображението ни между външното величие, красотата в облеклото, каретите, свитата, почетните символи и моралните способности, надвишаващи средните, вероятно са от по-голяма значимост в света, отколкото предполагат някои философи-отшелници, които се гордеят, че презират тези външни атрибути. Възможно е това да е най-сериозната, ако не единствената причина за нещо, смятано за чудодейно, а именно, че управляващите, чиито способности са не по-големи от тези на съседите им, благодарение на неизказано страхопочитание и авторитет обуздават духовете на тълпата и я държат в подчинение с помощта на малобройна охрана, с която лесно биха се справили тези общности, които биха могли да се създадат във всяка една държава от недоволните или разколниците, проявяващи достатъчно смелост сред равните си и презрение към смъртта, за да се впуснат в подобно начинание.
Оттук можем да изведем и причината, поради която удовлетворението на висшия ни усет за красота и хармония или насладата, която изпитваме от удоволствията на познанието, никога не предизвиква у нас срам или смущение, дори радостта ни да е известна на целия свят. Обектите, които ни носят наслада, имат същата природа като нещата, доставящи удоволствия на множеството; и изпитваната от един човек радост не изключва възможността останалите смъртни да изпитват подобно удоволствие. Така че, макар да се стремим към тези наслади от себелюбие, тъй като удоволствията ни не носят вреда на останалите, нито един човек не се счита по никакъв начин за нечовешки егоистичен поради пълната наслада, която е възможно да изпита от тях. Същата тази правилност или хармония, на които се наслаждавам, могат в същото време да услаждат мнозина; една и съща теорема ще е в равна степен пълна с удоволствие, когато хиляди вече са я приели. Следователно, хората не се срамуват да преследват такива цели, тъй като от само себе си те никога не ни изкушават към някакво коварство, завист или проклетия; и никой не смята също другия за прекален егоист, задето се стреми към обектите на неизчерпаемото всеобщо удоволствие.

Това виждане за честта и срама може да ни позволи да разберем и причината, защо много хора изпитват неудобство да ги хвалят в тяхно присъствие. Всеки е доволен да бъде уважаван от останалите и вероятно изпитва голямо удовлетворение, когато чува как го хвалят, но не желаем другите да наблюдават как се наслаждаваме на това удоволствие, което наистина е егоистично, или да си помислят, че държим на него или че добрите ни действия са подчинени на надеждата да го изпитаме. И затова предпочитаме тайно да му се наслаждаваме така, както постъпваме и с другите удоволствия, които не споделяме с останалите.   
Състраданието – подбуда за добродетел
VIII. Нека разгледаме още една определеност на нашия дух (Mind), която е силно доказателство, че доброжелателността е естествена – състраданието. Благодарение на състраданието ние сме предразположени да се грижим за чуждите интереси без оглед за лична изгода. Това твърдение изисква малко пояснение. Всеки смъртен изпитва безпокойство при вида на някакво тягостно нещастие, което, както той вижда, друг човек преживява, ако човекът не е смятан за порочен в морален смисъл. Освен това, дори в последния случай почти ни е невъзможно да останем равнодушни. Изгодата може да ни накара да извършим жестоко действие или да превъзмогнем жалостта, но едва ли би могла изобщо да я заглуши. Проявата на внезапна страст, ненавист или гняв може да ни представи човека като абсолютно зъл и така да заглуши жалостта, но тя често се завръща, когато страстта отмине. Друго безкористно съображение, като например любовта към родната страна или ревностната религиозно вяра, може хладнокръвно да превъзмогне жалостта. Преследването обикновено е предизвикано от любов към добродетелите и стремеж към вечно щастие на хората, макар безразсъдството да ни кара да избираме нелепи средства за постигане на целите; често обаче преследването се съпровожда от достатъчно силна жалост, за да предизвика смут у преследвача за това, което той по силата на преобладаващите причини е избрал, освен ако мнението му не го е принудило да гледа на еретика като на абсолютно и напълно порочен човек. 
Тук можем да отбележим колко чудесно е устроена човешката природа, която изпитва състрадание. Ако не се постараем да вземем мерки,  нещастието или отчаянието веднага се изписват в изражението на лицата ни и причиняват страдание у всички зрители, които, наблюдавайки, навсякъде и по един и същ начин разбират значението на тези унили изражения. Ние механично надаваме вопли и стонове при внезапната поява на зло, така че понякога никакви съображения за приличие не могат да ги сдържат. Това е гласът на Природата, разбираем за всички народи, благодарение на който всички присъстващи ни се притичват на помощ, и тогава причиняващият ни вреда враг е принуден да омекне.

По-горе отбелязахме
, че състраданието не ни подтиква непосредствено да искаме да отстраним собственото си страдание: смятаме, че е справедливо така да сме засегнати в този случай и не харесваме тези, които не са в същото състояние. Но това ни насърчава веднага да се спуснем на помощ на нещастния, без изобщо да помислим дали помощта лично за нас е нещо добро. А ако видим, че това е невъзможно, можем рационално да отчетем, че по-нататък напразно бихме си позволявали да състрадаваме; тогава себелюбието ни подсказва да се отдалечим от обекта, предизвикващ страданията ни, и да се опитаме да насочим мислите си към нещо друго. Но там, където подобно разсъждение липсва, природният инстинкт за доброта привлича погледите на хората към обектите, предизвикващи състрадание, и те се излагат сами на мъката, без да могат да обяснят защо, както в случая с публичните екзекуции. 

Същият този принцип привлича хората към трагедиите. Трябва да отбележим, че още една важна причина за това е моралната красота на хората и действията, които обичаме да гледаме. Иначе се съмнявам, че дадена аудитория би изпитала удоволствие, наблюдавайки измислени сцени на нещастие, ако тя не познава моралните качества на страдащите или техните характери и постъпки. Тъй като в такъв случай не би съществувала красота, която би предизвиквала желанието да се гледат подобни представления, то аз смятам, че ние не бихме подлагали себе си на страдание заради нещастие, което, както знаем, е измислено.  

По същата тази причина римските театри са били препълнени, когато излизали гладиаторите. Хората там често наблюдавали примери за голямо мъжество и презрение към смъртта – две велики морални способности, ако не добродетели. Затова Цицерон смятал, че те играят огромна роля за възпитанието на силата на духа. Според хората, които не се замислят особено, противникът на гладиатора носи цялата вина за допуснатата жестокост, а храбрият и изкусен гладиатор действително печели добра репутация и любовта на зрителите и бива оправдаван с необходимостта от самоотбрана. Едновременно с това те не обръщат внимание, че стадният им стремеж към тези зрелища и благосклонността им към тези лица, които правят подобни демонстрации на мъжество и им предоставят възможност да следват природния си инстинкт за състрадание, са истинската причина за цялото това страдание или физическо насилие, което те ожалват.  

Да си представим какви ли чувства към себе си предизвиква един древноримски кандидат за официална длъжност, ако обрисува на съотечествениците си само картини на нещастия, ако изчисти болниците и лазаретите от всичките достойни за ожалване обитатели или ако върже роби и без да срещне съпротива, ги унищожи със собствените си ръце?  Аз много силно се съмнявам в успеха му да бъде избран (макар и от състрадание представленията му да се радват на посетители), ако противникът му предпочете развлечение, явно по-добродетелно или съчетано със сцени на добродетел.  
Състраданието е естествено

Склонността към състрадание не зависи от навика, образованието или обучението и това е очевидно, тъй като тя преобладава при жените и децата, които са по-слабо подложени на влиянието на тези фактори. Това, че децата се впечатляват от действия жестоки и мъчителни за животните, които се намират във властта им, произтича не от злоба или липса на състрадание, а от непознаване на тези признаци на болка, които се проявяват от много същества, а също и от любопитство и желание да видят различни причудливи положения на телата им. Когато те по-добре опознаят тези животни или научат за страданията им, състраданието им често взима превес над разума. Това обикновено се случва по време на зрелищни екзекуции, където, едва забелязали проява на страдание или болка у престъпника, те са склонни да осъдят този необходим начин за самозащита на държавата. 
РАЗДЕЛ VI

ЗА ЗНАЧИМОСТТА НА МОРАЛНОТО ЧУВСТВО ЗА СЪВРЕМЕННОТО ЩАСТИЕ НА ЧОВЕЧЕСТВОТО И ВЛИЯНИЕТО МУ ВЪРХУ ЧОВЕШКИТЕ ДЕЛА
Значимост на моралното чувство

I. Вероятно ще се изясни, че независимо от падението на нравите, от което с право навред се жалват, това морално чувство има по-голямо влияние върху хората, отколкото обикновено се смята, макар то често да се ръководи от доста частични и несъвършени виждания за общото благо и също често да бива заглушавано от себелюбието. Но ние ще предложим още някои съображения, за да докажем, че то ни доставя по-голямо удоволствие и неудоволствие, отколкото всички други наши способности. А за да избегнем повторенията, ще отбележим, че когато някое морално добро качество ни доставя удоволствие, почерпено от размисъла или честта, противоположното му зло ни причинява съответно такова неудоволствие, дължащо се на разкаянието и срама. Сега ще разгледаме моралните удоволствия не само поотделно, но и като най-прекрасната съставна част от обичайните удоволствия на живота.
Изглежда, всички хора са убедени, че притежаването на добри морални качества е в степен на превъзходство, по-висока от всички останали радости;  и, обратното, разглеждат състоянието на морално зло като най-лошото и най-скверното от всички. Не трябва да основаваме съждението си по този въпрос върху човешките постъпки, тъй като независимо от начина, по който биха им влияли моралните чувства, е известно, че те често се повлияват от по-силните егоистичните страсти; а пристрастните мнения за посоката на действията ни заставят да правим това, което в действителност е морално зло, макар да го възприемаме като добро. Но нека разгледаме чувствата, които хората навсякъде изпитват спрямо състоянието на другите, когато това състояние не ги засяга непосредствено; защото в тези чувства човешката природа е спокойна и необезпокоявана и показва собственото си лице. 
Можем ли да си представим едно разумно същество в достатъчно щастливо състояние на духа, чийто ум е непрестанно и изцяло зает с приятните усещания на мириса, вкуса, допира и т.н., докато всички останали идеи в този момент са изключени? Нима не трябва да смятаме такова състояние за низко, жалко и мизерно, когато за него не съществуват нито обществото, нито любовта, нито дружбата, нито добрите дела? Какво ли тогава трябва да е това състояние, в което не съществуват никакви удоволствия освен  доставяните от външните сетива, и то на толкова дълги промеждутъци, колкото трябват на човешката природа в настоящия момент? Правят ли тези кратки пристъпи на удоволствие щастливи разточителните хора? Колко ли са скучни и безрадостни спомените за отминалите удоволствия? И колко ли е мизерна компенсацията от възвръщането на мимолетното усещане спрямо предизвикващите гадене пресищания и отмалата в промеждутъците? Човешката природа е така устроена, че не може дълго да се наслаждава на външните усещания. Това ни показва, че трябва да съществуват други, по-дълготрайни удоволствия, без подобни досадни прекъсвания и предизвикващи гадене спомени.

Нека да обединим удоволствията от външните сетива с възприятията на красотата, реда, хармонията. Те несъмнено са по-благородни удоволствия и, изглежда, обогатяват духа; и все пак колко ли студени и безрадостни са те, ако липсват моралните удоволствия от дружбата, любовта и доброжелателството? Освен това, ако според нашето съждение простата липса на морално добро прави състоянието на разумно действащия достойно за презрение, то ние си представяме, че наличието на противоположни разположения винаги го хвърля в бездната на нещастието, от която никакви други удоволствия не могат да го спасят. Нима би ни се приискало да бъдем в състоянието на разгневено, злобно, отмъстително или завистливо същество, дори в това време да се наслаждаваме на всички удоволствия, които ни се предоставят от външните и вътрешните сетива? Вътрешните удоволствия от красотата и хармонията в голяма степен допринасят за успокоението на духа, който забравя за гнева, злобата и отмъстителността; и това трябва да се постигне, преди да можем да изпитаме всякаква поносима наслада или радост, защото, докато тези емоции владеят душата, в нея бушува единствено мъчение и нещастие.    
Мечтателите го доказват

Кой мечтател, строящ въздушни кули и представящ си въображаеми картини на живота, в който мислено е щастлив, някога си е признал вероломството, жестокостта или неблагодарността, стъпките, с които се е издигнал до желаните от него висини, или дадени черти от характера си, когато вече се е озовал там? В подобни мечтания ние винаги се държим в съответствие с изискванията на честта, вярата, благородството, мъжеството; и най-голямата низост, която можем да си позволим, е да се надяваме да се обогатим от някой безвреден случай.    
O si urnam Argenti Fors qua` mihi monstret!

Но трудът, гладът, жаждата, бедността, болката, опасността не съдържат в себе си нищо толкова унизително, че себелюбието да не ни позволи често да се подлагаме на въздействието им. Напротив, добродетелите, които те ни дават повод да проявим, са толкова приятни и прекрасни, че едва ли ще се намери и един измислен герой от героичен роман или епос, който да е достигнал висините на щастието, без да премине през всичките тези беди. Там, където липсва добродетел, не съществува нищо достойно за желание или съзерцание; героиката или епосът трябва да се прекратят. Нещо повече, трудността
 или естественото зло толкова засилват добродетелността на добрата постъпка, която я съпътства, че не е никак лесно да се поддържа произведението след преодоляването на  бедата; и ако го продължим, трябва да се представи нова сцена на доброжелателност в условията на процъфтяващо щастие. Картината на външно благополучие, или на естественото добро без каквото и да е морално или добродетелно в нея не би могла да заинтересува дори човека с най-притъпеното въображение, макар той да е силно развълнуван от съдбата на героя. Понеже там, където където добродетелта престава да съществува, не остава нищо, което си струва да пожелаем на любимия герой или което бихме се радвали да видим, че притежава, когато сме силно загрижени за щастието му.
Добродетелта се признава за по-висша от всички удоволствия
Нека да разгледаме конкретен пример, за да се убедим доколко предпочитаме да притежаваме добродетелта пред всички други наслади и как гледаме на порока като на най-лошото възможно нещастие. Кой би могъл да чете историята на Регул, без да се заинтересува от съдбата на този доблестен човек, без да скърби за страданията му и без да му желае по-добра съдба? Но как би се сдобил с по-добра съдба? Трябвало ли е да се съгласи на поставените от картагенците условия и да се предпази от изтезанията, на които е щял да бъде подложен, макар и във вреда на страната си?  Или трябвало ли е да наруши положената си клетва и обещание да се завърне? Би ли казал някой дали единият или другият път би го отвел до по-добрата съдба, която пожелава на любимия си герой? Ако бе постъпил по този начин, добродетелта, заради която хората се интересуват от съдбата му, би изчезнала. – „Нека го постигне съдбата на другите прости смъртни.” – Какво друго бихме могли да пожелаем, освен картагенците да смекчат жестокостта си или провидението, благодарение на неочаквано събитие, да го освободи от ръцете им. 
Та нима това не ни учи, че действително ни е определено да смятаме, че добродетелта в съчетание с мира и спокойствието е за предпочитане пред добродетелта, съчетана с мъката; но едновременно с това предпочитаме положението на добродетелните хора, патриотите, дори да изпитват най-тежките естествени страдания пред изобилието на другите наслаждения? Тъй като ние предпочитаме любимият ни герой да се намира именно в такова положение, независимо от всички страдания и естествени беди, свързани с него. Никога не бихме предположили, че той би бил по-щастлив, ако е постъпил по различен начин или би се намирал в по-благоприятни положение в условията на свобода и безопасност, жертвайки добродетелта си. Тайничко бихме смятали тази цена за прекалено висока и затова никога не си представяме, че той е постъпил глупаво, защитавайки добродетелта си, честта си с цената на спокойствието, удоволствието, живота си. Не можем и да мислим, че последните наслади си струва да се съхраняват, ако първите са безвъзвратно загубени.  
Моралното чувство е необходимо в другите удоволствия

II. Нека по подобен начин да разгледаме чувствата, които изпитваме спрямо щастието на другите в общия ни живот с тях. Богатството и външните удоволствия заемат немалко място във въображението ни. Но нима мнението, че щастието се заключава в богатството, не се съпровожда винаги от някое предполагаемо благодетелно намерение да се оказват добри услуги на лица, които са ни скъпи, като семейството или роднините ни? А във въображаемото ни щастие от външни удоволствия нима не се включват и винаги идеи за някои морални наслади от обществото, за предаване на удоволствието и на други, за любов, дружба, уважение, благодарност? Някой някога претендирал ли е, че е вкусил от тези удоволствия, без да изпитва нужда от обществото? Или ако някои ги преследват ревностно, колко долни и презрени изглеждат в очите на другите, дори в очите на онези, които нямат очаквания за полза от тяхното по-благородно понятие за удоволствие? 
И така, ако не съществуваше морално чувство и щастие в доброжелателността и ако не се ръководехме в постъпките си и от друго начало освен себелюбието, то, разбира се, едва ли има удоволствие от външните сетива, на което да не сме в състояние да се наслаждаваме насаме с по-малко тревоги и загуби, отколкото сред обществото. Но именно добавянето на морални удоволствия придава съблазнителен привкус; именно дружбата, любовта, споделянето на удоволствия с другите предпазва разточителните от гадещи и блудкави наслади. Но именно пристрастната представа за някакви добри морални качества, за някаква доброжелателност в действията, които имат жестоки, нечовешки и разрушителни последици за другите, морално поддържа порока повече от каквото и да било друго съображение
. 
За да се убедим още повече в какво се заключава щастието на богатството и външните удоволствия, нека предположим, че притежаването им се съпровожда от злоба, гняв, отмъстителност или самота, отсъствие на дружба, любов, общество, уважение. Тогава цялото щастие изчезва като дим. А любовта, дружбата, общуването, човеколюбието, дори съпроводени от бедност и труд или даже от неголеми страдания, които не обсебват напълно душата, са не само обект на любовта на другите, но и един вид съревнование - което очевидно показва, че всички хора преценяват добродетелта като най-важното щастие. 
Очарованието в красотата
III. Има още едно съображение, което не трябва да пропускаме, относно външната красота на хората, които по общо мнение, имат огромна власт над умовете на хората. Това е един вид схваната нравственост, някакъв естествен или въображаем признак на съпътстваща добродетел, който й придава онова могъщо очарование, което се извисява над всички видове красота. Когато  раазглеждаме чертите в красотата на лицето, които обичайно са обект на възхищение, откриваме, че това са приветливостта, мекотата, величествеността, достойнството, живостта, скромността, нежността, добродушието, т.е. определени изражения на лицето, пропорции, je ne sais quoy
 се явяват естествени признаци на такива добродетели или способности и склонности към тях. По-горе
 казахме, че нещастието или мъката се отразяват върху изражението на лицето; тогава е сигурно, че почти всички обичайни разположения на душата дават израз по подобен начин, така че наблюдаващият съди по съответните признаци на лицето. Бурните страсти се познават от пръв поглед и понякога никакви хитрини не са в състояние да ги прикрият, а по-слабите страсти не изписват толкова очевидни промени на лицето, че едно внимателно око да може да ги забележи. Когато естественото изражение на лицето се приближава към това, което се образува под въздействието на дадена страст, ние правим предположение за преобладаващото разположение на душата на даден човек. 
Що се отнася до слабостта, която в някои страни имат към месестите устни, малките носове и тесните очи, то ако не знаем от самите хора поради каква причина се възхищават на подобни черти на лицето, дали защото са природно красиви по форма или са пропорционални на цялото лице, или защото се считат за признаци на определени морални качества, то можем с голяма вероятност да предположим, че именно последната причина е основателна, тъй като в същата степен служи като основание за одобрение или отвращение към лицата сред самите нас. А що се отнася до тези черти, които заради дадената им от природата форма смятаме за неприятни, то ние знаем, че отвращението, което се предизвиква по тази причина, е толкова слабо, че моралните качества осигуряват чувство на симпатия дори към самото лице, проявявана от хора, чувствителни към неправилностите или отсъствието на правилност в чертите на лицето, която е присъща на останалите. У нас се предполага, че някои черти са признак на тъпота, например вдлъбнатите очи и месестите устни, а определен цвят на косата е признак на разгулност; но нима не можем да заключим, че подобна асоциация на идеи, която вероятно и в двата случая няма основание в природата, е в дъното на онези одобрения, които на нас ни се струват необясними? 
По подобен начин, когато в лицето липсва каквото и да е груба непропорционалност, какво можем да порицаем? Както бе споменато по-горе, някои лица издават гордост, високомерие, навъсеност, злонравие, недоволство, безразсъдство, вятърничавост, разгулност и когато тези изражения на лицето по силата на навика се превърнат в обичайни, те често превръщат дори лицата с най-правилни черти в много неприятни, докато противоположните по характер изражения на лицето придават най-силно очарование на лицата, които са далеч от съвършенството по външната си красота. 
Не бива да пропускаме да споменем съждението на Омир по отношение на героинята му Елена. Ако той бе възбудил у нас единствено представата за външната й красота, би било смешно съотечествениците му да са започнали война заради такава Елена, каквато е описал Вергилий. Затова, независимо от всичките й недостатъци, той все пак запазва в нея нещо приятно в морално отношение и често посочва на читателя си
Ἑλένης ὁρμήματά τε στοναχάς τε

като източник за възмущението и отмъстителността на гърците. 

Причина за различните представи за красота

Следното съображение може да изведе една причина – сред много други - за това, че у хората съществуват различни представи и вкусове за красота. Макар човешкият ум да е най-общо разположен да уважава доброжелателността и добродетелта, все пак, когато започне да обръща на един от нейните видове по-голямо внимание, отколкото на останалите, то може да се приучи да се възхищава повече от едни морални склонности, отколкото от други. Военните се възхищават на мъжеството повече от всяка друга добродетел; хората, които притежават по-малко мъжество, се възхищават от мекотата на характера; мислещите и разсъждаващите хора с по-широк кръгозор се възхищават на подобни качества у другите хора; хората, които болезнено чувстват и преживяват страстите, очакват същото ответно чувство към всички свои добри емоции и са прекрасно очаровани от съпричастието: гордите хора обичат притежаващите по-висок дух като по-подходящи за достойнството им, макар че гордостта, съчетана с разсъдъка и доброто чувство, може да им препоръчва скромността у любимия човек. Тъй като различните характери на хората правят приятни за тях различните характери у останалите, то те трябва да се отличават един от друг с различни вкусове за красота в съответствие с начина, по който тя представя различните качества, които са приятни на самите тях.    
Това може също да ни покаже как в добродетелната любов е възможно да се заключава най-голямата красота, без нищо да може да съперничи на очарованието й. Самата любов придава на любимия в очите на влюбения такава красота, която не въздейства върху никой друг смъртен. И това е вероятно най-силното възможно очарование и то се отличава с най-голяма сила, ако не съществува силно противодействие като например користен интерес, порок или силна деформираност.
Външен вид, движения, жестове
IV. Същото съображение може да се отнесе към външния вид като цяло и движенията на всеки човек. Всичко, което смятаме за приятно, по някакъв начин сочи за бодрост, лекота, снизходителност, готовност да се направи услуга, любов към обществото, а също и за свобода и смелост, които винаги съпровождат честното, искрено сърце. И точно обратното, това, което ни въздейства неприятно във външния вид и движенията на човека, е грубото злонравие, пренебрежението към останалите или глупавата срамежливост, която свидетелства, че личността няма опит в обществените или добрите дела в името на човечеството. 
Що се отнася до израженията на лицето, движенията и жестовете, от наблюдението върху различните церемонии и начини да се изразява уважение при различните народи можем да заключим, че между жестовете или движенията и душевните емоции, които според обичаите хората са длъжни да изразяват, не съществува никаква естествена връзка. Но когато обичаят е превърнал някои от тях в израз на определени емоции благодарение на постоянната асоциация на идеи, някои стават приятни и прекрасни, а други – крайно обидни, макар че и едните, и другите по своята същност са съвършено безразлични.
Източникът на любов между половете
V. Тук можем да отбележим как природата ръководи хората в грижата за продължаването на рода и чрез могъща си сила ги въвлича в това, което се оказва най-големия труд и грижа в живота им, като ги подкрепя да носят бремето си с неизразима наслада. До продължение на рода би могло да ни подтикне и някакво усещане за безпокойство, което действено би ни накарало да сторим необходимото без никакви сериозни изгледи за щастие; по същия начин виждаме, че гладът и жаждата ни карат да съхраним телата си, макар единици да гледат на поглъщането на храната и утоляването на жаждата като на голямо щастие. Представителите на двата пола биха могли да бъдат доведени до сливане единствено благодарение на желанието или любовта си към чувствени удоволствия, както това се случва според нас при животните. Но колко скучен и безвкусен би бил животът, ако в брака няма и нещо друго! Кой би се решил да поеме бремето на всички грижи за семейството и възпитанието на децата? Или кой, изхождайки единствено от мотив за доброжелателност, би предпочел да се подложи на естествена привързаност към потомъка си, когато лесно би предвидил какви неволи би му причинило това?   
Следователно, влечението на половете се основава на нещо по-силно, по-действено и по-радостно, отколкото са подтиците на безпокойството или голото желание за чувствено удоволствие. Красотата създава благоприятно впечатление за добри морални склонности, а опознаването им го затвърждава и развива в истинска любов-уважение или я поражда там, където красотата не достига. Така се поражда очакване за големи морални наслади наред с чувствените и хиляди нежни прояви на човеколюбие и великодушие; това очакване ни тласка с нетърпение да се стремим към общество, изпълнено във въображението ни е с неизразими морални удоволствия, където безразличието липсва и всяка незначителна услуга, свидетелство за любовта-уважение, взаимно се приема с възторг и благодарност като велико благодеяние и най-сериозно задължение. И там, където благоразумието и добродушието влияят и върху двете страни, общуването може да отговори на очакванията им. 
Когато разглеждаме тези, които се отличават с по-лекомислено поведение към нежния пол, откриваме, че любовта към чувствените наслади не е основният мотив за тяхната разпуснатост или лъжлива галантност. Ако беше така, то и най-долните блудници биха доставяли толкова удоволствие, колкото и всички останали. Но на нас ни е добре известно, че мъжете обичат добродушието, верността, приятния характер, остроумието и много други морални качества дори у любовницата си. И този факт би могъл да ни разкрие причината за нещо, което ни се струва почти необяснимо, а именно че целомъдрието притежава могъщо очарование в очите на безпътните, дори когато се опитват да го разрушат.      

Това могъщо разположение дори към ограничената доброжелателност и другите морални чувства придава на душите ни силна склонност към всеобщото добро, към нежността, човечността, великодушието и ни скланя още да пренебрегваме частния интерес в цялостното си държане; в допълнение на очевидното усъвършенстване то оказва влияние на външното ни поведение и на нашия вкус към красотата, реда, хармонията. Веднага щом сърцето, дотогава сурово и закоравяло, се смекчи от този пламък, забелязваме как процъфтяват заедно с него любов към поезията, музиката, красотата на природата в пасторални сцени, презрение към другите егоистични удоволствия на външните сетива, спретнат начин на обличане, човечно поведение, възхищение от всичко благородно, великодушно и приятелско и стремеж към подражание.
Общуването и приятелствата произтичат от моралното ни чувство
По същия начин ни е определено да завързваме дружески взаимоотношения и познанства не заради потиснатите съображения на потребностите ни или изгледите за получаване на изгода, а заради невероятното разнообразие от дребни прояви на любов, добродушие и други морално приятни качества в тези, с които общуваме. А сред останалите немаловажни се явяват склонността към веселие, наслада от предизвикването на радост у другите, което води до тайно одобрение и благодарност към човека, причина за приятното, невинно, добродушно и леко състояние на душата, в което изпадаме, докато се наслаждаваме на приятна беседа, оживена от умерен смях. 
Силата на ораторите се основава на него
VI. Цялата сила на оратора се основава на това морално чувство. Различните фигури на речта представляват различни образи, които естествено се появяват в ума на оживения гений, сгрят от страстите, подходящи за случая и леко разнообразени в съответствие с обичая:  те трогват единствено с живо представените страсти на оратора, които се предават на слушателите, както отбелязахме по-горе
 по отношение на една страст, жалостта.
Но всички страсти, които ораторът се опитва да пробуди, се основават на морални качества. Всички смели метафори или описания, всички изкуствени прийоми на увещанието, убеждаването и обръщението към аудиторията, всяко апелиране към хората представляват по-живи методи, за да се остави у аудиторията по-силно впечатление за моралните качества на обвиняемото или защитавано лице, за действията, които се хвалят или порицават. И всички антитези и духовитости, всички модулации на високопарни паузи, макар и поотделно да се отличават с красота от нисък порядък, нямат никакво значение за убеждаването на хората, ако забравяме да трогнем страстите с помощта на някакъв вид морал. Възможно е те да са в състояние леко да пробудят възхищение към оратора у тези, които вече са благоприятно настроени към политическата му партия, но по-често предизвикват презрение у противниците му. Но когато разкриете благодеянието на дадено действие, добрите последици, които носи на обществото, като съдейства за благополучието на невинните и облекчава участта на несправедливо страдащите, ако докажете твърденията си, заставяте всеки смъртен да одобри това начинание. Когато е необходимо някой да бъде похвален, разкрийте човечността му, великодушието му, загрижеността му за общото благо и способността му да му съдейства, презрението му към опасностите и личното удоволствие, и така безусловно му осигурявате любов и уважение. Ако същевременно разкажете за нещастията му или обидите, които е понесъл, предизвиквате жалост и всички други нежни емоции.

И, обратното, опишете варварството или жестокостта, проявена в дадено действие, нещастието, което то носи на добрите, верните, великодушните или само на невинните хора, и ще предизвикате отвращение в сърцата на слушателите си, макар те самите да не са лично засегнати. По този начин, ако искате даден човек да се прослави с лошо име, да бъде презиран и ненавиждан, представете го като жесток, безчовечен или вероломен към най-отдалечените разумни същества или го обрисувайте като егоистичен и насаме отдаващ се на разкош, без да обръща внимание на приятелите си или интересите на останалите – и ще постигнете своето веднага щом докажете обвиненията си. Възхищението ни от дадена знаменита постъпка тутакси изчезва, ако се твърди, че извършителят й не е глупак, а е знаел, че всичко ще се обърне в негова полза.      

Та нима само учените и цивилизованите хора  се поддават на въздействието на такива речи? Длъжни ли са хората да познават методите на моралистите и политиците или изкуството на реториката, за да могат да бъдат убеждавани в определено нещо? Длъжни ли са те да притежават знания за всички начини, които съдействат за постигане на личния интерес? Напротив, не виждаме ли точно обратното, че на най-силно въздействие се поддават грубите и невъзпитани тълпи? Красноречието има огромна сила в държавите, където се чува гласът на народа, и то преди развитието на науките. Разсъжденията и учението могат да пробудят у хората подозрение за умисъл и да ги направят предпазливи, когато изразяват съгласието си, ако имат малко знания за различните спорни въпроси и забелязват кога те се използват срещу тях самите, но простите натури, както и преди, са отворени за всички морални впечатления и се увличат от тях без никаква предпазливост или задръжка. Не академичните дъбрави, не полираните камъни на галерията с колони и не опитомените гръцки коне са слушали арфата на Амфион или Орфей, а дърветата, скалите и горските тигри, което ни показва, че съществува чувство за морал, предшестващо обучението или матафизичните аргументи, доказващи личния интерес на човека, който трябва да бъде убеден, че това чувство трябва да се свърже с общото благо.    
Поезията доставя удоволствие въз основа на моралното чувство

VII. Откриваме, че това чувство се явява основата и на главните удоволствия от поезията. В първия трактат намекнахме, че в основата на насладата са числата, поетичните размери, метафорите, сравненията
. Но тъй като съзерцанието на моралните обекти, порочни или добродетелни, ни оказва по-силно влияние и движи страстите ни по съвършено различен и по-могъщ начин, отколкото естествената красота или това, което обикновено наричаме деформираност, то най-трогателната красота има отношение към моралното ни чувство и ни оказва по-могъщо влияние, отколкото представянето на естествените предмети в най-прекрасните описания. Драматическата и епическата поезия са изцяло насочени към това чувство и възбуждат страстите ни със съдбите на героите си, отчетливо изобразявани като морално добри или зли, което може в по-голяма цялост да се проследи, ако разгледаме страстите поотделно.

Там, където се стремим да предизвикаме желание или възхищение от един наистина красив обект, не се задоволяваме с просто повествование, а се опитваме, ако можем, да представим самия обект или най-яркия му образ. И следователно епическата поема или трагедията ни доставят неизмеримо по-голямо удоволствие, отколкото писанията на философите, макар и едните, и другите да имат за цел да възхваляват добродетелта. Изображението на самите действия, ако е добросъвестно, естествено и живо, ни кара да се възхищаваме от добрите и да ненавиждаме порочните, нехуманните, вероломните и жестоките благодарение на моралното ни чувство, без съжденията на поета да направляват чувствата ни. Именно по тази причина Хораций справедливо е считал, че знанията за морала са толкова необходими на добрия поет:

Scribrndi recte Sapere est et principium et fons
.
И още:

Qui didicit Patriae quid debeat, et quid Amicis,

Quo sit amore Parens, quo Frater amandus, et Hospes,

Quod sit Conscripti, quod Judicis officium, quae

Partes in bellum missi Ducis; ille profecto

Reddere Personae scit convenientia cuique
. 
Образността в поезията се основава на моралното чувство
На същото това чувство се основава и силата на онази велика красота в поезията, просопопоейа, с помощта на която всяка емоция се олицетворява, всяко естествено събитие, причина, обект оживява с моралните епитети, тъй като ние съчетаваме съзерцанието на моралните обстоятелства или качества с естествените предмети, за да увеличим красотата или грозотата им и по-силно въздействаме на слушателя с помощта на описваните емоции, като ги представяме в качеството им на лица. Така сенчестата гора трябва да има своя важен почитан дух и съответните селски богове, всеки чист извор – своята свещена целомъдрена нимфа, а реката – своя бог на изобилието с урната си и рога на изобилието, който разпръсва изобилие и плодородие по бреговете й. Дневната светлина е свещена, благоприятна и могъща и прогонва вредните духове на нощта. Утрото е добра и блага богиня, приплъзваща се бързо и леко по росните гори и носеща светлина на боговете и хората. Войната е стремително, жестоко, всепомитащо чудовище, което никаква добродетел, никакво съображение за състрадание не може да отвлече от кървавите му цели. Стоманата е неумолима; стрелата и копието жадуват да унищожават и носят смърт върху остриетата си. Съвременните ни военни приспособления са също персонажи, всяващи ужас, чиито груби гърла напомнят на гръмотевицата на Юпитер. Въображаемите морални качества на смъртта са изобразени навсякъде, а именно: безчувственост към състраданието, неумолимост и повсеместна власт на безразличието. Фортуната е неподражаемо изобразена от Хораций със цялата си свита и поклонници и с непреклонния й суров слуга, Необходимостта. Качествата на душата също стават личности. Любовта се превръща във Венера или Купидон; мъжеството или смелостта в Марс или Палада, която защищава и помага на героя; пред тях крачат Ужас и Страх, Бягство и Преследване, Викове и Удивление. Дори и най-посветените поети често прибягват към тази образност и изобразяват Справедливостта и Възмездието като поддръжници на трона на Всемогъщия, а Милосърдието и Истината като движещи се пред лицето му. За тях  Покоят извира от земята, а Милосърдието ни наблюдава от небесата.   
С подобна образност и чрез свързването на морални идеи се възприема повече красота, отколкото при най-подробното повествование или най-живото  описание на реалността. Когато четем четвъртата книга на Омир и се готвим след картината на съвета на боговете да си представим кървавите последици, сред най-красивото възможно описание на стрелба с лък, се срещаме с моралния епитет
μελαινέων

и откриваме, че това обстоятелство ни трогва повече от всички подробности при описанието на сцената, които човек може да си представи. 

История

VIII. Основното си достойнство историята черпи от изображението на нравите и героите и тъй като съзерцанието им в същността си е доста приятно, те трябва непременно да доставят удоволствие, когато за тях се разказва майсторски.
Живопис

IX. Добре известен е и фактът, че колекция от най-прекрасни портрети доставя по-малко удоволствие в сравнение с тези картини, които изобразяват морални действия, страсти и характери.

РАЗДЕЛ VII

ИЗВОД ОТ ТОВА МОРАЛНО ЧУВСТВО

ЗА НЯКОИ СЛОЖНИ МОРАЛНИ ИДЕИ, А ИМЕННО ДЪЛГА И ПРАВОТО, СЪВЪРШЕНО, НЕСЪВЪРШЕНО И ВЪНШНО, ОТЧУЖДАЕМО И НЕОТЧУЖДАЕМО. 

I. За да завършим разглеждането на този предмет, от казаното можем да изведем истинския източник на моралните идеи, а именно моралното чувство за превъзходство във всяка проява или очевидно доказателство за доброжелателност. Остава да обясним как придобиваме по-частни идеи за добродетелта и порока, като се абстрахираме от какъвто и да е човешки или божествен закон. 
Дълг

Ако някой попита дали можем да имаме чувство за дълг независимо от законите на върховното същество, следва да отговорим в съответствие с различните значения на думата „дълг”. Ако под „дълг” разбираме разположението да одобряваме и осъществяваме действия, без да обръщаме внимание на собствените си интереси, и ако тази разположеност ни изпълва с недоволство от самите себе си и безпокойство, когато влиза в противоречие с постъпките ни, то в това значение дългът е естествено заложеното задължение на всички хора да проявяват доброжелателност. Всички те са под негово влияние дори когато това морално чувство ги води към зло поради лъжливи или пристрастни мнения за естествената насоченост на действията им, освен в случаите, в които е прекомерно отслабено вследствие на остарели и вкоренени привички, тъй като едва ли е възможно напълно да бъде заглушено. Насочено към една и съща цел, това вътрешно чувство, или инстинкт за доброжелателност или повлиява действията ни, или ни изпълва с безпокойство и неудовлетворение и тогава осъзнаваме, че не сме щастливи и сме в лошо състояние, дори да не обръщаме внимание на каквито и да било закони или пропуснати външни ползи или неудобства, произтичащи от предвидените в закона наказания. Освен това разполагаме с достатъчно показатели за това, кое е доброжелателно като цяло и кое не, и те вироятно могат да ни разкрият истинската насоченост на всяко действие, като рано или късно ни предоставят възможността да видим лошата посока на това, което от частична гледна точка изглежда изглежда доброжелателно. Верните ни приятели също биха могли да ни предупредят, но ако нямаме такива, пострадалите няма да пропуснат да ни упрекват. Така нито един смъртен не е в състояние да си осигури постоянно спокойствие, удовлетворение и самоодобрение, освен ако сериозно не изследва насочеността на действията си и не се стреми да изучава постоянно всеобщото благо съобразно най-точните понятия за него. 

Но ако под дълг разбираме мотив от личен интерес, достатъчно силен да застави всички, които по подобаващ начин го зачитат и мъдро преследват собствената си изгода, да поемат в определена посока на действие, то ние можем да развием такова чувство за дълг, като разсъдим, че природата ни е определила да одобряваме добродетелта, да изпитваме удоволствие и щастие от мисълта за извършените добродетелни постъпки и да преживяваме безпокойство, когато съзнаваме, че сме постъпили по различен начин. Необходимо е също и да отчетем колко по-високо от всяка друга наслада ценим щастието, доставяно ни от добродетелта
.  По подобен начин можем да придобием този вид чувство за дълг,  взимайки пред вид доводите, които доказват, че най-доброто средство, за да постигне всеки индивид своето естествено благо, е постоянно да върши доброволни и общественополезни дела – доказали са го Къмберланд и Пуфендорф. И всичко това без никаква връзка със закона.    
Но ако по-нататък предположим, че моралното ни чувство е прекомерно отслабено, а егоистичните страсти са се усилили или поради обща поквареност на природата, или поради вкоренени привички; ако разумът ни е слаб и често сме изложени на опасността страстите да ни припират да съдим прибързано и безразсъдно, че лошите действия са по-изгодни за нас от доброжелателността, то в такъв случай на въпроса, какво е необходимо, за да се ангажират хората с доброжелателни действия и да се предизвика у тях постоянно чувство на дълг за действие в името на общото облаго, отговорът несъмнено е даденият от върховното същество закон с предвидени наказания. Той притежава достатъчно сила да ни направи щастливи или нещастни и необходимо балансира явните мотиви на личния интерес, успокоява страстите ни, дава възможност да възстановим моралното си чувство или най-малкото да видим правилно нашия интерес.   
Доколко добродетелта може да се научава
II. Основната задача на философа-моралист е, изхождайки от убедителни доводи, да покаже, че всеобщата доброжелателност води до щастието на доброжелателя – било заради удоволствията на рефлексия, на честта, на естествената тенденция у хората да се ангажират с добри дела и да спомагат за щастието в този свят; било заради санкциите на божествените закони, които ни разкрива устройството на Всемира. Ако това е така, то никакви очевидни съображения за изгода не могат да противодействат на тази естествена склонност; но няма да се опитваме да докажем, че очакванията за собствена изгода от всякакъв вид могат да породят у нас истинска любов към другите. Стига само да се отстранят препятствията, произтичащи от себелюбието, самата ни природа ще ни склони да бъдем доброжелателни. Ако само един единствен път нещастието се обясни с прекомерен егоизъм и всичките му страсти, то себелюбието може да престане да противодейства на естествената ни предразположеност към доброжелателство и когато това благородно разположение се освободи от оковите на невежеството и лъжливите съображения за изгода, то дори и себелюбието ще му окаже помощ и то ще стане достатъчно силно, за да превърне човека в благороден и добродетелен. Тогава той трябва по пътя на разсъжденията върху човешките дела да определи хода на действията, който в най-голяма степен съдейства на всеобщото благо, какви всеобщи правила или положения следва да се съблюдават и в какви условия се менят причините, за да се допуснат изключения. И тогава добрите ни склонности  могат да се направляват от разума и правилното знание за интересите на хората. Но самата добродетел, или доброто разположение на духа, не се научава директно или създава чрез обучението. Тя е изначално и необходимо заложена в природа ни от великия Творец, а после в нашето собствено развитие ние я усилваме и затвърждаваме. 

Възражение

III. Често ни казват, че не е необходимо да предполагаме наличието на морален усет у хората, тъй като рефлексията и обучението биха препоръчали същите действия въз основа на доводи за личен интерес и посредством признатия принцип на любовта към себе си биха ни ангажирали да изпълняваме тези действия без непонятното предразположение към доброжелателност или скритото качество на моралното чувство.   
Моралното чувство не възниква от рефлексията
Вероятно е истина, че рефлексията и разумът могат да ни доведат до одобрението на същите действия като изгодни. Но нима същата разсъдливост и разум по еднакъв начин не ни препоръчват ястията, които вкусът ни представя като приятни? И длъжни ли сме благодарение на това да изведем заключението, че ние не притежаваме вкусово сетиво? Или че това сетиво е безполезно? Не, ползата е очевидна и в двата случая. Независимо от могъщия разум, с който се хвалим и който ни поставя над останалите животни, процесите му са твърде бавни, твърде много изпълнени със съмнения и колебания, за да ни служи той във всички неотложни случаи било за нашето самосъхранение без помощта на външните сетива, било за да насочим действията си за благото на цялото без самото морално чувство. Няма да е възможно и да сме постоянно и тъй решително настроени за това, което най-успешно ни води към една или друга от тези две упоменати цели без бързите наставници и настойчиви ходатаи; и няма да сме така благородно възнаградени, ако действаме енергично за постигането на целите благодарение на спокойните и скучни съображения на интереса, а не на възхитителните усещания.
Няма съмнение, че естествената предразположеност да одобряваме и да се възхищаваме или да мразим и порицаваме действията е някакво скрито качество. Но нима това, че идеята за дадено действие би трябвало да предизвика уважение или презрение, е нещо по-тайнствено от това, че движението доставя удоволствие, а късането на плътта – болка? Или че волевият акт би трябвало да привежда в движение плътта и костите? В последния случай ние притежаваме мозък, еластични влакна, сокове и течности, които, както при индийския слон или костенурката, носят бремето на това трудно положение. Струва си обаче да направите още една крачка и ще откриете, че всичко е толкова трудно, колкото и в началото, и е точно толкова тайнствено, колкото и вътрешната ни предразположеност да обичаме и одобряваме или да ненавиждаме и презираме действията и техните извършители без никакви съображения за личен интерес, единствено според това, дали изглеждат благожелателни или не.
Когато действията дават предположението, че това се дължи не толкова на чувството, предхождащо всеки изглед за интерес, а в голямата си част са наистина изгодни по един или друг начин за извършващия ги, за онзи, който ги одобрява, или за човечеството като цяло, понеже щастието в тях може някак да подобри нашето положение - то нима не можем да попитаме, предполагайки в Бог намерението да запечата подобно чувство за нещо приятно в действията (което не е невъзможно предположение), какъв вид действия ни е определил да одобряваме добрият Бог? Трябва ли да отхвърляме възможността за подобна предразположеност, ако тя не ни кара да се възхищаваме от действия, неносещи никаква полза на отявлено лекомислените в такъв случай хора, които ние няма как да обичаме? Ако тогава действията, които мъдрият и добър Бог ни е определил да одобряваме, са ни дадени без никакъв усет и са полезни за обществото, то ползата не би могла да бъде довод срещу самото чувство. Иначе по подобен начин ние би трябвало да отричаме цялото Откровение, което ни е научило на добро чувство, човеколюбие, справедливост и разумно богопочитание, защото разумът и интересът потвърждават и препоръчват такива принципи и такова служение; и щяхме алчно да се вкопчваме във всяко опровержение, суетност и помпозност като наистина постановени от Бога без нищо хуманно или полезно за човечеството. 

Моралното чувство съди в законите
IV. Авторите, споделящи противоположни възгледи и извеждащи всички идеи за добро и зло въз основа на личната изгода на деятеля или въз основа на закона и предвижданите от него наказания, известни ни или благодарение на разума, или благодарение на Откровението, постоянно прибягват към това морално чувство, което те отхвърлят, не само назовавайки законите на Бога справедливи и добри и утвърждавайки справедливостта и правото на Бога да ни управлява, но и използвайки набор от думи, чиито смисъл толкова се отличава от това, което те смятат за тяхно единствено значение. Според тях дългът е установен или от природата, или от някоя върховна сила и прави изгодно за действащия да постъпва по определен начин. Нека това определение бъде заменено навсякъде, където го срещаме, с думите желателно, би следвало, трябва в морален смисъл, и много от техните твърдения ще изглеждат твърде странно; като например, Бог трябва да действа рационално, не трябва  или не е желателно да наказва невинния, трябва да направи положението на добродетелния по-добро, отколкото това на порочния, трябва да спазва обещанията си. Замяната на определението на думите желателно, би следвало, трябва би направила тези твърдения или смехотворни, или много спорни.

V. Но това, че първите ни идеи за морално добро не зависят от законите, ясно се вижда от постоянното ни дирене на справедливост вътре в самите закони, при това не само в човешките, но и в божествените. Какво друго може да означава всеобщото мнение, че божите закони са справедливи, свети и добри? Човешките закони могат да се нарекат добри, тъй като съответстват на божествените. Но да се наричат законите на върховния Бог добри, свети или справедливи, ако цялата доброта, святост и справедливост се установяват от законите или по волята на Всевишния, получена чрез Откровението, означава да се прибягва до почти безсмислена тавтология, свеждаща се до следното: „Бог желае това, което желае.”
Тогава най-напред трябва да се предположи, че в действията има нещо, което се възприема като абсолютно добро, и това е доброжелателността, или стремежът към общото естествено щастие на разумно действащите същества, както и че моралното ни чувство схваща това предимство. Така наричаме божите закони добри, когато си представим, че са замислени, за да насърчават общото благо по най-ефективния и безпристрастен начин. И Бог се нарича добър в морален смисъл, когато разбираме, че цялото му провидение е насочено към всеобщото щастие на създанията му; оттук правим извод за неговата доброжелателност и радостта от тяхното щастие.

Някои казват, че добротата на божествените закони се състои в тяхното съответствие със същностната правота на божията природа. Но ще прощават, няма да се съгласим с това твърдение, докато не разберем смисъла на тази метафора – “същностна правота”, и докато не се убедим, че тя означава нещо повече  от съвършено мъдра, единообразна, безпристрастна доброжелателност.
Разлика между принудата и дълга

Оттук можем да видим разликата между принудата и дълга. Фактически не съществува разлика между принудата и второто значение на думата „дълг”, т.е.установено правило, което прави действието приемливо от гледна точка на личния интерес, ако имаме предвид единствено външния интерес, различен от радващото съзнание, което възниква от моралното чувство. Едва ли трябва да се казва на читателя, че под „принуда” разбираме не някаква външна сила, движеща крайниците ни без нашето съгласие, тъй като в такъв случай ние изобщо не сме действащи същества,  а онази принуда, която възниква при заплаха и поява на някакво зло с цел да ни застави да постъпим по определен начин. И все пак, изглежда съществува общопризната разлика дори между принудата от този вид и дълга. Ние никога не говорим, че сме задължени да извършим действие, което смятаме за низко, но можем да кажем, че сме били принудени да го направим; никога не казваме, че божествените закони заради наказанията ни принуждават, а казваме, че ни задължават; не наричаме дори в преносен смисъл покорството пред Бога принуда, макар мнозина да признават, че се боят от наказание. И все пак, ако предположим, че някакво всемогъщо зло същество би изисквало под страх от сурови наказания проявата на вероломство, жестокост, неблагодарност, то бихме го нарекли принуда. Очевидно разликата е в следното. Когато определени наказания се обединяват с моралното ни чувство, за да ни подбудят към действия, които считаме за морално добри, казваме, че сме задължени; но когато възнагражденията или наказанията се противопоставят на моралното ни чувство, тогава казваме, че са ни подкупили или принудили. В първия случай наричаме законодателя добър, тъй като той има предвид щастието на обществото. Във втория го наричаме лош или несправедлив заради предполагаемото му противоположно намерение. Но ако всичките ни идеи за морално добро и зло произтичат изключително от мнението за лична изгода или загуба в действията, аз не виждам каква би могла да е разликата в значението на тези думи. 
Права
VI. От това чувство извличаме и идеите си за права. Когато ни се представя, че допусканата в определени обстоятелства от всички способност за извършване, изискване или владеене на определено нещо като цяло подпомага общото благо, ние казваме, че при тези обстоятелства което и да е лице има правото да го извърши, изиска или владее. И в зависимост от това, дали е по-голяма или по-малка тази склонност към общото благо, това право се явява по-голямо или по-малко. 
Съвършени права

Правата, наричани съвършени, са толкова необходими за благото на обществото, че всеобщото им потъпкване би направило човешкия живот непоносим; и действително нещастни са тези, чиито права в този смисъл се нарушават. И, обратното, осъществяването на тези права във всеки случай се наклонява към общото благо или непосредствено, или съдействайки за непричиняващата никому вреда полза за някоя част от обществото. Оттук очевидно следва, че да се допуска защитата на такива права или осъществяването им с насилствени средства докато се установи цивилизовано управление нито в един частен случай не може да е по-вредно за обществото, отколкото безнаказаното им нарушение. А що се отнася до общите последици, то повсеместната употреба на сила в първобитното общество с цел осигуряване на съвършени права се оказва изключително изгодно за цялото, тъй като е заставяло всеки да се бои да предприема каквито и да било опити да наруши съвършените права на другите. 

Право на война и наказание

Моралната последица, произтичаща от действително причинен ущърб или нарушение на съвършените права на другите, се явява правото на война и цялото насилие, необходимо с цел да се заставят причинителите на вредата да я обезщетят и да предоставят гаранции да не се допускат подобни престъпления в бъдеще. Това е единственото основание за правото на наказание за престъпниците и осъществяване на правата ни чрез насилствени средства в първобитното общество. И тези права, първоначално принадлежащи на лицата, понесли загуба, или техните доброволни или извикани помощници, в съответствие с постановленията на безпристрастните посредници в първобитното общество и със съгласието на лицата, претърпели загубата, предадени на магистрата в цивилизованата държава, са единственото основание за правото му да понесе наказание. Примерите за съвършени права включват правото ни на живот, на плодовете на труда ни; право да се изисква съблюдаване на споразумение по важни въпроси от хората, способни да го съблюдават; право да направляваме действията си за постигане или на общото, или на безвредното лично благо дотогава, докато предадем управлението им в една или друга степен на останалите хора и много други от подобен характер.  
Несъвършени права

Несъвършени са тези права, които в случай на масовото нарушаване не биха непременно предизвикали нещастие сред хората. Тези права съдействат за подобряване и увеличаване на опредено благо в дадено общество, но не се явяват абсолютно необходими за предотвратяване на всеобщото нещастие. Нарушаването им единствено разочарова хората, лишавайки ги от щастието, което са очаквали от човечността или благодарността на останалите; но то не ги лишава от благото, което са притежавали преди. От това описание следва, че осъществяването на такива права  с насилствени средства обикновено би довело до по-голямо зло, отколкото нарушаването им. Освен това, използването на сила в тези случаи би лишило хората от най-голямото удоволствие да извършват действия от доброта, човечност, благодарност, които биха престанали да им се струват приятни, ако хората са принудени да ги извършват. Примерите за несъвършени права включват правото на бедните да получават благотворителност от богатите; правото на всички хора върху тези услуги, които не носят със себе си безпокойства или разходи за този, който ги оказва; правото на благодетелите на ответна благодарност и т.н.

Нарушаването на несъвършените права единствено свидетелства за това, че човекът се отличава с толкова слаба доброжелателност, че не се грижи да съдейства за определеното благо на другите, когато то най-малко от всичко противоречи на собственото му. Нарушаването на съвършените права обаче свидетелства, че нарушителят им е определено лош и жесток или най-малкото толкова неумерено егоистичен, че е безразличен към дадено нещастие или разорение на останалите, ако не си представи, че от тях е в състояние да извлече полза. Нарушавайки първите, ние демонстрираме слаб стремеж към щастието на обществото, което превишава всяко дребно съображение за лична изгода, докато нарушавайки вторите показваме, че така пренебрегваме нещастието на другите, че очакването да увеличим собственото си благо преодолява цялото ни съчувствие към страданията им. Но  тъй като отсъствието на благо се понася по-леко от нещастието, и най-добрите ни пожелания към останалите да се сдобият с определено благо са по-слаби от състраданието ни към тяхното нещастие. Тогава този, който нарушава несъвършените права, показва, че себелюбието му преодолява единствено желанието му за определено благо, с което да се сдобият останалите, но този, който нарушава съвършените права, проявява такова егоистично желание да обезпечи собственото си благо, което преодолява състраданието му към чуждото нещастие.

Външни права
Освен тези два вида права съществува и трети, наричан външни права, т.е. когато осъществяването, изискването или притежанието на нещо действително нанася вреда на обществото във всеки частен случай, тъй като е насочено против несъвършеното право на друг. И все пак повсеместното лишаване на хората от способността да правят, притежават или изискват, или забраната за използване на сила за осъществяването й би причинило по-голяма вреда от цялото зло, от което можем да се боим при използването на тази способност. А оттук следва, че не може да съществува никакво право да се употребява сила за противодействие дори на външните права, тъй като разрешението да се използва сила за постигането им се отнася и до всеобщото благо. 
Цивилизованите общества заместват силата, разрешена в първобитното общество, с действия по закон. 

Примери за външни права са следните: правото на богатия скъперник по всяко време да си поиска заема от най-трудолюбивия беден търговец; правото да се изисква изпълняване на споразумение, крайно непосилно за едната от страните; правото на богатия наследник да откаже да изплати дългове, направени преди навършването на пълнолетие без измама от страна на кредитора; право за възползване от определени закони, противоречащи на всичко, считано за справедливо преди приемането на даден закон, например когато регистрирана сделка се впише вместо друга, нерегистрирана, макар и тя да я е предхождала и това да е било известно преди сключването на втората сделка.   

Кои права могат да са противоположни

Тъй като нито едно действие, изискване или притежание не е възможно да са едновременно необходими за общото благо или да му съдействат и същевременно противоположното му не може да е необходимо или да съдейства за постигане на целта, то следва, че не може да съществува никакво противодействие на съвършените права едно срещу друго или на несъвършените права едно на друго, или съвършени и несъвършени права едни срещу други. Но често за общото благо може да съдейства разрешение да се използва правото на подялба, владение, изискване и да се използва сила за осъществяване на това право, макар и вероятно от страна на това лице би било човечно и правилно да се постъпи по друг начин и да не се търсят правата. Насилствената съпротива срещу осъществяването на тези права обаче би била неизмеримо по-страшна от всяка нечовечност, проявена при използването им. И затова, макар външните права да не могат да бъдат противоположни едно на друго, те все пак могат да противоречат на несъвършените права, но те, дори ако се нарушат, не дават право да се използва сила. Оттук следва, че никога не може да съществува право на сила и от двете страни или справедлива война и за двете страни едновременно. 
Отчуждаеми и неотчуждаеми права

VII.Съществува още едно важно деление на правата в зависимост от това дали те се явяват отчуждаеми или неотчуждаеми. За да определим кои права са отчуждаеми и кои не, трябва да отбележим следните две обстоятелства:

1. Дали отчуждението е в пределите на естествената ни сила, така че ние наистина да предаваме правото си и ако това е така, тогава

2. Следва, че предаването на такива права може да служи на определена важна цел.

От първото обстоятелство следва, че правото на лично съждение или на вътрешните ни чувства е неотчуждаемо, тъй като ние не можем да командваме сами себе си да мислим това, което ни е приятно или на нас самите, или на някого другиго. Така неотчуждаеми са и вътрешните ни емоции, които възникват по необходимост в съответствие с мненията ни за обектите им. От второто обстоятелство следва, че правото ни да служим на бога по начин, който смятаме за приемлив, е неотчуждаемо, тъй като да се заставят хората да му се кланят по начин, който им изглежда неприемлив за него не е възможно да служи изобщо на каквато и да било важна цел. По подобен начин непосредственото право над собствения ни живот и тяло е неотчуждаемо за когото и да било и никой не може по свое усмотрение да причини смъртта ни или да ни осакати. Истина е, че имаме правото да рискуваме живота си за всяко добро дело, важно за обществото, и често ръководството на такива опасни действия да се подчини на благоразумието на другите за постигане на общото благо може да послужи на изключително важна цел; войниците го предават на генерала си или на военния съвет и така правото е отчуждаемо. Тези примери могат да послужат, за да онагледят използването на тези две обстоятелства на отчуждаемите права, които са длъжни да съвпаднат, за да се превърнат правата именно в такива и да обяснят начина им на приложение в останалите случаи. 
Основа на собствеността
VIII.За да видим основата на някои по-важни права на хората, нека отбележим, че вероятно девет десети от вещите, полезни на хората, съществуват благодарение на труда им и прилежността им и следователно, когато населението нараства, така че натуралния продукт на земята да е недостатъчен за осигуряване на живота им, свободата им и невинните им наслади, то за запазване на растящата система възниква необходимостта от съблюдаване на такъв вид поведение, който най-ефективно би съдействал на прилежността и при който хората биха се въздържали от всички действия, които биха довели до противоположен резултат. Известно е, че сама общата доброжелателност не е достатъчно силен източник на работливост, за да понесе тежкия труд и тегобата, както и много други трудности, към които ние от себелюбие храним отвращение. Затова, за да засилим мотивите, които ни подтикват към прилежност, на нас са ни дадени такива притегателни сили като кръвно родство,дружба, благодарност и допълнителните мотиви на честта и дори външната полза. Себелюбието в действителност е така необходимо за благото на цялото, както и доброжелателността; в качеството на таи сила на привличане, която предизвиква сцепление на частите, тя е толкова необходима за правилното състояние на цялото, както и силата на тежестта. Без тези допълнителни мотиви себелюбието обикновено би се обявявало против проявата на доброжелателност и би се обединявало със злобата или би ни подбуждало към действията, към които ни приканва злобата. Тогава този образ на действията, който унищожава по-силните връзки на доброжелателността или допълнителните мотиви на честта и изгодата в ушите ни и същевременно ни възпрепятства в прилежното следване на този ход на нещата, който действително увеличава благото на цялото, явява се порочен и ние сме длъжни да го избегнем.

Тогава, първо, лишаването на даден човек от плодовете на собствения му невинен труд отстранява всякакви подбуди за работливост, основани на себелюбие или по-силни връзки; и не ни оставя никакъв друг подтик, освен общата доброжелателност и дори, освен това, превръща работливите в постоянна плячка за ленивите и възстановява себелюбието срещу работливостта. Това е основата на правото ни да владеем и да се разпореждаме с плодовете на труда си; без това право едва ли бихме могли да се надяваме на каквато и да било прилежност или нещо друго, освен на продукта, току-що направен от природата. Работливостта би се ограничавала от сегашните ни потребности и би изчезнала, когато те се удовлетворят. В крайна сметка то може да продължава да се проявява под въздействието на слабия мотив за обща доброжелателност, ако не ни е позволено да се запасяваме, ако надвишаваме сегашните си потребности и да използваме това, което не ни е нужно или за размяна на необходимите ни стоки от друг вид, или за оказване на услуги на приятелите и семействата. И оттук следва правото на хората да натрупват стоки за бъдещето, ако те са дълготрайни; правото им на отчуждение чрез търговия; правото им да ги предават на приятелите си, децата си, роднините си; в противен случай ние бихме лишили прилежността от всякакви мотиви на себелюбие, дружба, благодарност и естествена привързаност. Същото това основание съществува за правото да се разпореждаме със завещано имущество. Признаването на това право се явява основание за правото на онаследяване от лица, които са починали без да оставят завещание. 

Външното право на скъперника на безполезните му запаси също се основава на това, че ако се разреши на някого чрез насилие или без съгласието на приобретателя да се възползва от придобивките му, то това би охладило стремежа към прилежност и би унищожило всички удоволствия от великодушие, чест, благотворителност, които изчезват, ако хората е възможно да бъдат принудени да извършат тези действия. Освен това в много случаи не е възможно да се определи кой е скъперник и кой не е. 

Право на брак

Бракът трябва да е устроен по такъв начин, че да осигури появата на наследник. В противен случай ще лишим мъжа от един от най-силните мотиви за общото благо, т.е. естествената привързаност, и ще охладим стремежа му към инициативност, както бе показано по-горе.

Търговия

Трудът на всеки човек не може да му осигури всички необходими вещи, макар и да е възможно да му предостави ненужно изобилие от един даден вид. Оттук следва правото на търговия и отчуждение на стоките ни, а също и правото или на стоки, придобити от други, или от труда им, произтичащо по силата на договори и обещания.

Право на цивилизовано управление

Огромните изгоди, които получават хората от безпристрастни арбитри, упълномощени да разрешават спорове, които обикновено възникват между съседи поради пристрастност на себелюбието и от благоразумни разпоредители, които трябва не само да обучават тълпата да осигури общото благо по най-добър начин и да се защитава от взаимна вреда или вреда, нанесена от чужденци, но и трябва да са въоръжени с достатъчно сила, за да са ефективни декретите или заповедите им вътре в страната и страната да изглежда страшна за съседите си зад граница, тези изгоди, твърдя аз, достатъчно отразяват правото на хората да установят цивилизовано управление и да подчинят отчуждаемите си права на разпореждане от своите управници, установявайки такива ограничения, които им подсказва благоразумието. И в такава степен, в каквато хората им предават правата си, управляващите ги имат външното право да се разпореждат с тях, както ги съветва благоразумието им, за постигане на целите на установеното от тях, но не повече.  

Следствия от сравняването на степените на добродетел и порок в действията
IX. Тези примери могат да покажат как моралното ни чувство чрез малко разсъждения за насочеността на действията може да регулира правата на хората. Нека сега да използваме изложения по-горе
 общ канон за сравняване степените на добродетел и порок в действията във вид на няколко извода, без да се смята този, който бе вече направен
. 
Въз основа на способността
1. Неуспехът, пълен или частичен, на всеки добър или лош опит, ако е в резултат единствено на външна сила или непредвидена случайност, не променя моралното добро или зло, тъй като в добрите опити моментът на доброто, или М, в такива случаи се намалява или изчезва, но същото се случва и със способността, или Сп. Следователно, частното може да остане непроменено. Това се отнася и по отношение на лошите опити. Така че действията трябва да се считат за добри или лоши в зависимост от събитията единствено в такава степен, в каквато може да предвиди агентът, ако са  лоши, или в степента, в която са замислени, ако са добри, тъй като тогава те свидетелстват единствено за любов или омраза у действащия. 
Интерес

2. Светските възнаграждения, свързани с добродетелта и фактически влияещи на действащия повече от доброжелателността, намаляват моралното добро в такава степен, в каквато са били необходими, за да го подтикнат към това действие или да го принудят да стори повече добро, отколкото би направил в противен случай; тъй като увеличавайки определения интерес, или И, който трябва да се извади, те намаляват доброжелателността. Но допълнителните интереси, които не са били необходими за подтикването на лицето да действа, като например възнаграждение на доброто същество за извършеното действие, предприето без никакво възнаграждение, не намаляват добродетелите му. Но по този въпрос нито един смъртен не е в състояние да съди другия. Изгледите за получаване на ответна благодарност за услугите, които бихме оказали безвъзмездно, също не намаляват щедростта. Този извод може да бъде отнесен към възнагражденията в бъдещия живот, ако някой смята, че те се различават от удоволствията, доставяни от самата добродетел. Ако те не се смятат за нещо различно от удоволствията, то тогава самият стремеж към тях се явява убедително свидетелство за добродетелен нрав. 

3. Външната полза, подтикваща ни към извършване на действия, носещи зло на други, намалява злобата на действията, ако без тези изгледи за получаване на изгода ние изобщо не бихме ги предприели; такива са изгледите за получаването на крупни възнаграждения, избягване на изтезанията и дори неловко упорство на бурни егоистични страсти. Обикновено това се нарича велико изкушение. Основанието му е същото, както и в предишния случай, тъй като Н = (µ - И)/Сп. Можем да си припомним тук, че изпитваме повече безпокойство при наличието на неудоволствие, отколкото при отсъствието на добро и оттук изтезанията се явяват смекчаващо вината обстоятелство, което ни влече към злото, повече, отколкото подкупът, тъй като „И” тук е по-голям.
Вреда

4.  Преодоляването на неловкото упорство на бурните егоистични страсти, а в още по-голяма степен на материалните загуби, труд и т.н. увеличава добродетелността на доброжелателното действие, тъй като тогава интересът се превръща в отрицателен и изваждането му увеличава сумата.
5. Едно злоумишлено действие се превръща в още по-ненавистно, ако агентът предвиди всички лоши последици, произтичащи за него от това действие по силата на самата тази причина,  особено при следното:
Как познаването на законите влияе върху действията

6. Познаването на закона, забраняващ дадено зло действие, увеличава злото, увеличава отрицателния интерес, който подлежи на изваждане, тъй като тогава злонравата склонност следва да е толкова силна, че да преодолее всички съображения на себелюбието, стремящо се да избегне наказанието и всички съображения за благодарност към законодателя. Това обикновено се нарича грях срещу съвестта.
7. Услуги, която не изискват труд или разходи, обикновено съдържат малко добродетели, тъй като способността е много голяма, а липсва преодоляване на противодействащ интерес.    
8. Но отказът от тях може да е особено порочен, тъй като свидетелства за отсъствието на добри емоции и често води до достатъчно голям момент на естествено зло.

Степен на право

9. Като цяло съблюдаването на чуждите съвършени права съдържа в себе си малко добродетели, тъй като същевременно моментът на доброто никак не се увеличава в сравнение с по-ранните му стойности, а интересът, подтикващ към действието, е много голям, включително стремежът да се избегнат всички злини на войната в първобитното общество.

10. Но нарушаването на съвършените или дори на външните права винаги е  изключително зло или според непосредствените, или според по-отдалечените последици от действията, а егоистичните мотиви, преодолявани от тази порочна склонност, са същите, както и в предишния случай.

11. Действително заслужават похвала тези действия или услуги, които другите изискват от нас по силата на несъвършеното право; и обикновено колкото е по-силно правото им, толкова по-малко добродетели се наблюдават в съблюдаването му, но и толкова повече порок в нарушаването му.

Сила на връзките

Лема. При равни способности на еднакво добри хора, по-силните връзки на доброжелателността следва да доведат до по-голям момент на добро отколкото биха предизвикали по-слабите връзки. Така естествената привързаност, благодарността, дружбата довеждат до по-добри резултати, отколкото общата доброжелателност. Оттук:
12. При равни моменти на добро, произведени от двама деятели, когато първият действа от обща доброжелателност, а вторият – от по-близки отношения, този, който произвежда равно по количество благо от по-слаба привързаност, се отличава с по-голяма добродетел, отколкото другият, чиято привързаност е по-силна, но който не произвежда повече благо от първия и следователно добродетелта му е по-малка.

13. Все пак отказът от оказване на помощ на лицата, свързани с по-силни връзки, или действия, насочени срещу тях, съдържат в себе си повече порок от подобен отказ или действие, насочени срещу лица, чиято връзка е по-слаба, тъй като егоизмът или злобата ни следва да са толкова повече, колкото е по-силна противоположната им привързаност, която преодоляват. Така наблюдаваме по-малко добродетели в даден момент на добро, произведен в съдружие с благодарността, естествената привързаност или дружбата, отколкото в еднакво важни действия, предприети от обща доброжелателност. Но неблагодарността към благодетеля, пренебрегването на интересите на приятел или роднина, или ответни зли действия са неизмеримо по-ненавистни от подобно по степен пренебрежение или зли действия, предприети към непознати.
Каква помощ трябва да се предпочита при появата на противоречия

14. Когато е невъзможно да следваме две различни склонности към доброжелателност, сме длъжни да предпочетем удовлетворяването на по-силната склонност в съответствие с мъдрия ред на природата, която е установила тези привързаности. Така ние следва да сме повече благодарни, отколкото щедри; по-скоро да служим на приятеля или роднината, отколкото на непознатия, който притежава равна на неговата добродетел, в случай че не можем да служим и на двамата. 

15. Или, в по-общ план, тъй като не може да има каквото и да било право, претенция или дълг към невъзможностите, когато две действия, които трябва да се извършат от агента, съдействат поравно за чуждото благо, но не могат да бъдат и двете изпълнени едновременно, то следва да се извърши това, което носи повече благо, ако неизвършването на второто не доведе до превес на злото. Ако неизпълнението на което и да е от двете доведе до ново естествено зло, е необходимо да се откажем от това, чието неизпълнение ще донесе по-малко зло. Така, ако двамина, чиито достойнства не са еднакви, се подложат на опасност, сме длъжни да спасим този, който е по-ценен, в случай че не можем да спасим и двамата. Така както неблагодарността свидетелства за по-лош характер, отколкото пренебрегването на благодеянието, тъй като тя предизвиква по-лоши чувства у благодетеля и по-голяма неувереност към себе си и подозрителност към съгражданите си, отколкото неизпълнението на акта на благодеяние, ние в следствие на това следва да сме по-скоро благодарни, отколкото благодетели, когато не можем да проявим в който и да е конкретен случай и двете склонности, ако неизвършването на някое действие довежда до ново определено зло или продължаване на състоянието на неудоволствие, когато неизвършването на другото едва би попречило на появата  на някакво ново определено благо, то доколкото състоянието на неудоволствие се явява по-голямо зло, отколкото отсъствието на благо, ние сме длъжни по-скоро да следваме състраданието, отколкото добротата, и да облекчим положението на страдащите, а не да увеличим насладата на доволстващите, когато не можем да извършим едновременно и двете дела, а другите обстоятелства на обектите са еднакви. В такива случаи не следва да допускаме противоположни задължения; по-важно е настоящето ни задължение, а отказът да окажем по-маловажна и незначителна услуга в този момент не се явява морално зло.  
Произход на държавата
X. От част VII следва, че всяка власт или пълномощие сред хората е длъжна да притежава правото да се разпорежда с чуждите отчуждаеми права, делегирани на дадено лице или съвет и че, следователно, управление не е възможно да е толкова абсолютно, че да притежава дори и външното право да прави всичко и да командва всички. Тъй като навсякъде, където се наблюдава покушение на неотчуждаемите права, следва да възникне или съвършено, или външно право на съпротива. Единствените ограничения от морален характер, които е възможно да се налагат върху поданиците, следва да са следните съображения: предвиждат, че поради недостиг на сили те със съпротивата си вероятно ще навлекат по-големи беди на обществото, отколкото тези, които се стремят да отстранят; или откриват, че управляващите са като цяло много полезни на обществото, но благодарение на необмислена страст са причинили вреда, която е толкова малка, че не засенчва ползата от управлението им или злото, което по всяка вероятност ще бъде причинено от съпротивата, особено ако вредата е от частен характер и няма да доведе най-вероятно до прецедент в ущърб на останалите. Неотчуждаемите права се явяват съществени ограничения за всички системи на управление. 

Абсолютно управление

Под управление на господар или съвет, или и двамата, се разбира правото да се разпореждат с природната сила и имущество на целия народ в такава степен, в каквато те по естествен начин са отчуждаеми, в зависимост от благоразумието на господаря, съвета или двамата заедно, за общото благо на държавата или целия народ, без никакви уговорки относно размера на имуществото, начин на вземане или тази част от труда на поданика, която те ще изискат. Но във всички държави се предполага следното мълчаливо условие, че властта, предадена на управляващите, следва да се употребява в съответствие с най-добрите съждения на управляващите за общото благо. Така, че когато управляващите открито проявят намерение да унищожат държавата или действат по такъв начин, че по необходимост да постигнат този резултата, и това най-важното условие, присъстващо при всяко предаване на гражданската власт, се наруши, то така мълчаливото съгласие губи силата си.

Ограничено управление
Господарят или съветът, или двамата заедно, могат да притежават в различна степен ограничена власт; или когато съгласието на единия е необходимо за законността на постановленията на другия, или когато в съответствие със самата конституция на тази върховна власт определени дела са иззети от юрисдикцията на господаря, съвета или двамата заедно. Например, когато се обединяват няколко независими държави, създават общ съвет, от чиито компетенции те пряко изземват някои привилегии още при формирането на този съвет или когато в самата конституция на някоя държава е определен начин за избиране на господар или членове на върховен съвет и е обявена целта на избора. Във всички тези случаи такъв господар или съвет, или и двамата нямат пълномощията да изменят самата форма на управление или да ликвидират това право, което има народа, правото да се управлява по именно такъв начин, чрез господар или съвет, избрани по точно този начин, без всеобщото съгласие на същите тези хора, които са се подчинили на тази форма на управление. Така че възможно е да съществува много правилна държава, в която да няма универсална абсолютна власт, с която е облечено едно лице или съвет, или друго събрание, с изключение на събранието на целия народ, обединил се в тази държава. Да се каже, че ако върховната власт предприеме опит да осъществи изменение на самата форма на управление, то народът, в съответствие със самата конституция, няма да разполага със средства да оправи положението, не означава да се докаже, че върховната власт разполага с такова право, освен ако не бъркаме всичките си представи за право с представите си за външно право. В такъв случай единственото средство действително се явява всеобщо въстание срещу такива вероломни управляващи.

Същност на деспотичната власт

Деспотична е властта, с която могат да се сдобият ощетените лица над тези престъпници, чиито живот в съответствие с безопасността на обществото, могат да удължат, за да са в състояние те с труда си да овъзмездят вредата, нанесена от тях самите; или над тези, чиито размер на дълговете превишава общата стойност на имуществото и труда им. Самата тази власт се разпростира единствено върху имуществото и труда на престъпниците и длъжниците и не съдържа в себе си права да измъчва или склонява към проституция или да узурпира правата на поданиците, които по същността си се явяват неотчуждаеми права или на нещо, което няма никакво отношение към овъзмездяването на вредата, разплащане на дълга или гаранция срещу извършването на бъдещи престъпления. Характерна черта на деспотичната власт е, че тя е изцяло насочена към благото на управляващите без всякакво мълчаливо съгласие да се обръща внимание върху благото на поданиците. В този смисъл деспотичното управление е откровено несъвместимо с понятието за цивилизовано управление. 

От тази идея за правото, обяснена по-горе, сме длъжни по необходимост да стигнем до извода, че не може да съществува никакво право или ограничение на правото, несъвместимо с най-великото общо благо или противоречащо на него. И затова в случаите на крайна необходимост, когато държавата не може да бъде спасена от разрушение по никакъв друг начин от страна на управляващите, притежаващи ограничена власт, или други лица, които са в състояние да го постигнат, следва да е безусловно справедливо и правилно да се употреби силата на държавата за собственото й запазване, излизайки от тези предели, установени от конституцията под формата на преходни актове, които не трябва да се превръщат в прецеденти. А от друга страна, когато такава необходимост да се избегне унищожението го изисква, поданиците могат справедливо да си върнат правата, обикновено принадлежащи на управляващите ги или могат да им противодействат. Ние всички допускаме тази привилегия като явна необходимост за защита на най-съвършените частни права. А ако правата на обществото имат много по-голямо значение, то такива са и обществените потребности. Тези потребности би трябвали да са действително много сериозни и явни, в противен случай те изобщо не биха могли да вземат превес над злото, причинено от нарушаването на умерената конституция чрез произволен акт на властта от една страна или чрез въстание и гражданска война от друга.
Нито едно лице или държава не могат да изпитват спокойствие, ако не са уверени, че важните им права са защитени от жестокостта, алчността, честолюбието или капризите на управляващите. И нито едно управление не може да бъде безопасно или действено за постигането на тези цели, поставени при учредяването му, ако са често изпитва ужасите на въстанията. Затова каквито и временни актове да се допускат в изключителни случаи, каквото и да е законно в преходните актове на един смел законодател, който без предварително съгласие е длъжен да освободи една поробена нация и по този начин да предаде делата й в ръцете на лице или съвет, избрани или ограничени от самата нея, трябва да се първо увери в собствената си безопасност и в мъдростта на правителството си. Все пак, тъй като нито един претендент за управляващ не е в състояние да докаже висшата си мъдрост и доброта така, че да удовлетвори и осигури безопасност на поданиците си и в такава степен, в каквато е необходимо за щастието им, то по отношение на уставната държава, което обикновено е справедливо по отношение на всички общества, следното трябва да е справедливо: с изключение на тези случаи, в които хората в името на собствените си интереси или от любов към обществото са се съгласили да подчинят действията си или имуществото си в определени граници на разпореждане от други, нито един смъртен не може да има правото да кове закони за другите без съгласието им, ясно изразено или по подразбиране, основавайки се на висшата си мъдрост или доброта, или друго качество, или да се разпорежда с плодовете на труда им или всякакви други права. Следователно, висшата мъдрост или добротата не дават право на хората да управляват другите.

Божественото управление се основава на мъдрост и доброта

Но тогава по отношение на Бога, който се счита за всемогъщ и доброжелателен и свободен от всякаква нужда, която обичайно е причината да се нанасят вреди на другите, можем да кажем, че от страна на такова същество трябва да е много любезно да поеме върху плещите си управлението на слабите, непостоянни създания, допускащи чести грешки под въздействието на егоизма, и да им предостави закони. На тях всеки смъртен трябва да се подчинява от любов към обществото като създаден за благото на цялото и за най-голямото лично благо,което му съответства. Всеки може да е сигурен, че за постигане на тези цели най-добре ще го насочат божествените закони, отколкото собственото му най-голямо благоразумие и предпазливост. Оттук допускаме, че добрият и мъдър бог е длъжен да притежава съвършеното право да управлява Вселената и че всички смъртни са задължени винаги и навсякъде да му се подчиняват. 
Що е божествено правосъдие
Правосъдието на Бога е само разбиране за универсалната безпристрастност на доброжелателството, тъй като тя му влияе, ако той създаде закони, за да ги приспособи към всеобщото благо и да изиска спазването им с помощта на награди и наказания. 

Сътворението не е в основата на Божието господство
XI. Някои смятат, че собствеността, която е във владение на Създателя във всичките му творения, трябва да е истинската основа на правото му да управлява. Действително, ние смятаме за необходимо за общото благо на хората никой да не трябва произволно да се разпорежда с имущество, придобито с чужд труд, което наричаме собственост, и оттук смятаме, че сътворението се явява единствената основа за господството на Бога. Но ако причината
 за установяване правото на собственост не може да се обяви срещу съвършено мъдрото и доброжелателно същество, то аз не виждам основание за това, че собствеността трябва да е необходима за господството му. И тази причина не издържа на критика. Тъй като безкрайно мъдрото и добро същество никога не би могло да употреби поетата от него власт, за да противодейства на всеобщото благо. Връзките на благодарността са действително по-здрави, отколкото една гола доброжелателност и затова, ако предположим съществуването на две еднакво мъдри и добри същества, едно от които е напият създател, а другото – не, ние следва да се смятаме за по-задължени да се подчиняваме на създателя си. Но ако предположим, че създателят ни е злобен, а доброто същество благоволява да ни спаси или да ни управлява по-добре, за да осъществи добрите си намерения, правото му да ни управлява би било напълно оправдано. Но това по-скоро е въпрос на любопитно предположение, отколкото практическо приложение, тъй като и двете права, на доброжелателността и на собствеността, се съединяват в един единствен истинен Бог, съчетани с безкрайна мъдрост и сила.

Моралното ни чувство е следствие на божествена доброта

XII. Ако сега зададем въпроса не би могъл Бог да ни даде друго или противоположно разположение на духа, а именно да одобряваме действията въз основа нещо различно от  доброжелателността? Определено можем да кажем, че в това не се съдържа нищо, което би превъзхождало естествената власт на Бога. Но така, както и в първия трактат
 намерихме решение за устройството на сегашния ни усет за красиво в божествената доброта, то с това много по-очевидно основание можем да припишем сегашното си устройство на моралното ни чувство за Неговата доброта. Тъй като ако Бог е действително доброжелателен или изпитва радост от щастието на останалите, то той разумно не би могъл да действа по друг начин и да ни предостави морално чувство на друго основание, без да противодейства на собствената си добронамереност. Тъй като дори да предположим съществуването на противоположно чувство, всяко разумно същество все пак би било длъжно в някаква степен да се погрижи за външното си щастие. Разсъжденията за положението на хората на този свят би довело до извода, че всеобщата доброжелателност и общителният характер или определената насоченост на външните действия най-активно биха съдействали на външното благо на всеки, в съответствие със заключенията на Къмберланд и Пуфендорф. В същото време извратеното чувство за морал би ни причинявало безпокойство в такъв ход на нещата и би ни навеждало към противоположното, т.е. варварство, жестокост и измама и естественото ни състояние действително би било, както твърди г-н Хобс, всеобща война, така че във всяко действие щяхме да сме раздирани от два противоположни принципа и бихме били вечно нещастни, чиито и указания да следваме. 
Откъде идва всеобщото мнение за добротата на Бога

XIII. В този труд често се приема без доказателство, че Бог е морално добър, макар и цялото разсъждение по никакъв начин да не е построено върху това предположение. Ако изследваме причината за поразителното съгласие на хората по отношение на това мнение, то вероятно няма да открием убедителни доводи a priori, въз основа на идеята за независимо същество, за доказване на добротата му. Но съществува голяма вероятност, изведена от самото устройство на природата, която, доколкото ни е известно, изглежда явно замислена за благото на цялото, а случайните беди изглеждат необходими спътници на някакъв механизъм, предназначен за неизмеримо превъзхождащо го благо. Не, дори самото това морално чувство, внушено на разумно действащите същества, да се пленяват и възхищават от определени действия, произтичащи от грижа за чуждото благо, се явява едно от свидетелствата за доброта на Твореца на природата.
Но тези разсъждения в никакъв случай не са толкова разпространени, колкото мнението за добротата на Бога, нито пък често се налагат от някого. Тогава е по-вероятно, че това мнение на хората се води от следното: Видимото устройство на света ни дава представа за безграничната мъдрост и сила на Твореца. Не можем да си представим такова същество като нуждаещо се и сме длъжни да заключим, че то е щастливо и се намира в най-доброто възможно състояние, доколкото то може да възнаграждава себе си. Ние трябва да си представим, че най-доброто състояние на разумно действащите същества и най-голямото им и достойно щастие се състои във всеобщата действена доброжелателност. Оттук правим извода, че Бог е доброжелателен по най-универсален и безпристрастен начин. Ние също не можем напълно да си представим какво още заслужава да се нарича „съвършенство” освен доброжелателността и тези способности или качества, които са необходими да я направят действена, като например мъдростта и силата; или поне не можем да имаме никакво друго разбиране за нея, което се поддава на оценка. 
Шарл дьо МОНТЕСКЬО (1689 - 1755)

Опит върху вкуса в нещата от природата и изкуството


В начина, по който съществуваме в действителност, душата ни вкусва три вида удоволствия; едни тя извлича от дъното на собственото си съществуване, други се получават от единението й с тялото; и най-сетне, трети се основават върху                   склонности и предразсъдъци, които някои институции, употреби и навици я карат да възприеме. 


Тези различни удоволствия на нашата душа формират обектите на вкуса, като красивото, доброто, приятното, наивното, деликатното, нежното, грациозното, незнайно-каквото, благородното, голямото, възвишеното, величественото и т.н. Например, когато изпитваме удоволствие да виждаме нещо, което ни носи полза, казваме, че е добро; когато изпитваме удоволствие да го виждаме, без да отделяме в него налична полза, го наричаме красиво. 


Древните не разграничавали добре това; те възприемали всички качества, отнасящи се до душата ни, като позитивни; ето защо диалозите, където Платон кара Сократ да разсъждава, на които древните толкова се възхищавали, днес не издържат, понеже се основават върху невярна философия: защото всички тези  разсъждения, изтеглени въз основа на доброто, красивото, съвършеното, мъдрото, безумното, твърдото, мекото, сухото, влажното, разгледани като позитивни, вече не значат нищо. 


Следователно, източниците на красивото, доброто, приятното са в нас самите; а търсенето на техните причини означава да се потърсят причините за удоволствията на нашата душа. 


Тогава да разгледаме нашата душа, да я изучим в нейните действия и страсти, да я потърсим в нейните удоволствия; там тя се проявява най-вече. Поезията, Живописта, Скулптурата, Архитектурата, Музиката, Танцът, различните видове игри, най-сетне произведенията на природата и изкуството могат да й доставят удоволствие: да видим защо, как и кога го правят; да отдадем право на нашите чувства; това ще спомогне да си формираме вкус, който не е нищо друго освен предимството да открием с финес и бързина мярата на удоволствието, което всяко нещо трябва да доставя на хората. 


За удоволствията на нашата душа. Душата има свои собствени удоволствия и те са независими от удоволствията, които идват в нея от сетивата; такива са любопитството, идеите за нейното величие, за съвършенствата й, идеята за собственото й съществуване, противопоставено на усещането за мрак, удоволствието да обгръща всичко с една обща идея, удоволствието да вижда множество неща, да ги сравнява, да свързва и разделя идеите. Тези удоволствия са в природата на душата независимо от сетивата, защото принадлежат на всяко мислещо същество; и няма никаква разлика дали тук ще разглеждаме душата, имаща своите удоволствия като субстанция, съединена с тялото, или като отделена от тялото, защото тя ги притежава винаги и тъкмо те са обектите на вкуса: така изобщо няма да различаваме тук удоволствията, идващи в душата от нейната природа, заедно с тези, които се дължат на единението с тялото; всички тях ще наричаме удоволствия по природа, като ще ги разграничим от придобитите удоволствия, които душата получава от известни връзки с удоволствията по природа; по същия начин и по същата причина ще разграничим естествен вкус и придобит вкус.

 
Добре е да познаваме източника на удоволствията, чиято мяра е вкусът: познанието на естествените и придобитите удоволствия ще ни послужи да изправим нашия естествен и придобит вкус. Трябва да тръгнем от положението, в което е нашето същество, и да познаем какви са неговите удоволствия, за да успеем да премерим тези удоволствия и дори понякога да ги почувстваме.

Ако нашата душа изобщо не беше съединена с тялото, щеше да познава, но, изглежда, щеше да обича онова, което е познала: сега ние обичаме почти само това, което не познаваме. 

Нашият начин на съществуване е напълно произволен; можели сме да бъдем създадени такива, каквито сме, или другояче; но ако бяхме направени другояче, щяхме да усещаме по друг начин; един орган повече или по-малко в нашето устройство щеше да доведе до друго красноречие, до друга поезия; различна съединителна тъкан на същите органи щеше да направи още по-различна поезия: например, ако органите ни бяха така устроени, че да задържаме вниманието си за по-дълго, всички правила, които привеждат в съответствие разположението на субекта спрямо нашето нимание, вече нямаше да съществуват; ако бяхме способни на повече проницателност, всички правила, основани върху мярката на нашата проницателност, също биха отпаднали; най-сетне, всички закони, установени въз основа на това, как съществува нашата машина, биха били различни, ако нашата машина не съществуваше точно по този начин.

Ако виждането ни беше по-слабо и смътно, в частите на архитектурата нямаше да има толкова орнаменти и щеше да се наложи по-голямо единообразие; ако виждането ни беше по-отчетливо и душата беше по-способна да обгръща повече неща наведнъж, в архитектурата щеше да има повече украси. Ако ушите ни бяха направени като тези на някои животни, щеше да се наложи да преустроим много от музикалните инструменти: знам, че отношенията между самите неща биха се запазили, но след като се промени отношението им спрямо нас, нещата, които в настоящото състояние оказват върху нас известен ефект, повече не биха го правили; и тъй като съвършенството на изкуствата се състои в това да ни представя нещата такива, каквито доставят възможно най-голямо удоволствие, ще се наложи промяна в изкуствата, защото ще се промени най-свойственият за нас начин да получаваме удоволствие.

Смята се, че е достатъчно да се познават различните източници на нашите удоволствия, за да имаме вкус, и че когато прочетем казаното от философията по този въпрос, вече имаме вкус и можем смело да съдим за произведенията. Но естественият вкус не е теоретично познание; той е бързо и точно приложение на правилата, които дори не познаваме. Не е необходимо да знаем, че полученото удоволствие от нещо, което намираме за красиво, идва от изненадата; достатъчно е  то да ни изненада, и то да ни изненада толкова, колкото му се полага – нито повече, нито по-малко. 

Така че, всичко, което бихме казали тук, и всички наставления, които бихме могли да дадем за формирането на вкуса, могат да се отнасят само към придобития вкус, тоест могат да се отнасят пряко само към придобития вкус, макар че той все пак има индиректно отношение към естествения вкус: защото придобитият вкус засяга, променя, увеличава и намалява естествения вкус, както естественият вкус засяга, променя, увеличава и намалява придобития вкус.

Най-общото определение на вкуса, без да се взима под внимание дали той е добър или лош, точен или неточен, е това, което ни привързва към нещо чрез усещането; това не пречи той да може да се прилага към интелектуални неща, чието познание доставя такова удоволствие на душата, че е било единственото блажентво, които някои философи са могли да разберат. Душата познава чрез своите идеи и своите чувства; получава удоволствие от тези идеи и чувства: защото, макар да противопоставяме идеята на усещането, все пак, още щом види нещо, идеята го и усеща. И следователно всички интелектуални неща, които тя вижда или вярва, че вижда, биват вследствие на това усещани. 


За ума изобщо. Умът е род, който под себе си има множество видове – гений, здрав смисъл, различаване, правилност, талант, вкус. 

Умът включва добре устроени органи съобразно нещата, към които се прилага. Ако предметът е изключително особен, се нарича талант; ако има повече отношение към известно изтънчено удоволствие на светските хора, се нарича вкус; ако особеността е единствена по рода си у даден народ, талантът се нарича дух, както военното изкуство и земеделието при римляните, лова при диваците и т.н.

За любознателността. Нашата душа е създадена, за да мисли, тоест за да забелязва; такова същество трябва да притежава любопитство: след като всички неща са навързани и във веригата всяка идея предшества друга и следва друга, човек не може да обича да вижда едно нещо, без да иска да види друго; и ако не изпитваме желание за едното, не бихме имали никакво удоволствие от другото. Така, когато ни покажат част от една картина, ние желаем да видим и другата, скрита част в съответствие с удоволствието, което ни е доставила първата, видяна част. 

Следователно удоволствието, което ни дава един обект, ни отнася към друг; ето защо душата винаги търси нови неща и никога не си почива. 

Така винаги можем да сме сигурни, че на душата ще се понрави, ако й бъдат показани много неща или дори повече от това, което е е надявала да види. 

Оттук можем да си обясним защо изпитваме удоволствие, когато виждаме добре подредена градина, но също така и едно диво място в полето: причината за произведения ефект е една и съща. 
 


Понеже обичаме да виждаме голям брой обекти, бихме искали да разширим нашия поглед, да бъдем на много места, да обходим повече пространства: душата ни отбягва границите и би искала, така да се каже, да разшири сферата на своето присъствие; така за нея е голямо удоволствие да отнесе погледа си надалеч. Но как да го направи? В градовете погледът ни е ограничен от къщите; в полето от хиляди други пречки: едва можем да видим три или четири дървета. Изкуството идва на помощ и ни разкрива природата, която се крие; ние обичаме изкуството, и то повече от природата, от онази, която е скрита за очите ни. Но когато откриваме красиви местности, когато погледът ни напълно свободно може да съзре надалеч поля, потоци, хълмове и онези разположения, сякаш нарочно създадени за това, то той бива очарован по различен начин, отколкото при гледката на градините на Льо Нотр, защото природата не се повтаря, докато в изкуството винаги има подобие. Ето защо в живописта харесваме повече пейзажа, отколкото плана на най-красивата градина на света; причината е, че живописта взима природата само там, където е красива, там, където погледът може да се понесе надалеч и в целия си обхват, там, където е разнообразна, където може да бъде гледана с удоволствие. 


Обичайно, една мисъл е голяма, когато казва нещо, което прави да се видят голям брой други неща, и когато благодарение на това изведнъж откриваме онова, на което сме можели да се надяваме само след много четене. <…>


За удоволствията от реда. Не е достатъчно на душата да се показват много неща, трябва да й се показват подредено; защото така ние си припомняме онова, което сме видяли, и започваме да въобразяваме онова, което ще видим; душата ни се чувства щастлива от своята широта и проницателност: а в творение без никакъв ред душата усеща как всеки момент нарушава реда, който иска да въведе в него. Последователността, която авторът си е създал, и нашата собствена се смесват; душата не задържа нищо, не предвижда нищо; тя е унижена от объркването на идеите си, от това, че нищо друго не й остава, напразно се уморява и не може да вкуси никакво удоволствие; затова, когато намерението не е да се изрази или да се покаже безпорядъкът, в самия безпорядък се внася ред. Така художниците групират фигурите си; онези, които изобразяват битки, поставят на преден план в картините си нещата, които окото трябва да отличи, а смесеното отлагат на фона и в далечина. 


За удоволствията от разнообразието. Но ако е необходим ред в нещата, необходимо е също да има разнообразие. Без разнообразие душата се отегчава;  сходните неща й изглеждат еднакви; и ако част от една картина, която ни показват, прилича на друга, която вече сме видяли, обектът ще бъде нов, без да изглежда такъв, и няма да ни достави никакво удоволствие. И тъй като красотата на произведенията на изкуството, подобни на произведенията на природата, се състои само в удоволствията, които ни доставят, то те трябва възможно най-много да разнообразяват тези удоволствия; душата трябва да може да види неща, които не е виждала; трябва чувството, което й се дава, да е различно от онова, което вече е изпитала. 


Така, историите ни харесват с разнообразните разкази, романите с различните събития, театралните пиеси с разнообразието на страстите, а тези, които са вещи в обучението, променят колкото могат повече еднообразния тон на обучението. ...


Душата обича разнообразието, но, както казахме, тя го обича, защото е създадена да познава и да вижда. Следователно тя трябва да може да вижда и разнообразието да й го позволява, тоест нещото трябва да е достатъчно просто, за да бъде забелязано, и достатъчно разнообразно, за да бъде забелязвано с удоволствие. 


 Има неща, които изглеждат разнообразни, а не са такива, докато други, които изглеждат еднообразни, са много разнообразни. 


Готическата архитектура изглежда много разнообразна, но смесването на дребни орнаменти уморява; не можем да различим един орнамент от друг, а техният брой прави така, че окото не може да се спре никъде: така тя престава да се харесва тъкмо заради онези места, които са били избрани, за да бъде приятна. Готическата сграда е вид загадка за окото, а душата е също толкова затруднена, както когато й представят неясна поема. 


Обратно, гръцката архитектура изглежда еднообразна; тя обаче притежава необходимото и точно разпределение, така че душата вижда точно толкова, колкото може, без да се уморява, достатъчно, за да се заеме със съзерцаване на разнообразието, което доставя удоволствие. 


Големите неща трябва да имат големи части; високите хора имат дълги ръце, големите дървета имат големи клони, а големите планини са съставени от други планини, намиращи се под или над тях; природата на нещата прави така. Гръцката архитектура, която има малко и големи деления, подражава на големите неща; душата усеща как навсякъде владее някаква величавост.


Така и живописта разделя представяните на картината фигури на групи от по три или четири; тя подражава на природата, множеството винаги има отделения; затова живописта разделя още наедро своите светли и тъмни тонове. 

За удоволствията от симетрията. Казах, че душата обича разнообразието; все пак в повечето неща тя обича да вижда известна симетрия. На пръв поглед това е противоречие, но ето как може да се обясни.

Една от основните причини за удоволствията на нашата душа, когато гледа обектите, е лекотата, с която ги забелязва; симетрията се харесва на душата, защото премахва трудността, облекчава душата и, така да се каже, разделя работата наполовина.

Оттук следва едно общо правило: навсякъде, където симетрията е полезна за душата и може да подпомогне функциите й, тя е приятна; но там, където е безполезна, става блудкава, понеже премахва разнообразието. Нещата, които гледаме в последователност, трябва да притежават разнообразие, защото душата ни не изпитва никаква трудност да ги вижда. Обратно, онези, които забелязваме с един поглед, трябва да имат симетрия. Така забелязваме с един поглед фасадата на сграда, цветна леха, храм и влагаме в тях симетрия, която се харесва на душата заради лекотата, с която най-напред обхваща целия обект. 

Обектът, схващан с един поглед, трябва да е прост, единствен, като всички части се отнасят към основния обект; затова още се харесва симетрията: от всичкото тя прави едно единно цяло.

В природата на нещата е цялото да е завършено и душата, виждаща цялото, иска да няма нито една незавършена част. Това също е причина да се обича симетрията; необходима е някакъв вид претегленост или балансираност, така че сграда с едно крило или с крило, което е по-скъсено от другото, е толкова незавършена, колкото тяло  една ръка или с прекалено къса ръка.

За контрастите. Душата обича симетрията, но обича също така и контрастите. Това изисква доста обяснения. Например:

Ако природата изисква от художниците и скулпторите да влагат симетрия в частите на фигурите, тя, обратно, иска да придават контрасти в положенията. Крак, поставен като другия, част на тялото, която прави същото като друга част, са непоносими; причината е, че заради симетрията положенията са винаги еднакви, както се вижда от готическите фигури, които всички си приличат в това отношение - в произведенията на изкуството няма повече разнообразие. Освен това, природата не ни е устроила така. След като ни е дала да се движим, не ни е пригодила да действаме механично и по строго церемониален начин. И ако притеснените и така принудени хора са непоносими, какво остава за произведенията на изкуството? <…>

За удоволствията от изненадата. Нагласата на душата да се насочва винаги към различни обекти я кара да вкусва всички удоволствия, дължащи се на изненадата; породеното чувство се харесва на душата заради зрелището и незабавното действие, защото тя забелязва или усеща нещо, което не е очаквала или е станало по неочакван начин. 

Едно нещо може да ни удиви, защото е възхитително, но също защото е ново или неочаквано; в последните два случая основното чувство се свързва с допълващо го усещане, основано на това, че нещо е ново или неочаквано. <…>

Изненадата може да бъде предизвикана от самото нещо или от начина, по който го забелязваме; защото ние виждаме нещото като по-голямо или по-малко от това, което то е в действителност, или различно от това, което е, или виждаме самото нещо, но с придадена идея, която ни изненадва. Такава е придадената идея за трудността, с която нещото е било направено, или за онзи, който го е направил, или за времето, когато е било направено, за начина, по който е било направено, или за всяко друго добавено обстоятелство <...>

За чувствителността. Почти винаги нещата ни харесват или не ни харесват в различни отношения...Нашата душа често сама си съставя причини за удоволствие и успява най-вече, като прави връзки между нещата; така, нещо ни харесва само защото сме го харесвали по-рано и обвързваме старата идея с новата...

Всички ние сме изпълнени с допълнителни идеи. Жена, която е много известна и има лек недостатък, би могла да го обърне в своя полза, така че недостатъкът да се възприема като чар. Повечето жени обичаме единствено заради предварително съставеното мнение на някои хора относно техния произход, състояние, почести или уважение.

За изтънчеността (délicatesse). Изтънчените хора са тези, които свързват всяка идея или всеки вкус с много идеи или много допълнителни вкусове. Грубите хора имат само едно усещане, душата им не знае какво е да съставят или разлагат; те не добавят, нито пък отстраняват нещо от онова, което природата дава, докато изтънчените хора в любовта сами си съставят повечето от удоволствията на любовта. Поликсен и Апиций
 са внасяли на масата много усещания, непознати за нас, простите хранещи се; и тези, които съдят с вкус за произведенията на духа, имат и са си създали безброй усещания, които другите хора нямат. 

За “незнайно какво” (je ne sais quoi). Понякога в хората или предметите има невидим чар, естествена грация, която не може да бъде определена и затова по принуда бива наричана “незнайно какво”. Изглежда, в основата си това е ефект, основан на изненадата. Ние сме развълнувани от това, че една личност ни харесва повече, отколкото ни се е сторило отначало; и сме приятно изненадани, че тя е съумяла да победи недостатъците, които очите ни показват, но в които сърцето вече не вярва: ето защо много често грозни жени притежават прелест, каквато рядко се среща при красивите; защото красивата личност обикновено прави обратното на онова, което сме очакнвали от нея; тя някак успява да ни се понрави по-малко; след като ни е изненадала с доброто, ни изненадва с лошото: но впечатлението от доброто е остаряло, а впечатлението от лошото е ново; затова красивите личности рядко предизвикват силни страсти, почти винаги запазени за тези, притежаващи грация, сиреч обаятелност, която не сме очаквали и не сме имали повод да очакваме. Големите труфила рядко притежават грация, но често такава има в облеклото на овчарите. Ние се възхищаваме от величествените драперии на Паоло Веронезе, но биваме докоснати от простотата на Рафаело и от чистотата на Кореджо. Паоло Веронезе обещава много и дава обещаното. Рафаело и Кореджо обещават малко, а дават много – и това ни харесва още повече. 


Обичайно привлекателността се открива повече в духа, отколкото в лицето; защото едно красиво лице се открива изведнъж и не крие почти нищо: но духът се показва малко по малко и когато поиска, колкото поиска; той може да се скрие, за да се появи и за да създаде така онзи вид изненада, която поражда привлекателността. <…>


Нарастване на изненадата. За възникне голяма красота, изненадата от нещото на първо време е посредствена, но се задържа, увеличава се и накрая ни води до възхищение. Произведенията на Рафаело не ни впечатляват силно при пръв поглед; той така добре подражава на природата, че човек отначало не е по-учуден, отколкото ако вижда самия обект, който не би предизвикал никаква изненада: но една необичайна изразителност, по-ярните цветове или странното разположение на фигурите при някой по-малко добър художник ни учудва веднага, защото не сме свикнали да виждаме това другаде. Рафаело може да се сравни с Вергилий, а венецианските художници с техните принудени пози приличат на Лукан
. По-естественият Вергилий ни поразява отначало по-малко, за да ни порази впоследствие повече. Лукан поразава отначало повече, а после далеч по-малко. 


Заради точната си пропорция прочутата катедрала “Свети Петър” не изглежда отначало толкова голяма, колкото е; защото ние не знаем откъде да се захванем, за да оценим големината й. Ако беше по-малко просторна, щяхме да бъдем поразени от дължината й; ако беше не толкова дълга, щяхме по същия начин да се учудим на това, колко е широка. Но колкото повече разглеждаме, толкова повече окото вижда как тя се уголемява и удивлението нараства. Можем да я сравним с Пиренеите: погледът, който отначало е вярвал, че може да ги обхване, открива планини зад планините и така все повече се губи.


Често се случва душата ни да изпитва удоволствие, което самата тя не може да отсее: вижда нещо, но то е напълно различно от това, което тя знае, че е. В този случай не може да излезе от състоянието на изненада. Един пример: Куполът на “Свети Петър” е огромен. Известно е, че виждайки Пантеона, най-големия храм в Рим, Микеланджело поискал да направи подобен, но да го постави във въздуха. Така, куполът на “Свети Петър” бил замислен по този модел. Микеланджело обаче направил подпиращите колони толкова масивни, че куполът, който е сякаш планина, надвиснала над главата, изглежда лек за окото. Така душата изпитва несигурност между видяното и онова, което знае за него: виждайки една тъй огромна и същевременно тъй лека маса, душата остава в постоянна почуда.

� David Hume. Essays, Moral, Political, and Literary.  Indianopolis, In.& Liberty Fund, Inc., 1987. Превод Милка Хаджикотева.


� В “страстта” (passion) при Хюм се долавя силно значението на гръцкото pàthos, а именно: преживяването, пасивното претърпяване на някакво външно въздействие, опита, впечатлителността и дори слабостта да се устоява на случващото се, което прави личността “пропусклива” – в позитивния, но и в негативния смисъл на чувствителността. Същото двойно значение има “изтънчеността”, деликатността. Това води и до тънкото разграничаване на “афектите”, спонтанното отреагиране на личността спрямо онова, което я засяга, и “чувството” (sentiment), превръщащо се през съждението и навика в трайна наклонност на душата. Хюм подробно излага тези въпроси в своя “Трактат за човешката природа” (С., “Наука и изкуство”, 1986). – Бел. състав.


� Овидий, Писма от Понта, 2.9.47-48: „Изучаването на свободните изкуства облагородява характера и го лишава от жестокост“. – Бел. прев.


� Бернар дьо Фонтенел (1657–1757 г.), френски писател, автор на  “Множествеността на световете” (Pluralité des Mondes, 1686 ). – Бел. прев.


� Франсоа дьо Салиняк дьо ла Мот Фенелон (1651 – 1715), френски писател и теолог, автор на “Приключенията на Телемах, син на Одисей” (Les Aventures de Télémaque, fils d' Ulysse, 1699). – Бел. прев.


� Мигел де Сервантес Сааведра, „Знаменитият идалго Дон Кихот Де Ла Манча“, втора част, глава 13, издателство „Народна култура“, 1980, превод от испански  Тодор Нейков. – Бел. прев.





� Публий Теренций Афер (195/185–159 пр. н.е.) - римски драматург със северноафрикански произход. – Бел. прев.


� Глицерия, героинята на пиесата е persona muta, т.е. тя няма реплики на сцената. – Бел.прев.


� В пиесата на Макиавели, поставена през 1525 г.,  младата жена Клизия не се появява, макар и да е главната героиня.  – Бел. прев.


� „Оди”, III, 30; Квинт Хораций Флак. Събрани творби. С, Народна култура, 1992. Превод Георги Батаклиев. – Бел. прев.


� Трагедия от Корней, написана през 1641-1642 г., разказва изторията на арменски благородник, чието приемане на Християнството и мъченичеството превръщат в християни съпругата му Полин и тъста му Феликс, римски управител, който осъжда Полиевкт на смърт за предателство към римските богове. – Бел. прев.


� Трагедия от Расин, написана през 1691г. с библейско-религиозен сюжет за победата над Атали, кралица на юдеите и поклонница на божеството Ваал. Сцената по-долу е от трето действие, сцена 5 – 2 Царств. 11; 2 Паралипоменон, 22-23. – Бел. прев. 


� Джоузеф Адисън (1672-1719), английски поет, публицист и политик, автор на литературно-критически статии във влиятелния вестник “The Spectator” (“Зрител” ). – Бел.прев.   


� Хораций, Писма, 1, 18, 103: “Или самотният път, непозната житейска пътека?” (Квинт Хораций Флак. Събрани творби. С., 1992, ,с.298. Превод Георги Батаклиев). – Бел. прев. 


� Александър Поуп (1688-1744) – английски поет и сатирик. – Бел. прев.


� Тит Лукреций Кар (ок. 99 г.  - 55 г. пр.н.е.) - древноримски поет и философ, автор на знаменитата поема “За природата на нещата”. – Бел. прев..


� Уилям Конгрийв (1670-1729) – английски поет, известен с комедиите си. 


� “Discours sur la Nature de l’Eclogue”, in: Oeuvres Complètes (Paris, 1818), 3:51-69. 


� Марк Валерий Марциал (ок. 40—104 г. от н.е.) - римски поет-сатирик, известен с епиграмите си. – Бел. прев.


� Ейбрахам Каули (1618 – 1667) – английски поет и есеист. – Бел. прев.


� Томас Парнел (1679–1718) - ирландски поет . – Бел. прев.


� Квинтилиан (35 – 96 г. н.е.) - римски оратор, учител и автор на съчинения по реторика, изпитал силното влияние на Цицерон. Най-известното му съчинение е Institutio oratoria. Вж. Марк Фабий Квинтилиан. Обучението на оратора. С., Наука и изкуство, 1982; второ издание 1999.  – Бел. ред.


� Гай Лициний Мацер Калв (�HYPERLINK "http://bg.wikipedia.org/wiki/82_%D0%BF%D1%80.%D0%BD.%D0%B5." \o "82 пр.н.е."�82г. пр.н.е.�-�HYPERLINK "http://bg.wikipedia.org/wiki/47_%D0%BF%D1%80.%D0%BD.%D0%B5." \o "47 пр.н.е."�47г. пр.н.е.�) - �HYPERLINK "http://bg.wikipedia.org/wiki/%D0%9E%D1%80%D0%B0%D1%82%D0%BE%D1%80" \o "Оратор"�оратор� и �HYPERLINK "http://bg.wikipedia.org/wiki/%D0%9F%D0%BE%D0%B5%D1%82" \o "Поет"�поет� на �HYPERLINK "http://bg.wikipedia.org/wiki/%D0%94%D1%80%D0%B5%D0%B2%D0%B5%D0%BD_%D0%A0%D0%B8%D0%BC" \o "Древен Рим"�Древен Рим�. Гай Целий Руф (? - 52г.пр.н.е.) e политик от ранната �HYPERLINK "http://bg.wikipedia.org/wiki/%D0%A0%D0%B8%D0%BC%D1%81%D0%BA%D0%B0_%D0%B8%D0%BC%D0%BF%D0%B5%D1%80%D0%B8%D1%8F" \o "Римска империя"�Римска империя�. Гай Скрибоний Курион (? - 53г.пр.н.е.) – римски консул в 76 г.пр.н.е. и противник на Цезар. Квинт Хортензий Хортал (�HYPERLINK "http://bg.wikipedia.org/wiki/114_%D0%BF%D1%80.%D0%BD.%D0%B5." \o "114 пр.н.е."�114 �- �HYPERLINK "http://bg.wikipedia.org/wiki/50_%D0%BF%D1%80.%D0%BD.%D0%B5." \o "50 пр.н.е."�50г.пр.н.е.�) - �HYPERLINK "http://bg.wikipedia.org/wiki/%D0%A0%D0%B8%D0%BC%D1%81%D0%BA%D0%B0_%D0%B8%D0%BC%D0%BF%D0%B5%D1%80%D0%B8%D1%8F" \o "Римска империя"�римски� �HYPERLINK "http://bg.wikipedia.org/wiki/%D0%A1%D0%B5%D0%BD%D0%B0%D1%82%D0%BE%D1%80" \o "Сенатор"�сенатор�, �HYPERLINK "http://bg.wikipedia.org/wiki/%D0%9A%D0%BE%D0%BD%D1%81%D1%83%D0%BB" \o "Консул"�консул� и �HYPERLINK "http://bg.wikipedia.org/wiki/%D0%9E%D1%80%D0%B0%D1%82%D0%BE%D1%80" \o "Оратор"�оратор�. – Бел. прев.


� Цицерон (106-43 г.пр.н.е.) и Демостен (384-322 пр.н.е.). Български издания: Демостен. Избрани речи. С., 1982; Марк Тулий Цицерон. Избрани речи. С., Наука и изкуство (Велики оратори), 1983.. – Бел. състав.


� Мястото гласи: “Не достигам целта, ала виждам към какво подобава да се стремя. Тук обаче не става дума за мен, а за ораторското дело, затова съм твърде далеч от самовъзхищението. Нещо повече, съдя толкова строго и сурово, че намирам недостатъци и на самия Демостен – дори и той, извисил се сред всички оратори и във всички жанрове, невинаги пълни ухото ми; толкова жаден и ненаситен е моят слух, копнеещ често за нещо необятно и безкрайно!” (Ораторът, 29. 104). – Вж. Цицерон. За оратора. С., Университетско издателство “Св. Климент Охридски”, 1992. Превод П. Стоянова. – Бел. състав. 


�“Нашите атицисти...не разбират обаче едно, в което, дори да не ни го разказваше преданието, пак щяхме да бъдем убедени: когато щял да говори Демостен, хора от цяла Гърция се стичали да го чуят; а пък когато говорят тези наши атицисти, разбягват се не само любопитните, но и самите им помощници!” (Цицерон, Брут, или за прочутите оратори, 84.289). – В: За оратора, цит. съч. – Бел. състав.


� През XVIII век в “съда на съвестта” са се разрешавали спорове за дългове, възлизащи на неголеми суми.  


� Коли Кибър (1671 - 1757) – английски актьор и драматург. – Бел. прев.


� За Квинтилиан  вж. последната бележка в есето За простотата и изяществото на литературния стил. – Бел. ред. 


� Битката при Херонея е през 338 г. пр. н.е. Демостен, За венеца: 208. (Откъси от речта са поместени в: Демостен. Избрани речи, с.76-77.). В своето съчинение За възвишеното (I в. н.е.) Лонгин така обяснява употребата на фигурата от страна на Демостен: “Тук той (Демостен ) е употребил една фигура, характерна за клетвите, която аз наричам “апострофа”. ..Заменил е обиновеното доказателство с превъзвишени слова и патос, придаващ достоверност на странни и преувеличени клетви”. – В: Лонгин. За възвишеното. С., 1985, с. 51. Превод от старогръцки Иван Генов. – Бел. състав.  


�„Quod si hæc non ad cives Romanos, non ad aliquos amicos nostræ civitatis, non ad eos qui populi Romani nomen audissent; denique, si non ad homines, verum ad bestias; aut etiam, ut longius progrediar, si in aliqua desertissima solitudine, ad saxa & ad scopulos hæc conqueri & deplorare vellem, tamen omnia muta atque inanima, tanta & tam indigna rerum atrocitate commoverentur.” Цицерон в речта срещу Вер, 2, 5, 67. Вж. бел. по-долу.   


� “Къде е твоят патос? Къде е душевният плам, който изтръгва плач и вопли дори от онези, които съвсем не умеят да се изразяват словесно? Никакъв признак на вълнение било на душата, било на тялото – ни по челото се биеш, ни по бедрата, че дори и най-малкото (quod minimum est) – потропването с крак липсва. Да възпламениш душите ни?! Само това липсваше! Едва не заспахме...” (Брут, или за прочутите оратори, 80. 278, цит. съч., превод П. Стоянова). – Бел. състав.


� Върховният съд в Атина.


� Срв. Лонгин, За възвишеното, глава 15, с.49: “За реторическото изображение най-доброто качество е неговата действителност и истинност”. – Бел. състав.


� Гай Вер (115-43г. пр.н.е.), �HYPERLINK "http://bg.wikipedia.org/wiki/%D0%A0%D0%B8%D0%BC%D1%81%D0%BA%D0%B0_%D0%B8%D0%BC%D0%BF%D0%B5%D1%80%D0%B8%D1%8F" \o "Римска империя"�римски� политик и управител на провинция �HYPERLINK "http://bg.wikipedia.org/wiki/%D0%A1%D0%B8%D1%86%D0%B8%D0%BB%D0%B8%D1%8F" \o "Сицилия"�Сицилия�. Присвоява предмети на изкуството и тероризира местното население като проквестор на Киликия. През 71г.пр.н.е. в т.нар. „Процес Вер“ �HYPERLINK "http://bg.wikipedia.org/wiki/%D0%A6%D0%B8%D1%86%D0%B5%D1%80%D0%BE%D0%BD" \o "Цицерон"�Цицерон� държи речи против него. – Бел. прев.


� Луций Сергий Катилина (108-62г.пр.н.е.) е известен със заговора, носещ неговото име, несполучлив опит на �HYPERLINK "http://bg.wikipedia.org/wiki/%D0%A1%D0%B5%D0%BD%D0%B0%D1%82%D0%BE%D1%80" \o "Сенатор"�сенатор�а през �HYPERLINK "http://bg.wikipedia.org/wiki/63_%D0%BF%D1%80.%D0%BD.%D0%B5." \o "63 пр.н.е."�63 г.пр.н.е.� да вземе властта в �HYPERLINK "http://bg.wikipedia.org/wiki/%D0%A0%D0%B8%D0%BC%D1%81%D0%BA%D0%B0_%D1%80%D0%B5%D0%BF%D1%83%D0%B1%D0%BB%D0%B8%D0%BA%D0%B0" \o "Римска република"�Римската република�. Прочути със своята пламенност са �HYPERLINK "http://bg.wikipedia.org/wiki/%D0%A0%D0%B5%D1%87%D0%B8_%D0%BF%D1%80%D0%BE%D1%82%D0%B8%D0%B2_%D0%9A%D0%B0%D1%82%D0%B8%D0%BB%D0%B8%D0%BD%D0%B0" \o "Речи против Катилина"�речите на Цицерон против Катилина�. – Бел. прев.


� „Филипика“ e заглавието на цикъл �HYPERLINK "http://bg.wikipedia.org/w/index.php?title=%D0%9E%D0%B1%D0%B2%D0%B8%D0%BD%D0%B5%D0%BD%D0%B5%D0%BD%D0%B8%D0%B5&action=edit&redlink=1" \o "Обвиненение (страницата не съществува)"�обвинителни� �HYPERLINK "http://bg.wikipedia.org/wiki/%D0%9E%D1%80%D0%B0%D1%82%D0%BE%D1%80%D1%81%D0%BA%D0%B0_%D1%80%D0%B5%D1%87" \o "Ораторска реч"�ораторски речи�, които �HYPERLINK "http://bg.wikipedia.org/wiki/%D0%94%D0%B5%D0%BC%D0%BE%D1%81%D1%82%D0%B5%D0%BD" \o "Демостен"�Демостен� произнася срещу македонския цар �HYPERLINK "http://bg.wikipedia.org/wiki/%D0%A4%D0%B8%D0%BB%D0%B8%D0%BF_II_(%D0%9C%D0%B0%D0%BA%D0%B5%D0%B4%D0%BE%D0%BD%D0%B8%D1%8F)" \o "Филип II (Македония)"�Филип II� между 350 и 340 г.пр.н.е. – Бел. прев. 


� Едмънд Уолър (1606-1687) - английски поет . – Бел. прев.


�Лизий (�HYPERLINK "http://bg.wikipedia.org/wiki/458_%D0%BF%D1%80.%D0%BD.%D0%B5." \o "458 пр.н.е."�458�-�HYPERLINK "http://bg.wikipedia.org/wiki/375_%D0%BF%D1%80.%D0%BD.%D0%B5." \o "375 пр.н.е."�375 г.пр.н.е.�) - известен древногръцки �HYPERLINK "http://bg.wikipedia.org/wiki/%D0%A0%D0%B5%D1%82%D0%BE%D1%80%D0%B8%D0%BA%D0%B0" \o "Реторика"�оратор�; Гай Лициний Калв (82-47 г.пр.н.е.), древноримски поет и оратор. – Бел. прев. 


� Хенри Ст. Джон, лорд Болингсброук (1678–1751) – политик, дипломат и писател. – Бел. прев. 


� Първият атинянин, който подготвял предварително речите си, бил Перикъл (495? – 429?г.пр.н.е.). – Бел. прев.


� Франческо Гуичардини (1483-1540) – автор на „История на Италия”. – Бел. прев.


� Надписът на Вандомската колона в Париж гласи 440 хилядна армия. – Бел. прев.


� Крал Луи XIV, починал през 1715 г. – Бел. прев.


� Датам (ум. ок. 362г.пр.н.е.) – персийски военоначалник, вдигнал се на бунт срещу Артаксеркс II, владетел на � HYPERLINK "http://bg.wikipedia.org/wiki/%D0%90%D1%85%D0%B5%D0%BC%D0%B5%D0%BD%D0%B8%D0%B4%D0%B8" \o "Ахемениди" �Ахеменидска Персия� от 404/5 до 359/8г.пр.н.е. – Бел. прев.


�Битката при Хераклея през �HYPERLINK "http://bg.wikipedia.org/wiki/280_%D0%BF%D1%80.%D0%BD.%D0%B5." \o "280 пр.н.е."�280г.пр.н.е.� е между �HYPERLINK "http://bg.wikipedia.org/wiki/%D0%A0%D0%B8%D0%BC%D0%BB%D1%8F%D0%BD%D0%B8" \o "Римляни"�римляните� и съюзените �HYPERLINK "http://bg.wikipedia.org/wiki/%D0%93%D1%8A%D1%80%D1%86%D0%B8" \o "Гърци"�гърци� под ръководството на �HYPERLINK "http://bg.wikipedia.org/wiki/%D0%9F%D0%B8%D1%80_(%D0%95%D0%BF%D0%B8%D1%80)" \o "Пир (Епир)"�Пир�, царя на Епир. Битката завършва с трудната победа на гърците („�HYPERLINK "http://bg.wikipedia.org/wiki/%D0%9F%D0%B8%D1%80%D0%BE%D0%B2%D0%B0_%D0%BF%D0%BE%D0%B1%D0%B5%D0%B4%D0%B0" \o "Пирова победа"�Пирова победа�“). – Бел. прев.


� Гай Салустий Крисп е римски историк и политик от I век пр.н.е. – Бел. прев.


� В изданията от 1752 до 1758 г. абзацът започва с „Разкошът, или изисканите удоволствия...” . – Бел.прев.


� Кралската привилегия да не се съобразява дори със законите, ако се ръководи от съображения за сигурност в обществото, се контролира от парламента с изменения в конституцита, датиращи от XVIIв. – Бел. прев.


�Бернар де Мандевил (1670-1733) - английски философ, политически икономист и сатирик, автор на прочутата „Басня за пчелите: или частни пороци, публични облаги” (1714). Става дума за раздела „Изследване върху произхода на моралната добродетел”. – Бел. прев.


� Francis Hutcheson. An Inquiry into the Original of Our Ideas of Beauty and Virtue in Two Treatises. – Indianopolis: Liberty Fund, 2004. Второ издание, коригирано и разширено.  Превод от английски Милка Хаджикотева. 


� „Наистина немалка е тази сила на природата и на разума, понеже единствено това живо същество съзнава що е ред, що е подобаващо, каква е мярката в дела и думи. Това и никое друго живо същество не чувства красотата, прелестта, съразмерността на нещата, които се възприемат чрез погледа; пренасяйки това сходство от очите в душата, природата и разумът смятат, че красотата, редът и постоянството трябва да се спазват дори много повече в мислите и действията и бдят да не се извърши нещо некрасиво и немъжествено, както и да не се стори или допусне, в каквито и да било помисъл или деяние, нищо, продиктувано от страстта. От това се формира и създава търсеното от нас - нравственото, което макар и да не е прославено, е все пак нравствено и за което с право казваме, че дори никой да не го хвали, е похвално само по себе си." -Цицерон, Марк Тулий, „За задълженията", XIV, с. 18, превод от латински Рада Златанова, Димитър Илиев, издателство Софийски университет "Св. Климент Охридски", София, 2008. – Бел. прев.


� Джон Картерет, граф Гренвил (1690-1763) - английски оратор, дипломат и държавник, член на Камарата на лордовете от 1711 г., вицекрал на Ирландия (1724-1730). – Бел. прев. 


� Антъни Ашли Купър, граф Шафсбъри (1671-1713) – английски философ-моралист, ученик на Джон Лок, но не споделя философските му възгледи. Оказва голямо влияние върху формирането и развитието на етичните и естетически възгледи на Хътчесън, който използва произведенията му в своите трите тома на „Характеристики на хората. Маниери. Становища. Епохи”, публикувани в Лондон през 1711г. В тях Хътчесън защищава възгледите на Шафсбъри и оборва тезите на Мандевил в „Басня за пчелите”. – Бел. прев.


� Лорд Робърт Молсуорт (1656-1725) - богат ирландски търговец, политик, дипломат и писател, в продължение на трийсет години народен представител в парламентите на Англия и Ирландия. Един от най-видните радикални виги на времето си. През 1722 г. Молсуорт се оттегля в Дъблин, където основава философски и литературен кръг, в който участва Хътчесън. – Бел. прев.


� Вж. раздел V, ч. 2 (бележка на автора).


� „Вярваш ли ти, че това причинява на мъртвите грижа?" - Публий Вергилий Марон, „Енеида", песен 4, 35, стр. 87, превод от латински Борис Тонков, издателство „Народна култура“, 1979г. – Бел. прев.


� Едуард Синг (1692/94? -1762) - епископ, приятел на Бъркли и вероятно член на кръга на Молсуърд в Дъблин, където се сприятелява с Хътчесън. Синът на Хътчесън посвещава посмъртно книгата на баща си „Система на моралната философия” (Лондон, 1755) на епископ Синг. Доказва се като либерален и толерантен англиканец в проповедта си на 25.10.1725г. (годишнина от ирландското въстание), по-късно публикувана в „Пример за толерантност”. – Бел. прев.


�Терминът Virtuosi (лат.) е заимстван от Шафсбъри, който в произведението си Characteristics of men, Manners, Opinions, Times (London, 1727, т. 3, p. 156) определя виртуозите като високо образовани хора, истински джентълмени, любители на изкуствата и гения. Хътчесън влага ирония в термина. – Бел. прев.


� Вж. раздел VI (бел. автора).


� Вж. раздел V (бел.автора).


� Вж. раздел VII (бел.автора).


�Това деление на красотата се извежда по-скоро вследствие на различни основания за удоволствие с оглед на усещането ни, а не в следствие на самите обекти, тъй като по-голямата част от приведените по-долу примери за относителна красота притежават и абсолютна красота, а много от примерите за абсолютна красота се отличават и с относителна красота от определен вид. Но е възможно да се разграничат следните две основания за удоволствие – единството на обекта сам по себе си и сходството му с оригинала. –Бел. изд.


� Вж. раздел VI, ч. XI, XII, XIII (бел.автора).


� Сложни геометрични фигури, например икосидодекаедър, който е полуправилен многостен с 32 страни: 12 правилни петоъгълника и 20 правилни триъгълника. По-горе става дума за правилните многостени: октаедър (осемстенник), икосаедър (стените са 20 правилни триъгълника), додекаедър (12-те стени са правилни петоъгълници) – Бел. ред.


� „А ревността облекчава несетно труда непосилен” (Квинт Хораций Флак. Събрани творби. „Народна култура”, София, 1992; книга ІІ, сатира 2 „За умереността”, стих 12, с. 234. Превод Георги Батаклиев). – Бел. прев.


� Вж. раздел IV, част VII.


� Вж. раздел VI, ч. XII.


� Мисля, следователно съществувам (лат.). 


� Невъзможно е едно и също нещо едновременно да съществува и да не съществува (лат.). – Бел. прев.


� Абсолютно първият принцип на човешкото познание (лат.). – Бел. прев.


� Известна е кореспонденцията между Лайбниц и Кларк. – Бел. прев.


� Самуел фон Пуфендорф (1632-1694) - немски �HYPERLINK "http://bg.wikipedia.org/wiki/%D0%AE%D1%80%D0%B8%D1%81%D1%82" \o "Юрист"�юрист�, �HYPERLINK "http://bg.wikipedia.org/wiki/%D0%98%D1%81%D1%82%D0%BE%D1%80%D0%B8%D0%BA" \o "Историк"�историк� и �HYPERLINK "http://bg.wikipedia.org/wiki/%D0%A4%D0%B8%D0%BB%D0%BE%D1%81%D0%BE%D1%84" \o "Философ"�философ�, представител на школата на естественото право. Излага възгледите си въз основа на рационалистичния метод на Декарт, извеждайки всички морални и правни норми от стремежа на хората към самосъхранение и потребност от общуване. – Бел. прев.


� Става дума за известното правило, изложено в “Поетическото изкуство” на Аристотел: fabula recte morata, фабулата, разкъзът вярно да отразява нравите. – Бел. прев.


� Под ненасочена или нецеленасочена сила следва да се разбира силата, с помощта на която агентът може да приведе материята в движение без никаква цел или намерение да създаде определена форма. Този conatus ad motum (лат. стремеж към движение) без фактическа посока представлява толкова голяма нелепица в картезианската схема, че удостои ли се с опровержение, се унижава достойнството на здравия разум. Но хората имат толкова много объркани разбирания за съществуването на природа или случай, който предизвиква движение без никаква цел или намерение да се получи определено следствие, че би било полезно да се покаже, че дори този абсурден постулат, макар да се счита за даденост, е недостатъчен да обясни случаите на ред и правилност, които се срещат в света, и именно това се опитваме да постигнем в първите четиринайсет глави на този раздел. Тези доводи биха били действително безполезни, ако е възможно всички хора да се убедят в това, което трезвомислещите считат за съвсем очевидно, а именно, че не може да съществува немислещ агент и че думите „случай” и „природа”, употребявани за тази цел, са лишени от смисъл и имат отношение единствено към нашето невежество.   


� Между упоменатото тук същество и съществото, лишено от намерение по силата на каквато и да било причина да създаде по-скоро една форма, а не друга, съществува огромна разлика. Съществото от последния вид в светлината на дадения аргумент би се отнасяло към такъв порядък от явления, към които се отнася случайността, а упоменатото тук същество – не. Дори и някое същество да не притежава чувство за красота, то не по-малко би било способно да се отличава със замисъл и намерение да създаде правилна форма, а съблюдаването на по-голяма правилност, отколкото би могла да се очаква от ненасочената сила, в целия порядък следствия се явява предпоставка за съществуването на замисъл и намерение в причината, дори и в случаите, в които се предполага, че тази причина е лишена от чувство за красота по отношение на тези форми, тъй като е вероятно да съществуват други съображения, които я заставят да избере тези форми. Така да предположим, че едно божество не изпитва в никаква степен удоволствие от наличието на правилност, еднаквост или подобие, но е възможно да съществуват основания, които да го заставят да създава такива обекти, например, желанието да достави удоволствие на създадените от него същества или да ги дари с чувство за красота, което се основава на тези качества. (Вж. последните две части от последния раздел.)  


� Вж. по-горе ч. VIII (бел.автора).


� Стремеж към движение или Отклонение на принципите (лат.).


� Вж. последния раздел (бел.пр.).


� Вж. раздел II, ч. VIII (бел.автора).


� Вж. раздел I, ч. XVII; раздел IV, ч. I (бел.автора).


� Вж. раздел VI, част XI и XII (бел.автора).


� „Но тук не са те на място” (Квинт Хораций Флак, „Събрани творби”, издателство „Народна култура”, София, 1992; „Поетическо изкуство”, стих 19, превод Георги Батаклиев, с. 317) . – Бел.прев.


� Вж. ч.III от същия раздел (бел. автора).


� Строфа от лирическата поема Il Penseroso („Замисленият”) (1633) от Джон Милтън (1608-1674) - �HYPERLINK "http://bg.wikipedia.org/wiki/%D0%90%D0%BD%D0%B3%D0%BB%D0%B8%D1%8F" \o "Англия"�английски� �HYPERLINK "http://bg.wikipedia.org/wiki/%D0%9F%D0%BE%D0%B5%D1%82" \o "Поет"�поет� и публицист, автор на сонети, лирични стихотворения и епични поеми, известен най-вече с епическата си поема „�HYPERLINK "http://bg.wikipedia.org/wiki/%D0%98%D0%B7%D0%B3%D1%83%D0%B1%D0%B5%D0%BD%D0%B8%D1%8F%D1%82_%D1%80%D0%B0%D0%B9" \o "Изгубеният рай"�Изгубеният рай�". – Бел. прев.


� Вж. „Изгубеният рай”, кн. 8 (бел.пр.).


� „Търси след умора в потта си всички подправки” (Квинт Хораций Флак, Сатири, книга II, сатира II „За умереността”, превод Георги Батаклиев). – Бел. прев.


� „По-дълбоко ни друго увлича –


нужно за нас е да знаем, че инак ще бъдем нещастни:


нас що ни прави щастливи – парите или доблестта ни?


Полза ли или достойнство ни води до чистата дружба,


Най-после що е доброто и що е върховното благо...”


 (Квинт Хораций Флак “Събрани творби”, издателство „Народна култура”, София, 1992; книга ІІ, сатира 6 „Градът и полето”, стих 72-76, стр. 256, превод: Георги Батаклиев). – Бел. прев.


 


� Уилям Шекспир, „Хамлет”, второ действие, втора сцена, превод Александър Шурбанов,  издателство „Изток-Запад, 2012. – Бел. прев.


� Поемата „Енеида" на римския поет Публий Вергилий Марон (70-19г.пр.н.е.) Издание на български: Енеида. С.,1979, превод от латински Борис Тонков. – Бел. прев.


� Егист и Орест – герои от „Илиада” на Омир. – Бел. прев.


� Последният племенен цар на Атика (Древна Гърция), пожертвал се за спасението на родината си при нахлуването на дорийците (XII-XI в.пр.н.е). – Бел- прев.


� Знатен плебейски род в Древния Рим, прославил се с героизма си в самнитските войни (IV-III в.пр.н.е.) Публий Деций Муз се прочува със саможертвата си за Рим в �HYPERLINK "http://bg.wikipedia.org/wiki/%D0%91%D0%B8%D1%82%D0%BA%D0%B0_%D0%BF%D1%80%D0%B8_%D0%92%D0%B5%D0%B7%D1%83%D0%B2%D0%B8%D0%B9" \o "Битка при Везувий"�битката при Везувий�. Синът му и внукът му със същото име също се саможертват по-късно през 295 и 279 пр.н.е. – Бел. прев.


� Ричард Къмберланд (1631-1718) – английски религиозен философ, епископ на англиканската църква, основно произведение „De Legibus Naturae” (“За законите на природата”, 1672). – Бел. прев.


� Вж. тук бел. 73.


� Вж. раздел II, ч. VII (бел.автора).


� Мандевил в „Басня за пчелите”, издадена в Лондон през 1724 г. Вж. тук бел.54. – Бел. прев. 


�  �HYPERLINK "http://bg.wikipedia.org/wiki/%D0%9C%D0%B0%D1%80%D0%BA_%D0%90%D1%82%D0%B8%D0%BB%D0%B8%D0%B9_%D0%A0%D0%B5%D0%B3%D1%83%D0%BB_(%D0%BA%D0%BE%D0%BD%D1%81%D1%83%D0%BB_267_%D0%BF%D1%80.%D0%BD.%D0%B5.)" \o "Марк Атилий Регул (консул 267 пр.н.е.)"�Марк Атилий Регул� – римски политик и пълководец през �HYPERLINK "http://bg.wikipedia.org/wiki/%D0%9F%D1%8A%D1%80%D0%B2%D0%B0_%D0%BF%D1%83%D0%BD%D0%B8%D1%87%D0%B5%D1%81%D0%BA%D0%B0_%D0%B2%D0%BE%D0%B9%D0%BD%D0%B0" \o "Първа пуническа война"�първата Пуническа война (264-241г.пр.н.е.). След редица победи армията му е разбита от картагенците и той умира �е плен. Почитан от римляните като герой. – Бел. прев. 


� Марк Порций Катон Старши (234-139г.пр.н.е.) – римски политик, оратор и писател, считан за образец на древноримската доблест и патритозъм. – Бел. прев.


� “Орехът няма черупка, маслината – твърда костилка”(Хораций. Писма. Книга втора, ст. 31. – В: Квинт Хораций Флак. Събрани творби. С., 1992, с. 302. Превод Георги Батаклиев.) - Бел. прев.


� Цицерон участва в разкриването на заговорите на Катилина  против римския сенат през 66 и 63г.пр.н.е. Прочути са неговите речи против Катилина. – Бел. прев.


� Психиатрична болница в Лондон. – Бел. прев.


� Вж. раздел I (бел.автора).


� Джон Милтън, „Изгубеният рай”, книга IV, стих 756, с. 146, превод Александър Шурбанов, „Народна култура”, 1981. – Бел. прев.


� Вж. раздел V, част II (бел.автора).


� Вж. раздел I (бел. автора).


� Вж. „Басня за пчелите”, издание трето, стр. 68 (бел.автора).


� Вж. раздел II, част III и VI (бел.автора).


� Джон Милтън, „Изгубеният рай”, книга IV, стих 55, с. 129. С.,„Народна култура”, 1981. Превод Александър Шурбанов. – Бел. прев.


� Вж. раздел II, част IV (бел.автора).


� Римският император Нерон (I в.н.е.) принуждава политическия си противник Тразеа Пет да се самоубие през 65 г. с единствения довод, че изразът на лицето на философа-стоик е прекалено суров. – Бел. прев.


� Вж. раздел V (бел.автора).


� Вж. раздел II, част VIII (бел.автора).


� Вж. раздел VII, част VIII и IX.


� Вж. раздел III, част III (бел.автора).


� Ликург (700–630 г.пр.н.е.) - древен �HYPERLINK "http://bg.wikipedia.org/wiki/%D0%A1%D0%BF%D0%B0%D1%80%D1%82%D0%B0" \o "Спарта"�спартански� цар и законодател. – Бел. прев.


� Солон (ок. 634 - 559 г.пр.н.е.) - създава реформа, която слага началото на демократическото управление в Атина. – Бел. прев.


� Лорд Шафсбъри. 


� Масово избиване на �HYPERLINK "http://bg.wikipedia.org/wiki/%D0%A5%D1%83%D0%B3%D0%B5%D0%BD%D0%BE%D1%82%D0%B8" \o "Хугеноти"�хугеноти� във Франция, организирано в нощта на �HYPERLINK "http://bg.wikipedia.org/wiki/24_%D0%B0%D0%B2%D0%B3%D1%83%D1%81%D1%82" \o "24 август"�24 август� �HYPERLINK "http://bg.wikipedia.org/wiki/1572" \o "1572"�1572� г., деня на св. � HYPERLINK "http://bg.wikipedia.org/wiki/%D0%92%D0%B0%D1%80%D1%82%D0%BE%D0%BB%D0%BE%D0%BC%D0%B5%D0%B9" \o "Вартоломей" �Вартоломей�. – Бел. прев.


� Ирландските въстания в периода 1641-1652г.,  избухнали при поробването на Ирланадия от английската монархия. – Бел. прев. 


� Вж. раздел III, част X (бел.автора)


� Шафсбъри в произведението „Опит върху остроумието и хумора”. – бел. прев.


� Епикур (341-270г.пр.н.е.) - древногръцки философ от епохата на елинизма. Етиката му изхожда от идеята, че стремежът на човека за щастие е естествено влечение на тялото и душата. Хътчесън решително не се съгласява и открито полемизира с възгледите му. – Бел. прев.


� Вж. раздел VI,  част II (бел.автора)


� “Несправедлив се зове справедливият, глупав – мъдрецът,


        мярката ако прекрачи в стремежа си към добродетел”.  


(Хораций, Писма I, 6, 15: Пътят към щастието. – В: Хораций. Събрани творби. С., 1992, с.275. Превод Георги Батаклиев). – Бел. ред.


� Вж. раздел II, част IX (бел.автора).


� Вж. раздел II, част VI (бел.автора)


� Вж. раздел III, част II (бел.автора).


� Вж. раздел II, част VI (бел.автора).


� Вж. раздел III, част XV (бел.автора).


� Авторът на „Басня за пчелите”, трето издание, стр. 37 (бел.автора).


� Авторът на „Басня за пчелите”, трето издание, стр. 38 (бел.автора).


� Вж. раздел VI, част IV (бел.автора).


� Вж. раздел II, част VIII (бел.автора).


� „Ах, да намеря случайно гърне със сребро (като оня, дето изкупи полето, което наемник ореше..” (Квинт Хораций Флак. Събрани творби,  С., 1992; книга ІІ, сатира 6 „Градът и полето”, стих 10, с. 255, превод: Георги Батаклиев).- Бел. прев.





� Вж. раздел III, част II (бел.автора).


� Вж. раздел IV, част IV (бел.автора).


� “Незнайно какво” (фр.). За “незнайно-какво” като естетичесдки принцип вж. в следващия трактат на Монтескьо “Опит върху вкуса”. – Бел. ред.


� Вж. раздел V, част VIII (бел.автора).


 


� „скръбта и плача на Елена” (Омир, „Илиада”, песен II, стих 356, 590, превод от старогръцки Александър Милев и Блага Димитрова, издателство „Народна култура“, София, 1971 г.). – Бел. прев.


� Вж. раздел V, част VIII (бел.автора)


� Вж. трактат I, раздел II, част XIII; раздел IV, част III (бел.автора)


� „Извор и първоначало да пишеш е здравият разум“ (Квинт Хораций Флак. Събрани творби. С., 1992; „Поетическо изкуство“, стих 309, с. 324, превод: Георги Батаклиев). – Бел. прев.


� „Който добре разбере що дължи на приятел, родина,


обич каква заслужава бащата и братът, и гостът,


още какъв е дългът на сенатора, на съдията,


на пълководеца в боя, той сигурно ще съумее


да придаде на устата на всеки уместните речи.“ (Квинт Хораций Флак. Събрани творби. С., 1992; „Поетическо изкуство“, стих 312-316, с. 324-325, превод: Георги Батаклиев). – Бел. прев.


 


� „причиняващи мъки големи“ (Омир, Илиада, песен IV, стих 117, превод от старогръцки Александър Милев и Блага Димитрова, издателство „Народна култура“, София, 1971). – Бел. прев.





� Вж. раздел VI, част I, II (бел.автора).


� Вж. раздел III, част XI, XII (бел.автора).


� Вж. раздел III, част XV (бел.автора).


� Вж. част X от този раздел (бел.автора).


� Вж. раздел VIII, част II (бел.автора).


� “Опит върху вкуса” е  включен в първото издание на Енциклопедията от 1757 г. след написаното от Волтер под термина “ВКУС” (GOUT). Съставителите отбелязват, че преди смъртта си Монтескьо не е успял да редактира написаното, “но първите мисли на големите майстори заслужават да бъдат запазени за бъдещите поколения, както скиците на големите художници”. – В: Encyclopédie/1re édition/GOUT, Tome 7, pp. 758-770. La bibliothèque libre (Wikisource). Тук е представен голям откъс от студията. Превод от френски Лидия Денкова. 


� Имена от древната митология и история, нарицателни за големи любители на “добрата трапеза”. Така например Марк Апиций, живял по времето на императорите Август и Тиберий, пръснал цялото си богатство в търсене на все по-екзотични вкусове и преживявания.


� Лукан (39-65 г.н.е.), епически поет, племенник на философа Сенека. Запазена е неговата историческа поема “Фарсалия”, или “Гражданската война”, където се описва войната между Цезар и Помпей. – Бел. прев.

